
Cuvânt înainte 


Aceasta este o carte pe care o port cu mine de ani buni, însă diferite evenimente 
m-au împiedicat să o scriu mai devreme. Teza mea de doctorat, susținută în anul 
2000, a fost construită în jurul problemelor comunicării de criză, pe care le-am tratat 
în cadrul general al unei teorii a relaţiilor publice și în cadrul contextual al analizei 
unor crize de referință : accidentul aviatic de la Balotești și accidentul ecologic de la 
Baia Mare. Atunci am avut intenţia să dezvolt acele cercetări într-o lucrare consacrată 
comunicării de criză, dar mi-am dat seama că o asemenea carte ar veni pe un teren 
gol, deoarece lipsea din bibliografia noastră o introducere în relaţiile publice, adică 
un text care să ofere bazele teoretice, terminologice și procedurale pentru abordarea 
comunicării de criză ca o componentă a relaţiilor publice. M-am implicat în acest 
proiect (în care am abordat comunicarea de criză într-un capitol, iar unele aspecte 
sunt reluate în acest volum) si așa s-a născut Relațiile publice : principii şi strategii 
(Polirom, 2001). 

Apoi au intervenit numeroasele proiecte si provocări legate de dezvoltarea învă- 
tamantului de relaţii publice, precum și de sincronizarea lui cu tendințele occidentale. 
O perioadă semnificativă mi-am investit energia în crearea programelor de relații 
publice de licenţă și master de la Facultatea de Jurnalism și Științele Comunicării, 
Universitatea din București, în elaborarea de programe analitice pentru noile cursuri, 
în atragerea profesioniştilor în procesul didactic și în modelarea lor ca formatori, în 
conceperea și lansarea unor campanii de branding pentru facultate, în numeroase 
activităţi administrative. Timpul s-a scurs astfel aproape pe nesimţite. Tema comu- 
nicării de criză a rămas actuală, dar ea s-a materializat mai mult în comunicări la 
diferite sesiuni științifice și în articole în revistele de specialitate. Am continuat totuși 
să strâng materialele necesare pentru această carte, atât prin parcurgerea bibliografiei 
de specialitate anglofone și francofor.e, cât și prin monitorizarea formelor de comu- 
nicare utilizate de actorii diferitelor crize din România (în acest sens, le mulțumesc 
studenţilor cu care am lucrat la strângerea informaţiilor despre crizele majore ale 
ultimilor ani). De asemenea, am fost din ce în ce mai preocupată de redeschiderea 
discuţiei privind paradigmele științifice în interiorul cărora se poate construi o 
teorie a relaţiilor publice. Analizele pe această temă s-au concretizat în volumul 
Relaţiile publice: modele teoretice si studii de caz (Editura Universităţii din 
București, 2009). 

Volumul de fata s-a construit prin aluviuni succesive : unele elemente se gasesc in 
teza de doctorat, altele au fost prezentate sintetic în lucrările anterioare, iar altele au 
fost schitate în studii de caz publicate în volumele unor conferințe. Mi-am propus să 
ofer cititorilor o privire de ansamblu atât asupra dezbaterilor teoretice recente, cât și 
asupra listelor de proceduri recomandate de specialiști pentru succesul în comu- 
nicarea de criză. 

In prima situaţie, m-am oprit asupra dezbaterilor referitoare la conceptul de criză 
si la alte concepte asociate acestuia - imagine, reputaţie, identitate corporativă etc. -, 
la modelele care pot fi folosite pentru a da o bază teoretică practicilor profesionale - 
teoria managementului problemelor, teoria contingentei, teoria atribuirii, teoriile 
retorice -, precum și la confruntările dintre diferitele abordări, unele proactive (cele 
legate de managementul crizelor) și altele reactive (cele asociate strategiilor de 
comunicare de criză și de refacere a imaginii). 

Am insistat asupra definiţiilor crizei și am prezentat un număr mare de tipologii 
identificate de autori consacraţi, în dorința de a elimina confuziile generate de 
comentariile unor jurnaliști, politicieni, practicieni în relaţiile publice şi chiar cadre 
didactice din domeniu. Nu orice scandal iscat în cadrul unei organizaţii, nu orice 
problemă sau eveniment negativ ivite în viata acesteia, chiar dacă intens mediatizate, 
reprezintă o criză. Asemenea evenimente pot fi controlate și rezolvate. Ele pot lăsa 
urme asupra reputației unei organizaţii și asupra încrederii publicului în performanţele 
sale, dar nu provoacă întreruperea activităților curente, nu aduc pagube importante, 
nu generează schimbări majore în structura organizaţiei. Cunoaşterea acestor tipologii 
este importantă deoarece identificarea categoriei din care face parte o anumită criză 
este operaţia care ne ajută să stabilim ce plan de comunicare de criză trebuie realizat 
şi ce strategii de comunicare sunt potrivite pentru acel tip de criză. 

Tot mai des aud și citesc despre o așa-numită „criză de imagine” : de cele mai 
multe ori, ea este prezentată, de jurnaliști și practicieni, ca o categorie aparte de 
criză. Consider că aceasta este o altă confuzie, care generează interpretări greșite. 
Dacă respectăm definițiile științifice ale conceptelor de criză și de imagine, nu se 
poate vorbi de un tip aparte de criză, „criza de imagine”. Orice situaţie de criză duce 
inevitabil la o pierdere, într-o măsură mai mică sau mai mare, a încrederii publicurilor - 
deci, inevitabil, la o criză a imaginii. Ceea ce înseamnă că ori toate crizele sunt crize 
de imagine, ori această formulă nu se referă la nimic specific, nu circumscrie o 
categorie aparte de criză. 

Pentru a obține și o altă perspectivă, am inclus în interviurile cu specialiștii din 
domeniul relațiilor publice o întrebare legată de această chestiune. Toţi consideră că 
există o criză de imagine, iar o parte dintre ei dau ca exemple situaţiile în care 
anumite persoane (politicieni, personalități publice, vedete) pot să treacă printr-o 
asemenea criză. Dar, în bibliografia de specialitate, când se vorbește despre criză, 
referirea se face de obicei la organizaţii (iar la persoane numai când reprezintă acele 
organizații). Este posibil ca evoluţiile cercetării să includă și persoanele reprezentative 

ca subiecte ale crizei. Subiectul rămâne deschis, dar cred că, pentru a păstra coerenta 
Științifică și pentru a nu jongla cu expresii care pot deruta tinerii studenţi și specialiști, 
este bine să evităm sau să folosim cu multe precautii această terminologie. 

Includerea vocilor specialiștilor din relaţiile publice în cărţile academice de profil 
este unul dintre visele mele mai vechi. încă de la prima mea carte (Relaţiile publice 
şi mass-media, Polirom, 2000), am solicitat unora dintre ei să prezinte un studiu de 
caz și să își exprime un punct de vedere referitor la problemele tratate acolo. Nu am 
avut probabil suficientă putere de convingere atunci. Acum însă am reușit să obțin 
răspunsuri de la o parte dintre cei cărora le-am solicitat acest interviu. Cred că este 
un început important pentru dezvoltarea comunicării dintre câmpul academic și cel 
profesional, deci pentru dezvoltarea relaţiilor publice în România. Consider că 
prezenţa părerilor specialiștilor noștri, alături de opiniile exprimate de diferiţi prac- 
ticieni și teoreticieni din alte tari, cu tradiţii solide în practica și teoria relațiilor 
publice, arată că în România există oameni care stăpânesc bibliografia de specialitate, 
înţeleg complexitatea crizelor și pot să acționeze de cele mai multe ori corect pentru 
rezolvarea lor. Celor care au consacrat timp și răbdare pentru a răspunde la întrebările 
mele le mulțumesc din adâncul sufletului (precizez că interviurile au fost paginate în 
ordinea sosirii lor). 

Gestionarea unei crize, conform modelelor pe care le prezintă această lucrare, 
implică, în primul rând, înțelegerea, deschiderea, sprijinul și acțiunea managerilor. 
Cu alte cuvinte, este nevoie ca persoanele care conduc organizaţiile să înțeleagă că o 
situaţie de criză nu este un fenomen care apare de undeva din neant, care vine pe 
neașteptate și care trece „cum o vrea Dumnezeu”. Managerii trebuie să înveţe că 
majoritatea crizelor pot fi prevăzute, că pot și trebuie să fie construite din timp 
planuri de management al crizei (care includ planuri de comunicare de criză), astfel 
încât, în momentul declanșării crizelor, să nu fie luaţi pe nepregătite și să fie obligaţi 
să aibă reacţii nepotrivite (așa cum s-a întâmplat frecvent cu firmele și instituţiile 
publice românești). Ei trebuie, de asemenea, să înțeleagă că este important să aibă 
alături de ei un specialist în relaţii publice care, fie din proprie experienţă, fie în urma 
celor învăţate din cărți și articole de profil, poate să le ofere sfaturi adecvate pentru 
rezolvarea situaţiei de criză. 

De aceea, lucrarea de fata se adresează în egală măsură studenţilor (oferind bazele 
teoretice și procedurale pentru viitorii specialiști), profesioniştilor (prin numeroasele 
exemple, care le pot sugera căi noi de rezolvare a unor crize), cadrelor didactice 
(pentru care sper să fie o sursă de dialog academic și științific) și managerilor (care 
ar putea înţelege că o situaţie de criză se rezolvă prin măsuri complexe, elaborate de 
specialiști). 

Criza: definiţii, caracteristici, tipologii 


l; Definitii 


Zilnic, în mass-media sunt prezentate dezastre naturale (inundații, alunecări 
de teren, incendii forestiere etc), accidente (explozia unor instalații, coliziuni 
rutiere, prăbușirea unor avioane, deraieri de trenuri etc), conflicte sociale și 
politice (greve si demonstrații, atacuri teroriste, demisia unor guverne, răz- 
boaie etc), economice (prăbuşirea unor burse, falimentul unor întreprinderi, 
căderea unor piețe precum cele imobiliare sau ale materiilor prime etc.) și 
drame umane (copii răpiți, femei obligate să se prostitueze, muncitori imigranți 
expulzați, crime pasionale etc). Multe dintre aceste evenimente sunt etichetate 
de jurnaliști, de actorii lor și de public drept „situații de criză" ; totuși, nu 
orice întâmplare de acest tip reprezintă o criză - doar acele evenimente care 
amenință in mod grav valorile și buna funcționare a unei organizații pot fi 
considerate crize în adevăratul sens al cuvântului. 


Utilizarea excesivă a termenului criză la determinat pe J.J. Burnett să 
afirme : „în ciuda faptului că specialiştii în relații publice se ocupă de crize de 
zeci de ani, există numeroase dovezi că nivelul actual de înțelegere al acestui 
termen este unul simplist şi incomplet" (1998, p. 476). Iar un alt specialist, 
J.A. Robinson, susținea că în cazul crizei avem de-a face cu un termen utilizat 
în mod curent, dar care se află încă în căutarea unei semnificații științifice 
(apud Lagadec, 1994, p. 44). 

Cuvântul criză provine din grecescul krisis, care avea însă multiple semni- 
ficații, în limbajul politic și juridic, el însemna decizie sau discriminare ; in 
acest sens, în lucrarea Istoria Războiului Peloponesiac a istoricului grec 
TAicidide, cuvântul apare de șase ori, fiind încărcat cu conotații juridice : „o 
judecată sau o decizie care nu rezultă și nu se sprijină pe probele existente”. 

Ulterior, cuvântul a ajuns să desemneze o analiză critică si o decizie, deci 
acțiunea de a evalua și judeca un fenomen. Aristotel susține că cetăţeanul 
trebuie să fie preocupat de două activităţi: aceea de a evalua (krisis) și aceea 
de a conduce (kratein). A doua familie semantică a cuvântului este legată de 
utilizarea sa în medicină : conform tratatelor hipocratice, criza era o exacerbare 
a unei afecțiuni sau maladii, care era vizibilă printr-o schimbare bruscă a 
stării sale. în limbaj religios, se referea la ,,interpretarea" semnelor divine din 
zborul păsărilor sau din cântecul acestora sau la alegerea unui animal pentru 
a deveni victimă sacrificială într-un anumit ritual (Bejin, Morin, 1976, pp. 1-2 ; 
Brunkhorst, 1993, p. 127; Stern, 1976, p. 25). 

în opinia lui Simon A. Booth (1993, pp. 91-104), cercetările consacrate 
crizei se pot grupa in trei categorii: perspectiva psihologică (interesată de 
studierea cazurilor clinice), perspectiva economico-politica (preocupată de 
identificarea caracteristicilor structurale ale crizelor și de definirea unor tehnici 
de gestionare a acestora) și perspectiva sociologică (dominată de cercetările 
consacrate reacţiilor colective în situaţii de dezastru). Parcurgând mai multe 
lucrări referitoare la aceste fenomene, consider că nu există deosebiri semni- 
ficative - în ceea ce privește definirea crizei - între abordările economice, 
politice și sociologice ; diferenţele se situează la nivelul importanţei acordate 
unuia sau altuia dintre factorii care compun situaţia de criză. 

Din punctul de vedere al economiștilor, criza este sinonimă cu o întrerupere 
a ritmului de creștere economică, fie în raport cu creșterea anterioară, fie în 
raport cu creșterea estimată (Attali, 1976 ; Arnould, 1989). 

Din perspectivă psihologică, crizele pot fi momente ale vieții care „se 
înscriu în evoluţia normală a ființei umane, corespunzând unor stadii sau faze 
ale dezvoltării sale genetice” sau momente „legate de evemmente sociale puţin 
sau deloc anticipate, care întorc cu susul în jos modurile de adaptare, fiind 
capabile să destructureze personalitatea si să ceară un efort de reconstrucţie 
adesea imposibil” (Barus-Michel er al, 1998, p. 12). 

Specialiștii în științe politice împart crizele în trei mari categorii - crize de 
sistem, crize guvernamentale de luare a deciziilor și crize de confruntare 
internațională -, considerând, în baza cercetărilor lui C.F. Herman, că orice 
criză se definește prin combinarea „unei ameninţări puternice, în măsură să 
afecteze scopurile de bază ale liderilor politici, a timpului foarte scurt înainte 
ca situaţia să evolueze într-un mod nedorit de ei și a efectului de surpriză” 
(Hermann, 1963, p. 206; Lagroye, 1993, pp. 406-408; Evans, Newham, 
1990, pp. 72-73). 

în Dicţionarul de sociologie coordonat de Cătălin Zamfir și Lazăr Vlăsceanu, 
criza este definită ca „o perioadă, în dinamica unui sistem, caracterizată prin 
acumularea accentuată a dificultăţilor, izbucnirea conflictuală a tensiunilor, 
fapt care face dificilă funcționarea sa normală, declanșându-se puternice 
presiuni spre schimbare” (Zamfir, Vlăsceanu, 1993, p. 145). Un alt dicţionar, 
coordonat de Raymond Boudon, prezintă criza drept acel moment în care 
mecanismele de control si identitatea unui grup „sunt supuse unei încercări, în 
general neprevăzute, considerată tranzitorie, periculoasă și cu o rezolvare 
nesigură” (Boudon er al., 1996, p. 73), iar Madeleine Grawitz prezintă criza 
drept o „situaţie de conflict intens, de punere sub semnul îndoielii a valorilor, 
raporturilor între generaţii sau între grupuri sociale..." (Grawitz, 1994, p. 97). 

în cercetările, dezbaterile și practicile recente din domeniul relaţiilor 
publice, situaţiile de criză sau de precriză sunt definite ca fenomene de 
întrerupere a funcţionării normale a unei organizații și ca momente de blocare 
sau de proastă organizare a schimbului de informaţii dintre organizaţie si 
publicul ei, intern sau extern. Crizele apar, în consecinţă, ca fenomene care 
pot aduce daune unei organizații, atât în planul pierderilor materiale, cât și în 
cel al prestigiului social, prin deteriorarea imaginii publice. în opinia lui 
M.W. Allen și R.H. Caillouet (1994, pp. 44-45), programele de răspuns la 
criză, gândite și aplicate de departamentele de relații publice, trebuie să se 
bazeze pe strategii de comunicare în măsură să influenţeze publicul și să schimbe 
modul în care interpretează el acea criză. în consecinţă, pentru specialiștii în 
relațiile publice, criza reprezintă un teren predilect pentru conceptualizarea și 
aplicarea unor strategii de comunicare vizând limitarea sau stoparea daunelor. 

Definiţiile crizei din lucrările de relaţii publice sunt extrem de numeroase 
si, uneori, redundante. Pentru a face mai ușoară abordarea acestui domeniu, 
le putem grupa în funcție de nivelul la care este plasat centrul de greutate al 
definiţiei: pentru unii autori, el este factorul declanșator și cauzal al crizei (de 
obicei din mediul extern), iar pentru alţii este funcţionarea organizaţiei sau 
sistemul de reprezentări al oamenilor despre organizația afectată de criză. 


Factorul declanșator al crizei. într-o lucrare de referinţă în bibliografia 
dedicată domeniului relaţiilor publice, criza este definită drept „un eveniment 
major, impredictibil, care poate conduce la efecte negative; acestea pot afecta 
organizația în ansamblul ei, sau sectorial, angajaţii, produsele, serviciile, 
situaţia financiară și reputaţia ei" (Barton, 1993, p. 2). K. Fearn-Banks, o 
autoare consacrată în domeniu, susţine că o criză este „o situație cu consecinţe 

potential negative care afectează o organizație, o companie sau o întreprindere, 
precum și publicurile, produsele, serviciile sau renumele acestora” (199, 
p. 1). în opinia lui David W. Wragg, „criza este un eveniment care afectează 
grav acţiunile unei organizaţii, eveniment nedorit de către membrii acesteia” 
(1992, p. 265). A. Center și P. Jackson (1995, p. 434) definesc criza drept 


o luptă sau un conflict extrem de stresante cu un mediu adversativ, marcată de un 
potential periculos (...) care poate duce la dezastre financiare sau pierderi de vieți 
omenești, după care lucrurile nu vor mai fi niciodată ca înainte. 


Din perspectiva acestor autori, criza apare ca o ruptură produsă de eveni- 
mente neașteptate, ca o situaţie nedorită, dar care poate distruge sau destabiliza 
o organizație. 


Perturbarea funcționării organizației. Conform unei definiţii frecvent citate 
în lucrările de relaţii publice, „o criză amenință obiectivele prioritare ale 
organizaţiei, nu oferă decât un interval de timp limitat pentru răspuns și este 
neașteptată si neanticipata" (Hermann, 1963, p. 62). După K. De Greene 
(1982, p. 36), criza este un punct de cotitură in evoluţia unei organizaţii; 
dincolo de acel punct, „organizaţia fie continuă să se menţină pe direcţia de 
dezvoltare dorită, fie suferă un declin serios al potenţialului și performanţelor 
sale" ; un alt autor definește criza ca pe „o ameninţare serioasă care va afecta 
structurile de bază, valorile și normele fundamentale ale unui sistem social, 
care, din cauza acestor presiuni și incertitudini, trebuie să ia decizii cruciale” 
(Rosenthal, apud Lagadec, 1994, p. 51). S. Fink (1986, p. 15) propunea 
definirea crizei drept „un moment de instabilitate a organizaţiei în care o 
schimbare radicală este inevitabilă și poate conduce fie la un deznodământ 
nedorit, fie la unul dezirabil și pozitiv”. Pentru R. Ulmer și colaboratorii săi 
(2007, p. 7), „criza organizaţională reprezintă un eveniment sau o serie de 
evenimente specifice, neașteptate, inedite, care creează un nivel înalt de nesigu- 
ranta si ameninţare ori sunt percepute ca o amenințare pentru scopurile 
prioritare ale organizaţiei”. lar R. Heath (1997, p. 291) citează definiția 
sintetică și sugestivă a lui K. Weik, care arată că o criză se definește prin 
relaţia dintre probabilitatea mică de apariţie și ivirea pe neașteptate a unui 
eveniment cu impact major - de aceea, crizele „ameninţă obiectivele funda- 
mentale ale unei organizaţii”. 


Sintetizând primele două unghiuri de abordare, W.G. Egelhoff si F. Sen 
(1992, p. 447) definesc criza drept rezultatul „amenințărilor din mediu corelate 

cu punctele slabe ale organizaţiei; ea apare atunci când amenințările din 
mediu interacționează cu punctele slabe din cadrul organizaţiei”. 


Sistemul de reprezentări sociale. Pentru Patrick D'Humieres, „o criză poate fi 
definită drept o situaţie neașteptată care pune în discuţie responsabilitatea 
organizaţiei în fata opiniei publice și îi ameninţă capacitatea de a-și continua 
activitatea în mod normal" (1994, p. 272). în lucrările consacrate manage- 
mentului crizei, se consideră că aceasta apare atunci când „întregul sistem 
este atât de afectat, încât existența sa fizică este ameninţată; în plus, valorile 
de bază ale membrilor sistemului sunt amenințate într-o asemenea măsură 
încât indivizii sunt obligaţi fie să realizeze caracterul eronat al acestor valori, 
fie să dezvolte mecanisme de apărare împotriva acestor valori” (Pauchant, 
Mitroff, 1992, p. 12). într-o lucrare ulterioară (1997, p. 7), cei doi autori vor 
spune că o criză este „o ruptură care afectează fizic sistemul, ca un tot unitar, 
și îi ameninţă principiile de bază, conștiința de sine și nucleul existenţei”. 
Subliniind dificultăţile de definire a crizei, O. Lerbinger (1997, p. 4) oferă o 
perspectivă care scoate în prim-plan valorile organizaţiei și reprezentările 
publicului despre organizaţie (reputaţia organizaţiei): 


Criza este un eveniment care aduce sau are potenţialul de a aduce unei organizații 


o imagine proastă și care, prin aceasta, îi pune în pericol profitabilitatea, dez- 
voltarea sau chiar posibilitatea de supraviețuire. 


La rândul său, A. Mucchielli (1993, pp. 22-23) arată că întreruperea 
funcţionării organizaţiei conduce la slăbirea sistemului de management și la 
dezagregarea coerentei acesteia, ceea ce generează stări emoţionale la nivel 
individual şi colectiv : demoralizare, zvonuri, crize şi căderi nervoase, reacţii 
de disociere etc. Așadar, 


criza unei întreprinderi este o stare socioorganizationala a colectivitatii, carac- 
terizată prin apariţia de fenomene psihologice. Aceste fenomene declanșează 
izbucnirea puternică, greu de controlat, a sentimentelor și emoţiilor în relaţiile de 
muncă și în viata colectivă. 


lar P. Mayer (1997, p. 60) definește criza exclusiv ca fenomen psihologic : 


Prin criză socială în cadrul unei organizații se înţelege o situație trăită psihologic 
într-un mod devastator de un număr semnificativ de actori ai acesteia (vezi. in 

același sens, și dezbaterile din E. Plottu, 1998, p. 146; vezi și Roux-Dufort, 
1998, p. 172). 


Unele definiţii oferă o sinteză a celor trei serii de factori. Astfel, B. Fornier 
(1993, p. 86) oferă o definiţie aproape exhaustivă a crizei: 


Rezultatul unui eveniment sau al unei serii de evenimente pe care trebuie să le 
suporte sau pe care le-a provocat o întreprindere; această situaţie îi alterează 
profund mediul, relaţiile cu clienţii, cu partenerii, cu personalul angajat și cu 
ansamblul populaţiei; întreprinderea aduce pagube tuturor acestor categorii, fapt 
care pune sub semnul întrebării, în mod material si public, imaginea și stabilitatea 
sau chiar supraviețuirea ei. 


O seamă de cercetători ai fenomenului și de practicieni cu experienţă în 
gestionarea crizelor atrag atenţia asupra faptului că nu trebuie să definim criza 
numai prin termeni negativi; ea este o ruptură, afectează organizaţia, creează 
dificultăți de management, generează stări de stres și disconfort psihologic, 
dar, în același timp, este și o oportunitate. în acest sens, W. Guth şi C. Marsh 
(2000, pp. 390-391; vezi și Nudell, Antokol, 1988, p. 2 ; Reilly, 1987, p. 114) 
citează formula lui Gerald Meyers, care spunea că o criză este „o fereastră 
către o oportunitate”, fereastră care se deschide in momentul în care o 
organizaţie a ajuns într-un punct de unde nu mai există întoarcere. Autorii 
respectivi arată că Meyers susţine că o criză oferă șapte tipuri de oportunități 
de care poate beneficia o organizaţie : 


a) criza naște eroi: dacă este bine gestionată, atenţia publicului se focalizează 
asupra acelor persoane care s-au remarcat în momentele respective; ar 
putea fi cazul omului de afaceri Lee lacocca, cel care a salvat firma Chrysler 
de la faliment la începutul anilor '80, sau cazul lui Gigi Becali, al cărui 
prestigiu a crescut enorm în timpul inundaţiilor, când a finanţat construirea 
unui sat pentru familiile ale căror case fuseseră spulberate de ape); 

b) criza accelerează schimbarea: în general, oamenii și instituţiile au o 
anumită tendinţă către inerție şi, de aceea, acceptă mai greu schimbările ; 
sub presiunea crizei, organizaţiile accelerează ritmul schimbărilor. Un 
exemplu l-ar putea constitui corporatiile petroliere, care, fiind acuzate 
permanent de nepăsare (în special în cazul deversărilor) de către orga- 
nizatiile nonguvernamentale pentru protecția mediului, au implementat 
politici de cercetare în vederea găsirii unor soluţii de reducere a poluării 
sau a riscului de contaminare a mediului înconjurător ; 

c) criza scoate la lumină dificultăţile latente : multe probleme sunt ignorate în 
perioadele de normalitate, deși există semnale care avertizează asupra unor 
riscuri; în situaţii de criză, organizaţiile sunt obligate să abordeze frontal 
problemele și să le caute rezolvarea; de exemplu, recenta criză a celor 
15.000 de diplome universitare false a convins conducerea Ministerului 
Educaţiei, Cercetării și Inovării să instituie un Registru Naţional Unic al 
diplomelor eliberate de universităţi; 

d) criza schimbă oamenii: acest lucru poate fi înțeles atât ca o înlocuire a 
unor persoane cu altele, cu idei noi și cu mai multă motivaţie, cât și ca o 
ocazie de modificare a comportamentului angajaţilor ; 

e) criza duce la dezvoltarea de noi strategii: după ce depășește o situaţie de 
criză, o organizație poate descoperi modalități mai eficiente pentru atingerea 
obiectivelor, poate întrezări șanse noi de valorificare a potenţialului ei; 

f) criza permite crearea de sisteme de prevenire: experienţa și, mai ales, 
experiența dureroasă sunt un dascăl bun; după criză, o organizaţie învaţă 
să monitorizeze cu mai multă atenţie mediul intern și extern și să recunoască 
semnalele prevestitoare ale unei crize ; spre exemplu, prăbușirea burselor 
în 1987 s-a datorat și unei reacţii necontrolate a programelor de calculator : 
în momentul în care au înregistrat mai multe evaluări negative ale tendin- 
telor economice, softurile specializate au declanșat automat comenzi de 
vânzare a acțiunilor, ceea ce a dus la devalorizarea lor și la blocarea 
tranzacţiilor. în urma acestei crize, Guvernul SUA a fixat reglementări 
stricte privind activităţile bursiere coordonate automat prin programe de 
calculator; 

g) criza sporește competitivitatea firmei: după un asemenea eveniment si 
după toate măsurile de ameliorare a activităţii, organizația este mai puternică. 


Citând studiile lui Bazerman și Watkins referitoare la modul în care o 
organizaţie poate învăţa din propriile greșeli, R. Ulmer și colaboratorii săi 
(2007, p. 150) arată că, dacă organizaţiile vor încerca să se concentreze asupra 
unei invatari organizaționale eficiente {ejfective organizational learning), atunci 
o criză le oferă următoarele oportunităţi: 


1. organizaţiile ar trebui să trateze eșecul ca pe o oportunitate de a recunoaște 
o potenţială criză și de a o preveni pe viitor; 

2. organizaţiile pot evita crizele, învățând din eșecurile și crizele altor orga- 
nizatii ; 

3. trainingul personalului si planningul organizational ar trebui sa puna accen- 
tul pe experienţe și lecţiile anterioare, astfel încât să facă din memoria 
organizaţională o prioritate a acţiunilor lor; 

3 3 

4. organizațiile trebuie să fie dispuse să uite acele proceduri învechite si 

ineficiente, dacă vor să învețe strategii mai bune de gestionare a crizei. 


Un exemplu elocvent de transformare a unei crize într-o oportunitate este 
cel al firmei de băuturi răcoritoare Odwalla (vezi Martinelli, Briggs, 1998). 
Compania câștigase o reputație solidă pe piaţa băuturilor răcoritoare prin 
promovarea sucurilor proaspete, nepasteurizate. Criza a început în toamna 
anului 1996, mai exact pe 30 octombrie, când conducerea firmei a fost 
informată de către Departamentul pentru Sănătate Publică al statului Washington 
că mai mulţi consumatori ai acestor sucuri s-au îmbolnăvit și că exista 
suspiciunea că boala era cauzată de bacteria E-Coli 0157-H7. în acel moment, 
sucurile Odwalla erau distribuite nu numai în statul Washington, ci și în 
California, Colorado, New Mexico, Texas și Oregon. Desi compania a luat 
măsuri de retragere a loturilor de suc de mere incriminate, vestea despre 
produsul contaminat a ajuns în mass-media și a devenit subiect de audienţă 
naţională (chiar dacă sucurile erau distribuite în numai 6 dintre cele 51 de state 
ale SUA); în plus, informaţia a circulat pe Internet, ceea ce a amplificat ecoul 
crizei. Astfel, pe lângă publicul direct afectat de riscul infectării, a apărut un 
alt tip de public, cel interesat de un asemenea subiect. 


în această situaţie, Odwalla a decis retragerea imediată a sucului de mere 
de pe piaţă si a angajat firma de relaţii publice Edelman Worldwide din San 
Francisco pentru a o ajuta în alegerea celei mai potrivite strategii de răspuns 
la criză. Pe 1 noiembrie, Odwalla a retras și sucul de morcovi, prelucrat cu 
același tip de masini ca si sucul de mere. Totodată, a anunţat consumatorii că 
le va restitui costul sucurilor cumpărate și le va achita cheltuielile de spitalizare 
în cazul infectării cu bacteria E-Coli. 

Pe 2 noiembrie au apărut în presă opiniile unor experți care arătau că 
infecția a fost posibilă din cauza faptului că Odwalla nu folosea tehnica 
pasteurizării și care făceau lobby pentru pasteurizarea tuturor sucurilor naturale, 
deoarece acest proces elimină riscul infectării cu diferite bacterii. Nu trebuie 
uitat că firma Odwalla își construise reputaţia pe refuzul aplicării pasteurizării, 
considerată un procedeu care distruge savoarea fructelor, și pe ideea carac- 
terului natural al produselor sale. Pe 3 noiembrie, compania a creat un site pe 
Internet pentru a oferi consumatorilor informaţii actualizate permanent - în 

primele 24 de ore s-au consemnat circa 1.500 de accesări; in plus, erau puse 
la dispoziţie numere de telefon cu apelare gratuită atât pentru clienţi, cât și 
pentru distribuitori (vezi capitolul „Comunicarea cu presa în timpul crizei”, 
subcapitolul „Noile media”). 

Pe 5 noiembrie, autorităţile au comunicat că au identificat o tulpină viru- 
lentă a bacteriei, în urma testelor efectuate pe o sticlă cu suc de mere luată la 
întâmplare dintr-un depozit din statul Washington; astfel, bănuiala devenea 
certitudine. Ca răspuns, în aceeași zi, conducerea companiei a anunţat că 
reconsideră problema pasteurizării. 

A doua zi, președintele Odwalla, Greg Steltenpohl, a vizitat părinţii unui 
copil care era grav bolnav în urma infectării cu bacteria E-Coli; apoi, in 
cadrul unei conferinţe de presă, a anunțat că firma va plăti cheltuielile medicale 
ale persoanelor care s-au îmbolnăvit și a asigurat publicul că Odwalla nu va 
mai produce și distribui sucuri până când nu va exista siguranţa că acestea nu 
mai contin bacterii. în același timp, Stephen Williamson a externalizat pro- 
blema contaminării, prezentând-o ca pe o problemă a întregii industrii de 
băuturi răcoritoare. 

Pe 8 noiembrie a survenit cel mai rău lucru care se putea întâmpla: Anna 
Grimmestad, o fetiță de un an și 4 luni din statul Colorado, a murit; presa a 
prezentat pe larg această dramă. Familia fetiţei a declarat că, pentru moment, 
nu va intenta proces firmei, deoarece testele efectuate asupra materiilor fecale 
ale copilului nu indicau prezenţa bacteriei. Familia ceruse însă efectuarea 
unor teste suplimentare, de această dată de sânge, la Center for Disease 
Control (CDC). în zilele care au urmat, compania a fost anunţată că este 
chemată în instanță fie de către familiile ai căror copii se îmbolnăviseră, fie de 
către birouri de avocatură care îi intentau procese în numele interesului public ; 
atunci când testele solicitate la CDC au confirmat prezenţa bacteriei în sângele 
Annei, și familia Grimmestad a dat în judecată compania Odwalla. 


Pe 19 noiembrie, presa a anunţat un set de iniţiative ale firmei Odwalla, și 
anume : a trimis un apel către toate firmele de profil pentru a opri vânzarea 
de sucuri de mere nepasteurizate. De asemenea, a anunțat că testează un 
proces de tratare la cald a sucului de mere, pentru a distruge posibilele 
bacterii. A prezentat raportul reprezentanţilor Food and Drug Administration, 
care efectuaseră o inspecţie la fabrica din Dinuba, California, și nu desco- 
periseră bacteria E-Coli în produsele aflate în curs de fabricare (inspectorii nu 
excludeau totuși posibilitatea ca, anterior, bacteria să fi fost prezentă in 
recipiente și utilaje). Odwalla și-a asumat astfel responsabilitatea pentru 

produsele contaminate, dar a folosit acest fapt pentru a declanșa o ofensivă in 
vederea generalizării procesului de pasteurizare a sucurilor. „Vrem să ne 
asigurăm că nu este vorba doar de Odwalla, trebuie să avem în vedere toate 
sucurile de mere proaspete și nepasteurizate". Prin această declaraţie, compania 
a externalizat problema și a încercat să transmită un mesaj prin care arăta că 
își asumă responsabilități pentru întreaga producție de sucuri naturale. Poziţia 
sa a avut urmări imediate : pe 22 noiembrie, presa consemna faptul că linia de 
magazine Safeway a refuzat să mai comercializeze sucurile nepasteurizate 
trimise de diverși producători. Firmele de profil au reacționat cu mânie, 
acuzând Odwalla că avertizează consumatorii să fie atenţi la toate sucurile 
nepasteurizate. 

Pe 5 decembrie, compania Odwalla a anunţat, prin mesaje de tip publicitar 
în presa scrisă, că a implementat procesul de pasteurizare în producţia de 
sucuri. în următoarele zile, sucurile de mere Odwalla au reapărut pe rafturile 
magazinelor. 

în felul acesta, Odwalla a transformat o criză în oportunitate: pe de o 
parte, a externalizat problema și a arătat că este singura preocupată de pericolul 
reprezentat de sucurile nepasteurizate, iar pe de altă parte, a devenit (înainte 
ca autorităţile să ia poziţie sau să impună o asemenea regulă) lidera unei 
campanii pentru eliminarea sucurilor nepasteurizate și, prin aceasta, a riscu- 
rilor de îmbolnăvire din cauza bacteriilor. 


2. Caracteristicile crizelor 2...2... 


Lucrările de specialitate atrag atenţia asupra faptului că, deși în limbajul 
comun și în cel al presei eticheta de criză este aplicată unei mari varietăţi de 
situaţii, nu orice eveniment neplăcut e o criză. Este însă important să stabilim 
elementele care individualizează o criză, care ne permit să afirmăm că un 
eveniment este sau poate deveni o criză, deoarece în acest mod vom putea 
identifica strategiile cele mai potrivite de comunicare de criză. 

O primă confuzie care trebuie evitată este aceea dintre crize şi probleme. 
D.W. Guth și C. Marsh (2000, pp. 386-387; vezi si Barton, 1993, p. 2; 
Fearn-Banks, 2002, p. 4) arată că problemele cu care se pot confrunta 
organizaţiile sunt date de evenimente sau situaţii banale, cel mai adesea 
predictabile ; ele se încadrează în intervale scurte de timp, nu stârnesc atenția 

publicului și nu solicită eforturi deosebite pentru a putea fi rezolvate. Spre 
exemplu, dacă la o facultate, din diferite motive, rămân active numai două 
secretare din cinci, acest lucru reprezintă doar o problemă. Este adevărat că 
acum se întârzie eliberarea adeverintelor, notele nu sunt transcrise la timp în 
catalog și studenţii află cu întârziere situaţia școlară, dar o asemenea problema 
nu durează mult, se poate gestiona prin mijloace de reorganizare a muncii 
(program prelungit) și, în ciuda nemulțumirii unor studenți, nici totalitatea 
studenților și nici celelalte publicuri ale facultăţii (părinţii, mediul academic, 
mediul profesional, mass-media) nu vor fi afectate și implicate. în schimb, 
crizele sunt greu de anticipat (chiar dacă la modul general se poate face o lista 
a tipurilor de criză cu care s-ar putea confrunta o organizaţie, momentul 
apariţiei acestora este imprevizibil), solicită, pentru rezolvarea lor, resurse 
umane și materiale importante, atrag imediat atenţia publicului și pot afecta 
grav valorile fundamentale, definitorii, ale unei organizaţii. Astfel, dacă la o 
facultate două secretare își dau demisia, alta anunţă brusc că a primit concediu 
de risc maternal, iar la sediu rămâne doar o secretară, și dacă acest lucru se 
petrece în preajma examenului de licență, atunci ne putem confrunta cu o 
criză: situaţiile școlare nu sunt încheiate, nu se ştie cine a promovat și cine 
este restantier, studenții nu se pot înscrie la examen în termenele prevăzute și 
este posibil ca aceștia să rateze licența. Acest fapt va afecta un număr mare de 
studenţi, va naște proteste vehemente, va stârni reacţii ale părinţilor, presa se 
va interesa de caz și va prezenta negativ situaţia, iar prestigiul facultății și al 
universității va fi grav afectat. Pentru rezolvarea problemei se va aproba, 
probabil, o sesiune extraordinară de licenţă, însă aceasta presupune mobilizarea 
unor resurse suplimentare, fapt ce poate genera nemulțumirea sau protestul 
cadrelor didactice chemate să lucreze suplimentar în perioada de vacanţă; 
protestul lor va activa din nou mass-media și o nouă prezentare negativă a 
evenimentului va afecta și mai mult imaginea instituţiei de învăţământ superior. 

La rândul lor, într-o lucrare de referință, T.C. Pauchant și LI. Mitroff 
(1992, p. 12) disting între : 


a) incidente : se referă la evenimente care afectează fizic numai un subsistem 
al organizaţiei, fără a ameninţa funcționarea globală a instituţiei. O defec- 
tiune a unui utilaj sau a unui ansamblu de utilaje, deși conduce la unele 
pagube, este un incident. întreruperea curentului electric sau a aprovi- 
zionării cu apă pentru o perioadă creează probleme, dar este numai un 
incident; 

b) accidente: afectează întreaga organizaţie, solicitând uneori întreruperea 
activităţii pentru remedierea lor : de exemplu, explozia unui cuptor într-un 
combinat siderurgic, prăbușirea unei galerii într-o mină, blocarea circulației 
pe o autostradă în urma unui carambol etc.; 

c) conflicte : sunt evenimente care afectează sistemul de referinţe simbolice 
ale unei organizaţii, dar nu pun sub semnul întrebării valorile ei funda- 
mentale : de exemplu, o dispută între liderii unei organizaţii, un protest al 
consumatorilor, o amenințare cu greva etc.; 

d) crize : afectează fizic și simbolic întreaga organizaţie și pun în mod radical 
sub semnul întrebării valorile ei de bază. 


în același sens se înscrie și argumentarea lui P. Lagadec (1994, p. 23), care 
arată că nu toate situaţiile dificile cu care se confruntă o organizaţie sunt crize. 
Autorul francez face distincția între trei moduri de funcționare ale unui sistem: 
a) starea de normalitate, în care organizaţia evoluează în limitele unui echilibru 
general, ceea ce îi asigură un ritm de dezvoltare normal; b) perturbarea, care 
se produce atunci când apare un eveniment accidental. Este vorba despre un 
dezechilibru ușor, pe care organizaţia îl anulează prin sisteme specializate ce 
ajută la revenirea la starea de normalitate ; c) accidentul major, care reprezintă 
un dezechilibru puternic, ce nu mai poate fi controlat și remediat prin mijloace 
obișnuite - aceasta este criza. în asemenea condiţii, un conflict între liderii 
organizaţiei, consumat fie intern, fie extern - prin transformarea lui într-un 
scandal", nu poate fi privit decât ca o perturbare, deoarece el nu produce 
dezechilibre radicale și nu pune funcţionarea organizației sub semnul întrebării. 
Spre exemplu, în cazul filialei Union Carbide din Bhopal, India, funcționarea 
obișnuită a fabricii de produse chimice pentru agricultură reprezenta starea de 
normalitate. Unele defecţiuni la sistemul de siguranță al unei unităţi de răcire 
sau ale unui aparat folosit pentru a îndepărta impuritatile din gaze reprezintă 
perturbări; deoarece aceste defecţiuni au fost superficial reparate, a avut loc 
explozia unei conducte : împrăștierea gazelor toxice a condus la câteva mii de 
morți și zeci de mii de persoane intoxicate - acest eveniment constituie acel 
accident major care, prin dezechilibrul creat, a generat criza de la Bhopal. 


în efortul de a individualiza crizele, de a contura un concept care să 
permită separarea de alte evenimente sau procese parţial asemănătoare, unii 
autori au întocmit liste cu caracteristicile crizelor. Din acest punct de vedere, 
O. Lerbinger (1997, pp. 7-9) identifică trei caracteristici esenţiale : 

1. Caracterul neașteptat: crizele apar brusc, luând prin surprindere orga- 
nizatia. Unele dintre ele sunt independente de organizaţie: Johnson & 
Johnson nu putea prevedea că o persoană cu intenţii criminale avea să 
otrăvească tablete de Tylenol cu cianură ; la fel, oficialii Băncii Comerciale 
Române nu aveau cum să știe că propriii clienţi vor fi bombardati cu 
telefoane prin care erau îndemnați să își lichideze depozitele la BCR, 
deoarece banca urma să intre în faliment. Altele se nasc în urma unor 
acumulări lente a problemelor, existând multiple semnale de avertizare, dar 
această acumulare lentă face ca managerii să nu fie conștienți de pericolul 
crizei și să nu sesizeze importanţa semnalelor primite. Lerbinger ne oferă 
ca exemplu criza din 1987 a firmei Toshiba: managementul corporației 
fusese avertizat că o subsidiară a sa vinde Uniunii Sovietice produse care 
pot avea utilizare militară, fapt ce încălca un angajament luat de toate țările 
NATO. în plus, ziarul Washington Times a publicat câteva articole pe 
această temă, preluate imediat și de mass-media japoneză. în ciuda acelor 
semnale, Toshiba nu a întreprins nimic și, în final, Senatul SUA a votat un 
act prin care bloca pe o perioadă de 2 până la 5 ani importurile produselor 
firmei pe teritoriul american. în același fel a „crescut” și criza Danone din 
România în 2007 : Comisia Europeană a trimis în lunile iunie și iulie zeci 
de avertismente unor tari din Uniunea Europeană cu privire la aditivul 412, 
numit „gumă de guar", suspectat de contaminare cu dioxină. Dar abia pe 
14 august 2007, când Autoritatea Naţională Sanitar-Veterinară și pentru 
Siguranţa Alimentelor a primit o notificare de la autorităţile UE referitoare 
la prezența gumei de guar, posibil contaminată cu dioxină, în iaurturile cu 
fructe Danone s-a trecut la retragerea produselor în cauză: faptul că 
Danone nu a comunicat acest lucru publicului a condus la o reacție de 
panică atunci când presa a relatat pe larg cazul iaurturilor Danone conta- 
minate cu dioxină. 

2. Nesiguranta: din cauza caracterului neașteptat al crizei, managerii au 
tendinţa să ia decizii grăbite sau bazate pe informaţii incomplete, mai ales 
atunci când criza este produsă de un eveniment despre care se crede că are 
șanse minime de a se produce. De exemplu, faptul că un căpitan de vapor 
ar putea să își conducă tancul petrolier către un recif semnalizat foarte clar 
pe hartă părea puţin probabil. Cu toate acestea, este exact ce a făcut 
căpitanul petrolierului Exxon-Valdez. în acest caz, au fost pregătite puţine 
strategii de gestionare a crizei, iar conducătorii firmei au ales mijloace de 
comunicare de criză total neadecvate. 

De aceeasi nesiguranta in decizii a dat dovada si conducerea Ministerului 
Afacerilor Externe în cazul crizei declanșate de scurgerea către presă a 
unor declaraţii provenite exact de acolo de unde nimeni nu se aștepta să 
provină : Gilda Lazăr, purtătorul de cuvânt al ministrului Afacerilor Externe. 

3. Comprimarea timpului: din cauza izbucnirii neașteptate'a crizei, a nesi- 
gurantei pe care ea o instaurează și a presiunilor publicului, managerii nu 
beneficiază de foarte mult timp pentru a evalua situaţia și a lua decizii. De 
aici rezultă multe greșeli de comunicare ce conduc la declaraţii greșite, 
contradictorii, la căutarea de ,,tapi ispășitori”, la refuzul de a recunoaște 
realităţi evidente din cauza fricii de a nu compromite instituţia etc. Spre 
exemplu, în cazul accidentului aviatic de la Baloteşti, sub presiunea presei, 
conducerea TAROM și unele oficialități au adoptat o strategie agresivă, 
incriminând consorțiul Airbus, fapt ce a declanșat o polemică intens 
mediatizată, în tara și în străinătate. Aceasta a deschis poarta unor speculații 
si acuzaţii, formulate de presă sau de oficialități străine la adresa TAROM, 
ceea ce a afectat și mai mult imaginea companiei. 


O perspectivă interesantă asupra crizei este oferită de R. Heath (1997, 

p. 291), care folosește o metaforă medicală pentru a sublinia caracteristicile 

crizelor. Astfel, el afirmă că o criză poate fi caracterizată prin impactul asupra 

sănătăţii organizaţiilor: 

a) odihna la pat: evenimente care atrag atenţia presei și a publicului, dar nu 
ameninţă existenţa organizaţiei, chiar dacă aceasta nu aplică cele mai bune 
strategii de răspuns; 

b) aplicarea unei medicatii: un eveniment care obligă organizaţia să schimbe 
unele forme de activitate pentru a preveni repetarea lui; 

c) îmbolnăvirea cronică: un eveniment care forțează organizaţia să ia măsuri 
de schimbare pentru a preveni deteriorarea situaţiei. Fără asemenea măsuri, 
publicul și-ar pierde încrederea în organizaţie ; 

d) faza fatală: un eveniment care pune capăt existenței unei organizații, 
întrucât nu mai are resurse financiare, tehnice, umane sau comunicationale 
pentru a recâștiga încrederea publicului. 


Charles Hermann (apud Lerbinger, 1997, p. 7) identifică și el trei carac- 
teristici ale crizei: recunoașterea de către managerii organizaţiei a faptului că 
există o amenințare ce riscă să compromită atingerea obiectivelor fixate; 

recunoașterea faptului că, în cazul în care nu vor acţiona pentru înlăturarea 
amenințării, se vor produce daune ireparabile; recunoașterea caracterului 
surprinzător, neașteptat al crizei. Steven Fink (1986, p. 16) consideră că o 
criză se individualizează prin: escaladarea în intensitate a amenințării, adu- 
cerea organizaţiei în atenţia mass-mediei și a oficialităților, blocarea operaţiunilor 
normale ale organizaţiei, deteriorarea imaginii pozitive de care beneficia 
aceasta în ochii publicurilor, afectarea activităţii uzuale a organizaţiei. lar 
P. Lagadec (1993, pp. 32-33) propune formula celor 3D: deferlement, 
dereglement, divergence. Astfel, criza aduce o avalanșă de dificultăţi, care 
depășesc capacitatea de reacţie a organizaţiei; din punctul de vedere al 
problemelor comunicării de criză, autorul menţionează faptul că, după aten- 
tatul împotriva unui avion PanAm, care s-a prăbușit lângă Lockerbie (1988), 
în localitatea care număra doar 3.500 de locuitori au sosit deodată 1.000 de 
jurnaliști. De asemenea, criza se caracterizează și prin dereglementare, adică 
prin perturbarea sau blocarea subsistemelor unei organizaţii. în sfârșit, criza 
implică și multiple divergențe asupra unor decizii fundamentale; aceste 
contradicții pun sub semnul întrebării eficiența organizaţiei, valorile ei de 
referinţă și echilibrul psihologic al membrilor acesteia. 

în opinia lui A. Mucchielli (1993, p. 22), o criză se caracterizează prin 
următorii factori: 


a) existenţa unui ansamblu de factori externi care modifică mediul organizației, 
reduc adaptabilitatea ei și o destabilizează; 

b) apariţia unor dificultăţi de gestionare a organizației: pentru a face fata 
noii situații, managementul pierde o parte din control sau efectuează 
acţiuni cu efecte negative asupra unora dintre publicurile instituţiei - spre 
exemplu, preocupat să restabilească încrederea clienţilor, ia măsuri de 
reducere a costurilor (prin concedieri sau tăieri de sporuri), care nemul- 
tumesc angajaţii; 

c) o slăbire a relaţiilor dintre elementele componente ale organizaţiei: diverse 
categorii de actori ai instituţiei văd criza din perspective diferite, fapt care 
conduce la slăbirea culturii și identităţii corporative - spre exemplu, liderii 
vor să restabilească cifra de afaceri pierdută, in timp ce salariaţii vor să 
revină la nivelul veniturilor dinaintea crizei; 

d) apariţia unui ansamblu de efecte psihologice la nivelul indivizilor: șocul 
crizei poate crea stres, absenteism, agresivitate, diverse angoase, care 
conduc la demoralizare și la paralizarea iniţiativelor. 

Un alt punct de vedere, inspirat din lucrarile de sociologie organizationala, 
este sugerat de P. Mayer (1997, pp. 68-77). in opinia sa, 


criza unei organizații apare in momentul în care se concretizează trei caracteristici, 
si anume: un factor conjunctural, adică un eveniment declanșator, care obliga 
organizația să facă față unor realități, evitate până în acel moment; un factor 
contingent, altfel spus, o gestionare inadecvată a schimbării produse de acel 
eveniment; un factor structural, care derivă din inexistența unor structuri de 
evitare a crizei sau de gestionare a acesteia (p. 68). 


Spre exemplu, în cazul crizei din sistemul sanitar românesc din 2004, 
factorul conjunctural a fost declarația primarului comunei Poiana Mare. Acesta 
a afirmat că, de la începutul anului, a eliberat 21 de certificate de deces ale 
unor bolnavi internaţi la Spitalul de Neuropsihiatrie din Poiana Mare, despre 
care aflase că ar fi murit de foame și de frig. Factorul contingent l-a reprezentat 
reacția inadecvată a oficialităților: şefii instituţiilor județene abilitate sa 
supravegheze desfășurarea activităților spitalului au făcut declaraţii de genul: 
„Nu este treaba noastră”, „Nu ne ocupăm noi de decese”, „Spitalul de la 
Poiana Mare nu ne este subordonat nouă, ci direct Ministerului Sănătăţii și 
Familiei”. La aceste declaraţii s-a adăugat și reacţia greșită a ministrului de 
resort, Ovidiu Brânzan, care a pus în scenă o vizită de așa-zis control și a 
declarat că în spital totul merge bine și că presa a difuzat „minciuni”. în 
sfârșit, factorul structural constă în inexistenţa, la nivelul Ministerului Sănătății 
si Familiei, a unor analize ale crizelor potenţiale, a unui plan de comunicare 
de criză și a unei celule de criză pentru soluționarea acestui tip de situaţii. 

La o analiză atentă a lucrărilor de specialitate constatăm că, sintetizând 
perspectivele propuse de diferiți specialiști în relaţii publice, în orice criză 
sunt implicate mai multe elemente constante : 


a) caracterul de ruptură, greu predictabil, al crizei: „Criza este un eveniment 
major, impredictibil, care poate genera efecte negative" (Barton, 1993, 
p. 2); „Crizele sunt produse de evenimente cu o mică probabilitate de a se 
produce, dar care generază efecte majore..." (Weick, apud Egelhoff, Sen, 
1992, p. 444); 

b) necesitatea schimbării: criza produce mai întâi un efect negativ (din 
perspectiva funcţionării uzuale a sistemului) și impune modificări care, pe 
termen lung, pot fi pozitive : „Criza este o stare de lucruri sau o perioadă 
instabilă care solicită o decizie de schimbare ce poate produce fie un 


c) 


d) 


e) 


g) 

rezultat nedorit, fie un rezultat dorit si pozitiv" (Fink, 1986, p. 5); „Crizele 
sunt evenimente majore, cu un potențial negativ, care afectează atât orga- 
nizatia, compania sau ramura industrială, cât și publicul, produsele, ser- 
viciile si renumele acestora" (Fearn-Banks, 1996, p. 1); „Aceste situații 
alterează profund mediul organizației, relațiile sale cu clienții, partenerii, 
personalul său si o parte din populație sau chiar produc pagube importante, 
care pun sub semnul întrebării (...) imaginea, stabilitatea sau supraviețuirea 
întreprinderii" (Fornier, 1993, p. 86); 

lipsa de informații sigure referitoare la cauzele si desfăşurarea crizei: 
„Mai ales atunci când mediul organizational este complex și nesigur, 
managerii au dificultăți în a obține suficiente informații referitoare la factorii 
de mediu si in a anticipa evoluțiile acestuia" (Lerbinger, 1997, p. 8); 
lipsa de timp pentru luarea deciziilor: „Caracterul neașteptat al crizei, 
împreună cu nesiguranța, agravează dificultățile privind luarea unei decizii 
prin faptul că este nevoie să se acționeze rapid, astfel încât situația să nu se 
deterioreze si mai mult" (Lerbinger, 1997, p. 9); 

lipsa unor cadre (teoretice si procedurale) eficiente de evaluare a crizei: 
„Criza pune sub semnul îndoielii cadrele de referință ale unei organizații, 
conducând la o prăbuşire a ceea ce oferă, în organizație, stabilitate si 
coerență în modurile de previziune si de evaluare a mediului si acțiunilor" 
(Roux-Dufort, 1998, p. 167); „Criza nu este o îndepărtare de la norme, de 
la o situație de referință, de la obiectivele fixate sau de la modurile de 
comportament. Criza pune practic sub semnul întrebării acest univers de 
referință..." (Plottu, 1998, p. 146); „Starea de criză se prezintă ca o 
dezintegrare a identității sociale a organizației, care acuză pierderea facto- 
rilor ce garantează această identitate..." (Sicard, 1998, p. 17); 


caracterul nesigur al soluției si al deciziei care ar trebui luate pentru 
rezolvarea acestei stări: „Criza apare atunci când organizația pierde con- 
trolul asupra operațiunilor ei si suportă efectele negative ale acestui fapt" 
(Heath, 1997, p. 294); „O situație cu care se confruntă indivizii, grupurile 
sau organizațiile, pe care nu pot să o gestioneze prin proceduri normale, de 
rutină..." (Booth, 1993, p. 86); „Este intrarea brutală în universul riscului; 
creşterea complexității are drept corolar creşterea incertitudinii" (Sicard, 
1998, p. 15); 

crearea unei situații de stres: în timpul crizei apare o „stare socioemo- 
tionala a colectivitatii, marcată de fenomene psihologice - reacții de 
autoapărare, demoralizare, disociere, zvonuri" (Mucchielli, 1993, p. 23). 

in esenţă, orice criză presupune : 


Un punct de bifurcatie într-o serie de evenimente și acţiuni care creează o situaţie 
în care nevoia unei acţiuni este resimțită acut de toţi participanţii; care ameninţă 
scopurile și obiectivele organizaţiei; ale cărei consecințe asupra viitorului partici- 
pantilor sunt decisive; care face nesigure evaluările și formulările reacţiilor la 
această situaţie ; care reduce controlul asupra evenimentelor și efectelor acestora; 
care amplifică sentimentul de urgenţă, fapt ce generează stări de stres și neliniște ; 
în care informaţia disponibilă este, de obicei, inadecvată; care mărește presiunea 
timpului asupra participanţilor; care modifică relaţiile dintre participanţi (Robinson, 
1968, pp. 510-514). 


Evenimentele dramatice din 11 septembrie 2001 oferă un caz în care putem 
identifica notele caracteristice ale unei crize descrise mai sus. La 11 septem- 
brie, două dintre avioanele American Airlines au fost deturnate și folosite ca 
arme de distrugere în masă : cursa 11 a American Airlines a lovit turnul nordic 
al World Trade Center din New York, în timp ce cursa 175 a United Airlines 
a lovit turnul sudic. Un al treilea avion, cursa 77 a American Airlines, s-a 
prăbuşit peste latura de vest a Pentagonului. Aproximativ 3.000 de persoane 
şi-au pierdut viata, iar multe altele au rămas traumatizate pe viata din cauza 
trăirii unei asemenea experienţe. Criza prin care a trecut American Airlines 
(AA) a fost produsă de un eveniment neașteptat, imprevizibil - ea a scos la 
iveală lipsa unor cadre teoretice și procedurale specifice. în plus, a generat o 
stare de nesiguranţă endemică, exprimată în trăiri psihologice destabilizatoare. 


în toamna lui 2001, supraviețuirea companiei era principala problemă pe 
care planul de gestionare a crizei trebuia să o rezolve (Guth, Marsh, 2005, 
pp. 307-311). în dimineaţa zilei de 11 septembrie, Donald J. Carty, președintele 
American Airlines, se afla la reședința sa din Dallas. El a fost anunţat telefonic 
despre tragedia produsă. Mai întâi a verificat dacă știrea era transmisă deja la 
posturile de televiziune (ulterior, Carty avea să declare : „Am văzut imagini și 
comentarii despre ceva ce lovise WTC și din instinct am știut că era vorba 
despre avionul nostru”). 

Imediat, compania a activat planul de comunicare de criză, care fusese 
revăzut cu câteva săptămâni înainte. A fost deschis centrul de comandă de 
criză în Forth Worth, dar planul de criză nu anticipase un incident de o 
asemenea amplitudine. în plus, FBI-ul preluase controlul asupra centrului de 
comandă (criza având implicaţii asupra securităţii naționale). După doar câteva 

ore de la incident, compania a emis primul comunicat de presă, pe site-ul său 
de Internet, în care se exprima regretul pentru tragedie și se preciza faptul că 
reprezentanţii conducerii sunt alături de familiile victimelor; se preciza de 
asemenea că acest comunicat vorbește în numele tuturor angajaților companiei. 
American Airlines a trebuit însă să transfere toate întrebările presei către FBI. 
Și-a retras toate reclamele de pe piaţă și a suspendat site-ul de rezervare online 
a biletelor. Observăm, din cele de mai sus, că American Airlines se confruntă 
cu lipsa de informaţii, lipsa de timp pentru a analiza cu atenţie datele dispo- 
nibile şi a evalua impactul răspunsului, precum și cu lipsa unor cadre proce- 
durale - relaţia cu FBI, care impune filtrarea informaţiilor către public, 
reprezintă o situaţie de comunicare atipică. Se confirmă astfel faptul că o criză 
se caracterizează prin aducerea organizaţiei în atenţia mass-mediei și a oficia- 
litatilor, prin blocarea operaţiunilor ei normale, prin deteriorarea imaginii 
pozitive de care beneficia în ochii publicurilor. 

Caracterul aparte al acestei crize a impus folosirea serviciilor a două firme 
de relaţii publice - Weber Shandwick Worldwide și Burson- Marsteller -, care, 
datorită anvergurii lor internaţionale, puteau transmite mesajele de răspuns la 
criză mult mai eficient decât specialiștii în PR ai American Airlines. în plus, 
cele două firme specializate au avut o influență majoră în activitatea de lobby 
în cadrul Congresului SUA, în favoarea acordării unui ajutor financiar de 
urgenţă de 15 miliarde de dolari pentru întreaga industrie a transporturilor aeriene. 

Pentru angajaţii American Airlines, tragedia de la 11 septembrie a fost mai 
mult decât o dramă naţională, o dramă personală. Nu numai că au pierdut 
colegi de muncă și prieteni, dar fondul financiar al companiei a fost puternic 
afectat. Compania a fost forțată să concedieze 20.000 de angajaţi și să 
micșoreze flota. Persoanele concediate au primit compensaţii financiare, iar 
pentru familiile angajaţilor care și-au pierdut viata la 11 septembrie a fost creat 
un site special, unde salariaţii și membrii conducerii au putut dona bani. Din 
aceste motive, s-a pus accentul pe comunicarea internă (buletine de informare, 
înregistrări audio trimise pe mail, un site special pentru angajații disponibilizati 
etc). Mesajele-cheie au fost transmise și către mass-media, către publicurile 
implicate, dar și către alte publicuri importante. Mesajul cel mai important a 
fost emis în 28 septembrie și transmis tuturor publicurilor interesate. în el 
se afirma că „în acest moment, nu profitabilitatea, ci supraviețuirea este 
provocarea noastră principală”. Această tactică s-a dovedit extrem de utilă 
câteva luni mai târziu, când pasagerii și membrii echipajului cursei Paris-Milano 

au blocat o tentativă de plasare a unei bombe, acţiunea teroristă eșuând astfel. 
FBI-ul a pus, din nou, embargo pe informaţii, dar compania a fost autorizată să 
anunţe angajaţii că eroarea de securitate s-a datorat oficialilor francezi, și nu 
acțiunilor companiei. Observăm cum, în desfășurarea crizei, apare necesitatea 
schimbării, sub forma planurilor de restructurare și rentabilizare a companiei. 

Faptul că American Airlines nu a dat faliment după atacurile teroriste din 
11 septembrie este o dovadă a succesului strategiei de gestionare a crizei 
aplicate de companie. în aprilie 2003, potrivit unui sondaj efectuat de com- 
pania Harris Interactive, 67% dintre respondenţi afirmau că au încredere în 
companiile de transporturi aeriene și în capacitatea lor de a lua măsuri adecvate 
în cazul unei probleme de securitate. în august 2003, potrivit unui alt sondaj, 
efectuat de această dată de Gallup, 37% dintre respondenţi aveau o imagine 
pozitivă despre industria transporturilor aeriene, dar 31% păstrau încă o 
imagine negativă. 


3. Tipologii ly 


în lucrările consacrate managementului crizei, o atenţie aparte este acordată 
stabilirii unei tipologii a crizelor, clasificării situaţiilor de criză în etape 
specifice și, pe această bază, identificării unor strategii adecvate de gestionare 
a crizei. Așa cum subliniază J. Burnett (1998, p. 482), „clasificările sunt 
importante, întrucât simplifică fenomenele complexe, ne ajută să organizăm 
fluxurile de informaţii, oferă un diagnostic și facilitează îmbunătăţirea pla- 
nurilor strategice de management". 

O tipologie evocată frecvent în literatura de specialitate este cea elaborată 
de T. Pauchant și I. Mitroff (1992, pp. 27-28), care combină cauzele interne 
si externe, tehnico-economice și socioumane ce declanșează o situație de 
criză. în felul acesta, putem identifica crize produse de : 


a) factori externi, tehnico-economici (distrugerea mediului de către unități 
industriale, catastrofe naturale); 

b) factori interni, tehnico-economici (defectarea unor utilaje, prăbușirea siste- 
melor informatice, falimente); 

c) factori externi, socioumani (terorism, răpirea unor lideri, boicoturi, cam- 
panii de zvonuri); 

d) factori interni, socioumani (proasta organizare a productiei, deficiente in 
comunicarea interna, sabotaje, alterarea produselor in intreprindere, har- 
tuiri sexuale sau etnice). 


Un exemplu de criza generata de factori externi, tehnico-economici este 
cazul Exxon-Valdez. Accidentul petrolierului Exxon, provocat la miezul noptii, 
a condus la deversarea a aproximativ 41 de milioane de litri de petrol, pe o 
suprafata de 28.000 km’, in zona portului Valdez si în largul mării. Totul a fost 
cauzat de acţiunea ilegală a căpitanului Joseph J. Hazelwood, care a decis să 
navigheze într-o zonă maritimă interzisă. în încercarea de întoarcere a navei 
pentru a reintra pe cursul normal, vaporul s-a lovit de reciful Bligh, rocile 
provocând opt găuri în carena vasului. Din cauza poluării cu petrol, foarte 
multi pești au murit (ceea ce a facut ca industria piscicolă din Alaska să fie 
grav afectată), la care s-au adăugat peste 300.000 de păsări și cel puţin 1.000 
de vidre. Accidentul a atras imediat atenţia presei, nu numai pentru că era 
vorba de cea mai mare poluare cu petrol care avusese loc în întreaga emisferă 
nordică, ci și pentru că se produsese loc într-o zonă ce era cunoscută drept 
„mica Elvetie a Alaskăi”. Astfel, conducerea companiei avea de înfruntat nu 
numai dezastrul ecologic creat, ci și viziunea publicului, prin media, asupra 
acestuia. Exxon și-a asumat responsabilitatea totală pentru accident. Costurile 
finale pentru curăţarea zonei s-au ridicat la 2,5 miliarde de dolari, la care s-au 
adăugat alte 5 miliarde de dolari ca daune pentru locuitorii orașelor din zonă 
(Center, Jackson, 1995, pp. 440-446 ; Lerbinger, 1997, pp. 190-192 ; Wilcox 
etai, 1992, pp. 227-230). 


Un exemplu de criză generată de un factor intern, tehnic, este cea cu care 
s-a confruntat Phillips Petroleum Company in 1989. Accidentul care a 
declansat criza a fost provocat de o defectiune la instalatiile de la complexul 
chimic din Houston al firmei, ceea ce a dus la generarea unui nor de 
hidrocarbon degajat din instalatia de producere a polietilenei. Urmarea a 
reprezentat unul dintre cele mai grave accidente din industria petrochimica 
americana. 23 de muncitori au murit, iar alti 35 au fost internati in spital. 
Explozia s-a auzit pe o rază de 40 km. Cercetătorii de la Rice University au 
echivalat-o cu un cutremur de 3,5 grade pe scara Richter. Pe o rază de 5 km, 
ferestrele au fost sparte și câteva sute de mașini au fost avariate. Instalaţiile de 
polietilenă - cele mai mari de acel tip din lume - au fost distruse (Hendrix, 
1995, pp. 434-451). 

O criză externă cu dimensiune socioumană este cea prin care a trecut 
berea Corona Extra. Actul declanșator l-a reprezentat zvonul conform căruia 
cea mai populară bere din Statele Unite în 1987, importată din Mexic, era 
contaminată cu urină. Sursa acestui zvon și a acţiunii de sabotare a fost un 
distribuitor care importa bere Heineken și care fusese concurat de Corona, 
o marcă intrată pe piaţa americană cu doar șase ani înainte de incident. 
Zvonul s-a răspândit cu rapiditate în sudul și nord-vestul SUA, înainte ca 
firma importatoare a berii, Barton Beers din Chicago, să-l poată opri. 
Imaginea Corona și încrederea în produs puteau fi grav afectate (Center, 
Jackson, 1995, pp. 427-429). 

O criză internă cu dimensiune socioumană este cea suferită de filiala din 
Bhopal, India, a firmei Union Carbide Corporation. Pe 2 decembrie 1984, o 
fisură la una dintre valvele fabricii a dus la producerea unei explozii, degajându-se 
în atmosferă 40 de tone de izocianat de metil, un gaz foarte periculos. în urma 
acestui accident au murit între 1.700 si 4.000 de persoane (marja de eroare 
este atât de mare întrucât multe cazuri nu au fost înregistrate oficial), alte 
3.500 au fost spitalizate și 75.000 tratate pentru afecțiunile suferite. Con- 
structia fabricii din Bhopal și planurile tehnice au fost aprobate de guvernul 
indian. însă, cum scopul părţii indiene era ca fabrica să reprezinte un proiect 
de succes, pentru a crea cât mai multe locuri de muncă, nu a fost instalat 
sistemul computerizat utilizat în fabrica din Statele Unite pentru monitorizarea 
operaţiunilor : responsabilitatea supravegherii proceselor chimice a fost lăsată 
pe umerii unor angajaţi locali. în plus, în momentul izbucnirii crizei, activitatea 
fabricii era condusă doar de specialiștii indieni, care ascunseseră o serie de 
nereguli legate de calitatea utilajelor și a aparaturii de monitorizare a procesului 
de producţie. Alte cauze socioumane generatoare ale crizei sunt reprezentate 
de defectiunile sistemelor de siguranţă, defecţiuni care au fost reparate super- 
ficial, în plus, o unitate de răcire fusese închisă cu mai multe luni înainte de 
incident, deși trebuia să fie funcțională pentru a preveni supraincalzirea; un 
(așa-numit) turn cu flăcări, creat pentru a semnala, prin aprinderea bruscă, 
scăpările de gaze, era scos din funcțiune de șase zile; o instalaţie folosită 
pentru a îndepărta impuritatile din gaze si care trebuia să meargă în permanenţă 
era defectă de două luni; sistemul de avertizare era neadecvat pentru pericolul 
pe care îl reprezenta fabrica (nu existau alarme sonore puternice); populaţia 
nu era instruită în legătură cu riscurile implicate de vecinătatea cu o 
întreprindere de produse chimice etc. Cu alte cuvinte, un șir de greșeli orga- 
nizationale a dus la defectarea sistemului de instalaţii, iar ascunderea unor 

nereguli din cadrul fabricii - la explozia care a cauzat mii de morţi și imbolna- 
viri (Center, Jackson, 1995, pp. 435-440). 
O. Lerbinger (1997, pp. 10-13) identifică trei mari familii de crize : 


a) crize ale universului fizic : natura şi tehnologia. Pot avea cauze non-umane 
sau cauze umane. Astfel, tornadele, uraganele, tsunami, cutremurele, 
inundaţiile intră în prima categorie, în timp ce poluarea cu substanţe 
chimice, contaminarea radioactivă, încălzirea globală, deșertificarea sunt 
crize provocate de activităţile omului; 

b) crize datorate mediului uman : confruntări si acțiuni răuvoitoare. Sunt 
generate de tensiunile și conflictele sociopolitice : războaie, acte tero- 
riste, conflicte violente interetnice, greve și demonstraţii, sabotaje și 
boicoturi; 

c) crize ale managementului defectuos : valori deformate, înșelăciune, 
gestiune frauduloasă. în acest grup intră crizele cauzate fie de greșeli 
ale conducerii, fie de acțiuni intenţionat dăunătoare ale conducerii: la 
un pol se află erorile în interpretarea tendinţelor pieţei, de organizare a 
proceselor de producţie, de concepere a strategiilor de dezvoltare, iar la 
celălalt pol - fraudele, încălcările normelor legale, declaraţiile falsifi- 
cate etc. 


Un exemplu din ultima categorie de crize este reprezentat de abandonarea 
temporară, de către Sears, Roebuck & Co., a valorilor sale orientate către 
client, în favoarea unor câștiguri financiare pe termen scurt (Lerbinger, 1997, 
pp. 188-190). La 11 iunie 1992, Consumer Affairs Department - CAD (Oficiul 
pentru Protecţia Consumatorilor) din California a acuzat centrele de reparaţii 
auto Sears de înșelarea clienţilor prin introducerea în facturi a unor operații 
inutile, prin supraevaluarea acestora și chiar prin taxarea unor activităţi care 
nu fuseseră realizate. Statul a ameninţat chiar că va retrage autorizaţia pentru 
atelierele mecanice ale Sears. 

La această situaţie s-a ajuns deoarece, în februarie 1990, Edward A. Brennan, 
directorul executiv al companiei, fiind supus presiunii venite din partea 
Consiliului de conducere de a crește profiturile, a decis ca activitatea anga- 
jatilor să fie remunerată în funcţie de orele de muncă lucrate. Acest fapt a 
condus însă la încărcarea nejustificată a cheltuielilor cu salariile (angajaţii 
sporindu-și numărul de ore alocate reparațiilor), ceea ce a facut ca plângerile 
publicului împotriva organizaţiei să crească cu 29% în 1990 și cu 27% în anul 
următor. Compania a ignorat semnele crizei şi a menţinut acest sistem chiar și 

atunci cand a primit avertismente din partea CAD din California. in scurt 
timp, CAD-urile din state precum Florida, Illinois, New Jersey au depus și ele 
plângeri împotriva Sears. 

Ca răspuns la acuzaţiile CAD California, Sears a adoptat o strategie 
defensivă, avocatul companiei negând categoric ideea de fraudă, acuzându-i 
chiar pe reprezentanţii CAD că sunt motivaţi de interese politice. Realizând 
amploarea crizei, E.A. Brennan și-a asumat personal responsabilitatea pentru 
situația creată. El a declarat că Sears a întrerupt sistemele de recompensare a 
angajaţilor în funcţie de numărul de ore lucrate pentru a evita crearea acelui 
mediu „în care au avut loc greșeli”. Pe viitor, a anunţat directorul executiv, 
compania se va concentra pe calitate, și nu pe cantitate. Mai mult decât atât, 
Sears a plătit daune în valoare de 15 milioane de dolari, fiecare client primind 
înapoi 50 de dolari pentru fiecare reparaţie, efectuată într-un interval de timp 
stabilit. Statul California a primit 3,5 milioane de dolari ca daune legale 
pentru costurile investigaţiilor, iar firma a mai investit 1,5 milioane de dolari 
pentru programe de training în mecanică auto, în diferite instituţii de învă- 
tamant preuniversitar. 

în viziunea lui W.G. Egelhoff și F. Sen (1992, pp. 448-451), crizele pot fi 
clasificate prin combinarea a două serii de factori: mediu familiar - mediu 
nefamiliar și eșec tehnic - eşec geopolitic. în baza acestui sistem apar patru 
familii de crize: 


a) crize produse într-un mediu nefamiliar de un eșec tehnic: aici intră 
„uraganele, inundaţiile și alte acte ale lui Dumnezeu” (p. 450); 

b) crize produse într-un mediu familiar de un eșec tehnic: este vorba, în 
primul rând, de marile accidente industriale, precum cel al otrăvirii cu 
gaze toxice de la Bhopal sau deversările de produse industriale precum cea 
cauzată de scufundarea petrolierului Exxon-Valdez (vezi prezentarea de 
mai sus); 

c) crize produse într-un mediu nefamiliar de un eșec sociopolitic : în aceasta 
categorie, autorii amintiți plasează actele de terorism, răpirile sau șantajarea 
unor lideri ai marilor corporaţii, sabotajele și alte acte violente ale unor 
grupuri ostile. Un exemplu în acest sens îl constituie criza berii Coors din 
1988, produsă de șantajul unui șomer din Jacksonville, Florida, pe nume 
James Harvey. Fost muncitor în construcții, implicat într-un accident cu un 
camion al firmei Coors, în urma căruia a intentat proces firmei de asigurare 
a Coors, a telefonat la linia specială a companiei și a declarat că a găsit un 


d 

şoarece într-o cutie de bere. Harvey a refuzat oferta firmei de a accepta 
1.500 de dolari în schimbul cutiei în cauză. El a cerut mai întâi 35.000 
de dolari, apoi 50.000 de dolari. Atunci când Coors a refuzat, Harvey a 
vândut știrea mass-mediei, apărând la televizor alături de șoarecele extras 
din cutie. Ştirea a fost difuzată de 72 de ori numai în orașul Jacksonville, 
unde Coors avea vânzări de 250.000 de dolari. Riscul pierderii cre- 
dibilitatii era extrem de mare. Ulterior, s-a demonstrat că șoarecele fusese 
introdus de Harvey în doza de bere incriminată. Chiar dacă Harvey a 
fost arestat și închis, răul fusese deja făcut. Totuși, gestionarea corectă a 
crizei a permis refacerea treptată a credibilitatii firmei Coors (Seitel, 
1992, p. 538); 

crize produse într-un mediu familiar de un eșec sociopolitic : exemple din 
această categorie sunt crizele declanșate de greve, acțiuni în justiţie împo- 
triva unei firme, sancțiuni guvernamentale și falimente. Jack in the Box (al 
treilea lant de fast-food din SUA) a fost victima unei asemenea crize, 
produsă de nerespectarea regulilor de igienă: în ciuda prevederilor legale 
care cereau ca temperatura de gătire a hamburgerilor să fie de 65,5 °C, 
firma i-a pregătit la 60 °C. Fiind mai expuse alterării, produsele au cauzat 
intoxicații în urma cărora doi copii au murit și aproape 500 de persoane au 
avut nevoie de îngrijiri medicale. Deși au fost luate măsurile necesare 
pentru retragerea de la vânzare a hamburgerilor alterati, președintele 
companiei a apărut în fata presei abia după 10 zile de la izbucnirea crizei: 
el a luat apărarea companiei, spunând că aceasta a respectat întotdeauna 
standardele privind sănătatea publică și a acuzat forurile statale că nu i-au 
informat la timp despre noile reguli în prepararea alimentelor. Impactul 
acestei crize asupra vânzărilor și profitului companiei a fost substanțial. 
Jack in the Box a fost nevoită să plătească daune în valoare de două 
milioane de dolari persoanelor care s-au îmbolnăvit de toxiinfectii ali- 
mentare. 


în clasificarea lui S. Booth (1993, pp. 86-88) intervin trei factori: factorii 


declanșatori ai crizei, reacția managementului și atitudinea publicului sau a 
indivizilor. Drept urmare, modelul său implică trei paliere : 


a) schimbarea graduală, la nivel intern sau extern, cu o creștere lentă a nivelului 


de ameninţare. Liderii fac apel la procedurile tradiţionale, folosesc meca- 
nismele birocratice de răspuns și ignoră amploarea amenințării. Indivizii 

b) 


afectaţi de situaţia de criză încearcă să o depășească, dar alte tipuri de 
public nu au nici o reacţie. Spre exemplu, în cazul crizelor SAFI sau FNI, 
acumularea de factori care au dus la prăbușirea fondurilor a fost lentă. 
Oficialitatile nu au reacţionat ori au folosit proceduri tradiționale inadec- 
vate. Persoanele care nu și-au putut recupera banii au încercat să protesteze, 
dar, până la declanșarea scandalului, nici opinia publică și nici autorităţile 
nu au venit în întâmpinarea problemelor lor; 

ameninţarea periodică (cum ar fi reducerile sistematice ale bugetului, 
remanierile guvernamentale, grevele repetate, dar de mică amploare). 
Liderii încearcă să negocieze, rutinizând de fapt criza ; acest lucru conduce 
la scăderea motivatiei pentru schimbare a membrilor managementului; 
diversele tipuri de public își dau seama de situaţie și încearcă să se implice, 
dar aleg căi de acţiune divergente. Spre exemplu, sistemul medical din 
România a fost confruntat cu crize periodice legate de comportamentul 
personalului sanitar și, implicit, de modul cum sunt trataţi bolnavii. Condu- 
cerea ministerului de resort și a spitalelor a realizat existența unei crize, 
dar a tratat-o ca pe o situaţie fără rezolvare, căutând soluţii specifice 
fiecărui caz, uneori sanctionand, alteori mușamalizând problemele. Publicu- 
rile (medici, asistente, bolnavi, familiile acestora, mass-media, oficia- 
litatile) sunt conștiente de criză, dar au viziuni diferite asupra modului in 
care ar putea fi rezolvată ; 

ameninţarea brutală și deteriorarea organizaţiei în ansamblul ei. Reacţiile 
conducerii sunt defensive și se bazează pe strategia „cetăţii asediate” ; 
grupurile și indivizii sunt îndemnați să se unească și să acționeze în comun 
pentru rezolvarea crizei, dar, din cauza măsurilor conducerii, frecvent, se 
nasc conflicte între grupuri sau reacţii adversative ale publicurilor externe. 
Crizele generate de accidente tehnice sunt uneori catalizatorul unui ase- 
menea tip de reacție : compania neagă orice responsabilitate, acuză o altă 
companie (furnizorii sau cei care asigură asistența tehnică), blochează 
accesul la informaţii și intră în conflict cu presa. în interior, conducerile 
departamentelor pot avea relaţii tensionate (cei de la relaţii publice versus 
cei de la juridic), și numeroase publicuri sunt afectate de accident sau de 
lipsa de transparenţă a companiei respective. 


J.-R Rossart (1992, pp. 109-110) propune o altă tipologie, în care distinge 


crizele interne de cele externe. Crizele interne au fie un caracter revendicativ 
(exprimă solicitări referitoare la condiţiile de lucru, salarii, siguranţa locului de 

muncă, îmbunătăţirea pregătirii profesionale, restructurarea etc), fie un carac- 
ter distructiv (erori umane care duc la risipă, pagube, tensiuni, accidente etc). 
La rândul lor, crizele externe se pot datora unor factori naturali (catastrofe) 
sau unor factori umani (vandalism, agresiuni, terorism). 

în același timp, după J. Dedmon (1996, pp. 208-209), crizele cauzate de 
factori externi pot afecta mediul (prin intervenţia omului: poluări industriale, 
contaminarea apei potabile, ploile acide ; prin fenomene naturale : incendii, 
uragane, cutremure, inundaţii), bunăstarea publicului (siguranţa alimentară, 
sănătatea, siguranţa locului de muncă), situația economiei (greve, falimente, 
vânzarea unei companii), viaţa socială (terorism, accidente aviatice, feroviare 
sau rutiere, revolte etc.) și viata politică (prăbușiri de guverne, conflicte 
internaționale, schimbări legislative). 

O altă grilă de clasificare a crizelor este propusă de A. Mucchielli (1993, 
pp. 24-36), care distinge între : 


a) criza de adaptare: apare atunci când o întreprindere este surprinsă de 
transformări ale mediului său (integrarea într-un trust în urma unei fuziuni, 
declinul pieţelor sale uzuale de desfacere, apariţia unor produse noi lansate 
de concurenţă la un pret mult mai mic etc.); 

b) criza de organizare: se produce atunci când managementul devine 
inadecvat. O asemenea criză poate fi declanșată de un sistem de con- 
ducere excesiv de centralizat sau de unul prea permisiv, de conflicte 
datorate transferului de putere de la o echipă managerială la alta, de 
caracterul ineficient sau chiar de blocarea sistemelor de comunicare 
internă. în aceste condiţii, organizaţia consumă timp și energie pentru 
clarificarea problemelor interne și riscă să piardă poziţiile bune de pe 
piață, fapt care antrenează pierderi economice și amplifică criza con- 
ducerii ; 

c) criza de coerență: acest tip de criză atacă valorile fundamentale ale 
organizaţiei. Ea se concretizează în slăbirea culturii organizaționale, în 
punerea sub semnul întrebării a identităţii corporative, în neclaritatea 
obiectivelor și fragmentarea comunicării interne etc.; 

d) criza de motivaţie : pare o sumă și un produs al celorlalte forme de criză și 
se manifestă prin dispariția dorinţei indivizilor de a investi energie în viața 
si funcţionarea organizaţiei. în opinia lui Mucchielli, ea reprezintă „o 
rupere a contractului psihologic tacit, care conduce la trecerea de la 
satisfacţie la insatisfactie" (p. 34). 

Pe de alta parte, Timothy Coombs (1995, pp. 454-455) foloseste o grila de 
clasificare bazată pe două axe : intern-extern și intentionat-neintentionat. El 
detemină astfel patru tipuri de crize, care se exclud reciproc: 


a) accidentele: acţiuni neintentionate ce apar în cadrul activităţilor organi- 
zatiei (defecţiuni ale instalaţiilor, accidentări ale lucrătorilor, dezastre 
naturale). Spre exemplu, accidentul aviatic de la Balotești, inundaţiile din 
lunca Dunării, explozia de la Mihăileşti etc. ; 

b) greșelile : acţiuni neintentionate ale organizaţiei și pe care un agent extern 
încearcă să le transforme într-o criză (ambiguitati, manipulări, ezitări). De 
exemplu, declaraţiile purtătorului de cuvânt al Ministerului Afacerilor 
Externe, Gilda Lazăr, din 1997, crizele din spitale din 2008, distribuirea 
neatentă a subiectelor de bacalaureat și criza Ministerului Educaţiei din 
2004 etc.; 

c) transgresiunile: acțiuni intenţionate comise de organizații care, în mod 
conștient, încalcă reguli de comportament asumate anterior (ascunderea 
unor informaţii de interes public, distribuirea de produse periculoase, 
eludarea legilor). Spre exemplu, scandalurile SAFI și FNI, acţiunile ministru- 
lui Economiei, Codruţ Sereș, care a fost adus în instanță sub acuzaţia de 
spionaj, sau criza celor 15.000 de diplome false emise de unele universităţi 
private; 

d) terorismul: acţiuni intenţionate realizate de actori externi cu scopul de a 
afecta în mod direct o anumită organizaţie (prin afectarea angajaţilor sau a 
clienţilor) sau în mod indirect (prin reducerea vânzărilor, tulburarea pro- 
cesului de producţie). De exemplu, asasinarea liderului sindical de la Tepro 
lași, explozia de Liceul „Jean Monet” etc. 


într-un text ulterior (1999), sintetizând diverse tipologii ale crizei din 
lucrările specialiștilor în relaţii publice, același autor propune „a mașter list” 
a diverselor forme de criză, clasificate în funcţie de cauzele care le generează: 
a) dezastre naturale (cutremure, inundaţii, incendii, tornade etc.); b) acţiuni 
rău intenţionate, produse de un actor extern sau intern, care încearcă astfel să 
lovească organizaţia (sabotarea unor activități ale întreprinderilor precum 
acţiunile de blocare a convoaielor cu deșeuri nucleare întreprinse de Greenpeace 
sau otrăvirea medicamentelor, ca în cazul Tylenol); c) accidente tehnice 
(explozii datorate unor instalaţii defecte, prăbușirea unor galerii în minele de 
exploatare a cărbunelui, retragerea de pe piață a unor produse suspectate de 

contaminare etc.); d) erori umane (de la accidentele industriale pana la cele 
rutiere); e) provocări: acest tip de criză este cauzat de nemulțumiri ale unor 
categorii de public (greve ale angajaţilor, retragerea sau vânzarea acţiunilor, 
boicoturi ale consumatorilor, acţiuni în instanță); f) distrugeri ale mediului 
ambiant (contaminări radioactive, poluări cu petrol sau alte substanțe chi- 
mice) ; g) management riscant: în această categorie intră crizele produse de 
acțiuni dăunătoare pentru diferite tipuri de public și inițiate de managementul 
unei instituţii (criza Bancorex, criza firmei Enron si, mai recent, criza băncilor 
si a sistemului imobiliar american); h) violenţe la locul de muncă (conflicte 
între angajaţi care pot duce la răniri sau chiar la crime); i) zvonuri: punerea 
în circulație a unor informaţii false poate aduce o organizaţie în situaţie de 
criză (zvonuri referitoare la produse contaminate, ca în cazul băuturii răco- 
ritoare Tropical Fantasy, sau la incapacitatea de plată a unei bănci - criza BCR) 
(pentru alte tipologii, vezi Barton, 1993, p. 6; Mitroff, 2001, pp. 33-35; 
Waugh, Hy, 1990, p. 9). 

D. Newsom, A. Scott si J.V. Turk (1993, pp. 538-539) considera ca, din 
punct de vedere fizic, crizele pot fi violente sau non-violente. Ambele familii 
de crize pot fi împărțite în trei subgrupe : 

- create de natura; 
- rezultate in urma unei acţiuni intenţionate ; 
- rezultate în urma unor acte neintentionate. 


Astfel, cutremurele, incendiile declanșate de fulgere, furtunile etc. sunt 
crize violente produse de natură. Epidemiile, invaziile de insecte, seceta etc. 
sunt crize non-violente produse de natură. Actele teroriste ori intoxicatiile 
generate de punerea în circulaţie a unor produse contaminate reprezintă crize 
violente create prin acțiuni intenţionate. Amenintarile cu atentate ori răspân- 
direa de zvonuri ce creează panică reprezintă crize non-violente rezultate în 
urma unor acțiuni intenţionate. Exploziile, accidentele, incendiile sunt crize 
violente apărute în urma unor acțiuni neintentionate. Eșecurile în afaceri, 
blocarea producţiei, preluările forțate de companii constituie crize non-violente 
neintentionate. 

Sintetizând aceste perspective, putem sesiza complexitatea fenomenului, 
declanșat și modelat de o vastă paletă de factori: astfel, o criză cum a fost cea 
generată de accidentul ecologic de la Baia Mare a avut cauze interne (erori în 
asigurarea rezistenţei bazinului cu reziduuri) și externe (topirea rapidă a zăpezii 

si creșterea bruscă a nivelului apelor). Aceste cauze sunt și structurale, dar și 
conjuncturale. A fost o criză produsă într-un mediu familiar de un eșec tehnic, 
a avut o derulare lentă și o amploare mare. A acţionat la nivel operaţional (a 
dus la oprirea producţiei), strategic (a forțat schimbarea programelor de 
exploatare) și identitar (a compromis firma româno-australiană și a erodat 
masiv imaginea statului român). A avut consecinţe asupra clienţilor și parte- 
nerilor companiei, în primul rând, dar si asupra opiniei publice generale. 
Criza iaurturilor Danone contaminate a avut și cauze externe (utilizarea 
unui produs importat din India), dar și interne (absența unor mecanisme de 
control mai severe). A fost o criză de organizare (Mucchielli), o criză a 
managementului defectuos (Lerbinger) sau o criză a greșelilor (Coombs) ? A 
fost neintentionata, s-a derulat lent, a acţionat negativ mai ales asupra iden- 
titatii firmei (în plan operational, efectele au fost minore, vânzările de produse 
Danone continuând) și a afectat o vastă paletă de publicuri, interne și externe, 
în plus, cauza care a declanșat criza iaurturilor Danone nu a fost contaminarea 
cu dioxină (deoarece, până la urmă, analizele de laborator au arătat că aceasta 
era în limitele admise de lege), ci tăcerea firmei: presa a speculat evenimentul 
pe fondul lipsei de informaţii clare și credibile din partea companiei, iar 
publicul s-a speriat și o perioadă nu a mai cumpărat iaurturile firmei. 


Interviu cu Gabriela Lungu, 
Managing Partner al THE PRACTICE 


Gabriela Lungu este Managing Partner al THE 
PRACTICE, una dintre agentiile de relatii publice 
de top din România, câștigătoare în 2008 a Marelui 
Premiu la competitia de relatii publice EMEA SABRE 
Awards, Platina pentru ,,Cel mai bun program de PR 
al anului”. Gabriela Lungu are o experienţă complexă 
de peste 12 ani în comunicare, abordând rând pe 
rând domenii ca jurnalismul, creaţia publicitară și 
consultanta de relaţii publice. A obţinut o diplomă 


internaţională în management strategic la University 
of Cambridge și este absolventă a Facultăţii de Jurnalism și Științele Comu- 
nicării a Universităţii din București. Este primul profesionist român care a 
făcut parte din juriul prestigioasei competiţii de relaţii publice SABRE Awards, 
în 2009. Tot în acest an, IAA România i-a oferit un Premiu de Excelenţă 
pentru contribuţia susținută la creșterea reputației și nivelului profesional în 
relaţii publice și pentru rezultatele obţinute de agenţia pe care o conduce la 
competiţiile de PR locale și internaționale. 


1. Pornind de la experiența pe care ati acumulat-o si având în vedere că 
România a fost scena a numeroase crize, cum ati defini o criză ? Dar o 
situaţie de risc ? Ce exemple concrete puteţi evoca pentru a vă susține 
definițiile ? 

încercând de-a lungul anilor să explic clienţilor mai puţin familiarizați cu 
comunicarea termenii din relaţiile publice, am renunţat la definițiile clasice și 
am apelat la metafore. O criză este pentru o organizaţie ca un foc pentru o 
casă: poate avea efecte devastatoare. Dar poate fi prevenită prin depistarea 

posibilelor zone periculoase. Cand apare, poate fi restrânsă și stinsă sau, 
dimpotrivă, din neglijență sau frică, lăsată să se extindă și mai tare; iar cu 
determinare și răbdare, după ce se oprește, se poate reconstrui ce a ars, ba 
chiar mai mult decât atât. Chiar dacă o criză are și sensul de oportunitate pe 
lângă cel de dezastru (și arderea unei case lasă în urmă un teren pe care se 
poate înălța o construcţie mai spectaculoasă), dramatismul schimbărilor care 
o însoțesc întotdeauna ne fac pe toți - oameni sau companii - să ne ferim de 
asemenea ,,oportunitati" abrupte și silite. 

O situaţie de risc este un pericol potenţial - o posibilă criză. Mergând pe 
aceeași paralelă cu focul, comunicarea de risc este avertizarea oamenilor de a 
nu se juca cu chibriturile. Le pot folosi, dar cu grijă, și nu în mod abuziv. 


2. Consideraţi că în România există preocupare pentru comunicarea de 
risc ? Ce exemple ati putea oferi în acest sens ? 

Prea puţine, din păcate. în afară de comunicarea de risc reglementată legal 
pentru anumite domenii și situaţii (și, din fericire, mai ales odată cu intrarea 
în UE, există numeroase arii bine reglementate), companiile fac eforturi prea 
mici pentru a-și proteja consumatorii, clienţii, vecinii de dezavantajele unui 
consum exagerat al produselor lor, unei utilizări excesive a anumitor servicii, 
de potentialele pericole pe care le are vecinătatea cu anumite unităţi de 
producţie etc. Nici instituţiile statului nu fac o treabă mai bună. Nici ele nu se 
ridică dincolo de ceea ce este absolut necesar și nu reușesc să facă o comu- 
nicare adecvată pentru riscurile pe care populaţia și le asumă, fără să știe, 
făcând sau îngăduind să se facă anumite lucruri. 


în România, cu greu se face corect un management de criză - în sensul că 
multă lume pare să uite de faza de pregătire pentru eventuale crize : auditarea 
zonelor cu risc, elaborarea de scenarii de acţiune pentru eventuala transformare 
a pericolului în realitate etc. Comunicarea de risc înseamnă, într-un fel, să 
faci pregătire de criză în public si împreună cu publicul. E, din păcate, prea 
mult! E foarte greu să convingi companiile să-și pună astfel problemele pe 
tavă, când ele n-o fac nici în spatele ușilor închise... 

O inițiativă care mi-a plăcut foarte mult a fost cea a IAA și CNA - 
programul pentru un stil de viata sănătos. Partea de public awareness a acestei 
campanii s-a desfășurat sub sloganul „Puțin din fiecare și multă mișcare” si 
şi-a propus să ajute la conştientizarea riscurilor presupuse de o alimentaţie 
neadecvată și de lipsa de activitate fizică, oferind soluţii pentru a contracara 

efectele acestora. Programul a fost sustinut de companiile membre IAA - toti 
marii producători de alimente si băuturi răcoritoare: Coca-Cola, Danone, 
Hochland, Nestle, Pepsi, Unilever etc. 


3. Consideraţi că există o legătură între comunicarea de risc şi responsa- 
bilitatea socială corporativă ? în ce constă această legătură ? Puteţi da 
exemple ? 

Sigur că există. Lipsa comunicării de risc este o dovadă de... iresponsa- 
bilitate ! Spus foarte simplu : prima regulă a responsabilitatii sociale corpo- 
rative este să nu faci rău. Și asta este, într-un fel, la îndemâna oricărei 
companii, oricât de mici sau de mari. Să faci un bine suplimentar (prin 
implicarea in diverse intitiative și susținerea lor) este deja nivelul următor si 
un efort până la urmă la discretia companiilor. 

Comunicarea de risc face parte din primul nivel, deci tine de bun-simt, 
aproape. Nu te poți considera companie responsabilă dacă nu iti informezi 
publicurile relevante tocmai despre potenţialele riscuri pe care activitatea ta le 
are în ceea ce le privește, pentru ca oamenii sau celelalte organizații să poată 
decide și acționa în cunoștință de cauză. Nu poţi decide tu pentru ei că riscul 
merită asumat. 

Știm cu toții ce s-a întâmplat din cauza faptului că, în Statele Unite, băncile 
nu au făcut nimic pentru a descuraja (ba chiar s-au străduit din răsputeri să 
încurajeze) îndatorarea excesivă a populaţiei și a companiilor. Nimeni nu a 
vorbit despre riscurile acestui lucru. Și înțelegem cu toții acum cât de irespon- 
sabil a fost. 

inchipuiti-va apoi ce s-ar întâmpla în domeniul sănătăţii dacă nu s-ar face 
comunicare de risc... în industria farmaceutică, acest tip de comunicare este 
astăzi chiar reglementat (toate efectele negative ale medicamentelor apar scrise 
pe prospect), dar lucrurile n-au stat dintotdeauna așa. Peste câţiva ani, probabil 
că viitoarelor generaţii li se va părea incredibil că ţigările au fost vreodată 
vândute fără avertismentul cu privire la problemele de sănătate pe care le 
cauzează. Se zvonește deja că folosirea exagerată a telefoanelor mobile nu este 
tocmai lipsită de efecte nocive. Sunt foarte curioasă dacă și când își vor asuma 
companiile de telefonie mobilă aceste efecte și vor începe să-și avertizeze 
clienţii și să pledeze pentru o utilizare moderată. înainte ca riscul să se 
tranforme în realitate, arătând astfel responsabilitate ? Sau după vreo eventuală 
criză, pentru că nu vor mai avea ce face ? 

4. Consideraţi că există conceptul autonom de „criză de imagine" ? Cum 
l-aţi defini ? Ce exemple ati putea evoca ? 

Da, sunt situaţii în care putem vorbi de criză de imagine, independent de 
alte elemente. Este vorba despre acele crize în care nu este afectată sau în joc 
decât (și totuși atât de important!) reputaţia persoanei sau a organizaţiei. 
Lăsate în voia sorții sau gestionate necorespunzător, ele produc o schimbare 
negativă importantă în percepţia publicului față de persoana sau organizaţia 
respectivă, cu riscul de a se extinde şi la alte zone, mai ales în cazul orga- 
nizatiilor, si de a afecta ulterior partea de business, de exemplu. Când o 
persoană publică este prinsă cu o minciună, când ceva din trecutul cuiva iese 
la iveală și dezvăluie o fata total necunoscută a persoanei respective, eventual 
la polul opus fata de cum se poziţionează persoana azi - iată exemple clasice 
de criză de imagine. 


5. Consideraţi că în România se acordă importanța cuvenită componentei 
de comunicare în managementul crizei ? Ce exemple pozitive sau negative ati 
putea identifica ? 

Cu siguranță nu, dacă o luăm statistic, procentual. Că există și cazuri 
fericite... e adevărat, dar sunt excepții de la regulă, încercări timide ce nu pot 
fi generalizate, din păcate. Nu se acordă încă importanţa cuvenită comunicării 
nici în multe situaţii normale, de zi cu zi, darămite în situaţiile delicate, 
neplăcute sau chiar dramatice. Din frică, din aroganță, din neștiință, din 
estimarea greșită a situaţiei, cele mai multe companii aleg să tacă, să nu 
comunice nimic și cu nimeni, atât extern, cât şi intern (unde se întâmplă ca 
singurul mesaj pe care il primesc angajaţii să fie unul în care li se interzice să 
comenteze public incidentul). Dacă situaţia este una cu adevărat gravă, cu 
implicaţii juridice, avocaţii sunt cei care sfătuiesc atât de greșit clienţii să nu 
comunice - ceea ce ei par să nu ştie este că, pe lângă procesul în instanţă, 
există si un proces public, celjudecat în presă, pe stradă, de oamenii obișnuiți. 
Acest al doilea proces e mult mai rapid și, câteodată, mult mai important decât 
cel din instanță - degeaba ieși câștigător în fata legii peste un an, dacă între 
timp ţi-ai pierdut de tot credibilitatea, respectul și, în final, și susținerea 
financiară a consumatorilor. 


Exemple negative ag putea da o mulțime. Două foarte vizibile au fost cazul 
Danone (scandalul dioxinei) și cazul Ernst & Young (decesul Ralucăi Stroescu). 
Dacă primul m-a nedumerit ca profesionist, cel de-al doilea m-a revoltat ca 
om. Este de neconceput cum o companie aflată într-o astfel de situaţie nu 

reușește rapid să ingaime oficial nici măcar un firesc, neincriminator, uman, 
„ne pare rău pentru colega noastră”. 

Exemple pozitive ? Sunt câteva interesante - cele care au luat premiu la 
secțiunea de crisis management a Romanian PR Award sunt bune exemple. 


6. Puteţi da un exemplu de criză gestionată corect de specialiştii în relații 
publice (din România sau din altă ţară) ? Vă rog să analizati modul în care a 
fost aplicată comunicarea de criză. 
îmi permit să dau unul chiar din activitatea agenţiei pe care o reprezint. 

Anul trecut, toate fabricile marilor producători de lapte din România au fost 
pichetate de fermieri care solicitau creșterea preţului de achiziţie a laptelui. 

Nici unul dintre producători nu își putea permite să crească preţul de achiziție 
al laptelui și nici unul nu a cedat presiunii demonstrantilor. Desi toate firmele 
i-au refuzat deci pe fermieri, compania pe care noi am reprezentat-o a fost 
singura unde discuţiile cu demonstrantii s-au petrecut mai mult decât liniștit, 

singura care a fost portretizată exclusiv în mod neutru și/sau pozitiv în presă. 

Abordarea a fost pe cât de simplă, pe atât de eficientă. în esenţă, i-am tratat 
pe demonstranți nu ca pe dușmani, ci ca pe prieteni cu probleme de rezolvat, 

nu ca pe invadatori, ci ca pe invitaţi. Empatia și informaţia transparentă au 

fost cheia unei comunicări cu rezultat pozitiv. Sfaturile noastre, oferite clien- 
tului în faza de pregătire pentru situaţii de criză, au fost urmate. Pe durata 
protestului, de la comunicarea internă cu angajaţii care lucrau în fabricile 
pichetate și până la comunicarea cu protestanții și mass-media prezentă la fata 
locului, lucrurile au funcţionat fără cusur. Tocmai pentru că discuţiile s-au 

purtat pașnic, s-au identificat problemele reale și mai profunde ale fermierilor, 

dincolo de cea imediată a prețului. După ce protestul s-a încheiat, compania 
a căutat și a găsit soluţii pentru creșterea calităţii laptelui obținut de la fermieri, 

care să justifice oferirea unui pret mai ridicat la achiziţie. Suntem mândri de 
cura s-au comportat clienţii noștri și cum au colaborat cu noi, agenţia, în 
respectiva situație. 


7. Care credeţi că este/va fi rolul specialiştilor în relaţii publice în gestio- 
narea lanțului de crize cu care se confruntă societatea noastră în această 
perioadă ? 

Scriam zilele trecute un articol de opinie și spuneam că trecem de fapt cu 
toții printr-o criză a încrederii. Jucătorii din economie și-au aruncat unii altora 
praf în ochi atâta vreme, iar acum firele firave s-au conglomerat într-un pietroi 

atât de mare, încât nu reușim să mai trecem peste el. Recâștigarea acestei 
încrederi va lua timp, efort și energie. Reconstruirea credibilitatii pe care 
întreg sectorul economic a pierdut-o, legarea și dezvoltarea de noi relaţii 
autentice în cadrul și între jucătorii din economie sunt poate cele mai impor- 
tante elemente pentru însănătoșire. în tot acest context am foarte multă 
încredere în rolul relaţiilor publice și al specialiștilor din domeniu! Pentru că 
nu există nici o altă cale de a construi încredere decât comunicarea. Și pentru 
că, dintre toate disciplinele comunicării, singura care se ocupă cu „credi- 
bilitatea" și „relaţiile autentice” este cea a relaţiilor publice. 


__ Capitolul 2 


Etapele evoluţiei unei crize 


în evoluţia lor, crizele pot avea durate diferite, intensitati diferite si pot 
influenţa in diverse moduri percepţia publicului. Astfel, unele organizaţii se 
pot prezenta și pot fi văzute ca victime (instituţii supuse unui atac terorist sau 
unui act de sabotaj, întreprinderi grav afectate de un dezastru natural), altele 
pot apărea și pot pleda ca vinovate (firme care au generat poluarea mediului cu 
substanţe toxice), iar altele pot fi percepute drept criminale (corporaţii care, în 
goana după profit, au distribuit produse contaminate, infestate sau nesă- 
nătoase), în alte situaţii, organizaţiile (sau liderii lor) care au dovedit capaci- 
tatea de a depăși cu bine o criză se pot transforma în eroi (cazul președintelui 
Băsescu după soluţionarea crizei jurnaliștilor români luaţi ostatici în Irak). 

Un exemplu elocvent de creare a unei imagini pozitive prin gestionarea 
unei crize este oferit de spitalul Bronson Methodist din SUA. Atunci când o 
serie de tornade au devastat regiunea Kalamazoo, criza nu a prins spitalul 
nepregătit. De-a lungul unei însemnate perioade de timp, înainte de acest 
dezastru natural, echipa de relații publice a spitalului Bronson Methodist, 
condusă de Paul T. Clark, a luat măsuri pentru cele mai grave situaţii de criză 
cu care s-ar fi putut confrunta această instituție. Echipa a creat planuri de 
gestionare a crizelor și a instruit personalul astfel încât să facă fata acelor 
situaţii. Deși anticipase un astfel de caz, zona nefiind ocolită de tornade, 
echipa nu se aștepta ca urmările să fie atât de grave. Eforturile echipelor de 
medici au fost susținute de o bună repartiție în saloane, pe categorii de 
victime, și de faptul că fiecare știa ce are de făcut. Echipa a asigurat comu- 
nicarea de criză, mesajele au ajuns la timp la publicurile vizate, iar aceasta a 
mărit încrederea oamenilor în potenţialul spitalului de a face fata situaţiilor 
dificile (Nager, Allen, 1984, pp. 341-344). 

Specialiștii în relaţii publice dispun de multe metode pentru a influența 
evoluția unor asemenea evenimente și modul în care sunt percepute organizațiile 

de către public, dar pentru aceasta ei trebuie să înțeleagă dinamica situațiilor 
de criză. Altfel spus, trebuie să știe că o criză nu apare din întâmplare, ci 
urmează anumite tipare, devenind, datorită acestui fapt, predictabilă și con- 
trolabilă. 


1. Modelele crizei în cinci etape ___ 


Majoritatea specialiștilor sunt de acord că evoluția unei crize cunoaște o 
perioadă premergătoare, în care se manifestă o anumită problemă, o perioadă 
propriu-zisă a crizei, în care organizaţia este confruntată cu o avalanșă de 
evenimente, și o perioadă post-criză. Pornind de la aceste principii generale, 
cercetătorii și practicienii și-au conturat viziuni specifice asupra evoluţiei unei 
crize, propunând modele cu cinci, patru sau trei etape principale. 

Un model de management al problemelor în cinci pași a fost propus de 
H. Chase și D. Jones /apud Seitel, 1992, p. 536). Astfel, primii trei pași sunt 
cei care pot fi urmaţi în etapa de prevenire a unei crize: 


a) identificarea problemelor de care trebuie să se preocupe organizaţia; 

b) analizarea și delimitarea fiecărei probleme din punctul de vedere al impac- 
tului său asupra publicurilor; 

c) expunerea diferitelor opţiuni strategice de care dispune organizaţia; 

d) implementarea unui program de acţiune pentru a comunica punctul de 
vedere al organizaţiei și pentru a influenţa percepţia asupra problemei. Este 
o etapă care apare în momentul în care criza s-a declanșat deja și se impune 
gestionarea sa; 

e) evaluarea programului de gestionare în termenii atingerii scopurilor orga- 
nizationale, acţiune care are loc în în perioada post-criză. 


La rândul ei, K. Fearn-Banks (2002, pp. 9-13) inventariază cinci etape de 
evoluţie a crizelor: 


1. Detectarea crizei. Uneori, organizaţia este confruntată cu diferite incidente 
sau probleme care pot anunța iminenta unei crize. Numeroasele procese 
intentate firmei Dow Corning din cauza apariţiei fibromialgiei în urma 
scurgerilor de gel la femeile care își făcuseră implanturi mamare cu silicon 
produs de această firmă constituiau semnale evidente ale unei crize (care 

s-a declanșat prin decizia Food and Drug Administration de a impune 
retragerea produselor respective). La fel, alertele Uniunii Europene asupra 
aditivilor (guma de guar) posibil contaminati cu dioxină ar fi trebuit să 
permită firmei Danone să detecteze sursele unei viitoare crize a iaurturilor 
la fabricarea cărora era folosită guma de guar. 

Alteori, semnalele pot proveni de la instituţii din același domeniu de 
activitate confruntate cu o criză. După otrăvirea cu cianură în cazul Tylenol, 
multi fabricanți de medicamente au devenit mai preocupaţi de calitatea 
ambalajelor, pentru a evita o situaţie asemănătoare. 

Alteori, o simplă analiză interna poate evidenția sursele unor potenţiale 
crize: dacă liderii organizaţiei caritabile United Way of America ar fi 
acordat mai multă atenţie veniturilor exorbitante ale președintelui acesteia, 
ar fi putut evita criza care a zdruncinat reputaţia organizației, din cauza 
folosirii necuvenite a unor donații. 

2. Prevenirea crizei. Organizațiile trebuie să monitorizeze cu atenţie mediul 
intern și cel extern, să creeze grupuri de lucru speciale care să interpreteze 
datele și să estimeze probabilitatea declanșării unei crize, să ia măsurile 
necesare pentru a o anticipa și să prevină izbucnirea ei. Intre mijloacele de 
prevenire a crizelor, K. Fearn-Banks menţionează : 


- dezvoltarea unor politici manageriale care să permită adaptarea acti- 
vitatilor la evoluţiile din mediul organizaţiei; 

- analizarea crizelor anterioare și stabilirea de măsuri corespunzătoare; 

- asigurarea circulaţiei informaţiei de management către angajaţi și de la 
aceștia către liderii organizaţiei; 

- oferirea de burse și alte forme de ajutor copiilor angajaţilor; 

- reducerea utilizării substanţelor periculoase, cu grad înalt de risc ; 

- iniţierea de programe de training pentru asigurarea siguranţei în pro- 
ductie și recompensarea angajaţilor cu rezultate meritorii în acest sens ; 

- participarea la viata comunităţii cu care se învecinează organizația și 
invitarea liderilor de opinie ai acesteia într-un board special al orga- 
nizatiei ; 

- transmiterea constantă de informaţii către consumatori; 

- Sprijinirea activităţilor comunităţii. 

De asemenea, K. Fearn-Banks susține că, pentru acele crize care nu pot fi 

prevenite, este necesară o activitate complexă de pregătire pentru criză : de 

exemplu, Pepsi-Cola nu avea cum să știe că o persoană va avea ideea de a 

strecura seringi în dozele cu băuturi răcoritoare : firma nu a putut preveni 

criza, dar era pregătită, prin diferite programe de simulare și training, să 
reacționeze rapid și eficient în situaţii de criză. 

3. Controlarea crizei. în această fază, toate eforturile sunt îndreptate către 
oprirea extinderii crizei spre alte domenii de activitate ale organizației și 
către limitarea efectelor negative ale crizei. Astfel, atunci când mai mulţi 
copii s-au îmbolnăvit în urma consumului produselor distribuite de lanţul 
de fast-food Jack in the Box, firma nu a putut preveni criza, dar a încercat 
să îi reducă amploarea arătând că produsele respective apăruseră numai în 
reţeaua Pacific Northwest, iar în celelalte restaurante din SUA mâncarea nu 
este contaminată și putea fi consumată fără nici un risc. 

4. Revenirea. Acum, organizaţia depune numeroase eforturi pentru a reveni la 
funcționarea normală. Ea trebuie să recâștige încrederea publicului și să 
reia operaţiunile la nivelul existent înainte de criză. Corporaţia Exxon a 
încercat să-și refacă reputaţia după criza produsă de scufundarea petro- 
lierului său lângă coastele Alaskăi prin eforturi de a elimina urmele dezas- 
trului și campanii de promovare a turismului în Alaska. Linia de restaurante 
Snapps a ieșit cu bine din criza declanșată de zvonul că unul dintre 
managerii săi ar avea SIDA și a contaminat carnea folosită pentru ham- 
burgeji, dar nu a mai reușit să revină la parametrii economici de dinainte 
de criză. lar unele firme, precum Dow Corning, nu fac fata crizei și ies de 
pe piaţa respectivă. 

5. învățarea. în această taza, organizația examinează criza, cauzele si evoluţia 
ei, modul în care a afectat activităţile curente, eficiența strategiilor de 
gestionare folosite și concepe noi strategii pentru a face faţă unei alte crize. 


2. Modelele crizei în patru etape. : 


D.W. Guth și C. Marsh (2000, pp. 388-390) considera că o criză este un 
proces ciclic care face ca orice organizatie sa treaca de la o criza la alta prin 
patru etape: 


a) prima fază este cea de avertizare (warning stage): de cele mai multe ori, 
crizele nu apar brusc, ci sunt anuntate de semnale multiple. Daca sunt luate 
în seamă, este posibil chiar să se prevină declanșarea crizei. în această 

E BAIR S : Ne le 
etapă, specialiștii în relaţii publice pot fi „proactivi” si pot controla 
evenimentele : în fapt, cea mai mare provocare pentru ei este să descopere 


b) 


d) 

din timp potentialele pericole și să acţioneze astfel încât fie să evite criza, 
fie, dacă ea nu poate fi ocolită, să îi diminueze efectele ; 

a doua fază este punctul de unde nu mai există cale de întoarcere (point of 
no return): în această perioadă, criza devine inevitabilă, iar specialiștii în 
relaţii publice sunt obligaţi să fie „reactivi”. Ei sunt conștienți că organizația 
a fost lovită (deși amploarea pagubelor urmează să fie evaluată ulterior) și 
că limitarea efectelor negative ale crizei depinde de felul în care organizația 
va răspunde la criză. în acest moment, majoritatea publicurilor organizaţiei 
urmăresc comportamentul acesteia; 

a treia fază este aceea a terminării crizei (clean up): specialiștii se ocupă 
de închiderea crizei, de recuperarea imaginii și de investigarea cauzelor 
care au produs-o; 

cea de-a patra fază este cea a revenirii la normal (return to nornal): normal 
nu este sinonim cu modul de a funcţiona al organizaţiei înainte de criză. 
Starea aceasta nu este și nu poate fi niciodată identică (iar adeseori este 
foarte diferită) de situaţia anterioară crizei. De aceea, specialiștii în relaţii 
publice și managerii trebuie să treacă la evaluări serioase ale cauzelor 
crizei, să înveţe din greșeli și să reorganizeze activitatea pentru a evita 
declanșarea unei noi crize. 


Un alt model, bazat tot pe patru etape, este construit de J. Hendrix (1995, 


pp. 434-451): 


a) 


b) 


cercetarea : în această etapă se realizează pregătirea cât mai multor sce- 
narii, plecând de la cele mai grave situaţii posibile. J. Hendrix pune accentul 
pe cercetarea mediului organizaţiei, audienței și realizării unor liste cu 
publicul intern și cu cel extern; 

obiectivele: sunt greu de stabilit cu precizie în cazuri de criză. J. Hendrix 
identifică următoarele obiective : oferirea unor informaţii corecte și la timp 
tuturor tipurilor de public vizate; demonstrarea grijii fata de siguranța 
vieţii persoanelor; protejarea bunurilor organizaţiei; menţinerea unei 
imagini pozitive a organizaţiei ca o corporație de încredere sau ca un 
membru responsabil al comunităţii; 


c) pregătirea : se concentrează pe două acțiuni majore : crearea cartierului 


general de relaţii publice pentru perioada de criză și stabilirea centrului de 
informare a mass-mediei. în cadrul acestei etape se implementează planul 
de comunicare, adică ceea ce autorul numește „comunicarea efectivă”. 

d) evaluarea : după încheierea perioadei de criză, trebuie să urmeze evaluarea 
fiecărei decizii luate și monitorizarea rezultatelor obținute în urma ges- 
tionării situaţiei. Datele obţinute pot fi utilizate în mai multe scopuri: 
refacerea imaginii organizaţiei, îmbunătăţirea procesului de relaţii publice, 
prevenirea altor crize etc. (Hendrix, 1995, pp. 423-431). 


J. Hendrix exemplifică acest model prin acţiunile de gestionare a crizei 
provocate de explozia de la complexul chimic al companiei Phillips Petroleum 
din Houston. Imediat după izbucnirea crizei, s-a aplicat planul de comunicare 
pentru o astfel de situaţie. Au fost analizate zona și problemele cauzate de 
explozie și au fost stabilite formele de comunicare cu mass-media, comu- 
nitatea locală și cu angajaţii. Acești pași au putut fi realizați cu rapiditate 
deoarece procesul de cercetare pre-criză fusese realizat. 

Apoi, au fost identificate cu ușurință obiectivele: a fi transparent în 
comunicarea cu mass-media, a demonstra grija conducerii fata de angajați si 
fata de comunitate, a asigura comunitatea locală de faptul că problema va fi 
rezolvată eficient, a salva situaţia financiară. în etapa de pregătire, au fost 
create cartierul general de criză al echipei de relaţii publice și centrul destinat 
presei, s-a implementat planul de comunicare (cu presa, cu angajații și comu- 
nitatea) și s-au luat toate măsurile necesare remedierii situaţiei. In momentul 
încheierii crizei, a urmat procesul de evaluare a pașilor urmaţi în timpul 
managementului crizei. 


3. Modelele crizei în trei etape _, 


Majoritatea modelelor teoretice referitoare la etapele unei crize fac apel la o 
schemă în trei pași. în bibliografia de specialitate este frecvent evocată 
clasificarea propusă de Steven Fink (1986, pp. 20-28): 


a) incubatia crizei (prodromal period): prima etapa este si una de „aver- 
tizare”, în care identificarea potenţialului de criză al unor evenimente poate 
conduce la luarea unor măsuri de preîntâmpinare sau chiar de anulare a 
crizei. în cazul crizei nucleare de la Three Mile Island, un asemenea 
avertisment a fost constituit de nota transmisă conducerii, sub semnătura 
mai multor specialiști, cu 13 luni înainte de accident. în cel al dezastrului 


b) 

navetei spatiale Challenger, el a intervenit odata cu descoperirea unor 
probleme tehnice la reactoare, cu 6 luni înainte de explozia ei. După 
avertismente, dacă nu au existat acţiuni de oprire a crizei sau aceste acțiuni 
s-au dovedit ineficiente, începe perioada de criză acută; 

criza acută (acute crisis): este momentul care identifică o criză (cea de la 
Three Mile Island a demarat pe 28 martie 1978; naveta Challenger a 
explodat la 71 de secunde de la lansare). Dacă etapa de pregătire a condus 
la elaborarea unor planuri de criză, atunci organizaţia poate avea un control 
relativ asupra momentului și modului în care va izbucni criza. în cazul în 
care nu poate avea control asupra crizei, ea poate încerca să controleze 
când și cum vor fi distribuite informaţiile referitoare la acel eveniment. 
Acest lucru este deosebit de important, deoarece, începând din acest 
moment, publicul și presa devin conștiente de existenţa crizei și tin orga- 
nizatia sub o strictă supraveghere; 


c) faza cronică a crizei (chronic crisis): a treia etapă poate lua mai mult sau 


mai putin timp. Ea poate conţine anchete ale diferitelor instante de control, 
dezbateri publice, acţiuni de disculpare și încercări de recastigare a încre- 
derii opiniei publice. Este o etapă de reacție, în care au loc autoanalize și 
eforturi de refacere a organizaţiei și a imaginii ei publice. 

S. Fink susţine că, în 1986 (momentul apariţiei cărții sale), criza de la 
Three Mile Island nu se încheiase încă, deoarece se lucra la curățarea 
reactorului avariat, investigația guvernamentală era în plină derulare, abia 
începuseră cercetările în cazul celor peste 280 de plângeri depuse împotriva 
corporației, numeroasele dezbateri și proteste împotriva industriei nucleare 
nu încetaseră, iar Three Mile Island fusese monitorizată de 60 de ori cu 
depășiri ale limitelor de radiații admise. 


d) terminarea crizei (crisis resolution): scopul acţiunilor de gestionare a 


crizei trebuie să fie atingerea cât mai rapidă a acestei faze. Dacă etapa de 
pregătire a crizei este bine exploatată, atunci criza se află sub control, și 
organizaţia ajunge rapid în faza de terminare a crizei. în alte situații, acest 
lucru ia mai mult timp, iar întoarcerea la „normalitate" este mai dureroasă 
si costisitoare. 


S. Fink avertizează că, din cauza caracterului ciclic al crizelor, etapa de 


terminare poate să devină etapa de pregătire a unei noi crize. De aceea, în acele 
momente este important ca liderii organizaţiei să evalueze comportamentul din 

timpul crizei, să tragă toate invatamintele necesare și să pregătească planuri 
de management al crizei. 


Cazul crizei Danone din România, în 2007, exemplifică această succesiune de 
etape și ne atrage atenţia asupra faptului că ignorarea principiilor fundamentale 
ale relaţiilor publice poate conduce la slăbirea reputației unei companii. 


Faza de pregătire a crizei. Criza Danone nu a izbucnit dintr-odată. Au 
existat suficiente semnale care ar fi trebuit luate în considerare de către firma 
producătoare. încă din luna iulie, Comisia Europeană a trimis avertismente 
unor tari din Uniunea Europeană cu privire la utilizarea aditivului 412 produs 
în India, numit „gumă de guar", suspectat de contaminare cu dioxină. De 
altfel, în urma acelui avertisment, unele produse au fost retrase de pe pieţele 
câtorva tari ale Uniunii. Aceste evenimente au fost prezentate și de mass-media 
din România, publicul interesat beneficiind astfel de informaţii despre posi- 
bilele contaminări cu dioxină. în luna iulie, autorităţile CE au emis 80 de 
alerte de contaminare, cea referitoare la produsele Danone din România fiind 
a 55-a. Pe data de 15 august, ANSVSA a transmis o alertă către Danone. 
Oficialii firmei susţin că, a doua zi, au retras de pe piaţă două loturi de iaurt, 
unul cu data de expirare 20 august și altul cu data 11 septembrie. 

Tot pe 15 august, ANSVSA a anunţat Direcțiile Sanitar-Veterinare din 
România asupra necesității retragerii iaurturilor contaminate și a prelevat 
eșantioane care au fost trimise (pe 17 august) spre analiză la un laborator 
specializat din Budapesta. Toate aceste măsuri nu au fost aduse la cunoștința 
publicului. 

în concluzie, în faza de pregătire a crizei, au existat numeroase semnale (de 
la unele mai generale la cele legate direct de firmă) care ar fi trebuit să dea de 
gândit reprezentanţilor Danone România. 


Faza de criză acută. Criza a explodat pe 22 august, când cotidianul 
Evenimentul zilei a publicat un articol pe această temă, pornind de la o 
informatie primită de la magazinul Kaufland (Jitarita, Vlad, în Evenimentul 
zilei, 22.08.2007). Articolul din Evenimentul zilei informa despre retragerea a 
două loturi de iaurt cu fructe (cu visine și cu fructe de pădure). Sursa acestor 
informaţii a fost supermarketul Kaufland Pitești, ai cărui reprezentanți au 
declarat jurnaliștilor că, pe data de 20 august, au primit o adresă de la ASVSA 

prin care se preciza că loturile sunt suspecte, că trebuie scoase de pe raft și 
blocate în depozitul central. 

Articolul iniţial a fost urmat de alte materiale de presă, deoarece informaţia 
a fost distribuită de agenţiile de presă și de site-urile de știri online. Comu- 
nicatul de presă transmis de Danone pe 22 august afirma că firma a oprit 
fabricarea, că produsele suspecte au fost blocate sub controlul ANSVSA în 
depozitul Danone și că s-au prelevat probe care au fost trimise la Budapesta. 
Analizele efectuate în cadrul firmei au arătat că nu erau probleme. 

în această etapă a crizei, declaraţiile actorilor majori (Danone, ANSVSA și 
mass-media) sunt incomplete și contradictorii, fapt care generează suspiciune 
în rândul publicului. 


Faza de criză cronică. După 23 august, iaurturile contaminate au devenit 
subiectul numărul unu al presei. Materialele din mass-media vorbeau despre 
o cantitate necunoscută de iaurturi contaminate, despre faptul că iaurturile din 
lotul cu data de expirare 20 august se află în consum („O cantitate necunoscută 
de iaurt cu dioxină a ajuns în frigiderele consumatorilor” - Anghelescu, 
Vasilache, www.hotnews.ro, 27.08.2007, accesat la 12.05.2008) și că ele au 
fost vândute și după ce ANSVSA a dat alerta, despre lipsa de informaţii clare 
privind tipul de iaurt contaminat (cu vișine, cu fructe de pădure, cu caise, cu 


căpșuni), despre efectul nociv al dioxinei, despre contradicţiile dintre comu- 
nicatul Danone și declaraţiile altor oficialități intervievate de jurnaliști. 

în tot acel interval, adică în perioada cea mai dificilă a crizei, Danone a 
refuzat orice intervenţie publică, lăsând ca presa și alte voci (oficialități, 
experţi, persoane din public) să creeze imaginea crizei, să atribuie respon- 
sabilitatile si să impună cadrele lor de reprezentare. în acest context, mass-media 
a promovat și dezbătut mai multe luări de poziţie, frecvent contradictorii. Spre 
exemplu, atunci când Liviu Rusu, directorul Serviciului Siguranţa Alimentelor 
a ANSVSA, a pus în evidenţă că ANSVSA nu a făcut publică alerta, deoarece 
Comisia Europeană a cerut oficial României să păstreze confidentialitatea în 
cazul iaurturilor Danone, jurnaliștii au venit cu o dezmintire din partea 
purtătorului de cuvânt al Comisarului European pe probleme de Sănătate, 
Philip Tod: 


Regula generală a Comisiei este să comunicăm numele companiei implicate într-un 
incident de contaminare numai autorităţilor naţionale, prin Sistemul de Alertă Rapidă. 
Numele companiilor nu sunt făcute publice de CE în alertele pe care le publicăm 

pe site-ul nostru. Cei care decid dacă aceste informaţii pot sau nu să fie făcute 
publice sunt autoritățile naţionale („O cantitate necunoscută de iaurt cu dioxină a 
ajuns in frigiderele consumatorilor”, Anghelescu, Vasilache, www.hotnews.ro, 
27.08.2007, accesat la 12.05.2008). 


Jurnaliștii au solicitat foarte rar experţii pentru a evalua riscurile implicate 
de o asemenea situaţie și au exagerat pericolele reprezentate de intoxicarea cu 
dioxină, fără a preciza, evident, în ce cantităţi și în ce forme. 


Faza de terminare a crizei. Pe 28 august, președintele ANSVSA, Radu 
Roatiș, a anunţat că rezultatele testelor efectuate în laboratorul din Budapesta 
arată o concentrare de dioxină în limitele admise de regulamentele europene. 
El a precizat ca ANSVSA a ridicat sechestrul asupra loturilor retrase, dar că 
este informat că firma Danone nu dorește să reintroducă în comerţ cele 44.000 

Pe 30 august, Danone a organizat o amplă conferință de presă la care a 
participat și Jacques Ponty, directorul general al firmei. Majoritatea publicaţiilor 
au reprodus formula de scuză a directorului general: „Suntem și noi oameni 
și mai gresim" (Vlad, în Evenimentul zilei, 31.08.2007, Hirtan, Gândul, 
31.08.2007 etc). 

în comentariile lor, jurnaliștii au subliniat neconcordantele dintre decla- 
rațiile reprezentanţilor Danone și cele ale ANSVSA. in plus, au atras atenţia 
asupra eludării problemelor legate de lotul cu data de expirare 20 august, care 
a fost consumat în perioada în care alerta nu fusese făcută publică nici de 
Danone și nici de ANSVSA. Președintele Danone nu a înţeles că această alertă 
depăşise granițele companiei sale și că trebuia să se aştepte ca cineva implicat 
în operaţiunea de retragere a produselor de pe piaţă să facă declaraţii presei - 
iar aceasta a fost o gravă eroare în prevenirea și gestionarea crizei. 

La rândul său, F. Seitel (1992, pp. 535-557) distinge următoarele etape: 


a) pre-criza: sunt anticipate problemele care pot genera crize și se face o 
planificare a managementului unor astfel de situaţii; 

b) criza : în această etapă se implementează planul de management al pro- 
blemelor și planul de comunicare pe timp de criză; 

c) evaluarea : F. Seitel susţine că evoluţia unei crize nu se sfârșește odată cu 
etapa de evaluare. O criză poate oricând să reapară. în cazul Tylenol, după 
terminarea cu bine a primei crize (1983), pe 10 februarie 1986 o femeie a 
murit in New York după ce luase capsule Tylenol: pentru a remedia 
această problemă sensibilă, Johnson & Johnson a modificat formatul 

recipientului, in așa fel încât accesul la conţinut să nu se mai poată face 
fără a lăsa semne evidente, și apoi a susținut o campanie publicitară de 
informare a publicului asupra acelor măsuri. 


Patrick Lagadec (1981, pp. 181-209) oferă următoarea periodizare, plecând 
de la termenul accident ca element declanșator al crizei: 


a) faza pre-accident - o perioadă de calm, în care totul decurge normal. Acum 
au loc următoarele activități: pregătirea unor scenarii de potenţiale crize, 
pregătirea persoanelor din cadrul organizaţiei și identificarea problemelor 
care pot genera accidentele declanșatoare de crize; 

b) faza crizei - se implementează planul de criză, care trebuie să cuprindă 
neapărat un plan de comunicare; 

c) faza post-criză - se evaluează pașii urmaţi în timpul situaţiei de urgenţă. 


D. Newsom, A. Scott și J.V.S. Turk (1993, pp. 539-565) stabilesc urmă- 
toarele etape ale evoluţiei unei situaţii de criză : 


a) perioada de normalitate, care cuprinde: anticiparea unei posibile crize, 
anticiparea comportamentului managerilor confruntati cu o criză și pla- 
nificarea, în care sunt realizate baza de date și planul de comunicare; 

b) perioada de criză, în care se implementează planul de comunicare; 

c) perioada de recuperare și de evaluare. 


Iar A. Center și P. Jackson (1995, p. 422) sugerează un alt model în trei 
etape, cu următoarele etape intermediare : 


a) etapa premergătoare crizei, în timpul căreia se realizează : 1. anticiparea 
neașteptatului; 2. crearea unui plan de comunicare pentru fiecare eveni- 
ment care ar putea avea loc ; 3. pregătirea angajaţilor; 

b) etapa de criză, în care: 1. se implementează planul de comunicare ; și 
2. se adoptă strategia de acţiune ; 

c) etapa de evaluare și de refacere a organizaţiei. 


Cele mai multe lucrări consacrate comunicării de criză folosesc modelul 
propus de W. Timothy Coombs (1999, pp. 13-16), fiecare etapă cuprinzând 
mai multe tipuri de activităţi: 

a) etapa de pre-criză (pre-crisis): în această etapă există mai multe perioade : 

- detectarea semnalelor crizei (signal detection): majoritatea crizelor isi 

semnalează, în diverse feluri, apropierea; de aceea, specialiștii în 

managementul crizelor trebuie să dezvolte un sistem de detectare si 
identificare a acestor semnale, apoi să colecteze informaţii în legătură 
cu ele și să analizeze informaţiile ; 

- prevenirea crizei (prevention): în opinia autorului amintit, măsurile de 
prevenire a crizei se împart în trei categorii: managementul problemelor 
(issue management): acest tip de acţiune are ca scop controlarea unei 
probleme și evitarea transformării ei într-o criză; evitarea riscurilor 
(risk aversiori): aceste acţiuni se referă la măsurile care trebuie luate 
pentru a se elimina sau reduce nivelurile de risc ; construirea relațiilor 
(relationship building): aceste activităţi vizează implicarea mai multor 
unităţi ale organizației, in special a departamentului de relaţii publice, 
în crearea de relaţii pozitive cu publicurile implicate. Cheia succesului 
într-o asemenea operaţiune este comunicarea deschisă, sinceră, prin 
schimburile de informaţii și opinii, prin efortul comun de a căuta soluţii 
pentru rezolvarea crizei; 

- pregătirea crizei (crisis preparation): în această fază este necesar să fie 
identificate elementele vulnerabile ale crizei, să fie creată celula de 
criză, să fie ales un purtător de cuvânt, să se elaboreze un plan de 
management al crizei, să fie structurat un plan de comunicare de criză etc.; 


b) etapa de criză (crisis event): etapa începe atunci când un eveniment 
declanșator marchează începutul crizei. în această etapă, specialiștii în 
managementul crizei trebuie să aplice programele de gestionare a crizei și 
în special cele de comunicare de criză cu publicurile implicate. In opinia 
lui W.T. Coombs, această etapă implică trei trepte : 

- recunoașterea crizei (crisis recognition): membrii organizaţiei trebuie 
să accepte faptul că se confruntă cu o criză și să adopte un comportament 
adecvat. Recunoașterea crizei implică analiza modului în care opinia 
publică, presa, membrii organizaţiei au etichetat criza (cum a fost ea 
prezentată publicului intern și celui extern) și colectarea informaţiilor 
legate de criză; 

- stăpânirea crizei (crisis containment): perioada este dominată de măsu- 
rile luate pentru a se răspunde crizei. în planul comunicării, este deosebit 
de important ca aceste răspunsuri (în special cele iniţiale) să fie bine 
explicate diverselor categorii de public ; 

- reluarea afacerilor (business resumption): perioada implică acţiunile 
prin care organizaţia arată că a depășit criza și își reîncepe viaţa în 
ritmul normal de activitate ; 

c) etapa de post-criză (post-crisis): acţiunile din această etapă permit veri- 
ficarea faptului că, într-adevăr, criza a luat sfârșit, verificarea modului in 
care publicurile implicate au perceput criza și comportamentul organizației 
în timpul crizei, pregătirea organizaţiei pentru a face fata cu succes unei 
alte crize. în aceste momente se evaluaeză managementul crizei, se formu- 
lează concluziile, se continuă comunicarea cu publicurile implicate și se 
efectuează monitorizarea acțiunilor de post-criză. 


Indiferent de modelele teoretice, orice criză trece prin trei etape : situaţia 
dinainte de criză, declanșarea crizei și situaţia de după criză. Succesiunea 
etapelor și a acţiunilor de răspuns la criză poate fi exemplificată prin situaţia 
cu care s-a confruntat Dayton Hudson Corporation din Minneapolis în iunie 
1987 (Center, Jackson, 1995, pp. 455-463). Compania era unul dintre cele 
cinci mari lanţuri de magazine din America. in 1986, cifra ei de afaceri 
atinsese suma de 9 miliarde de dolari, iar în 1993 opera deja în 33 de state, 
având 892 de magazine de desfacere. Compania desfășura și activităţi de 
responsabilitate socială, cinci procente din profiturile anuale fiind donate 
pentru rezolvarea celor mai defavorizate cazuri din comunităţile unde compania 
își desfășura activitatea. 


Etapa de pre-criză. într-o primă fază, managerii au detectat semnalele 
prevestitoare ale declanșării crizei. După câteva săptămâni în care se înre- 
gistrase o tranzacţionare slabă a acţiunilor, cei de la Dayton Hudson au aflat 
că erau ţinta unei încercări de preluare ostilă. Nu se cunoștea cine dorea să 
preia compania, circulau însă zvonuri. Mass-media, neprimind informaţii 
oficiale din partea companiei - care nici măcar nu realiza ce se întâmplă -, a 
început să facă speculaţii. Wall Street Journal a publicat numele câtorva 
companii care doreau preluarea, menţionând și faptul că Dayton Hudson nu 
este la curent cu un asemenea proiect. 

Putem identifica aici acțiunile de detectare a semnalelor crizei (tranzac- 
tionarea slabă a acţiunilor, zvonurile, reacţiile din presă) și încercările de 
prevenire a ei (prin căutarea de informaţii și stabilirea de relaţii). 


Etapa de criză. în urma zvonurilor și a dificultății companiei de a face 
declaraţii concrete și reale, valoarea acţiunilor la bursă a început să scadă și, 
timp de trei săptămâni, un pachet de 30% din acţiuni a fost trecut din mână în 


mână între firme necunoscute. Posibilitatea ca acest pachet să fie preluat de o 
companie fără știrea acţionarilor majoritari era evidentă. 

Din acest moment, ne aflăm în perioda de criză (sau în faza acută a crizei, 
după S. Fink), în care managerii au recunoscut dificultăţile cu care se confruntă 
instituţia și au trecut la acţiuni de gestionare a crizei. 

Primul răspuns nu mai putea întârzia. Astfel, printr-un comunicat de presă, 
s-a transmis publicurilor interesate de companie că 30% dintre acţiuni au 
ajuns să fie deţinute de persoane care le-au achiziționat în ultimele 15 zile. 
Comunicatul mai spunea că acestor noi acționari: „...nu le pasă de consu- 
matorii noștri, de angajaţii noștri sau de comunităţile noastre. Avem toate 
motivele să credem că acele acţiuni au fost transferate de la investitori stabili 
la speculanti, la investitori pe termen scurt". 

Prin acest comunicat, conceput pe baza reputației companiei în cadrul 
societăţii (profitabilă, de încredere și membru de bază al ei), Dayton Hudson 
şi-a început implementarea planului de management al crizei, plan al cărui 
obiectiv primordial era apărarea corporației. 

Primele decizii au fost acelea de a delega câţiva specialiști să investigheze 
piaţa bursieră pentru a afla tot ceea ce putea fi de folos companiei și de a 
asigura un flux informaţional complet și eficient către presă. S-a reunit echipa 
de investigare, formată din reprezentanți ai Departamentului de relaţii publice, 
ai celui de investiţii, ai Departamentului juridic și membri ai unei firme de 
consultanță special angajată în acest sens. 

A fost activată echipa de criză, din care făceau parte vicepreședintele 
Biroului de relaţii publice, directorul corporației, președintele Biroului financiar, 
cel al Biroului de operaţiuni și membrii Consiliului de administraţie. Imediat, 
directorul Kenneth Macke a trimis o notă de informare întregului personal al 
companiei, avertizându-l să nu facă speculaţii sau comentarii în legătură cu 
situaţia respectivă. El i-a anunţat că purtătorul de cuvânt desemnat oficial este 
vicepreşedintele Departamentului de relații publice, Ann Barkelew. 


Echipa de criză a decis că trebuie rezolvate următoarele probleme : 


- documentarea, prin studierea strategiilor altor companii confruntate cu 
situaţii similare; 

- investigarea tuturor datelor disponibile în legătură cu agenţii care se ocupă 
de preluări ostile; 

- aflarea noilor legi adoptate de unele state cu privire la preluarea forțată a 
unei companii. 


Echipa a stabilit lista publicurilor afectate: acţionarii, angajaţii, consu- 
matorii și organizaţiile care erau sponsorizate. Mass-media devenise din ce în 

ce mai interesată, iar compania a decis să nu comenteze zvonurile și să ofere 
numai informaţii sigure. 

Observăm acum aplicarea operaţiunilor de colectare a informaţiilor și înce- 
perea analizei modului în care opinia publică, presa și membrii organizaţiei au 
etichetat criza. 

în implementarea planului de comunicare, s-a decis ca obiectivul principal 
să fie acela de a obține sprijin pentru o sesiune legislativă specială, in care să 
adopte legi împotriva preluărilor ostile, legi care ar oferi o mai mare protecție 
companiilor private și publice. Atingerea acestui obiectiv implica un plan de 
comunicare de criză conceput pe baza unor mesaje și acțiuni care să demon- 
streze grija companiei pentru publicurile sale. Acestea s-au materializat sub 
forma următoarelor acțiuni: 


- directorul corporației s-a întâlnit cu guvernatorul statului, căruia i-a pre- 
zentat un sumar al evenimentelor, rugându-l să convoace o sesiune legis- 
lativă specială pentru a fi adoptată o lege împotriva preluărilor ostile ; 

- au fost create și distribuite numeroase materiale documentare, astfel încât 
guvernatorul și liderii legislativului să înţeleagă gravitatea situaţiei și faptul 
că o criză asemănătoare poate lovi orice companie din Minnesota. Accentul 
a fost pus pe binele comunităţii, evidentiindu-se totodată și importanţa 
Dayton Hudson pentru comunitate ; 

- a fost organizată o primă conferință de presă pentru a se comunica obiec- 
tivul urmărit de Dayton Hudson și importanța adoptării noii legi; 

- au fost întreprinse acţiuni care trebuiau să câștige atenţia presei și încrederea 
liderilor diferitelor comunităţi: directorul companiei s-a întâlnit cu direc- 
torii de ziare, a participat la un show de televiziune, a purtat discuţii cu 
membrii influenți în comunitate și cu oamenii de afaceri, a adresat scrisori, 
semnate personal, către cei 34.000 de angajaţi din întregul stat, cărora le 
cerea ajutorul. Apoi, Fundaţia Dayton Hudson a organizat o întrunire cu 
două sute de președinți ai asociaţiilor sprijinite financiar de corporație, 
cărora li s-a cerut să ia legătura cu avocaţii si cu guvernatorul pentru a le 
explica necesitatea protejării celor nouă milioane de dolari primiţi anual 
din partea companiei de ONG-uri. Au fost distribuite materiale cu informaţii 
de bază despre criza corporației, materiale cu întrebări și răspunsuri, cu 
texte elaborate explicând atât punctele pozitive, cât și cele negative ale legii 
propuse spre adoptare. Au fost pregătite instrumente publicitare pentru a fi 
folosite în cazul unei opoziții a publicului fata de sesiunea extraordinară a 

legislativului, folosindu-se simboluri și metafore prin care să se comunice 
grija companiei fata de publicurile sale ; 

- în weekenduri, au fost realizate anchete telefonice pentru a se afla părerea 
populaţiei și pentru a fi oferite explicaţii suplimentare celor interesaţi; 

- reprezentanţi ai Dayton Hudson Corporation au vizitat principalele orașe 
ale statului, pentru a obţine sprijinul publicurilor implicate. 


Se observă cum planul de comunicare de criză este concentrat asupra 
acelor răspunsuri prin care sunt explicate diverselor categorii de public 
interesate aspectele importante ale crizei și poziţia organizaţiei fata de aceasta, 
în urma acelor acțiuni, presa a prezentat favorabil poziţia companiei, opinia 
publică a început să susțină ideea adoptării legii într-o sesiune specială, iar 
acea sesiune a avut loc pe 25 iunie, legea fiind votată. 

Astfel, criza s-a încheiat cu atingerea obiectivului și cu păstrarea încrederii 
publicurilor interesate de companie. Odată cu adoptarea legii, cei care cumpă- 
raseră pachetul de acţiuni l-au vândut, păstrând însă o discreţie absolută. 


Etapa de post-criză. în paralel cu evaluarea efectelor strategiei de imple- 
mentare a planului de comunicare, echipa și-a exprimat aprecierea pentru 
sprijinul oferit de publicurile sale. Astfel, mascote „Santa Bear", în mărime 
naturală, au fost plasate în magazine și în restaurante, purtând inscripția 
„Nicăieri nu-i ca acasă. Mulţumim, Minnesota”. Angajaţii corporației au 
semnat un banner uriaș pe care scria: „Mulţumim, Minnesota”, banner plasat 
ulterior în centrul Minneapolis-ului pentru a fi semnat și de alte persoane, 
apoi trimis guvernatorului. Conducerea a organizat o petrecere de mulțumire 
pentru angajaţi, au fost trimise scrisori de mulțumire angajaţilor și legisla- 
torilor, semnate de membrii Consiliului de Administraţie, iar într-o ediţie a 
ziarului local Dayton Courier, după criză, directorul corporației a mulțumit 
echipelor de criză, precizând numele fiecărui membru. 

Observăm că specialiștii în relații publice au evaluat managementul crizei 
si au continuat comunicarea cu publicurile interesate, întărind modul în care 
acestea au perceput criza și comportamentul organizaţiei în timpul acesteia - 
acțiune care constituie și o formă de pregătire a organizaţiei pentru a face fata 
cu succes unei alte crize. 


Interviu cu Sorana Savu, 
Senior Partner al Premium Communication 


Sorana Savu este Senior Partner la Premium § 
Communication, agentie de relatii publice pe care a 
fondat-o in 2001, alături de soțul său, Andrei. Ea { 
coordonează programele de comunicare ale clienţilor 
din portofoliul agenţiei, printre care se numără com- 
panii ca Arcelor Mittal, MasterCard Europe sau 
Whirlpool. înainte de a înființa Premium Communi- 
cation, Sorana Savu a lucrat doi ani ca PR Manager £ 
în cadrul Mmd Public Relations, companie în cadrul 
căreia a coordonat și pus în practică strategiile de 
comunicare ale unor clienți precum Visa International, 
Vivendi Water, Ursus si a fost implicată în programul 
de comunicare în jurul privatizării combinatului Sidex Galati. 

Sorana Savu a absolvit în 1997 Facultatea de Jurnalism și Științele Comunicării 
din cadrul Universităţii din Bucuresti, iar în 1996, cursurile modulului de relații 
publice, în cadrul California State University, fiind aleasă membru al The Honor 
Society of Phi Kappa Phi și figurând, în fiecare semestru, pe Dean's Honors List. 

Din 2000, Sorana Savu preda cursul de Campanii de Relatii Publice la 
Facultatea de Jurnalism și Științele Comunicării, Universitatea din Bucuresti, 
în cadrul programului de licenţă și de mașter. Din 2007, alături de Andrei 
Savu, susține două cursuri de pregătire profesională în domeniul comunicării, 
în cadrul programului Qualians. 


1. Consideraţi că în România există preocupare pentru comunicarea de 
risc ? Ce exemple ati putea oferi în acest sens ? 

Prevenirea riscului nu este una dintre preocupările managerilor - și, într-un 
fel, e o reacţie umană firească. Preferăm să nu punem răul înainte, mai ales 

atunci când e vreme bună și ne concentrăm pe extinderea organizaţiilor si 
creșterea vânzărilor. Dar când vremurile se schimbă, mai ales când vedem în 
jur companii afectate de modul în care evoluează pieţele pe care operează sau 
pieţele financiare, începem să reevaluăm propriile riscuri și să ne gândim cum 
le putem neutraliza măcar pe acestea, pe care le putem identifica și anticipa. 

Acum apar tot mai multe companii care cer consultanță în comunicare, 
programe de media training sau proiecte de comunicare internă. Programele 
de prevenire a riscului și de managment al situaţiilor de criză sunt foarte utile, 
cu condiţia ca toți participanţii să fie conștienți de rolul lor și să nu le trateze 
ca pe niște formalitati. Cunostintele și comportamentele care tin de gestionarea 
crizelor și a comunicării asociate trebuie nu numai înțelese, ci și insusite și 
asumate, pentru ca, la un moment dat, să poți să te bazezi pe ele ca pe niște 
reflexe. Conjunctura actuală ne va face, probabil, să reconsiderăm crizele, 
toate crizele, și să încercăm periodic să le analizăm şi să le evaluăm cu mai 
multă atenţie. 


2. Consideraţi că există o legătură între comunicarea de risc şi respon- 
sabilitatea socială corporativă ? în ce constă această legătură ? Puteţi da 
exemple ? 

Cred că modul de gestionare a unei crize tine de responsabilitatea corpo- 
rativă. Responsabilitatea este o „trăsătură de caracter” pentru companie, nu 
un proiect pe care îl începe și căruia îi pune punct după bunul ei plac. Ea se 
manifestă în tot ceea ce face compania - de la derularea activităţii în condiţii 
legale și de respectare a eticii la grija pentru angajaţi si pentru mediu, pentru 
comunitățile asupra cărora are impact, pentru clienţii pe care îi deserveşte și 
furnizorii pe care îi angajează. Responsabilitatea se vede mai clar în situatiile- 
-limită şi există desincronizări puternice apărute în situaţiile de criză, în cazul 
companiilor care tratează responsabilitatea ca pe un exerciţiu de marketing. 

Una dintre cele mai clare desincronizări a fost cea scoasă în evidenţă de 
„criza dioxinei” de la Danone, în care compania, care se știa sub investigație 
într-o situație de posibilă contaminare periculoasă pentru consumatori, a 
continuat să-și promoveze produsele ca fiind „sănătoase”, în loc să-și retragă 
temporar reclamele de pe post, cel puţin până în momentul în care rezultatele 
anchetei în derulare erau anunţate public. 

întregul comportament al Danone pe perioada crizei dioxinei este un 
exemplu de așa nu, de la atitudinea fata de jurnaliști și fata de public, la cea 

fata de programele de publicitate si până la programul de „recâștigare a 
încrederii” derulat ulterior. 


3. Consideraţi că există conceptul autonom de „criză de imagine" ? Cum 
l-ați defini ?Ce exemple ati putea evoca ? 

Da, există crize de imagine, situaţii de dezinformare sau campanii de 
zvonuri stârnite fără baze reale, dar pe baze „credibile”, cu rea intenţie, pe 
fondul unei comunicări oficiale deficitare. Cred că, în ultima vreme, riscurile 
crizelor de imagine au crescut, pe măsură ce Internetul s-a democratizat și a 
permis multora să facă afirmaţii veninoase sub protecţia anonimatului. Situa- 
tile cele mai comune sunt cele create de foști angajaţi, dar pot exista și crize 
cauzate de acționari, de obicei minoritari, de foști parteneri de afaceri. Pe 
fondul recentelor valuri de disponibilizări, este posibil ca asemenea situații de 
crize de imagine să apară cu o frecvenţă și mai mare. 


4. Puteţi da un exemplu de criză gestionată corect de specialiştii în relaţii 
publice (din România sau din altă ţară) ? Vă rog să analizati modul în care a 

fost aplicată comunicarea de criză. 

Crizele sunt situații complexe și delicate, pe care e mai bine să nu le judeci 
dacă nu le cunosti în profunzime. Ca observator, mi s-a părut foarte bună 
rezolvarea găsită de Dacia la problemele semnalate, mai mult sau mai puţin 
binevoitor, de ADAC. 


5. Care credeți că este/va fi rolul specialiştilor în relaţii publice în gestio 
narea lanțului de crize cu care se confruntă societatea noastră în această 
perioadă ? 

Criza prin care trecem acum este una structurală, foarte diferită de crizele 
despre care vorbim în mod curent în PR. Multe companii îi cad victimă fără 
veste și fără să fi făcut ceva greșit în trecut. De aici stupoarea și pericolul de 
demoralizare și demobilizare. Oamenii nu văd ce anume trebuie să schimbe, 
ezită când e vorba să ia decizii radicale cu privire la companiile lor, nu înțeleg 
cum și cât va continua să schimbe criza întreaga piață pe care operează. De 
asemenea, au dificultăţi să înțeleagă dacă sunt singurii afectaţi de criză sau nu 
si le vine greu să se raporteze din nou la competitori. 

Venind și în urma unor ani de creștere, culminând cu 2008, criza creează 
si mai mari probleme managerilor, care trebuie să schimbe radical registrul și 

conţinutul comunicării interne și externe, de la o comunicare de succes, 
pozitivă, la una rațională, dar esențialmente negativă. 

Sunt multi manageri care apelează la sprijin din partea consultantilor, dar 
de cele mai multe ori e vorba despre consultanţi in management, și nu in 
comunicare. Apelarea la consultanţi in management e un gest firesc și ar fi cu 
totul bine-venit dacă aceștia nu ar avea viziunea proprie, îngustă, din păcate, 
despre comunicarea în situaţii ca aceasta pe care o parcurgem. Oricât de 
comod ar fi pentru un manager și pentru un consultant, nu poţi minimaliza 
rolul comunicării în situaţiile curente doar pentru că nu știi cum să o faci. 

Pansând rănile - reale - ale managerilor, consultantii îi încurajează să tina 
comunicarea la minimum în situaţia curentă, fapt care poate afecta organizațiile 
de o manieră dramatică, atât în interior, cât si în exterior. Se văd deja efectele 
concedierilor la nivelul moralului angajaţilor. Am avut contacte cu manageri 
de top care credeau că avuseseră o comunicare de succes în situaţiile de 
reducere de personal prin care trecuseră, doar ca sa constatăm că nici măcar 
membrii boardului, din jurul lor, nu le împărtășeau părerea. 

Jack Welch a vorbit și vorbește în continuare despre rolul esenţial al 
comunicării în această perioadă, despre respectul pe care companiile trebuie 
să-l arate oamenilor nu numai când se străduiesc să-i angajeze pe cei mai buni, 
ci și atunci când trebuie să renunţe la unii dintre ei. Spre deosebire de situaţiile 
clasice de criză, perioada prin care trecem acum nu este un simplu incident, 
este o nouă etapă, și ea impune o recalibrare completă a comunicării corpo- 
rative, sub semnul autenticităţii, al onestitatii și al curajului. 


__ Capitolul 3 


Comunicarea de risc 


într-o societate în care tehnologia permite controlarea a numeroase feno- 
mene naturale, oferind o securitate existenţială superioară oricărei alte epoci, 
realizările tehnologice devin ele însele surse de noi riscuri (medicamentele 
moderne ne apără de numeroase boli cândva fatale, dar generează, la rândul 
lor, diferite riscuri de dereglare a echilibrului organismului; utilizarea surselor 
neregenerabile de energie ne asigură confort și protecție în fata intemperiilor, 
dar generează riscuri legate de poluare, încălzirea planetară etc.; tehnicile 
moderne din agricultură și industria alimentară permit producerea de alimente 
în cantităţi îndestulătoare, la preţuri accesibile, eliminând spectrul foametei, 
dar ele generează riscuri legate de contaminarea alimentelor sau de prezența 
unor substanțe chimice absolut necesare în procesul de prelucrare, dar care 
produc dereglări ale organismului). Reluând o formulă consacrată a socio- 
logului Anthony Giddens, din cauza procesului accelerat de modernizare trăim 
într-o perioadă în care vechile riscuri externe, reprezentate mai ales de 
fenomenele naturale (greu de prezis, dar cu efecte limitate în timp și spaţiu), 
au fost înlocuite de riscurile induse de acţiunea umană, care au efecte nelimitate 
si sunt greu de controlat: încălzirea globală, poluarea, deteriorarea sănătății 
din cauza alimentelor modificate genetic etc. Un factor important în procesul 
creării unei conștiințe a riscului este comunicarea, în special comunicarea 
instituţională. în cadrul acesteia, un rol esenţial revine relațiilor publice, prin 
strategiile și tehnicile de comunicare de risc. 

1. Definitii si tipologii SR. ee rene ee 


in opinia lui M.J. Palenchar (2005, pp. 752-753), 


comunicarea de risc este un proces de comunicare tranzactionala între indivizi și 
organizatii, proces referitor la caracteristicile, cauzele, gradul, semnificatia, 
nesiguranța sau controlul, precum și la percepția generală referitoare la un anumit 
tip de risc. Comunicarea de risc creează ocazia înţelegerii preocupării publicurilor 
interesate cu privire la un anume risc generat de activitatea unor organizații, a 
iniţierii dialogului referitor la diferitele forme de îngrijorare, a lansării de acțiuni 
adecvate pentru a se reduce riscul perceput și a creării unui climat participativ, 
pentru a se reduce tensiunile și a se dezvolta înțelegerea reciprocă. 


Palenchar consideră că preocupările pentru comunicarea de risc au fost 
amplificate de crizele generate de acele organizaţii care nu au înţeles răspun- 
derile sociale ce le revin. în acest sens, cazul accidentului de la Bhopal, soldat 
cu mii de victime ale intoxicării cu o substanță chimică periculoasă, în urma 
exploziei care a avut loc la Union Carbide Corporation, este un exemplu 
relevant: această dramă a declanșat dezbateri la nivelul Guvernului SUA 
referitoare la declararea și comunicarea riscurilor implicate de procesele 
industriale. Ca urmare a acestor preocupări, în anul 1986 a fost elaborat un 
document oficial referitor la „Acţiunile de criză și dreptul la informare al 
comunităţilor”, care impunea existenţa unui sistem de comunicare de risc axat 
în primul rând pe procesul de informare a societăţii asupra riscurilor estimate. 
De exemplu, fabricile chimice trebuie să informeze publicul asupra tipului și 
cantităților de substanţe folosite, depozitate sau transportate în fiecare sucursală, 
asupra toxicității acestora. De asemenea, Agenţia pentru Protecţia Mediului 
din SUA trebuie să informeze comunităţile asupra riscurilor referitoare la 
sănătatea oamenilor, a animalelor sau a plantelor aflate în vecinătatea unor 
substanţe potenţial periculoase. 

Pornind de la responsabilitatea organizaţiilor fata de public, o altă definiţie 
a comunicării de risc susţine că ea reprezintă „schimbul de informaţii dintre 
părţile interesate asupra naturii, mărimii, semnificației și controlului unui 
anumit risc” (Covello, apud Heath, Abel, 1996, p. 152). Din această perspec- 
tivă, comunicarea de risc implică existenţa unei organizații responsabile care 
transmite unui public avizat informaţii de natură tehnică asupra unei posibile 

surse de risc. Astfel, dupa M.J. Palenchar (2005, p. 754), ,,comunicarea de 
risc evoluează de la o abordare centrată pe sursă către o abordare mai 
interactivă, centrată pe percepţia riscului și managementul riscului”. Aceasta 
este și viziunea Centrului Naţional de Cercetare al SUA, care definește 
comunicarea de risc drept „un proces interactiv de schimb de informaţii și 
opinii între indivizi, grupuri și instituţii; ea implică numeroase mesaje asupra 
naturii riscului, precum și alte mesaje, care nu se referă în mod strict la acel 
risc, dar care exprimă preocupări, opinii sau reacţii la mesajele despre risc sau 
se referă la sistemele legale și instituţionale de gestionare a riscului” (Heath, 
Abel, 1996, p. 152). 


în același sens, O. Lerbinger (1997, p. 282) susţine că „obiectivul comu- 
nicării de risc este să pregătească publicurile interesate pentru comunicarea 
bazată pe dialog". Dacă acest obiectiv este atins, atunci comunicarea de risc 
produce un public informat, implicat, reflexiv, responsabil, orientat către 
soluționarea problemelor și deschis colaborării cu instituţiile avizate. Dar, 
pentru ca un asemenea tip de public să ia naștere, este nevoie ca experții și 
firmele să permită accesul la informaţii și să prezinte datele tehnice în forme 
accesibile non-expertilor. In plus, experţii și managerii trebuie să înveţe să 
asculte ceea ce spune publicul (să aplice modelul de comunicare simetrică 
bilaterală). 

Studiile asupra riscului și percepţiei riscului arată că oamenii au tendința să 
judece aceste probleme din perspectiva a două sisteme de referință : beneficiile 
estimate și gradul de probabilitate al unui eveniment nefast. 

Primul se referă la relaţia dintre riscul perceput și beneficiile care derivă 
din asumarea acelui risc: oamenii acceptă riscuri mari dacă acele activități 
generatoare de risc sunt sursa unor beneficii consistente, legate de satisfacerea 
nevoilor personale sau a unor aspirații importante. Diferitele grupuri de 
persoane au perspective diferite asupra beneficiilor, deci și asupra riscurilor, 
în acest caz, comunicarea de risc trebuie să se bazeze pe onestitate, recu- 
noscând și arătând că unele grupuri au parte de mai multe beneficii decât 
altele : 


O anumită decizie privind riscul poate să fie benefică pentru unele grupuri și 
dăunătoare pentru altele. Nici o tehnică de comunicare nu va putea schimba acest 
fapt. Deoarece interesele și valorile indivizilor sunt variate, o înţelegere a situaţiei, 
oricât de bună ar fi, nu va putea conduce la consens. în aceste discuţii bazate pe 

costuri versus beneficii, oamenii vor ca aspiraţiile și temerile lor să fie luate in 
seamă (Lerbinger, 1997, p. 283). 


Spre exemplu, unii oameni vor accepta să consume alimente cu mai multe 
„E"-uri deoarece sunt mult mai ieftine decât cele fără aditivi și conservanti, 
deși cu un grad mai mare de risc. 

Al doilea sistem de referințe se referă la probabilitatea estimată ca acti- 
vitatile generatoare de riscuri să declanșeze evenimente periculoase : oamenii 
tolerează unele riscuri întrucât nu consideră că acestea se pot transforma în 
evenimente catastrofice. Observăm că, în ambele situații, decizia se bazează 
pe existenţa unei anumite „culturi a riscului”, bazată fie pe memoria colectivă 
(amintirile, relatările unor cunoscuţi sau informaţiile oferite de mass-media 
despre casele luate de ape în timpul unor inundaţii devin repere pentru deciziile 
privind locul de amplasare al unei case), fie pe un construct raţional, asumat 
conștient, datorat contactului cu mesajele transmise în urma unor campanii de 
comunicare de risc (o mare parte a populaţiei SUA nu fumeaza și este activa 
în combaterea fumatului datorită campaniilor de informare asupra riscurilor 
de îmbolnăvire derulate timp de aproape un deceniu). 


O situaţie de risc poate să conducă la declanșarea unei crize. Patrick 
Lagadec (1981, p. 34) consideră că există o corelaţie necesară între riscuri 
majore și crize. Riscurile majore se individualizează prin: amploarea și gravi- 
tatea crizei potenţiale, incertitudinea referitoare la consecinţele crizei, impactul 
emoțional al crizei, existența unor mize economice importante, dificultatea 
populaţiei de a accepta consecinţele riscului (mai ales când nu a fost informată 
si a fost expusă involuntar la risc) si potenţialul mare de mediatizare. 

în societatea modernă, tot mai multe riscuri sunt asociate elementelor 
generatoare de prosperitate și caracteristice pentru civilizaţia bunăstării: este 
vorba despre poluarea mediului de exploatările petroliere, despre accidentele 
declanșate la sediile unor întreprinderi industriale, despre îmbolnăviri în masă 
din cauza consumării unor produse alterate, etichetate greșit sau contaminate, 
despre dereglările și bolile generate de o alimentaţie savuroasă, ieftină, dar 
nesănătoasă, despre deteriorări ale mediului produse de acumularea de 
deșeuri etc. 


Realitatea riscului cotidian impune dezvoltarea unor sisteme coerente de 
comunicare de risc, bazate pe transparenţă și dialog. în acest sens, Agenţia 
pentru Protecţia Mediului din SUA a adresat, încă din 1986, următoarele 
recomandări pentru managementul comunicării de risc : 

Antrenati-va angajații, inclusiv echipele tehnice, pentru comunicare; recompensati-le 
performanţele în acest domeniu. De câte ori este posibil, pre-testati mesajele. 
Evaluati cu atenţie munca depusă și învăţaţi din greșeli. Folosiţi un limbaj simplu, 
neîncărcat cu termeni tehnici. Fiţi sensibili la normele locale referitoare la 
modurile de adresare și îmbrăcare. Folosiţi imagini vii, concrete, care se adresează 
înţelegerii fiecărei persoane. Folosiţi exemple și întâmplări care fac accesibile 
datele despre riscurile tehnice. Feriti-va de limbajul distant, abstract, golit de 
sentimente atunci când vorbiti despre victime, morţi, răniți sau îmbolnăviri, 
intelegeti și raspundeti, prin cuvinte și acțiuni, la emoţiile exprimate de oameni - 
anxietate, frică, mânie, sentimentul neajutorării. intelegeti și raspundeti dife- 
rentelor pe care publicul le consideră importante în evaluarea riscurilor. Folosiţi 
comparatiile între riscuri pentru a pune un eveniment în perspectivă, dar feriti-va 
de acele comparații care ignoră diferenţele pe care publicul le consideră importante 
în evaluarea riscurilor. Prezentati acțiunile care se află in curs de desfășurare sau 
care urmează să fie demarate. Spuneţi clar oamenilor ceea ce nu puteţi face. 
Promiteti numai ceea ce puteți face și fiţi siguri că veţi realiza ceea ce ati promis. 
Nu lăsaţi niciodată ca eforturile pe care le depuneti pentru a informa publicul 
asupra unui risc să vă facă să uitaţi să recunoasteti și să spuneţi că orice 
îmbolnăvire, rănire sau moarte este o tragedie (apud Lerbinger, 1997, p. 281). 


2. Comunicarea de risc: 
de la eroare la reușite. 


2.1. Esecurile în comunicarea de risc 


Comunicarea ineficientă într-o criză poate transforma o situaţie dificilă, dar 
controlabilă, într-un dezastru, așa cum s-a întâmplat în cazul corporației 
Exxon în 1989 (Center, Jackson, 1995, pp. 440-446 ; Fearn-Banks, 1996, pp. 
143-148; Heath, 1997, pp. 309-311; Lerbinger, 1997, pp. 190-192; Ten 
Berge, 1990, pp. 183-185 ; Wilcox et al., 1992, pp. 227-230). După ce tancul 
petrolier Exxon-Valdez a eșuat pe reciful Bligh din strâmtoarea Prinţul William, 
lângă Alaska, multi specialiști din industria petrolieră și din relațiile publice 
erau convinși că Exxon are destul personal și suficientă expertiză legată de 
crize pentru a trata accidentul în mod profesionist. Totuși, aceste presupuneri 
s-au dovedit nefondate, deoarece o mare parte din infrastructura de comunicare, 
din Alaska și de la sediul Exxon, pentru confruntarea cu crizele a fost lăsată 


74 | Comunicarea de criza 


să se deterioreze in timp, după ce a fost conceput planul initial de criză. in 
plus, o mare parte din programul de cercetare și dezvoltare rămăsese în urmă. 

Președintele Exxon, William Stevens, a recunoscut mai târziu că el și alți 
directori ai companiei au greșit încercând să impună relatarea unei variante 
unice a evenimentelor. Au fost ținute două conferinţe de presă pe zi, la locul 
dezastrului (în strâmtoarea Prințul William), dar, asa cum notează Stevens, 
firma ar fi trebuit să asigure o legătură electronică pentru zona aflată „mai jos 
de latitudinea de 48° nord”, așadar SUA, oferind, pe de o parte, jurnaliștilor 
posibilitatea de a pune întrebări și celor din managementul de vârfal Exxon de 
a răspunde jurnaliștilor, iar pe de altă parte, să poată transmite informaţii 
despre dezbaterile din mediile centrale celor aflați în Alaska. 

Stevens a mai spus că relatările transmise de reporterii aflați la locul 
accidentului au dovedit acuratețe și echilibru. Dar la New York, reacția 
președintelui Consiliului de Administraţie al Exxon, Lawrence G. Rawl, a fost 
aceea de a păstra tăcerea. Indisponibilitatea conducerii la vârf a companiei a 
dat jurnaliștilor impresia că Exxon „se înconjoară de un zid”. 

O altă eroare a reprezentat-o accentul pus de directori pe greșelile anga- 
jaţilor, adică ale căpitanului petrolierului, Joseph Hazelwood, și ale celui care 
pilota vasul în acel moment: amândoi au fost acuzaţi că sunt alcoolici, ceea ce 
a semănat cu o încercare disperată de „a găsi un tap ispăşitor". Există însă și 
o parte de adevăr în aceste acuzaţii, parte care nu a fost expusă în mod clar și 
responsabil în fata presei: compania aplica o politică de reabilitare a anga- 
jatilor care avuseseră probleme cu drogurile și alcoolul, dar, în lipsa unei 
strategii de monitorizare a evoluţiei lor, cei care avuseseră probleme în trecut 
puteau să revină la vechile slujbe fără să fi învins cu adevărat dependenţa. 

Compania s-a grăbit să transmită declaraţii referitoare la încheierea curatirii 
zonei poluate, în septembrie, în ciuda reportajelor de televiziune despre 
efectele accidentului, încă vizibile în ceea ce privește degradarea faunei și a 
florei și despre intrarea în colaps a afacerilor legate de pescuit. Investigatiile 
mass-mediei arătau că numai a zecea parte din cantitatea de petrol deversat a 
fost recuperată. 

înainte chiar de procesul civil din 1994, în care tribunalul a impus plata 
a 5 miliarde de dolari pentru daunele aduse mediului, Exonn plătise deja 
1,1 miliarde de dolari ca amenzi în procesele intentate la nivel de stat și 
federal și cheltuise 2,5 miliarde de dolari pentru curăţarea zonei. Mai mult, un 
apel injustitie făcut de Exonn a avut ca rezultat alte reacții publice negative. 
Un judecător federal, susținând aplicarea unei amenzi de 5 miliarde de dolari 

într-o decizie din 1996, a spus că, deși era sigur că Exxon va avea dificultăți 
în obţinerea unui girant pentru a împrumuta o asemenea sumă, era totuși 
îngrijorat că firma va continua să depună petiţii pentru a întârzia plătirea 
daunelor. La reluarea cazului, judecătorul districtual al Statelor Unite, H. Russel 
Holland, și-a pierdut cumpătul când a descoperit că Exxon a făcut diverse 
înţelegeri prin care șapte firme din Seattle, care prelucrau pește, returnau 730 
din cele 740 de milioane de dolari reprezentând daune pe care le ceruseră în 
proces. Holland a numit aranjamentul „un șiretlic uimitor” pentru „a induce 
în eroare” juriul în acel caz și pentru a „nega verdictul din 1994, care 
acorda reclamantilor 5 milioane de dolari drept daune”. Experții în etică 
juridică au numit situaţia „o fraudare aparentă a juriului”, iar Geoffrey Hazard, 
ale cărui cărți despre etica și procedura legală sunt studiate în facultăţile 
americane de drept, a spus că situaţia a fost gândită în așa fel încât să „vicieze 
efectul juridic al termenilor daţi de către juriu”. în final, Exxon a plătit, în 
1991, 70 de milioane de dolari firmelor care prelucrau pește, în schimbul 
încheierii înţelegerii. 

Mulţi specialiști din comunicare consideră cazul Manville „cel mai mare 
dezastru al credibilitatii unui produs” din întreaga istorie a Americii (Barton, 
1993, pp. 154-155). Este vorba despre componentele pe bază de azbest, care 
și-au găsit numeroase utilizări și care păreau a nu avea nici un fel de efecte 
negative. Cu toate acestea, peste 21 de milioane de americani au fost expuși 
efectelor negative ale acestora, în special la locul de muncă, dar și în clădirile 
de interes public sau în propriile locuinţe. Compania Manville a plătit un pret 
enorm: daunele din procesele intentate companiei au totalizat aproximativ 
două miliarde de dolari, adică mai mult decât valoarea netă a firmei, motiv 
pentru care a fost nevoită să-și declare falimentul. Ulterior, alte 14 companii 
cu profil asemănător s-au văzut obligate să procedeze la fel. 


Rapoarte privitoare la efectele secundare ale expunerii la azbest au apărut 
în Marea Britanie în timpul Primului Război Mondial. Cercetările medicale au 
arătat că există legături între expunerea la azbest și cancerul la plămâni, cu o 
frecvență mai crescută cu precădere în rândul lucrătorilor din fabricile de 
textile. S-a constatat că și locuinţele minerilor care lucrau în exploatările de 
azbest erau expuse contaminării, din cauza resturilor de minerale de pe hainele 
folosite la lucru. în Europa, ca și în SUA, companiile au ignorat riscurile 
corelate cu prelucrarea si utilizarea azbestului. 

Atunci când mai multe îmbolnăviri și rapoarte medicale au forțat compania 
Manville să realizeze consecinţele acţiunilor sale, aceasta a inițiat o serie de 

studii medicale și tehnologice, cu scopul de a demonstra că este posibilă 
controlarea efectelor nocive ale expunerii la azbest prin îmbunătăţirea pro- 
dusului. Manville susținea că „beneficiile științei ar trebui să dicteze opiniei 
publice deciziile in probleme de sănătate”. în final, acumularea dovezilor 
medicale și o avalanșă de procese împotriva companiei au condus la acuzarea 
acesteia și, implicit, a întregii industrii a azbestului pentru faptul că au 
continuat să vândă un produs periculos, că nu au oferit publicului dovezile 
științifice privind utilizarea azbestului și mai ales pentru faptul că ar fi ascuns 
si chiar distrus dovezi care îi incriminau. 

Un alt caz reprezentativ este criza prin care a trecut compania Robins, 
producătoare de dispozitive contraceptive intrauterine (Barton, 1993, pp. 49-50). 
Firma susținea că folosirea produselor sale (,,Dalkon Shield") garantează o 
rată a graviditatii de numai 1,1%, cu mult mai mică decât aceea a con- 
traceptivelor oferite de celelalte companii de profil. Ceea ce nu a comunicat 
Robins era că, în cadrul studiului care urma să ateste eficacitatea produsului, 
cele 640 de femei participante au fost îndemnate să folosească și un spermicid 
alături de produsul respectiv. 

Pe măsură ce utilizarea dispozitivelor contraceptive Dalkon Shield s-a 
extins, au început să apară sesizări din partea medicilor, care arătau că produsul 
are efecte secundare, în principal prin faptul că declanșează infecţii. Aceste 
efecte secundare au fost mușamalizate o vreme de firma Robins, până când 
situaţia a devenit publică din cauza numărului mare de infecţii, avorturi 
spontane, infertilitate și chiar decesul unor paciente. Robins s-a confruntat cu 
numeroase procese în instanță, în baza dovezilor medicale care subliniau 
vinovăția firmei. in august 1985, firma a declarat falimentul. 


Cu excepţia momentului în care a anunţat retragerea de pe piaţă a produsului 
incriminat, Robins nu a comunicat cu publicul, nici prin comunicate, nici prin 
conferinţe de presă. Firma a încercat permanent să ascundă publicului adevărul 
despre Dalkon Shield. Chiar și după ce a trecut prin mai multe procese, 
conducerea companiei susținea că Dalkon Shield este un produs sigur. Abia 
după 10 de ani de la retragerea de pe piaţă, Robins a fost iniţiatorul unei 
campanii de alertare a tuturor femeilor care încă mai foloseau dispozitivul, 
precum și a 185.000 de medici (prin intermediul unor scrisori), rugându-i 
să-și avertizeze pacientele să nu-l mai utilizeze. 

2.2. Un exemplu fericit: Perrier 


Pe 7 februarie 1990, societatea de producţie și distribuţie a renumitei ape 
minerale Perrier a fost anunţată că un laborator de analize din Carolina de 
Nord a descoperit urme de benzen într-una dintre sticlele sale (Ogrizek, 
Guillery, 1997, pp. 20-27). Pe 9 februarie, societatea a luat decizia să retragă 
toate sticlele de apă Perrier din magazinele din SUA (60 de milioane de sticle). 
Firma a anunțat totodată că analizele interne au detectat urme de benzen în 
sticlele Perrier chiar la ieșirea din fabrica de îmbuteliere de la Vergeze. 
Conform experţilor Perrier, cauza contaminării ar fi fost neînlocuirea la timp 
a unui filtru în circuitul de bioxid de carbon. Pe 11 februarie au fost anunţate 
urme de benzen și în loturile distribuite în Europa. Pe 14 februarie, președintele 
societăţii, Gustave Leven, a făcut publică decizia de retragere a 160 de milioane 
de sticle de apa Perrier din magazinele și depozitele din întreaga lume. Această 
decizie a fost luată de către firmă numai pentru apărarea prestigiului Perrier - 
nici o autoritate sanitară nu a interzis comercializarea apei minerale respective, 
deoarece proporţia de benzen nu depășea limitele de securitate admise. 


Din perspectiva strategiilor de marketing, retragerea produsului s-a făcut 
deoarece era poziţionat pe pieţele mondiale ca fiind definit prin „puritate”, 
„Sănătate”, „prospeţime” - toate datorită caracterului natural unic al acestei 
ape minerale. Cea mai mică bănuială că băutura ar fi contaminată ar fi condus 
la pierderea încrederii și, implicit, la pierderea piețelor. Din perspectiva 
comunicării de criză, operaţia era mult mai complicată. Subiectul era deschis 
unor interpretări exagerate și declanșării, prin materialele jurnalistice negative, 
a unui val de panică (spre exemplu, un ziar englez și-a titrat articolul: „Apele 
Perrier nu mai sunt potabile”). 

Pentru a rezolva aceste probleme, echipele de comunicare ale Perrier au 
combinat transparenţa cu inventivitatea. Astfel, s-a profitat de faptul că una 
dintre reclamele cele mai cunoscute de publicul francez spunea ,,Perrier - 
c'est fou" („Perrier - este o nebunie”), iar mesajele referitoare la decizia, 
nemaiintilnita până atunci, de a retrage 160 de milioane de sticle au fost 
prezentate din perspectiva acestui gest de curaj vecin cu nebunia, coerent însă 
în raport atât cu brandul Perrier, cât și cu responsabilitatea asumată de acesta 
fata de sănătatea consumatorilor. 

Cea mai dificilă problemă a fost însă explicarea cauzelor care au condus la 
contaminare: imaginea tradiţională despre apele Perrier era că ele provin 

dintr-o sursă montană specială, care oferă un echilibru aparte între calitatea 
apei și concentraţia de gaze și substanțe minerale. Dacă apa era contaminată, 
aceasta însemna că izvorul era contaminat, și întregul mit construit de reclamele 
Perrier se prabusea. 

De fapt, apa plată provenea dintr-un izvor și era adusă prin conducte la 
fabrica de îmbuteliere. Pe alte conducte, din alt loc, era adusă combinaţia de 
gaze carbonice, iar cele două erau unite și îmbuteliate în sticle la Vergeze. A 
spune adevărul însemna a salva firma, dar în același timp la a o expune 
acuzațiilor de exagerare a caracterului natural al apei minerale și de nesince- 
ritate fata de public. A spune adevărul însemna a recunoaște că produsul este 
fabricat prin procedee industriale, ceea ce distrugea imaginea de naturalete 
asociată apelor Perrier. Dar a nu spune adevărul însemna a lăsa firma să cadă 
pradă afirmațiilor referitoare la poluarea surselor naturale, ceea ce ar fi condus 
la distrugerea produsului. Perrier a ales soluţia sincerităţii, pe care și-a 
asumat-o nu numai prin declaraţiile publice din acel moment, ci și prin 
schimbarea integrală a etichetelor și includerea unui text care menţionează 
faptul că apa este supusă unui proces de recarbogazificare. De asemenea, 
firma a declanșat campanii de comunicare pentru a informa ziariștii și publicul 
asupra surselor de apă (izvoare montane) și de gaze (surse montane naturale) 
pe care le folosește pentru a obţine o apă de calitate. 

Pentru a verifica eficiența campaniei sale de comunicare, Perrier a 
comandat constant numeroase sondaje de opinie, pentru a afla atitudinea 
publicului și a evalua eficiența campaniilor ei de comunicare. Sondajele 
efectuate în Franţa, Canada, SUA și Anglia au arătat că 9 din 10 persoane care 
consumau ape minerale cunoșteau incidentul, dar că marea majoritate a 
clienţilor Perrier intelesesera că produsul nu a reprezentat nici un risc pentru 
sănătatea lor. Ei erau convinși că Perrier a acţionat în interesul publicului și 
aveau intenţia să cumpere apă minerală Perrier de îndată ce aceasta revenea pe 
piaţă. 


2.3. Intoxicatiile alimentare 
Caracterul aproape generalizat al confruntării cu aceste tipuri de riscuri 


accentuează importanța unei comunicări rapide, exacte, transparente, deci a 
unor forme profesionalizate de relaţii publice. De exemplu, în cazul crizei 

„vacii nebune”, încrederea publicului in produsele alimentare a fost zdrun- 
cinată de: 

a) discursul ambiguu al autorităţilor oficiale ; 

b) discursurile în contradictoriu ale experţilor ; 

c) discursul catastrofic al mass-mediei (Peretti-Watel, 2001, pp. 23-25). 


Acest caz arată cum absenţa unor strategii adecvate de comunicare de criză 
a dat frâu liber circulaţiei unor versiuni distorsionate, care au fost amplificate 
de mass-media (pentru rolul comunicării de criză, vezi Barton, 1993 ; Coman, 
2003; D'Humieres, 1994; Fearn-Banks, 1996; Lagadec, 1994). Elementele 
simbolice lansate de presă (care întotdeauna amplifică crizele) au fost moderate 
doar de reprezentările culturale și de stilurile de viata diferite (pentru unele 
categorii sociale, carnea de vită era simbolul unei alimentatii „solide”, 
„Sănătoase”, „sportive”, și în aceste cazuri valorile identitare au fost mai 
puternice decât informaţiile, mai mult sau mai puţin exagerate, despre riscurile 
de îmbolnăvire). 

La patru zile după ce a avut loc o petrecere în localul Burger Max, trei 
dintre copiii care participaseră muriseră deja, iar alti șase, inclusiv doi adulţi, 
se aflau în stare critică. O tulpină extrem de virulentă a bacteriei E-Coli a 
făcut ravagii în corpurile victimelor. 

Mass-media și clienţii au început să dea telefoane pentru a afla cine sunt cei 
care s-au îmbolnăvit, dar Burger Max refuza să dea declaraţii și a negat orice 
responsabilitate. în plus, a anunțat că nu va comunica decât prin intermediul 
unui avocat. Cuvertura negativă și exagerările presei cu privire la ceea ce s-a 
întâmplat au forțat Burger Max să recunoască faptul că este implicat în criză. 
Dar, în loc să își asume partea de responsabilitate, a decis să acuze furnizorii: 
„Este din cauza burgerilor. Este vina furnizorului care ne-a vândut carnea 
contaminată”. Compania a atentionat mass-media că nu trebuie să provoace 
panică și să fie mai responsabilă. 

în fata valului de decese și îmbolnăviri, Departamentul de Stat al Sănătăţii 
a sugerat închiderea Burger Max pentru inspecţie și dezinfectare. Compania a 
fost de acord să închidă doar trei restaurante dintre cele 31, practic restau- 
rantele în care luaseră masa victimele. Familiile victimelor au susţinut o 
conferință de presă, solicitând ca Burger Max să își asume responsabilitatea 
pentru cele întâmplate. în replică, Burger Max a difuzat mai multe anunţuri în 
care se spunea : „A fost un incident izolat. Noi respectăm legea. Veniti la noi 

si savurati noul burger Mamouth Max". Apoi, Burger Max a condamnat 
programul de inspecție a cărnii la nivel national: „Nu s-ar fi întâmplat acest 
lucru dacă inspectiile ar fi fost făcute de oameni calificaţi”. 

în urma investigațiilor Departamentului de Stat al Sănătăţii, s-a dovedit că 
temperatura de preparare a cărnii a fost prea mică pentru ca bacteria să poată 
fi omorâtă. în aceste condiţii, Burger Max a afirmat: „Noi am urmat proce- 
durile conform standardelor. Siguranţa hranei este prioritatea noastră numărul 
unu. Dacă furnizorii nu ar fi adus carne contaminată, nu ar fi fost probleme, 
întregul sistem de inspecţie trebuie reexaminat”. 

Atunci când a aflat că familiile primelor victime dau compania în judecată, 
Burger Max a anunțat un plan de ajutorare a acestora (care includea asigurarea 
asistenței medicale), dar a cerut o investigație amănunțită cu privire la cele 
întâmplate. în plus, Burger Max a declarat că va sponsoriza cu 100.000 de 
dolari efectuarea unui studiu la nivel naţional privind siguranța alimentaţiei. 

Un exemplu de comunicare de risc necorespunzătoare apare în cazul 
cunoscut sub numele de „criza cărnii de porc", care a izbucnit în Irlanda, pe 
6 decembrie 2008, dar a afectat și România. în momentul respectiv, guvernul 
irlandez a ordonat retragerea de la vânzare a produselor pe bază de carne de 
porc fabricate pe plan intern după data de 1 septembrie 2008, din cauza 
suspiciunii de contaminare cu dioxină, cunoscută ca substanță cancerigenă 
(www.hotnews.ro, 7.12.2008 - accesat la 15.01.2009). 

Alerta a fost lansată după ce autorităţile irlandeze, în urma unor controale 
de rutină, au detectat prezenţa dioxinei, cu un nivel de 80 până la 200 de ori 
mai mare decât limitele de siguranță admise, în grăsimea de porc provenită de 
la 10 crescătorii. Pe 8 decembrie, Comisia Europeană a confirmat faptul că o 
fabrică ce producea hrană pentru animale se află la originea contaminării cu 
dioxină. 


Comisia a invitat toate țările din Uniunea Europeană să blocheze în depozite 
carnea de porc și să o controleze, împreună cu produsele derivate importate 
din Irlanda. De asemenea, Comisia Europeană a anunţat că 11 tari din UE au 
importat carne contaminată din Irlanda. în Belgia, Franţa, Germania, Marea 
Britanie și Suedia, consumatorii au fost imediat sfatuiti de autorităţile nationale 
să evite produsele respective. Japonia, Coreea de Sud, China, Singapore au 
anunţat imediat că suspendă importurile din Irlanda. 

în aceeași zi, pe 8 decembrie 2008, preşedintele ANSVSA, Radu Roatiș, a 
afirmat public că România nu se află pe lista furnizată de Comisia Europeană, 
listă pe care erau nominalizate ţările care au importat carne de porc contaminată 

cu dioxină. Totuși, informaţia nu a fost prezentată ca o certitudine, iar oficialul 
român a declarat că se vor verifica importurile de carne de porc efectuate după 
1 septembrie, pentru a se vedea dacă nu s-au făcut cumva schimburi comerciale 
indirecte (prin alti furnizori) cu Irlanda. 

într-o situaţie de acest tip, când există riscul ca o parte din populaţie să fi 
consumat deja carne contaminată, ANSVSA ar fi trebuit să iniţieze o campanie 
de comunicare de risc, să evalueze situația și să avertizeze populaţia. Cel mai 
important lucru era să informeze populaţia asupra riscurilor legate de conta- 
minarea cu dioxină, atât pentru a permite oamenilor să evite îmbolnăvirile, cât 
si pentru a evita ca zvonurile și exagerările să creeze o stare de panică 
generală. 

Pentru a pune în practică aceste obiective, ce reprezintă obligaţii clar 
precizate în statutul ANSVSA, agenţia a avut la dispoziţie câteva zile, dar 
nimic nu a fost concretizat sub forma unei strategii și sau a unor acţiuni de 
comunicare de risc. 

în urma verificărilor făcute de ANSVSA, s-a aflat că 3,6 tone de carne de 
porc contaminată cu dioxină au ajuns în România prin intermediul unei firme 
din Bucuresti, care a importat-o direct din Irlanda, după | septembrie 2008. 
Existenţa acestui import a fost notificată oficial de Comisia Europeană 
miercuri, pe 10 decembrie. 

în aceeași zi, pe site-ul ANSVSA apar, pentru prima dată, informaţii 
referitoare la dioxină (ce fel de substanţă este, cum se produce, ce efecte are 
asupra organismului, nivelul maxim de dioxină admis prin reglementările 
europene). Tot acum apare și un comunicat de presă prin care se arată că 
verificările inspectorilor ANSVSA au condus la identificarea unor noi cantități 
de carne contaminată, importată de diverse firme românești. 

A doua zi, pe site-ul ANSVSA apare un nou comunicat în care se arată că 
au fost primite, până la acea dată, trei notificări oficiale de la Comisia 
Europeană, în care România figurează pe lista de tari în care s-a distribuit 
carne de porc contaminată din Irlanda. Aceste notificări fuseseră primite pe 
9 decembrie (pentru 3,6 tone de carne din Irlanda, venite prin Belgia), pe 10 
decembrie (pentru 70 tone de carne din Irlanda, venite prin Franţa, Ungaria și 
Polonia) si pe 11 decembrie (pentru 20 de tone de carne de porc din Irlanda, 
venite prin Italia). în total, 93,6 tone de carne porc, care se adaugă celor 34 de 
tone deja depistate de inspectorii sanitar-veterinari ai ANSVSA. 

Astfel, autoritatea română a afirmat că, din cele 133,6 tone de carne 
contaminată provenite din Irlanda, au fost retrase și distruse doar 34 de tone. 

Restul - aproape 100 de tone - se aflau încă in magazine ori intraseră deja in 
consum. Carnea importată fusese distribuită in 24 de judeţe și în municipiul 
București. 

Zilnic, pe 12, 13 şi 14 decembrie a mai apărut pe site-ui ANSVSA câte un 
comunicat de presă, prin care publicul era informat în legătură cu controalele 
efectuate de inspectori, cu identificarea și reținerea unor cantități de carne 
contaminată. în total, a fost retrasă din comerţ o cantitate de 42,6 tone de 
carne și preparate. 

In ultimul comunicat pe această temă, pe 14 decembrie 2008, Consiliul 
ANSVSA recomanda consumul de carne de porc, deoarece loturile aflate în 
comerț nu mai prezintă nici un pericol. 

Ca și în cazul Danone, tăcerea reprezentanţilor ANSVSA și a altor oficia- 
litati, lipsa de transparenţă (refuzul de a face publice numele firmelor implicate 
în prelucrarea și vânzarea produselor contaminate), furnizarea unor informaţii 
false (consumul de carne și produse din carnea contaminată nu afectează 
sănătatea), imediat contrazise de specialiști, toate la un loc au generat reacţii 
puternice din partea mass-mediei și a publicului. 

în presa scrisă au apărut numeroase articole, iar unele au avut titluri extrem 
de sugestive, Evenimentul zilei exceland în acest sens: „Românii au mâncat 
cârnaţi cu dioxina" (11.12.2008), „Dioxina irlandeză a ajuns în sandviciuri, în 
pizza sau in sosurile din carne" (12.12.2008), „Dioxina provoacă depresie și 
cancer" (10.12.2008), „Cinci firme irlandeze au răspândit dioxina" (13.12.2008). 

în abordarea cazului, jurnaliștii au folosit sursele oficiale, dar și diferite 
surse neoficiale, pentru a releva contradicţiile dintre declaraţiile oficiale și 
pentru a aduce argumente care să contrazică aceste declarații. De asemenea, 
au condamnat comportamentul autorităţilor române : astfel, comentând decla- 
ratia lui Mihai Vișan, director executiv al Asociaţiei Române a Cărnii, care 
susţinea că numele firmelor implicate nu se comunică deoarece „aceasta este 
procedura europeană, pentru a nu se leza imaginea companiei care a distribuit 
produsul”, un ziarist scria ironic: „în timp ce britanicii și-au deconspirat 
posibilii vinovaţi de «otrăvirea» Europei, autorităţile române continuă să-i 
ascundă, invocând norme europene" (Evenimentul zilei, 13.12.2008). 

Ca răspuns la aceste forme de comunicare incompletă și ne transparentă, pe 
site-urile ziarelor au apărut diverse reacții ale consumatorilor, nemulțumiți de 
atitudinea autorităţilor, de faptul că cei vinovaţi sunt protejaţi, de lipsa de 
informaţii, de tendinţa de a se invoca norme europene pentru a se ascunde 
adevărul. 

»Vinovatii să plătească. Este inadmisibil să intre pe piața românească produse 
neverificate. Consider că este un atentat la sănătatea natiei române. Era mult mai 
bine înainte, că importam mai puţină păpică de la alţii, nu aveau cum să ne pună 
viata în pericol"; 

„Au omorât animalele oamenilor din curţi ca să aducă ei carne otrăvită din UE" ; 
„Dar cum se numește firma care a importat carnea? De ce nu se spune?” ; 
„Măcar atunci am sti ce marcă de produse să ocolești... dar toţi sunt bagati în 
aceeași oală” ; 

„Bietul popor român! Am ajuns cobaii Europei! Mulţumim din inimă condu- 
cătorilor nostri iubiţi... iresponsabilii care nu fac nimic pentru acest popor..." 
(www.evz.ro/articole, consultat la 17.12.2008). 


Minimalizarea importanţei problemei printr-o comunicare laconică, săracă 
în elemente informative referitoare la dioxină și la efectele acesteia, a condus, 
de asemenea, la un eșec de comunicare. ANSVSA nu și-a neglijat total obligația 
de a comunica, însă a apelat la o modalitate mai puţin vizibilă, aceea a 
site-ului oficial, unde există o secţiune de comunicare cu consumatorii și unde 
aceștia pot cere informaţii. 

Faptul că a preferat să folosească, drept principal mijloc de comunicare, 
site-ul instituţiei, care permite comunicarea informaţiilor numai într-un singur 
sens (de la organizaţie către public) a reprezentat o altă eroare de comunicare 
(de altfel, pe site-ul ANSVSA nu am găsit nici o rubrică specială și nici 
răspunsuri la cererile și comentariile publicului și ale presei). 

Comunicarea ANSVSA a fost lipsită de profesionalism, fiind departe de a 
corespunde normelor europene și de a respecta valorile stabilite în propria 
„Declaraţie de principii”. în această perioadă, reprezentanţii ANSVSA, în loc 
să aplice principiile fundamentale ale comunicării de risc legate de transparenţă 
si grija faţă de binele, siguranţa și sănătatea publicului, au căutat să mini- 
malizeze problema prin lansarea ideii că gradul de contaminare nu este unul 
dăunător (carnea respectivă ar fi făcut rău doar dacă era consumată mult timp, 
în mod constant, în cantitate mare). Aceste declaraţii arată clar lipsa de 
responsabilitate socială a instituţiei. Totodată, tăcerea firmelor implicate în 
importul, prelucrarea și desfacerea cărnii contaminate și a produselor fabricate 
din aceasta arată cât de departe este managementul lor de un comportament 
social responsabil. 


84 | Comunicarea de criza 


Desi acest caz a fost prezentat de media si analizat de specialiști ca o criză, 
consider că, atât timp cât nu au fost făcute publice numele firmelor implicate, 
nu putem spune că am avut de-a face cu o criză (care a fost organizația 
afectată?). Cazul poate fi tratat ca o „problemă" (în terminologia folosită de 
Barton, 1993, p. 2; Fearn-Banks, 2002, p. 4; Guth, Marsh, 2000, pp. 386-387), 
care, prin bunăvoința ANSVSA, nu s-a transformat într-o criză, așa cum s-a 
întâmplat în cazul Danone. Dacă autorităţile responsabile ar fi luat măsuri 
severe de incriminare a ANSVSA și de demitere a conducerii acesteia (care a 
pus interesele firmelor în chestiune înaintea interesului public), atunci cu 
siguranţă că am fi putut vorbi despre o criză a ANSVSA și, probabil, și a unor 
firme din industria cărnii. 


Interviu cu Liliana Serban, 
consultant independent 


Liliana Serban are peste 10 ani de experienta in 
relații publice și consultanță de management. A lucrat 
ca International Account Director, Pleon Belgium, 
Bruxelles (2008-2009), ca PR Director la Pleon 
Graffiti (2005-2008), ca PR Manager la Tempo 
Advertising (2000-2002), consultant parlamentar 
la Parlamentul României, Camera Deputaţilor 
(1998-2000) si coordonator de proiect pentru 

1. Pornind de la experiența pe care ati acumulat-o si având în vedere că 
România a fost scena a numeroase crize, cum ati defini o criză ? Dar o 
situaţie de risc ? Ce exemple concrete puteţi evoca pentru a vă susține 
definițiile ? 

As defini criza într-un mod clasic: orice situaţie care afectează negativ 
imaginea și reputaţia unui brand, a unei organizaţii sau persoane. îmi vine în 
minte acum criza dioxinei cu care s-a confruntat Danone în 2007. Alte exemple 
ar fi fraude și ilegalităţi depistate în sânul unor companii sau în trecutul 
furtunos al unor oameni de afaceri, lucruri care, devenite publice, subminează 
încrederea și reputaţia în acea companie sau persoană ; de asemenea, greve și 
proteste ale angajaţilor sau persoanelor din comunitate, diverse accidente sau 
chiar situaţii de șantaj. Situaţia de risc, în viziunea mea, este orice situație 
care ar putea degenera într-o criză pe termen scurt sau mediu, câteva exemple 
curente fiind : nevoia de a disponibiliza personal sau de a reduce capacitatea 
de producţie, folosirea unor ingrediente controversate în produsele alimentare 
sau de consum, forțarea mecanismelor pieţei (funcţionarea în regim de mono- 
pol sau oligopol sau crearea de cartele), situaţii care pot conduce la potenţiale 
accidente, precum folosirea unor echipamente depășite tehnologic sau cu un 
grad mare de risc. în realitate, lista este nelimitată și diferă de la industrie la 
industrie și chiar de la companie la companie. 


2. Consideraţi că în România există preocupare pentru comunicarea de 
risc ? Ce exemple ati putea oferi în acest sens ? 

Cred că răspunsul cel mai corect ar fi că in România începe să existe o 
preocupare pentru comunicarea de risc, dar, până în clipa de fata, am văzut 
această preocupare numai în sânul marilor companii - de regulă, companii 
internaţionale care aplică sau adaptează local modele aduse de la companiile- 
-mamă si care înțeleg foarte bine avantajele comunicării profesioniste și 
riscurile comunicării deficiente sau ale lipsei de comunicare. în România, am 
văzut interes si preocupare pentru comunicarea de risc la companii multi- 
naţionale precum Metro, Pepsi, Henkel sau Tuborg și sunt convinsă că alte 
multinaționale se pot lauda cu programe de comunicare de acest gen bine puse 
la punct. în ceea ce privește companiile românești, nu vreau să generalizez, 
dar nici eu, nici echipele pe care le-am condus nu am lucrat încă pentru nici 
o companie românească, mare sau mică, care să considere acest domeniu o 
prioritate și să aloce bugete și resurse în această direcţie. Totuși, trebuie 
precizat, nu toate multinationalele sunt obligatoriu preocupate de identificarea 

riscurilor si prevenirea situaţiilor de criză in România. Am lucrat și pentru 
clienți mari, companii internaţionale, care nu dădeau atenţie prea mare acestui 
domeniu, bazându-se pe faptul că, dacă va apărea o criză, o vor rezolva sub 
coordonarea specialiștilor lor de comunicare din compania-mamă sau de la 
centrul de coordonare zonală. 


3. Consideraţi că există o legătură între comunicarea de risc şi respon- 
sabilitatea socială corporativă ? în ce constă această legătură ? Puteţi da 
exemple ? 

La nivel strategic, programele de CSR ar trebui, la modul ideal, să fie 
legate de domeniile de activitate ale companiei, mai precis de acele zone care 
prezintă un potenţial de risc. în acest fel, compania își asumă, într-un fel, 
responsabilitatea prevenirii efectelor secundare generate de consumul exagerat 
al produselor lor sau încearcă să ,,indulceasca" ori să contracareze impactul 
negativ pe care îl pot avea asupra societăţii sau mediului. Aici am în minte 
programele antifumat ale companiilor producătoare de tutun sau programele 
de promovare a consumului echilibrat de alcool sau împotriva alcoolului la 
volan dezvoltate de producătorii de produse alcoolice (îmi vine în minte 
campania Bacardi cu Michael Schumacher); promovarea unor ingrediente și 
sortimente de hrană mai sănătoase în cazul fast-food-urilor (de exemplu, 
introducerea salatelor la McDonald's); programele de mediu dezvoltate de 
companiile din industria grea sau din exploatarea și prelucrarea petrolului 
(programul „Respect pentru viitor” dezvoltat de Petrom) sau programele de 
agricultură sustenabilă și responsabilă ale unor companii care sunt prezente și 
în România - Starbucks, Unilever sau Pepsi (pentru ceaiurile Lipton). 


4. Consideraţi că există conceptul autonom de „criză de imagine" ?Cum 
l-ați defini ? Ce exemple ati putea evoca ? 

Da, cred că există un astfel de concept și că el desemnează acea situaţie 
tensionată care apare în momentul dezvăluirii discrepantei dintre imaginea 
(care este un ,,produs" fabricat, artificial) pe care cineva dorește să o proiecteze 
(despre sine, despre un produs sau despre o companie) și realitate. Cel mai 
facil exemplu ar fi lumea politică sau artistică - ne putem uita oriunde în presa 
românească și vom vedea o mulţime de ,,vedete" sau ,,personalitati" apărute 
peste noapte si împinse în prim-plan cu ajutorul mass-mediei, persoane cărora 
li se creează o imagine publică pozitivă. Această imagine nu se construiește 
însă pe baza trecutului concret al persoanei, în funcţie de calităţile artistice. 

umane sau morale, ci pe baza unor caracteristici care ,,prind" la mase si 
rămân ușor întipărite în mintea publicului larg. 

Un alt exemplu ar fi criza de imagine care afectează Statele Unite de prin 
2002 - imaginea dorită a fi proiectată în afară a intrat în conflict evident cu 
realitatea, faptele și acţiunile Guvernului SUA, contrare declaraţiilor. lar opinia 
publică poate fi păcălită o vreme, dar nu la infinit. Și, pentru a ne uita în 
propria ogradă, cred că putem vorbi de o criză de imagine a clasei politice din 
România - mulţi oameni întrebându-se care este de fapt substanța care se 
ascunde în spatele vorbelor politicienilor. 

Același lucru se întâmplă și în lumea corporatistă. Aș zice că reputația este 
„imaginea corectă”, reală, construită în timp, ca urmare a faptelor și acțiunilor 
unei persoane, organizaţii, brand, pe când imaginea este o construcţie artifi- 
cială, nebazată neapărat pe realitate, ci pe exacerbarea (sau inventarea) și apoi 
promovarea unor calităţi de care publicul larg trebuie să își amintească si cu 
care trebuie să asocieze persoana, produsul sau compania în cauză. Evident, 
la modul ideal și printr-un PR profesionist, imaginea trebuie construită astfel 
încât să concorde cu realitatea, contribuind la crearea și întărirea reputației. 
Când acest lucru nu se întâmplă, apar problemele. 


5. Consideraţi că în România se acordă importanța cuvenită componentei 
de comunicare în managementul crizei ?Ce exemple pozitive sau negative ati 
putea identifica ? 

Personal, nu cred că este o problemă specifică doar României: am avut 
ocazia să lucrez și să tin traininguri de comunicare de criză pentru middle si 
top manageri din numeroase alte tari și pot spune că problema aceasta există 
si în companii care activează în tari cu o mare tradiţie de comunicare - precum 
Germania, Italia sau Franţa. 

Revenind însă la România, rămân de părere că este încă enorm de mult de 
lucru la acest capitol. Din proprie experienţă și din câte am observat și 
discutat cu alti colegi de breaslă, marea majoritate a crizelor sunt abordate in 
mod reactiv, de cele mai multe ori cu întârziere și cu panică. Acest lucru se 
datorează în primul rând lipsei de pregătire și exercițiu în comunicarea de 
criză, dar și lipsei de înţelegere a rolului comunicării în prevenirea și gestio- 
narea crizei. in plus, de multe ori echipa de comunicare este chemată să 
intervină și să rezolve probleme care nu pot fi rezolvate prin comunicare - să 
acopere minciuni și exagerări din trecut sau pur și simplu specialistul de PR 
este implicat numai ca să se asigure că presa nu preia tema și că nu apar 

nicăieri stiri negative sau că jurnaliștii nu pun întrebări supărătoare - o 
premisă păguboasă și total nerealistă. 

Din fericire, există și companii unde lucrurile se desfășoară planificat și 
organizat - cu un sistem de monitorizare a situaţiilor cu potenţial de risc ce 
funcţionează permanent, cu un manual de criză bine pus la punct, cu proceduri 
clare și simple de reacție și de comunicare în cazul apariţiei unei crize, cu 
sesiuni de training și simulare pentru pregătirea membrilor celulei de criză și 
a managementului. Și acestea funcționează foarte bine și eficient. Aș face aici 
referire la corporaţii precum Metro și Pepsi, doi dintre clienţii cu care am avut 
ocazia să lucrez direct în acest sens. 


6. Puteţi da un exemplu de criză gestionată corect de specialiştii în relaţii 
publice (din România sau din altă ţară) ? Vă rog să analizati modul în care a 
fost aplicată comunicarea de criză. 
Contractele de confidentialitate mă împiedică să discut despre situaţiile de 
criză în care am fost implicată personal, pentru clienţii cu care am lucrat. 


7. Care credeți că este/va fi rolul specialiştilor în relații publice în gestio- 
narea lanţului de crize cu care se confruntă societatea noastră în această 
perioadă ? 

Din experienţă, pot zice că expertul de relaţii publice este implicat destul 
de târziu, din păcate, în soluţionarea marii majorităţi a crizelor. Deseori, 
specialistul de PR nu este invitat să participe la discuţiile top managementului 
pe tema crizei și nu este informat corect și complet despre situaţie - caz în 
care, evident, nu poate oferi sfaturi și soluţii de calitate. Atâta vreme cât 
expertul de PR nu este considerat consultant direct al CEO-ului sau GM-ului, 
rolul lui va fi limitat la a executa strategii de răspuns la criză, strategii 
dezvoltate de persoane care nu au experienţă de comunicare, în detrimentul 
tuturor. 


Capitolul 4 


Comunicarea cu presa in timpul crizei 


1. Mass-media si crizele 


în 1906, Ivy Lee a transmis presei o declaraţie de principii în care spunea: 


Meseria noastră este acuratețea. Detalii despre orice subiect vor fi furnizate cu 
promptitudine și orice editor va fi bine-venit, dacă va dori, să verifice personal 
declaraţiile noastre. Proiectul nostru este ca, în mod deschis și cinstit, în numele 
concernelor industriale și al instituţiilor publice, să furnizăm presei și publicului 
informaţii prompte și corecte despre subiecte cu valoare de interes public. 


Ivy Lee s-a afirmat mai ales prin activitatea sa în situaţiile de criză cu care s-au 
confruntat diferite companii (Căile Ferate Pennsylvania, companiile miniere 
deţinute de John D. Rockefeller). în perioada când lucra pentru Căile Ferate 
Pennsylvania, cu ocazia unui grav accident feroviar, petrecut lângă localitatea 
Gap, Ivy Lee a surprins presa și corporatia oferind ziariştilor toate facilităţile 
de transport și informare. Pentru prima dată, deși era vorba despre un eveni- 
ment neplăcut, compania a beneficiat de o prezentare pozitivă în presa vremii. 
Astfel, Ivy Lee a pus bazele comunicării moderne cu presa, comunicare bazată 


nu pe mintirea reporterilor, ci pe furnizarea informaţiilor necesare pentru scrierea 
articolelor. Beneficiind astfel de o presă favorabilă, organizaţia a prezentat și 
propria versiune asupra faptelor. în felul acesta, ambele versiuni, a presei și a 
organizaţiei, puteau fi publicate, astfel încât publicul să aibă o imagine corectă și 
să poată trage singur concluzia cea mai bună (Grunig, Hunt, 1984, p. 33). 


Lecţia de relaţii publice transmisă de unul dintre părinţii acestui domeniu 
rămâne valabilă și în zilele noastre : în situaţii de criză este necesar să asiguri, 
în mod rapid și onest, informaţiile solicitate de presă. 

Cu toate acestea, adeseori, în relaţiile lor cu presa, multe organizații își 
construiesc strategii de comunicare bazate pe un model asimetric : ele transmit 
informaţii presei și urmăresc felul în care aceste mesaje sunt preluate și 
prelucrate de instituţiile mass-media. 

Uneori, nemultumite de comportamentul presei, ele transmit noi mesaje, 
de tip „drept la replică”, fără să efectueze însă o evaluare internă a propriului 
sistem de comunicare cu presa si, în general, cu mediul extern (vezi, pe larg, 
Coman, 2004, pp. 231-251). 

Experienţa arată că organizaţiile au tendinţa de a învinui factorii externi 
pentru imaginea lor negativă și că ele nu caută, în urma evaluărilor, să își 
modifice politica de comunicare internă și externă, să își schimbe structura 
organizatorică ori strategiile manageriale. în perioadele normale, o prezentare 
imperfecta a unei organizaţii în presă nu afectează in mod imediat buna 
funcţionare a acelei organizaţii. într-o perioadă de criză însă, orice distorsio- 
nare a datelor legate de organizaţie va accentua acea stare, va duce la pierderea 
încrederii publicului si, la limită, la prăbușirea ei. 

în timpul unei crize, presa „înfometată” preia și distribuie orice fel de 
informaţii, astfel încât organizaţiile nu mai pot controla mesajele care ajung în 
mass-media. Dacă mesajele pleacă incomplete sau încărcate de contradicții 
chiar din inima organizaţiei, rezultatul este o sumă de informaţii contradictorii 
(provenite din surse oficiale sau/și neoficiale, amestecate frecvent cu zvonurile) 
care conduc la situaţia în care fiecare jurnalist și chiar fiecare membru al 
publicului își construiește propria versiune despre criza respectivă. 

O. Lerbinger (1997, p. 4) atrage atenţia asupra faptului că presa contribuie 
la agravarea perceptiilor asupra unei crize, prin repetarea informaţiilor și, mai 
ales, prin hiperbolizarea lor. Amploarea unei crize se măsoară adeseori după 
mărimea titlurilor, poziţionarea informaţiilor în deschiderea jurnalelor de știri 
sau pe pagina întâi, lungimea articolelor sau timpul alocat în emisiunile din 
audiovizual. Drept consecință, unele incidente sau accidente nu sunt consi- 
derate de manageri si nu sunt percepute de public drept crize decât dacă tin 
prima pagină a ziarelor sau oferă „breaking news" în radio și televiziune (vezi 
pe larg în Coman, 2009). 

Totodată, în asemenea situaţii, conducerile organizaţiilor sunt preocupate 
de măsurile de urgenţă pe care trebuie să le ia și, de aceea, sunt mai puţin 
dispuse să sprijine munca jurnaliștilor de căutare a informaţiilor. Lipsa de 
interes sau eforturile depuse pentru a întârzia publicarea unor știri îi vor 

determina pe jurnaliști să facă apel la alte surse (de obicei mai puţin informate) 
sau să se pronunţe deschis împotriva organizaţiei: 


Imediat după dezastrul de la Lockerbie, compania aeriană PanAm a decis să 
reducă nivelul de comunicare cu presa. Compania a crezut că o politică de 
necomunicare va face presa să nu asocieze numele său cu tragicele consecinţe ale 
accidentului. Aceasta a fost o uriașă eroare de calcul. în asemenea situații, 
jurnaliștii vin la fata locului ca un roi de lăcuste care trebuie să se hrănească. Dacă 
nu sunt hraniti cu informaţii de organizaţia care se află în inima crizei, atunci vor 
căuta ceea ce le trebuie în alte locuri și vor primi hrana din mâna altora. în 
curând, vor deveni neîncrezători în mâna care ar fi trebuit, în mod normal, să îi 
hrănească (Regester, Larkin, 2008, pp. 182-183). 


Politica de necomunicare a fost dublată de o politică de dezinformare: 
atunci când oficialii companiei au fost întrebaţi dacă fuseseră avertizaţi privind 
posibilitatea unui atac terorist, ei au declarat că nu primiseră asemenea mesaje. 
Ulterior, presa a aflat că toate companiile care operau în Europa fuseseră 
avertizate de serviciile americane specializate asupra iminentei unor atacuri 
teroriste. Mai mult, oficialii PanAm au refuzat să meargă la slujba religioasă 
în memoria victimelor de la Lockerbie (ocazie cu care ar fi putut să ceară 
scuze în numele firmei). Presa a sancționat drastic acest gest. în scurtă vreme, 
pasagerii și-au pierdut încrederea în fiabilitatea companiei și s-au îndreptat către 
alti transportatori. Acest boicot a fost picătura care a adus falimentul firmei. 

Este evident deci că sprijinirea jurnaliștilor în obţinerea de informaţii 
aduce încrederea și înţelegerea presei, devenind un factor de limitare a efec- 
telor negative ale crizei (pentru o abordare mai complexă a comportamentului 
presei în situaţii de criză, vezi Coman, 2009; Deschepper, 1990; Fink, 
1986; Gottschalk, 1993; Rossart, 1992; Sicard, 1998 etc). 


2. Tehnicile de comunicare 
cu presa în situaţii de criză 


în numeroase cazuri, criza mediatică se adaugă și amplifică criza originară : 
acest fapt se întâmplă cel mai adesea atunci când conducerea organizaţiei 
intră în panică și încearcă fie să se justifice în mod excesiv, fie să contraatace 

în mod agresiv, fie să nege amploarea faptelor și emoţiilor provocate de 
criză: 


Când organizaţia vede în prezentarea faptelor de către presă o amenințare și, în 
consecință, ascunde informaţiile, atunci materialele despre criză sunt distorsionate, 
iar publicul consideră că resursele organizaţiei de a face față crizei sunt mult mai 
reduse. Teama că dezvăluirea unor date va dăuna imaginii organizaţiei garantează, 
de fapt, publicarea continuă și detaliată a unor informaţii despre criză chiar și 
mult timp după încetarea acesteia. Și aceasta pentru că presa va apela la surse 
exterioare organizației, care adesea dau naștere la zvonuri și speculaţii (Newsom 
et al., 1993, p. 562). 


Mass-media aduce constant în atenţia opiniei publice organizaţii care se 
confruntă cu situaţii de criză. Presa este mai atrasă de evenimentele „nefe- 
ricite” decât de cele curente, deoarece aceste fapte ies din comun, au un 
potențial mai mare de dramatism şi implică mai multe categorii de oameni (de 
la cei obișnuiți: victime, familiile lor, vecini și colegi până la reprezentanţi ai 
oficialităților : autorităţi administrative, lideri ai marilor companii, factori de 
decizie politică). 

în cea mai mare parte a timpului, organizaţiile nu se bucură de atenția 
mass-mediei: specialiștii în relații publice depun eforturi impresionante pentru 
a stârni interesul pentru un comunicat referitor la o inaugurare sau un raport 
anual de activitate ori pentru a obţine o sală plină pentru o conferinţă de presă. 
De îndată însă ce organizaţia se confruntă cu o criză, ea devine interesantă 
pentru presă. în asemenea situații, jurnaliștii au un comportament aparte, 
dictat de imediatetea evenimentului, nevoia de a avea repede acces la informaţii 
interesante, concurenţa între medii, goana după senzaţional etc. 

Pe de altă parte, mult după terminarea crizei, atitudinea opiniei publice 
despre organizaţia în chestiune este marcată de felul în care presa a prezentat 
criza. lată un exemplu elocvent: 

Pe 16 august 1987, cursa 225 a companiei Northwest s-a prăbușit la 
Detroit, avionul arzând în întregime. Compania a luat toate măsurile pentru a 
oferi asistenţă familiilor victimelor și pentru a transmite informaţiile necesare 
presei, iar vicepreședintele acesteia s-a deplasat la locul accidentului pentru a 
consola persoanele îndoliate. în mod normal, o criză tratată conform normelor 
din bibliografia și tradiţia comunicării de criză nu ar fi trebuit să aibă efecte 
negative de lungă durată, mai ales că publicul este conștient de probabilitatea 
unor asemenea accidente. 

Mai mult, un eveniment excepţional ar fi putut ameliora imaginea com- 
paniei : imediat după prăbușire, unul dintre membrii echipelor de salvare a 
descoperit o fetiță de 4 ani, aflată în viata, între resturile în flăcări ale 
avionului. Simţul său de observaţie și curajul cu care a intrat în foc pentru a 
o scoate de acolo au salvat viata fetiţei. 

Presa a prezentat pe larg acest miracol și a subliniat și faptul că salvatorul 
ei era un muncitor care lucra în hangarele companiei Northwest. Ambele 
subiecte, larg mediatizate, aduceau elemente cu impact afectiv care contribuiau 
la îmbunătăţirea imaginii firmei. Dar, a doua zi, presa a descoperit că munci- 
torul respectiv a fost sancţionat de un oficial al firmei pentru că, în ziua 
accidentului, nu își îndeplinise norma privind numărul de avioane din hangar 
pe care trebuia să le spele. Această sancțiune a fost amplu mediatizată și, deși 
compania a retras-o în scurt timp, ea a făcut ca, multă vreme, oamenii să 
asocieze numele companiei cu ingratitudinea și lipsa de preţuire pentru eroii ei 
(apud Nudell, Antokol, 1988, p. 63). 

Datorită faptului că majoritatea oamenilor se informează din presă în ceea 
ce priveşte cea mai mare parte a evenimentelor, la gestionarea tehnică a unei 
situaţii anormale se adaugă și o problemă de gestionare a comunicării. Patrick 
Lagadec susţine că problemele comunicationale ale unei organizaţii confruntate 
cu o criză se desfășoară pe patru planuri: comunicarea în cadrul fiecărei 
organizaţii, comunicarea cu publicul organizaţiei, comunicarea cu actorii crizei 
și comunicarea cu presa (1994, p. 34). 

Referindu-se la relaţia dintre organizaţie și presă, P. D'Humieres (1994, 
p. 272) consideră că o situaţie de criză este : 


a) o proiectare a organizaţiei în actualitate, în care „șocul imaginilor” depinde 
de mai multi factori : 
- care este imaginea de plecare a organizatiei ? 
- ce eveniment va fi adus in discutie si care este potentialul de gravitate al 
acestuia in raport cu valorile opiniei publice ? 
- care este contextul ce favorizează mediatizarea crizei ? 
b) o prezentare mediatică, deformată de multiple intervenţii, caracterizate de 
următorii factori: 
- care este ponderea si inertia cliseelor ? 
- care este jocul actorilor (nu intotdeauna binevoitori) implicati ? 
- cum acţionează surpriza si emoția asupra reflectării in presă ? 
c) o bătălie de opinie în care se înfruntă : 
- gocul argumentelor (de ce s-a întâmplat asa ceva ?); 

-  şocul actorilor (cine este răspunzător?, cine este victima?); 
- gocul mass-mediei (cine va avea întâietatea ?, pe cine interesează acest 
subiect?). 


O situaţie de criză care dezvăluie complexitatea expunerii în mass-media și 
a bătăliei opiniilor declanșate de acest proces este criza cu care s-a confruntat, 
în anul 1992, firma Dow Corning, cel mai mare producător de implanturi 
mamare pe bază de silicon-gel (Fearn-Banks, 2002, pp. 112-115). Două 
milioane de femei din SUA apelau la implanturile din silicon, iar motivele care 
le determinau să opteze pentru această cale de înfrumusețare au fost și sunt 
subiect de controverse. La un pol se află explicaţiile bazate pe importanţa 
modelelor de frumuseţe distribuite de industriile consumului - precum cea 
oferită de sociologul Pauline Bart, care susține că „fizicul feminin depinde 
foarte mult de asemănarea cu imaginea pdpusii Barbie". La celălat pol sunt 
explicaţiile întemeiate pe motive fiziologice - Societatea Americană a Ope- 
raţiilor Plastice si de Reconstrucţie (ASPRS), prin vocea lui H. William 
Potterfield, președintele de atunci al organizaţiei, a definit acest comportament 
ca pe o boală: 


Există o bază medicală impresionantă cu informații și proceduri care demonstrează 
că aceste deformări feminine sunt, de fapt, niște boli. La majoritatea pacientelor, 
ele conduc la sentimente de inadaptare, lipsă a încrederii în sine, distorsionarea 


Pentru discuţia de fata este important și un alt motiv : perceperea operaţiei 
ca un act medical care oferă, pentru un risc minim, numeroase gratificatii 
psihologice și sociale. Elemente esenţiale ale frumuseţii și sexualității puteau 
fi obţinute cu ușurință, cu atât mai mult cu cât producătorii siliconului-gel 
declarau că nu există nici un risc. 

Compania Dow Corning avea alocat un buget de 1,5 miliarde de dolari pe 
an pentru cercetări tehnologice de vârf. Cu toate acestea, atunci când Dow 
Corning a început să primească sesizări ale unor femei cu probleme medicale 
survenite în urma implanturilor (la începutul anilor '70), a făcut publice unele 
avertismente, dar fără a le adresa medicilor, prin canale de comunicare 
specifice, și fără a le populariza prin marile instituţii mass-media. De aceea, 
puţini medici le-au luat în considerare și foarte rar comunicau pacientelor 
informaţii privitoare la riscurile implanturilor. 

Un prim semnal a venit in 1984, cand un tribunal din San Francisco i-a 
acordat despăgubiri de 1,7 milioane de dolari Măriei Stern, care acuzase Dow 
Corning de fraudă prin vânzarea unor implanturi din silicon despre care știa 
că nu sunt sigure. A urmat un apel din partea producătorului și o înţelegere cu 
tribunalul, care a inclus o clauză ce a secretizat dosarele procesului. 

De altfel, protecţia tehnologiei implanturilor a fost principalul motiv pe 
care Dow Corning la folosit de fiecare dată când a fost în asemenea situații. 
Robert T. Rylee, managerul general pe probleme de sănătate al companiei, a 
apărat aceasta politică, susținând că păstrarea secretelor este crucială pentru a 
proteja acele informaţii de pe urma cărora ar putea beneficia competitorii. 
Dow Corning punea profitul companiei înaintea intereselor pacientului. Cu 
toate acestea, compania a completat prescriptiile produsului, incluzând mai 
multe avertizări asupra eventualelelor riscuri ale implantului. 

După procesul din San Francisco au început și alte acțiuni în instanţă, 
declanșate de femei care au avut probleme cu implanturile din silicon. Dow 
Corning era copleșită de acuzaţii care îi degradau imaginea : implanturi care 
provocaseră cancer, care aveau o compoziţie dăunătoare pentru organism. 
Numeroasele verdicte date de diverse tribunale au constituit pentru Dow 
Corning mesaje foarte clare, prin care i se atrăgea atenţia că nu poate sacrifica 
sănătatea femeilor pentru mărirea profitului companiei. 

Criza a izbucnit pe 6 ianuarie 1992, atunci când comisarul Food and Drug 
Administration (FDA), David Kessler, a anunțat că agenția va lua o decizie în 
maximum 60 de zile cu privire la menţinerea sau retragerea de pe piaţă a 
implanturilor din silicon. Această acţiune a FDA a contribuit la creșterea 
numărului de procese intentate companiei Dow Corning. Procesele erau iniţiate 
nu doar de pacientele care au avut de suferit de pe urma implanturilor, ci și de 
investitori, care acuzau Dow Corning de încălcarea legilor privind securitatea 
produselor prin omisiunea prezentării riscurilor acestuia. 


Profitul Dow Corning a scăzut cu 16% în primul sfert al anului 1992: 
compania a cheltuit 25 de milioane de dolari pentru inventarierea implanturilor 
aflate pe piaţă, plus alte 24 milioane de dolari pentru remedierea daunelor. 
Cotidianul Newsweek comenta: 


Au dat vina pe verdictul juridic eronat, pe titlurile acuzatoare ale mass-mediei 
si pe informaţiile incriminatoare din unele documente interne, transformând 
controversa siguranței implanturilor cu silicon într-o explozie a relațiilor 
publice. 


98 | Comunicarea de criza 


Revenind la elementele esenţiale ale relaţiei dintre o organizaţie confruntata 
cu o criză și mass-media, așa cum le-a definit P. D'Humieres, este evident că, 
în momentul declanșării crizei, imaginea organizaţiei nu mai era foarte bună : 
numeroasele procese, intens mediatizate, afectaseră reputaţia firmei. Eveni- 
mentul care aduce în discuţia publică organizaţia este unul foarte grav (distri- 
buirea unui produs cu un grad înalt de risc), iar contextul care favorizează 
mediatizarea crizei este total defavorabil organizaţiei (o decizie a unei autorități 
guvernamentale, intervenită pe fondul unui val de procese împotriva com- 
paniei). 

Un subiect cu un asemenea potential de dramatism (suferinta femeilor 
care, în locul frumuseţii promise, se confruntă cu ameninţarea cancerului) 
amplifică gradul de emotivitate al prezentării din mass-media. Șocul imaginilor 
este foarte puternic, iar el se materializează și prin diverse clișee, cum ar fi 
acela al antitezei dintre frumuseţe și moarte sau acela al companiei iresponsabile. 

Dow Corning și-a menţinut poziţia, susținând că, în cele 329 de studii de 
sănătate și siguranţă făcute pe tema implanturilor în ultimii 30 de ani, con- 
cluziile au arătat că implanturile din silicon erau sigure și eficiente. Au existat 
si voci autorizate care au luat apărarea companiei. O declaraţie mult comentata 
a fost aceea a doctorului John E. Woods, specialist în chirurgie plastică : „Nu 
este corect să le fie refuzată miilor de femei șansa de a avea rezultate optime 
în urma implanturilor mamare, din cauza unei minorităţi de femei cu pro- 
bleme", în favoarea companiei Dow Corning au fost realizate câteva studii care 
demonstrau că implanturile din silicon erau sigure. Două dintre ele au fost 
realizate de Universitatea Michigan și de Clinica Mayo : ele nu au identificat 
nici o legătură între implanturile din silicon și bolile care au constituit obiectul 
proceselor intentate firmei. Comunitatea medicală a susținut cauza implan- 
turilor din silicon prin activităţi de lobby, dar acestea au fost stopate de anunţul 
comisarului FDA, care a decis limitarea utilizării implanturilor mamare. Ele 
puteau fi folosite doar în cazuri de extremă urgenţă, în special cele de 
reconstrucție după operaţii grave. 


Revista Business Week a sintetizat situaţia, afirmând că Dow Corning s-a 
confruntat cu patru riscuri legale : a) procese intentate de pacientele care au 
folosit implanturile (costurile puteau să depășească 500 de milioane de dolari); 
b) procese intentate de investitori și colaboratori (costuri enorme, greu de 
anticipat); c) acţiuni guvernamentale ; d) acuzaţii de comportament criminal: 
compania Dow Corning a tăinuit informaţii prețioase pentru pacienţi. Con- 
fruntată cu aceste ameninţări, în martie 1992, Dow Corning a anunţat că se va 

retrage de pe piața producătorilor de implanturi din silicon. Trei ani mai 
târziu, compania a făcut următorul pas - declararea falimentului. 

Cea mai mare critică adusă companiei Dow Corning a fost aceea că, vreme 
de 20 de ani, a știut că implanturile nu sunt sigure și că pot dăuna femeilor, 
dar nu a făcut cunoscute aceste lucruri medicilor și pacientelor. Replica Dow 
Corning a fost: 


Nu am încercat să ascundem nimic. Suntem dispuși să punem la dispoziţia 
publicului orice informatie. Binenteles că nimănui nu îi face plăcere, spre exemplu, 
să facă publice discuțiile familiei, dar aceasta este ceea ce facem noi. Acuzatia 
care ni se aduce este total neadevărată. 


în urma crizei companiei Dow Corning, a fost publicată o carte, A Story of 
Personal Tragedy and Corporate Betrayal... Inside the Silicone Breast Implant 
Crisis, care il are ca autor pe unul dintre angajatii firmei care s-a ocupat de 
dezvoltarea programului de etică al acesteia. Cartea dezvăluie ca doi oficiali 
ai companiei au încercat să distrugă rapoartele interne care arătau că implan- 
turile cu silicon puteau genera complicaţii medicale mai mari decât s-a știut la 
nivelul întregii corporaţii. Autorul cărţii consideră că adevărata problemă a 
companiei Dow Corning a constat în faptul că a fost incapabilă să recunoască 
si să investigheze prompt semnele eventualelor probleme. 

Este evidentă, în faza de apogeu a crizei, bătălia opiniilor : aceasta aduce 
un șoc al actorilor (compania, autorităţile guvernamentale, tribunalele, mass- 
-media, victimele) și un șoc al argumentelor: declaraţiile de disculpare ale 
firmei, acuzaţiile din procese, opiniile medicilor și ale cercetătorilor, reacţia 
mass-mediei etc. Toate trecute prin filtrul presei, amplificate de aceasta și 
modelate de logicile de prezentare ale unui subiect specifice presei. 

în acest context, specialiștii în relaţii publice trebuie să folosească tehnicile 
de comunicare specifice : comunicatul de presă, dosarul de presă, conferința 
de presă - la care se pot adăuga vizite de presă, utilizarea noilor tehnici de 
transmitere a informaţiilor etc. (vezi, pe larg, Coman, 2004). 

în cele ce urmează, vom prezenta modificările și notele specifice pe care 
elementele definitorii ale comunicării de criză le aduc în utilizarea acestor 
tehnici de relaţii publice. 

2.1. Comunicatul de presa 


într-o criză, primele ore dupa declansare sunt esenţiale. Pentru că este extrem 
de important ca organizaţia să fie prima care vorbește despre cele întâmplate, 
trebuie să se redacteze și să se transmită urgent presei un comunicat. Acesta 
are rolul de a informa jurnaliștii despre situaţia creată și despre deciziile care 
au fost deja luate. Un comunicat transmis rapid arată presei că organizaţia este 
deschisă către așteptările jurnaliștilor și dorește să comunice cu mass-media. 
în plus, chiar dacă nu conţine multe informaţii precise (lucru greu de realizat 
într-un timp atât de scurt) și conţine mai multe informaţii de background, el 
temperează pentru câtva timp foamea jurnaliștilor și oferă organizaţiei un 
interval de culegere și verificare a informaţiilor despre eveniment. 

Acest comunicat, care, de obicei, nu este mai lung de o pagină, trebuie să 
conţină (Ten Berge, 1990, p. 178): 


- o prezentare, pe scurt, a evenimentului; 

- precizarea locului și a momentului când s-a petrecut; 

- precizarea numărului (estimat) al victimelor (morţi sau răniți - dacă este 
cazul) sau a pagubelor produse (în cazul deversarilor sau contaminărilor, a 
ariei afectate, a impactului asupra mediului natural); 

- precizarea modului și a măsurii în care organizaţia este responsabilă 
pentru situaţia de criză (dacă sunt informaţii în acest sens, în primele 
momente); 

- prezentarea modului în care se preconizează rezolvarea problemei, a măsu- 
rilor care au fost deja luate ; 

- informaţii despre ancheta în curs și despre instituţiile oficiale implicate ; 

- numele persoanei care conduce echipa de management al crizei și o decla- 
ratie a acesteia (exprimă regretul, își asumă răspunderea, transmite un 
mesaj familiilor victimelor sau anunţă faptul că nu organizaţia este repon- 
sabilă pentru eveniment etc). 


M. Regester si J. Larkin (2008, p. 227) recomandă ca același comunicat să 
fie trimis și instituţiilor care sunt implicate in rezolvarea crizei: poliţia, 
spitalele, pompierii etc. Astfel, aceste instituţii vor avea informaţii despre 
eveniment și va exista o concordanţă a versiunilor transmise presei de către 


actorii implicaţi direct sau indirect în criză. Comunicatul de presă, prin natura 

lui, permite jurnaliștilor să selecteze anumite parti ale textului si să pună 
titlurile pe care le consideră elocvente. în plus, el oferă posibilitatea ca 
reporterii să urmărească evenimentul și să solicite noi informaţii. Dacă orga- 
nizatia urmărește creșterea cuverturii mediatice, este un instrument util. Dacă 
se urmărește controlul asupra comunicării, atunci interviurile și conferințele 
de presă sunt mijloacele cele mai potrivite. 

După ce a fost difuzat primul comunicat de presă, vor fi trimise, periodic, 
si altele, astfel încât publicul să fie ţinut la curent cu evoluţia evenimentului și 
eforturile organizaţiei de a limita amploarea acestuia. De asemenea, vor putea 
fi făcute scurte înregistrări pentru radio și televiziune, cu scopul de a fi 
furnizate informaţii suplimentare și de a se dovedi presei că organizaţia este 
deschisă și că nu are nimic de ascuns. 


2.2. Conferinţa de presă 


După declanșarea crizei și având în vedere că interesul presei va fi cu atât mai 
mare cu cât criza are urmări mai grave, echipa de criză trebuie să decidă dacă 
este sau nu cazul să organizeze o conferință de presă. Aceasta poate să 
reprezinte un mijloc eficient și rapid de informare a jurnaliștilor, prin care se 
câștigă timp şi se răspunde întrebărilor, nelămuririlor sau atacurilor presei. 
Dar, în același timp, în cazul în care reprezentanţii organizaţiei nu sunt bine 
pregătiţi, nu deţin informaţii suficiente sau nu sunt dispuși să le prezinte onest 
presei, conferința poate fi un eșec. Pe de altă parte, ea este un mijloc de 
comunicare ce creează o anumită distanţă între liderii organizaţiei și jurnaliști: 
de aceea, un specialist în relaţii publice evocat de D. Ten Berge (1990, p. 67) 
recomandă stabilirea, mai întâi, a unor contacte personale, „pe teren”, cu 
corespondentii aflaţi la locul crizei: 


Cel mai adesea, cei din companie cred că singurul mod în care poți să obţii o 
prezentare în presă este să trimiti un comunicat sau să organizezi o conferință de 
presă. Cel mai adesea, ei nu sunt suficient de subtili pentru a se gândi și la alte 
strategii de comunicare. Dacă aș fi reprezentantul acelei companii, m-aș duce să 
întâlnesc reporterii care acoperă respectivul eveniment, în mod informai, pe 
terenul lor de lucru. Este foarte important ca mai întâi să mă duc eu la ei, nu să 
îi fac pe ei să vină la mine (...) Abordarea mea se bazează pe ideea - cum pot să 
te ajut în munca ta. 

în consecinţă, decizia de a organiza o conferință de presă trebuie luată cu 
mare grijă, după o consultare atentă cu specialiștii în relaţii publice. L. Barton 
(1993, p. 132) sugerează că, înainte de a lua acest tip de hotărâre, este bine 
să se răspundă la următoarele întrebări: 


- ce se va obține prin organizarea conferinţei ? 

- ce alternative există la conferința de presă ? 

- răspunsurile care pot fi date la întrebările jurnaliștilor vor contribui la 
clarificarea problemelor sau vor genera noi confuzii ? 

- distribuirea unei declaraţii de presă, dinainte pregătită, în timpul conferinţei 
va servi la clarificarea chestiunilor controversate sau va complica inte- 
legerea lor ? 


Dacă s-a hotărât că o conferință de presă este oportună, atunci ea trebuie 
să fie organizată și condusă de către persoane cu experienţă în comunicarea cu 
presa. în cadrul echipei de criză vor fi discutate și stabilite poziţiile (informaţii, 
atitudini, strategii) ce vor fi susținute în fata jurnaliștilor și va fi pregătit 
purtătorul de cuvânt desemnat să facă fata eventualelor întrebări ale jurna- 
liștilor. Este extrem de important ca purtătorul de cuvânt al organizaţiei să fie 
președintele sau un lider de vârf, deoarece acest fapt conferă mai multă 
credibilitate declaraţiilor. înainte de a avea loc întâlnirea cu jurnaliștii, el 
trebuie să fie bine pregătit, prin simularea unor situaţii de criză - numai în 
aceste condiţii va putea să reacționeze eficient în momentele de stres și de 
presiune caracteristice unor asemenea situații. 

O altă recomandare utilă este aceea de a pregăti și un purtător de cuvânt 
de rezervă, pentru cazurile în care, din diverse motive, președintele orga- 
nizatiei nu poate apărea la întâlnirea cu jurnaliștii (Fearn-Banks, 2002, p. 69). 
Aceste personalităţi trebuie să ofere presei declaratii-cheie, mesaje pe care 
doresc să le transmită publicului și care trebuie să fie reținute și preluate de 
către jurnaliști. Ele pot să aibă un caracter mai general (subliniind faptul că 
organizaţia este preocupată de protejarea consumatorilor sau victimelor unui 
accident) sau unul mai precis, chiar tehnic: în cazul crizei declanșate de 
acuzaţia că în dozele și sticlele cu Pepsi apar seringi, au fost prezentate 
presei imagini ale procesului de producţie (automatizat) și declaraţii ale 
inginerilor care arătau că pe acel segment de producţie nu pot pătrunde 
angajaţi care să scape accidental sau să pună intenţionat obiecte în reci- 
pientele respective. 

De asemenea, se recomandă să nu fie aduși in fata presei toți liderii 
organizaţiei: chiar dacă astfel prezidiul va arăta impunător, este posibil ca nu 
toți managerii să aibă competenţe în domeniile implicate în criză și să ofere 
jurnaliștilor răspunsuri incomplete sau chiar greșite. în schimb, este util să fie 
invitaţi experţi din alte domenii, care pot clarifica unele aspecte tehnice ale 
crizei (specialiștii în medicină au explicat presei că SIDA nu se transmite prin 
mâncare, în cazul crizei restaurantelor Snapps). 

M. Regester si J. Larkin (2008, pp. 220-222) susţin că este bine să se 
propună reprezentanţilor televiziunii interviuri cu managerii, după conferința 
de presă. Pentru a susține această strategie, ei aduc două argumente : 


a) televiziunea se adaptează mai greu la spaţiul și stilul de comunicare al 
conferinței de presă (probleme cu lumina, captarea sunetului fără distor- 
sionări, fragmentarea discursurilor). Interviul într-o încăpere separată 
permite realizarea condiţiilor tehnice și personalizarea mesajului; 

b 


= 


interviul de după conferință permite corectarea unor erori făcute de unii 
reprezentanţi ai organizaţiei în timpul conferinţei: de exemplu, în timpul 
conferinței de presă după scufundarea petrolierului Braer lângă insulele 
Shetland, patronul companiei respective a fost întrebat dacă, în lumina 
celor întâmplate, va continua să dirijeze petrolierele prin strâmtoarea 
îngustă dintre aceste insule și nordul Scoției. El a răspuns spontan ca, dacă 
de sute de ani toate navele folosesc această rută, nu vede de ce ar trebui să 
o abandoneze de acum înainte. A doua zi, un cotidian a publicat pe pagina 
întâi o fotografie cu uriașa pată de petrol și titlul: „Aș face la fel - declară 
proprietarul vasului Braer". Sfătuit de specialiștii în relaţii publice, la 
interviul acordat BBC după conferinţă, același patron a spus : „Vom studia 
cu atenţie rezultatele anchetei și recomandările care ni se vor transmite și 
vom adopta aceste recomandări pentru a îmbunătăţi siguranța transpor- 
turilor și a reduce amenințările la adresa mediului înconjurător”. Cum 
milioane de oameni urmăresc programele de televiziune (iar acest public 
este mult mai numeros decât cititorii de ziare), imaginea finală a fost 
pozitivă, iar eroarea iniţială a fost remediată. 


Steven Fink (1986, p. 109) atrage atenţia asupra faptului că nu numai 
conţinutul mesajelor este important, ci și felul în care aceste mesaje sunt 
transmise presei. Astfel, specialiștii în relaţii publice trebuie să nu uite câteva 
detalii extrem de importante: ei trebuie să pregătească înregistrări video. 

fotografii, statistici sau alte documente pe care să se sprijine intervenţia 
managerilor invitaţi in fata jurnaliștilor. Dosarul de presă trebuie să fie complet 
(totuși, unii autori recomandă ca textul comunicatului să nu fie inclus în dosar, 
ci să fie distribuit la terminarea conferinţei, pentru a se evita astfel ,,disparitia" 
unor jurnaliști pe la mijlocul evenimentului). 

Dacă specialistul în relaţii publice are sentimentul că un jurnalist este greșit 
informat sau că a interpretat greșit o anumită informaţie oferită în timpul 
conferinței, este util să îl abordeze, oferindu-i sprijinul în a verifica sursa 
informaţiilor sau în a primi informaţii suplimentare. Acest demers trebuie 
făcut fără intenţia sau fără a se crea impresia că specialistul dorește să afle 
ceea ce jurnalistul intenționează să publice. 

K. Fearn-Banks (2002, pp. 70-71) propune o listă cu zece greșeli care 
trebuie evitate în asemenea situaţii: nu trebuie să fiți agitati, calmul este o 
dovadă de gestionare a situaţiei; comunicaţi numai ceea ce știți cu siguranţă, 
nu specualti și nu acuzaţi; nu favorizați unele instituții prin acordarea unei 
„exclusivităţi” privilegiate ; nu vă supăraţi dacă vi se pare că sunteţi citați în 
afara contextului: deoarece presa nu poate să reproducă tot discursul pe care 
l-aţi ţinut, orice citare este „în afara contextului” ; nu consideraţi comunicatul 
de presă trimis ca un text de neschimbat: jurnaliștii preiau doar unele pasaje 
si rescriu altele; nu retrageti contractele de publicitate deja în curs cu o 
instituţie de presă fiindcă vi se pare că reporterii ei nu v-au acordat sprijinul; 
nu vă cramponati de prima versiune a unui eveniment, dacă faptele se schimbă: 
jurnaliștii înţeleg că noi informaţii pot să apară pe parcurs, acceptă retractarea 
documentată a primelor afirmaţii, dar sancţionează ascunderea sau negarea 
lor; nu vă lansați în anticiparea evoluţiei evenimentelor, nu fumati; nu 
mestecati gumă și nu purtaţi ochelari în timpul conferinței de presă. 

Eșecul în procesul realizării unei comunicări de criză eficiente ar implica, 
după P. Lagadec (1993, pp. 41-42), mai multe elemente, care ar putea alcătui 
„anti-manualul” comunicării de criză : 


a) tăcerea organizaţiei și absenţa versiunii ei din mass-media; 

b) închiderea comunicării prin formula no commeni; 

c) dezmintirile de tipul „nu s-a întâmplat nimic ! ” ; 

d) declaraţiile liniștitoare fără acoperire ; 

e) lipsa totală de modestie: ,,Tehnologia noastră este cea mai sigură din 
lume! " ; 

f) lipsa de responsabilitate : „Nu suntem noi de vină! " ; 

gj incapacitatea de a furniza informaţiile elementare despre criză; 
h) incriminarea celor care au oferit informaţii publicului. 


2.3. Dosarul de presă 


Dosarul de presă este unul dintre cele mai importante instrumente de comu- 
nicare cu presa în situaţii de criză. Un asemenea dosar trebuie să cuprindă 
(Barton, 1993, p. 129; Ten Berge, 1990, pp. 177-178): 


- un comunicat de presă referitor la situaţia de criză; 

- o hartă cu distribuţia spaţială a organizaţiei, dacă este cazul, cu locul unde 
s-a produs accidentul sau evenimentul respectiv ; 

- istoricul organizaţiei; 

- lista cu membrii echipei de criză și datele lor de contact; 

- fotografii ale principalilor membrii ai echipei; 

- informaţii preluate din baza de date pregătită în perioada de normalitate 
(număr de angajaţi, dotări, investiţii, proceduri de fabricare, cadrul legis- 
lativ și reglementările interne etc). 


Deoarece elaborarea unui dosar de presă cere mult timp, este necesar ca 
specialiștii în relaţii publice să pregătească, în perioadele de ,,calm", o seama 
de ,,dosare-cadru", care contin datele esenţiale despre organizaţie. Ele vor fi 
împachetate și păstrate cu grijă, pentru a putea fi preluate, actualizate și 
distribuite cu rapiditate în situaţiile de criză. în aceste momente se mai adaugă 
ultimele informaţii, precum și comunicatul de presă care prezintă evenimentul, 
apoi dosarele de presă sunt trimise cu operativitate către redactii. 


2.4. Noile media 


în condiţiile generalizării folosini noilor media (Internetul, care implică 
site-urile organizaţiilor, blogurile, forumurile de dezbateri, facebook, podcast 
si videocast etc.) si telefonia (fixă și mobilă, SMS-urile, accesul la Internet 
prin telefon etc), posibilităţile de transmitere a informaţiei se „democra- 
tizeaza" : un pieton cu un telefon mobil aflat întâmplător la locul unui 
eveniment fotografiază sau filmează și apoi difuzează informaţiile pe Youtube, 
pe un blog personal sau prin media clasică, mult înaintea jurnaliștilor. 

Blogurile unor persoane particulare se bucură de mai multe accesări - deci au 
o audienţă și o putere de influențare a opiniei unor publicuri mai mare decât 
anumite ziare, reviste sau posturi de radio. 

în plus, aceste posibilităţi tehnice fac informaţia să circule cu o viteză mult 
mai mare și să ajungă la publicuri extrem de variate, greu de identificat și 
măsurat. în aceste condiţii, atât instituţiile de presă, cât și organizațiile trebuie 
să își adapteze strategiile de comunicare și să aibă reacţii rapide. 

Un exemplu elocvent de criză declanșată prin intermediul Internetului este 
aceea a grupului Intel, care, în iunie 1994, a lansat un cip Pentium care 
conţinea un defect (campania de lansare a costat 80 de milioane de dolari). 
Intel a decis să nu retragă produsul și să nu facă publică informaţia: argu- 
mentul lor era că șansa de eroare ar fi fost de 1 la 9 miliarde de operaţii. în 
noiembrie, un matematician anunţă pe Internet că defectul respectiv poate 
conduce la erori importante în calculele matematice complexe. în zilele 
următoare încep să apară pe Internet plângeri ale altor consumatori. 

Președintele Intel, Andrew George, și-a cerut scuze pentru defectiune, dar 
a anunțat că nu vor fi schimbate cipurile decât la cei care folosesc calcu- 
latoarele pentru calcule matematice de mare complexitate - decizie pe care a 
justificat-o prin afirmaţia că nici un cip nu e perfect. Numeroși utilizatori de 
calculatoare Pentium au protestat, pe Internet, considerând aceste afirmaţii ca 
arbitrare si dispretuitoare. 

Povestea a devenit un subiect de presă la începutul lunii decembrie, când 
IBM a transmis un comunicat în care arăta că eroarea apare mult mai frecvent 
și afectează și calcule mai puţin sofisticate. IBM anunţa că nu va mai livra 
calculatoare care folosesc cipurile Intel. Cum Intel a refuzat să înlocuiască 
cipurile, amplificând nemulţumirea consumatorilor, foarte curând acţiunile 
Intel au scăzut cu 6,5%. Abia la sfârșitul lunii decembrie, Intel a anunţat că 
va schimba procesoarele cu cipul defect și și-a cerut scuze pentru daunele 
provocate (Lerbinger, 1997, pp. 97-98). 

Alte crize pot să fie generate de răspândirea unui zvon pe Internet: numărul 
mare de utilizatori și viteza enormă cu care sunt transmise datele pot genera 
reacții neașteptate ale acţionarilor sau ale publicurilor interesate de organizație. 
K. Fearn-Banks (2002, pp. 54-60) oferă câteva exemple: zvonurile despre 
omul de afaceri Tommy Hilfiger, care ar fi făcut comentarii rasiale la o celebră 
emisiune a lui Oprah Winfrey (unde, de altfel, nu a fost niciodată invitat!), 
zvonuri despre faptul că firma KFC nu își prezintă niciodată numele întreg 
(Kentucky Fried Chicken) deoarece vrea să ascundă faptul că produsele nu 

sunt facute din carne de pui crescuti normal, ci din pui conectati la tuburi prin 
care li se pompeaza substante nutritive, zvonul despre otravirea animalelor de 
către Procter & Gamble, care testează pe ele produsele cosmetice. 

Un caz aparte este cel al unui webmaster care s-a hotărât să posteze pe 
site-ul lui mai multe consideratii personale despre celebrele gogosi Donkin 
Donuts. in scurtă vreme, a primit numeroase reacții (peste 500 de e-mailuri pe 
săptămână). Cu această ocazie, a descoperit că vizitatorii site-ului său intraseră 
folosind portalul Yahoo: deoarece Donkin Donuts nu avea un site propriu, 
Yahoo indexase site-ul său ca un site al opiniilor consumatorilor despre Donkin 
Donuts. Webmasterul respectiv a înregistrat repede un domeniu sub titulatura 
„donkindonuts.org” și a transferat toate remarcile și comentariile de pe site-ul 


său pe noul site. Discuţiile vii de pe acest site, nu neapărat critice la adresa 
Donkin Donuts, au determinat specialiștii de relaţii publice ai corporației 
americane să intervină pe site, să ofere răspunsuri și informaţii și să transmită 
liderilor companiei ecourile primite astfel. 

Jennifer Rosenberg, purtătorul de cuvânt al corporației, scria pe acest site : 
„Dacă acesta este locul unde consumatorii noștri își plasează comentariile, 
considerăm că este important pentru noi să fim prezenţi și să comunicăm cu 
ei". 

La scurtă vreme, Donkin Donuts a obţinut de la webmasterul respectiv 
dreptul de a cumpăra site-ul cu pricina (Fearn-Banks, 2002, pp. 58-59). 

în asemenea cazuri, o situaţie cu potenţial de criză se poate consuma numai 
pe aceste „noi media" sau poate migra de aici către mediile clasice (ca în cazul 
Intel, evocat mai sus). K. Fearn-Banks (2002, pp. 56-57, 62-63) reproduce 
sfaturile unor specialiști ai relaţiilor publice pentru cazul unei „cyber-crize”. 
în sinteză, principalele recomandări sunt: 


- monitorizati ceea ce se petrece pe Internet. incurajati-va angajații să 
semnaleze Departamentului de relații publice ceea ce apare pe Internet în 
legătură cu organizaţia în care lucreează; 

- analizati problema cu atenţie : dacă este vorba despre o plângere legitimă, 
rezolvati cazul și notificati faptul că ati rezolvat problema respectivă, pe 
site-ul propriu sau pe site-ul unde a apărut semnalul; 

- analizati site-ul unde apar comentarii, plângeri, zvonuri sau atacuri directe, 
încercaţi să aflaţi cât de vizitat este, pentru a evalua amploarea amenințării, 
încercaţi să determinaţi cine îl vizitează și cât de important este acest 
public pentru organizaţia pe care o reprezentaţi; 

- contactati webmasterul acelui site: încercaţi să aflaţi cum evaluează el 
acele mesaje și ce atitudine are față de organizaţie. Explicati faptul că 
atacurile sunt nefondate și încercaţi să obţineţi dreptul de a vă posta 
mesajele pe site-ul lui; 

- creați pagini pe site-ul organizaţiei în care puteți arăta că zvonul este 
nefondat, că atacurile sunt rău intenţionate și că deformează realitatea. Nu 
demarati aceste acțiuni înainte de a vă convinge că site-ul care vă atacă a 
devenit foarte cunoscut și că materialele sale sunt preluate și de alte 
site-uri; 

- daca problema se agravează, contactaţi managerii si, eventual, acționarii, 
pentru a-i pune la curent cu situaţia apărută și cu măsurile luate. Solicitaţi 
juristilor să evalueze soluţiile legale de oprire a atacurilor. 


Site-ul organizaţiei este o sursă de informare folosită atât de jurnaliști, cât 
și de publicul larg. Site-ul trebuie folosit ca un mijloc suplimentar de transmi- 
tere a informaţiilor: el nu trebuie să înlocuiască nici comunicatul și nici 
conferința de presă. Dar pe site se pot găsi atât comunicatele, cât și înregis- 
trările conferinţei de presă și interviurile, precum și numeroase alte informaţii 
complementare, care permit situarea evenimentului în context. 

Elementele noi care apar pot fi puse pe site, mai ales atunci când nu mai 
este suficient timp pentru organizarea unei conferințe. Uneori, sunt puse pe 
site declaraţii filmate care nu pot fi descărcate - aceasta pentru a se evita o 
sală goală la conferința de presă de a doua zi. Alteori, aceste declaraţii pot fi 
descărcate, iar scopul este ca instituţiile mass-media să preia cât mai repede 
punctul de vedere exprimat. M. Regester și J. Larkin (2008, pp. 229-230) 
afirmă că unele organizaţii au pregătite „site-uri fantomă” care conţin pagini 
cu declaraţii, communicate, dosare de presă pentru diferite tipuri de criză. Ele 
au spaţii goale pentru a se adăuga doar cifiele și detaliile concrete ale posibilei 
crize. Aceste site-uri nu sunt accesibile în condiții normale, dar, de îndată ce 
apare o situaţie specială, ele devin vizibile. în acest fel, se reduce timpul 
necesar transmiterii informaţiilor și se evită erorile care pot apărea din cauza 


tensiunii momentului de criză. 

De asemenea, în procesul de transmitere a informaţiilor către publicurile 
implicate este extrem de eficient să fie trimise mesaje pe e-mail. în felul 
acesta, angajaţii sau acţionarii pot afla din sursă sigură care este mersul crizei. 
Același sistem se poate folosi și pentru transmiterea de informaţii către 

jurnaliști: unele comunicate sunt distribuite numai prin e-mailuri, alte infor- 
matii punctuale sunt transmise, la solicitarea jurnaliștilor, prin e-mail. 


Telefonul poate fi și el un instrument util de transmitere a informaţiilor. în 
primele momente ale crizei, organizaţia este supusă unui asediu al apelurilor 
(atât din partea presei, cât și a oficialităților sau a publicului - în special 
familiile celor ce ar fi putut fi afectaţi de eveniment. Nici o organizaţie nu are 
o echipă atât de mare de specialişti în relaţii publice care să se ocupe numai 
de răspunsul la telefon. Soluţia, pe care M. Regester si J. Larkin (2008, 
pp. 222-224) susţin că ar fi implementat-o în premieră în 1979, cu ocazia 
exploziei unui rezervor plin cu petrol la Bantry Bay, în Irlanda de Nord, constă 
în antrenarea personalului firmei pentru a răspunde la apelurile telefonice. 

Metoda ar fi fost preluată de numeroase alte firme : spre exemplu, Occidental 
Oii a avut la dispoziţie un grup de 40 de salariaţi pregătiţi pentru acest tip de 
situaţii care, la momentul exploziei de pe platforma de exploatare Piper Alpha 
din 1988, au făcut față celor 4.500 de apeluri primite în primele 24 de ore ale 
crizei. 

Autorii amintiţi recomandă crearea unui număr de telefon special și a unui 
birou separat pentru comunicarea cu jurnaliștii. Acest lucru evită blocarea 
celorlalte numere ale companiei și permite jurnaliștilor să ajungă repede la 
persoanele competente. Cei care lucrează pe liniile telefonice trebuie să 
beneficieze nu numai de o dotare minimă necesară (o mică boxă, relativ 
izolată fonic, flipchart, creioane, hărţi, calculator și imprimantă, hrană și 
răcoritoare), ci mai ales de liste cu posibile întrebări şi răspunsurile adecvate, 
provenind din bazele de date obţinute în urma simulării din timp a diferitelor 
tipuri de criză. Pe baza acestor materiale, ei pot solicita celulei de criză 
informaţii factuale, la obiect, evitându-se omiterea unor aspecte - lucru care 
se întâmplă des în momentele fierbinţi ale crizei. 


Un eveniment recent, intens mediatizat în România, susține importanţa pe 
care consilierii de comunicare trebuie să o acorde noilor tehnologii ale transmi- 
terii informaţiilor și impactului acestora asupra unei organizaţii confruntate cu 
situații deosebite : este vorba despre incidentul aviatic de la Timișoara, în care 
a fost implicat un avion al companiei CarpatAir. 

Sâmbătă, 28 februarie 2009, la ora 8, trebuia să aterizeze un avion tip 
SAAB, care venea de la Chișinău și în care se aflau 47 de pasageri și 4 membri 
ai echipajului. Informaţia că ceva nu e în regulă la Timișoara a apărut la 
principalele posturi de televiziune din surse medicale : se părea că se întâmplă 

ceva pe aeroport, deoarece fuseseră chemate de urgenţă echipaje de salvare și 
de pompieri. Postul Realitatea TV a întrerupt fluxul de știri și dezbateri pentru 
a intra în legătură telefonică și a transmite informaţii de la un cadru medical 
de la Serviciul de ambulanţă din Timișoara. 

Si celalalte posturi au făcut același lucru, transmițând încontinuu informaţii 
si comentarii despre acest eveniment. în acel moment, înainte ca autorităţile 
aeroportului din Timișoara să facă declaraţii, incidentul a devenit public. 
Transformarea evenimentului în subiect de interes general s-a datorat în primul 
rând sistemului telefoniei mobile, prin care s-a transmis informaţia în redacție 
si prin care s-au luat primele declaraţii de la reprezentanții autorităţilor 
medicale, înainte de deplasarea jurnaliștilor sau a unui car de reportaj la 
aeroport. 

Conducerea aeroportului din Timișoara fusese anunțată de echipaj că trenul 
de aterizare al avionului nu răspunde comenzilor. Imediat, ea a pus în practică 
planul de criză pentru astfel de situaţii: au fost mobilizate toate salvările 
disponibile, mai multe echipaje de pompieri, echipe de descarcerare. Com- 
pania CarpatAir a păstrat tăcerea si nu a transmis nici un mesaj către presă. 

Monitorizarea crizei pe baza fluxului distribuit de cele două canale de știri, 
Realitatea TV si Antena 3, ne arată că, timp de aproape două ore, prezentatoarele 
și echipele redactionale s-au străduit să menţină vie atenţia publicului, fără a 
avea reacții din partea specialiștilor în comunicare de la cele două organizaţii 
implicate. Minute întregi, jurnaliștii au încercat să comenteze evenimentul 
fără să cunoască o mulțime de date, cum ar fi tipul de avion implicat, tipul de 
defectiune, numărul exact de pasageri, compoziţia și experienţa echipajului, 
momentul la care se va încerca aducerea lui la sol. 

Singurul lucru cunoscut, în urma datelor furnizate de cei de la Serviciul de 
ambulanţă, era că avionul nu poate să aterizeze în condiții normale. 

Pe cele două posturi de televiziune a urmat un carusel al declaraţiilor 
făcute de diverși reprezentanţi ai unor instituţii sau de specialiști în aviaţie 
(profesioniști sau pasionaţi), contactaţi telefonic în mare grabă. Pentru a 
umple golul informaţional și pentru a nu pierde atenţia publicului, au fost 
mobilizate vedetele posturilor. La Realitatea TV a fost scos în prim-plan 
Adelin Petrişor: i s-a cerut să comenteze ceea ce se întâmplă, să contureze 
scenarii despre ce s-ar putea întâmpla, fără să se tind seama de faptul că 
jurnalistul nu avea nici un fel de experienţă în acel domeniu (decât a celui care 
a călătorit mult cu avionul). 

La Antena 3 a intervenit Lucian Mandruta, care avea mai multe informaţii 
asupra problemei datorită pasiunii sale pentru aviaţie. Timp de 30 de minute, 
Mândruţă, desi nu a beneficiat de informaţii elementare asupra situaţiei (doar 
mai târziu s-a aflat tipul de avion și defectiunea) a fost obligat de moderatoare 
să construiască cele mai macabre scenarii: avionul ia foc și se produce o 
explozie ; avionul se rupe la contactul cu solul, și scaunele din zona de ruptură 
sunt smulse și aruncate în aer; elicele se rup la contactul cu solul, iar bucăţi 
din ele pătrund prin fuselaj și sfârtecă pasagerii etc. 

Au mai fost contactaţi telefonic foști și actuali piloţi, cărora li se punea 
aceeași întrebare : ce ar fi făcut dacă ar fi fost în acea situaţie ? Deși răspun- 
surile erau clare, deși era evident că procedurile sunt standard și general 
cunoscute, întrebarea a fost repetată cu obstinatie. Antena 3 a adus în studio 
un psihiatru, ca să-și spună părerea în legătură cu planul de comunicare de 
criză - deși era evident că omul are competenţe în cu totul alt domeniu. 

în paralel, jurnaliștii încercau să stoarcă ceva de la oficialități. Acestea au 
fost foarte zgârcite în informaţii, ceea ce a creat sentimentul unei catastrofe 
iminente. în tot acest timp, reprezentantul companiei CarpatAir nu a făcut nici 
o declaraţie. Ministerul Transporturilor a anunţat că ministrul Radu Berceanu 
cere informaţii din 15 în 15 minute și că a decis crearea unei comisii de 
anchetă. Purtătorul de cuvânt al aeroportului Timișoara a declarat că nu poate 
să furnizeze mai multe date până nu aterizează avionul. Această tăcere a dat 
frâu liber imaginaţiei jurnaliștilor, care au creat scenarii menite să sporească 
dramatismul situaţiei, să înspăimânte publicul. 

Toată lumea aștepta momentul în care pilotul va lua decizia să aterizeze. 
Pompierii acoperiseră deja pista cu un covor de spumă pentru a reduce frecarea 
dintre avion și sol în momentul aterizării forțate. La aeroport erau deja carele 
de reportaj ale televiziunilor, pregătite să transmită în direct evenimentul - 
sistemul de comunicare prin satelit oferea o imediatete uluitoare trasmiterii 
faptelor, care se derulau simultan cu difuzarea lor către milioane de spectatori. 

Teama de o transmisie în direct a făcut ca oficialităţile să nu anunţe 
momentul aterizării: el a venit pe neașteptate, jurnaliștii au fost luați prin 
surprindere și au aflat că avionul a aterizat deja. în cele din urmă, totul s-a 
terminat cu bine, avionul a ajuns întreg la sol, și toți pasagerii au coborât 
nevatamati: presa a transmis în direct doar declaraţiile, pline de emoție, ale 
unor pasageri, precum și declaraţii ale reprezentanților celor două instituţii 
implicate. 

Din acest exemplu ne dăm seama că a sosit momentul să se schimbe ceva 
în comunicarea cu presa. Noile tehnologii, aflate la dispoziţia jurnaliștilor, dar 
si a oamenilor obișnuiți accelerează evenimentele și acestea devin publice cu 
o viteză uluitoare. Specialiștii în relaţii publice sunt forțați să aibă reacții 
rapide, ceea ce implică, între altele, existența unor declaraţii pregătite din 
timp pentru fiecare tip de criză. 

în situaţia prezentată mai sus poate că ar fi fost mai liniștitor pentru rudele 
pasagerilor, care probabil se uitau la televizor și erau ingrozite de scenariile 
prezentate, dacă reprezentanţii CarpatAir ar fi dat informaţii despre tipul de 
avion, tipul de avarie, gradul de pericol al acesteia, experienţa piloților. De 
asemenea, jurnaliștii ar trebui să fie pregătiți să facă fata unor asemenea 
evenimente, să-și păstreze calmul, să știe pe cine să invite și ce întrebări să 
adreseze în aceste situaţii. 


3. Rolul specialiștilor în relaţii publice 
în comunicarea cu presa 


în situaţiile de criză, cea mai bună atitudine este transparența: aceasta 
înseamnă o deschidere totală fata de cerinţele de informare ale publicului si 
față de cei care contribuie la informarea lui - jurnaliștii. Deschiderea către 
presă și societatea civilă nu se poate asocia cu minciuna, adevărurile spuse pe 
jumătate, încercările de păcălire a jurnaliștilor. 

în situații de criză, onestitatea este esențială, iar organizația trebuie să 
vorbească din punctul de vedere al interesului public, nu al propriului 
interes. 

în confruntarea cu evenimentele furtunoase declanșate de o criză, multi 
manageri au tendința să ignore sau să minimalizeze elementele legate de 
comunicarea cu presa. Ei uită că, în multe cazuri, crizele s-au declanșat din 
lipsa comunicării cu publicul (intern și extern) și cu mass-media. Cu atât mai 
mult este necesar ca, în momentul în care o criză s-a declanșat deja, să fie 
luate toate măsurile necesare pentru asigurarea unui flux constant și coerent de 
mesaje către presă, pentru crearea unui climat de încredere, pentru eliminarea 
suspiciunilor și a zvonurilor și pentru menţinerea sau recâștigarea credibilitatii 
organizației. 

Acest proces este adeseori blocat sau incetinit de consilierii juridici: ei 
susțin că transmiterea rapidă a unor informaţii despre anumite erori datorate 
companiei și asumarea vinovatiei pot fi dăunătoare în cazul unor procese, 
deoarece acuzarea le va folosi ca argument pentru a susţine revendicările 
părților vătămate. K. Martinelli și W. Briggs (1998, p. 450) pun fata în fata 
strategiile clasice de relatii publice cu strategiile juridice clasice. 

Primele susţin că, într-o situaţie de criză, reprezentanţii companiei trebuie 
să fie sinceri, să recunoască existenţa unor probleme, chiar dacă sunt delicate, 
să prezinte politica firmei de rezolvare a unor situaţii de acest tip, să investi- 
gheze acuzaţiile, să anunţe implementarea unor măsuri de corectare a situaţiei 
în cel mai scurt timp posibil. în schimb, consilierii juridici solicită acelorași 
reprezentanți să nu spună nimic, să spună cât mai puţin posibil, ascunzându-se 
după prevederile legale privind informaţiile clasificate sau reglementările 
interne ale firmei, să nege vinovăția și să răspundă cu indignare la orice 
afirmaţie care ar sugera vinovăția companiei, să devieze acuzaţiile sau să le 
plaseze în spatele altor companii, persoane sau situații. 

Această dilemă este rezolvată în mod tranșant de un fost consilier de 
comunicare al companiei aeriene United Airlines, care, evocând discuţiile din 
timpul unei crize provocate de un accident al unei aeronave în 1988, spunea: 
„Am acceptat faptul că opinia publică este o instanţă care începe imediat 
judecata, în timp ce instanţele legale reacționează mai încet, iar deliberările 
lor sunt mult mai echilibrate" (apud Lerbinger, 1997, p. 45). 

Opinia publică judecă o organizație după onestitatea comunicării de criză, 
iar ascunderea faptelor, chiar dacă utilă, peste ani, într-un proces, poate fi 
devastatoare pe termen scurt și mediu. Cu alte cuvinte, procesul câștigat mai 
târziu poate să nu mai însemne nimic pentru o firmă părăsită de publicul care 
şi-a pierdut încrederea în ea și care, prin acest boicot, o poate aduce în situaţie 
de faliment. 

Specialiștii în relaţii publice au misiunea de a menţine contactul permanent 
cu jurnaliștii, astfel încât datele solicitate de aceștia să fie transmise cu maximă 
operativitate. în bibliografia din acest domeniu apar numeroase instrucțiuni 
concrete referitoare la comportamentul indicat în asemenea situații (vezi 
Bachmann, 1994, pp. 142-143; Barton, 1993, pp. 121-148; Deschepper, 
1990, pp. 130-131; Fearn-Banks, 2002, pp. 65-71; Fink, 1986, pp. 92-152 ; 
Newsom er al., 1993, pp. 551-558; Nudell, Antokol, 1988, pp. 65-80). 
Astfel, specialiștilor în relații publice li se recomandă : 

să se informeze in detaliu asupra evenimentelor, cauzelor acestora și, mai 
ales, asupra consecinţelor, în plan uman și material, imediate (pagube, 
răniţi, decese) si viitoare (poluare, pierderea de locuri de muncă, scăderea 
vânzărilor unui produs etc). Ei trebuie să facă această evaluare atât asupra 
organizației, cât și asupra partenerilor acesteia și societăţii în ansamblu; 
să cunoască toate măsurile luate, înainte, în timpul și după eveniment, de 
către organizaţie; 

să convoace presa, înainte chiar ca aceasta să ceară acest lucru și 
(eventual) să stabilească un „cartier general”, dotat cu toate facilităţile 
necesare, în care jurnaliștii să știe că vor găsi în permanenţă informaţii 
verificate; 

să facă jurnaliștilor cunoscut faptul că ei sunt sursa primă de informaţii, 
corecte și de actualitate. Să păstreze o evidenţă exactă a tuturor faptelor și 
informaţiilor comunicate presei, pentru a evita repetarea acestora; 

să răspundă la întrebările jurnaliștilor in mod clar și detaliat, să faciliteze 
accesul jurnaliștilor la locul evenimentelor, să îi familiarizeze cu zona 
respectivă si să vegheze la securitatea lor; 

să identifice interlocutorii din organizaţie care corespund, prin cunoștințele 
lor, așteptărilor jurnaliștilor și să îi pregătească pentru întâlnirea cu presa ; 
să conducă negocierile delicate care au loc între presă și reprezentanții 
organizaţiei în ceea ce privește informaţiile care pot fi publicate și cele care 
sunt sub embargo; 

să nu dezvăluie numele victimelor înainte de a fi anunţate familiile acestora, 
să comunice acest lucru jurnaliștilor pentru a nu stârni bănuieli inutile ; 
atunci când sunt obligați să recunoască un fapt deja cunoscut de către 
jurnaliști, să se limiteze la confirmarea acestuia și la definitivarea informaţiei, 
fără a încerca să schimbe informaţia ; 

să nu le fie teamă să-și corecteze anumite afirmaţii, dacă evoluţia situaţiei 
infirmă primele analize: retractarea este întotdeauna preferabilă unei 
minciuni. 


Putem identifica aplicarea cu succes a acestor strategii în numeroasele 


crize gestionate în mod adecvat de specialiștii în relații publice (Perrier, 
Snapps, Tylenol etc). Un alt caz interesant este cel al companiei Pepsi, 
acuzată in 1993 că pune seringi in dozele și sticlele de băuturi răcoritoare. în 
aceeași zi în care acuzaţia a apărut în presă, președintele Pepsi, Craig Weatherup, 

a avut o intalnire cu David Kessler, comisarul Food and Drug Administration, 
pentru a lamuri problema. 

Imediat a fost creată o celulă de criză, compusă dintr-un coordonator 
general, o echipă pentru gestionarea relaţiilor cu presa, o echipă de producţie, 
care scria, desena și dezvolta mesajele (print și video, casete audio si foto- 
grafii), o echipă tehnico-știinţifică (a răspuns la sute de telefoane, 24 de ore 
din 24) și o echipă de dialog guvernamental. Lor li s-au adăugat un specialist 
în relaţia cu consumatorii, angajaţii de la marketing și vânzări, reprezentanţi 
ai Departamentului juridic, care au informat membrii celulei de criză în 
legătură cu cadrul legal în care trebuie să acţioneze, și experţi în producția 
dozelor de Pepsi. Ultimii au colaborat cu experții de la FDA, pentru a le 
demonstra că, tehnic, este aproape imposibil ca o seringă să fie strecurată în 
doze. 

în gestionarea crizei, au luat în considerare trei tipuri de public, pentru 
care au fost stabilite strategii de comunicare specifice : clienţii Pepsi, care au 
primit scrisori și telefoane de la echipa de vânzări, publicul larg, pentru care 
a fost concepută o strategie de comunicare cu presa, angajaţii Pepsi, care erau 
zilnic informaţi în legătură cu deciziile luate, și muncitorii care produceau 
cutiile și sticlele Pepsi. înainte ca echipa să discute cu publicurile, trebuia să 
identifice problema. Era un accident de producţie sau o persoană rău inten- 
tionata introducea seringi în sticlele și dozele de Pepsi? Managementul Pepsi 
a susţinut că era aproape imposibil ca, în fabrică, seringile să ajungă in 
produsele sale. FDA a inspectat fabricile Pepsi și a verificat procesul de 
producţie. Cei de la FDA au înţeles că producţia este atent și permanent 
supravegheată. Sticlele, dozele și sucul nu puteau fi atinse de angajaţi, deoarece 
treceau printr-o instalație automatizată, operată de ei. 

După aceste investigaţii, celula de criză a putut concepe un plan de 
comunicare cu presa pentru combaterea acuzațiilor. S-au făcut numeroase 
fotografii și s-au înregistrat mai multe casete video cu procesul de producţie. 
Ele arătau cum sticlele erau răsturnate, spălate, curățate, din nou răsturnate și 
apoi uscate, toate în mod mecanic, sub supravegherea specialiștilor. Imaginile 
au fost difuzate pe mai multe posturi de televiziune, iar președintele Pepsi a 
fost invitat în emisiunile ,,Nightline" de la ABS, „This Morning” de la CBS, 
„The Today Show" de la NBC, „Good Morning, America” de la ABC si la 
„Larry King Live" de la CNN. El a demonstrat clar ca seringile nu aveau cum 
să fie plasate în fabrică. 

Până la urmă, o femeie a fost filmată de o camera de luat vederi a unui 
supermarket în timp ce punea o seringă într-o sticlă de Pepsi. Imaginile au fost 
difuzate de mass-media, și astfel criza s-a încheiat. în săptămâna imediat 
următoare, Pepsi a vândut cu 800.000 de cutii mai mult decât în săptămâna 
precedentă (Fearn-Banks, 2002, pp. 244-245). 

Frecvent, în absenţa unor informaţii complete, exacte și distribuite la timp, 
începe să funcţioneze mașina de fabricat zvonuri. Cu cât criza este mai 
serioasă, cu cât afectează categorii din ce în ce mai largi de public; cu cât 
durează mai mult, cu atât zvonurile vor fi mai numeroase și mai puternice. De 
îndată ce zvonurile încep să circule, ele se răspândesc cu rapiditate, atrag 
atenţia multor oameni (deoarece se hrănesc din teama, emoțiile sau speranţele 
lor), generează tot felul de „teorii” și versiuni asupra crizei în cauză. Deoarece 
zvonurile deja pornite nu mai pot fi oprite, cel mai sigur mod de a le combate 
este prevenirea lor. lar în acest caz, există un singur antidot: informarea 
corectă și permanentă a publicului. 

D. Newsom și colaboratorii săi (1993, p. 562) reproduc strategiile pe care 
un reputat specialist în relaţii publice, Walter St. John, le recomandă pentru 
dezamorsarea zvonurilor: 


a) în primul rând, trebuie evitate situaţiile care contribuie la nașterea zvo- 
nurilor : lipsa de informaţii autentice si oficiale, existența unor informaţii 
incomplete sau părtinitoare, a unei situaţii încărcate de temeri și nesi- 
guranta, întârzierea prelungită si neexplicată a luării unei decizii, existența 
unor dificultăţi de funcţionare în cadrul organizaţiei, a unor conflicte în 
interiorul ei, perpetuarea sentimentului că membrii organizaţiei nu pot 
controla situaţia si că se confruntă cu un viitor incert; 

b) trebuie analizate interesele, cauzele și sursele celor care pot răspândi 
zvonurile; 

c) trebuie evaluate scopul, seriozitatea și forța de impact a zvonului; 

d) trebuie difuzate rapid, în cantități mari, informaţii autentice și complete 
legate de problema respectivă; 

e) trebuie discutat cu persoanele afectate de zvon: ele trebuie asigurate că 
există tot interesul organizației pentru a combate zvonul și pentru a între- 
prinde măsuri eficiente de remediere a situației; 

f) trebuie răspândite „contra-zvonuri”, prin colegi și persoane de încredere. 


Un caz interesant de criză declanșată de un zvon este prezentat de K. Fearn- 
-Banks (2002, pp. 108-115). Lanţul de restaurante fast-food Snapps s-a confruntat, 

în 1991, cu o criză majoră, declanșată de zvonul că unul dintre managerii săi 
are SIDA și că a contaminat carnea pentru hamburgeri. în 1990, Snapps a 
deschis primele restaurante în Florida, la Fort Pierce. Zona era importantă 
prin vecinătatea sa cu plaja Jensen, frecventată de multi turiști. Zvonul 
pretindea că Kimberly Bergalis, managerul restaurantului, a contractat SIDA 
de la dentistul său. Zvonul s-a generalizat atunci când în oraș au fost răspândiți 
„fluturași” scriși de mână, în care se spunea: „Nu mâncaţi de la Snapps! 
Managerul are SIDA, s-a tăiat la degete și a lăsat sângele să curgă în carnea 
pentru hamburgeri. Nu muriti înainte de vreme! ”. Fluturasul a circulat în 
primul rând printre elevii de la două licee, îndepărtând un segment important 
din clienţii Snapps. Povestea a fost intens mediatizată, pentru că Bergalis era 
prima persoană despre care se afirma public că a contractat virusul la dentist. 

în scurt timp, cifra de afaceri a restaurantului din Fort Pierce a scăzut cu 
50%. Biroul central din Ohio la trimis pe vicepreședintele Donald Gilbert 
pentru a gestiona criza. Gilbert a constituit o celulă de criză care includea un 
avocat, un detectiv particular și un consultant în relaţii publice de la o firmă 
specializată. Echipa a lucrat în colaborare cu un medic și cu directorul de la 
Unitatea Guvernamentală de Protecţie a Sănătăţii Populaţiei. 

Prima sarcină a celulei de criză a fost să găsească sursa zvonului. Detectivul 
particular credea că ar fi un elev de la unul dintre cele două licee. Detectivul 
și avocatul trebuiau să adune însă dovezi pentru a formula o plângere, astfel 
încât poliţia să intervină în acest caz. Următorul pas a fost ca managerii 
restaurantului să fie testati pentru a se stabili dacă au SIDA. Conform legilor 
americane, managerii trebuiau să se ofere voluntar să fie testati, compania 
neputându-i forța. 

Toţi cei șapte manageri au acceptat testarea, inclusiv unul care fusese 
transferat recent de la restaurantul din Fort Pierce la unul din alt oraș. De 
asemenea, legea impunea ca rezultatele testului să fie aduse la cunoștința 
managerilor, nu a angajatorului. Managerii au acceptat totuși să le comunice 
conducerii restaurantului și să fie făcute publice. Procedura a durat o săptă- 
mână. Rezultatele au indicat că nici unul dintre manageri nu este infectat cu 
HIV. 

între timp, restaurantul din Fort Pierce continua să piardă clienți. Con- 
sultantul de relaţii publice a sugerat susținerea unei conferințe de presă. 
Rareori o companie convoacă o conferință de presă pentru a combate un zvon. 
Companiile preferă să contacteze numai persoanele care au auzit acel zvon, 
pentru că, de multe ori, zvonul e limitat la o zonă specifică. O conferință de 

presă va transmite zvonul către mass-media, iar aceasta îl va răspândi către 
mii de persoane care nu auziseră, până atunci, de el. 

Snapps a reprezentat o premieră în istoria relaţiilor publice, devenind 
primul lanţ de fast-food care a înfruntat un zvon despre contaminarea cu SIDA 
printr-o atitudine proactivă. Pentru a da mai multă credibilitate acestui eveni- 
ment, conferinţa s-a ținut în Biroul Unităţii de Protejare a Sănătăţii Populaţiei, 
iar directorul acesteia a vorbit în numele firmei. La conferință au mai participat 
si directorii companiei, care au anunţat că managerii au fost testati și că nu au 
SIDA. Mai departe, s-a explicat că SIDA nu poate fi transmisă prin mâncare 
si că nu era nici un pericol să iei masa la restaurantele Snapps. 

Tot atunci s-a anunţat că se oferă o recompensă de 5.000 de dolari pentru 
orice informaţii care pot conduce la identificarea persoanei sau a persoanelor 
care au dat naștere zvonului. Două televiziuni din Palm Beach au difuzat la 
ştirile din prime-time informaţii despre conferința Snapps, incluzând și inter- 
viuri cu clienții acestuia și cu angajaţii, care au vorbit despre felul în care au 
fost afectate joburile lor. 

Associated Press și Knight Ridder News Service au preluat știrea, difuzând-o 
nu numai către presa din Florida, ci și către toată mass-media din SUA. Presa 
a fost foarte corectă în prezentarea faptelor. Spre exemplu, un ziar din Denver, 
Denver Post, a relevat faptul că SIDA nu poate fi transmisă prin mâncare și că 
si alte restaurante au fost afectate de zvonurile de contaminare cu SIDA. S-a 
subliniat că Snapps a fost primul care a folosit o tactică neobișnuită, care a 
luptat pentru combaterea zvonului printr-o conferință de presă. 

Ulterior, detectivul particular angajat a descoperit că o elevă de 16 ani este 
cea care a scris și distribuit fluturașul, aparent după o discuţie avută în clasă 
despre SIDA. Eleva a recunoscut că ea l-a scris, însă celula de criză a decis că 
acțiunea ei a venit după ce zvonul a început să circule și că nu ea era factorul 
declanșator. 

Eleva și părinţii și-au cerut scuze întregii comunităţi, scuze care au fost 
publicate pe o pagină întreagă din presa scrisă locală. Pentru că eleva era 
minoră, identitatea ei nu a fost făcută publică. Consultantul de PR a reco- 
mandat companiei să nu o acuze (în ciuda opiniei avocaţilor, care susțineau că 
poate fi formulată o acţiune în instanţă pentru defăimare și calomnie), întrucât, 
dacă ar lansa asemenea acuzații, organizaţia ar putea câștiga bătălia juridică, 
dar nu și bătălia cu opinia publică. Scuzele publice, în schimb, i-ar aduce 
simpatia și sprijinul populaţiei. 

Conducerea Snapps s-a lansat într-un efort agresiv de a-și recâștiga clienţii. 
Agenţia de publicitate Haunty & Welter of Columbus, din Ohio, a început o 
campanie prin radio, ziare și televiziune, anunțând promoții atrăgătoare, 
precum oferirea unui hamburger gratis în weekend. Campania a avut succes, 
iar în cadrul ei au fost serviţi mai mult de 15.000 de hamburgeri. Evenimentul 
a fost promovat în toată mass-media locală. 

Ulterior, restaurantul și-a schimbat numele, reușind să se menţină în afaceri, 
cu toate că nu și-a mai recâștigat popularitatea de dinainte de criză. 


4. Reguli de relationare cu jurnaliștii = 


în asemenea situaţii, există o regulă de aur a comunicării de criză : de îndată 
ce criza s-a declanşat, trebuie să prezinti presei, cât mai repede, versiunea ta 
asupra evenimentelor, dar trebuie să o prezinti cât mai exact şi mai corect. 

în cazul în care trebuie să intre în contact direct cu jurnaliștii, specialiștii 
în relaţii publice, purtătorii de cuvânt sau membrii organizaţiei desemnaţi să 
comunice cu presa trebuie să ţină seama de mai multe aspecte. 

Jurnalistii sunt presati de termene-limită de transmitere a materialelor si, 
de aceea, este important să li se ofere răspunsurile cu cea mai mare promptitudine. 
Transmiteti de la început informațiile esențiale! Un exemplu elocvent este 
oferit de criza firmei Hooker Chemical Corporation (parte a corporației 
Occidental Petroleum), care a fost acuzată în 1970 de deversarea unor substanţe 
chimice toxice în Love Canal din New York. Deoarece firma a întârziat enorm 
în furnizarea de informaţii, jurnaliștii au putut difuza numai imagini și decla- 
ratii ale celor care locuiau în acea zonă și erau cuprinși de panică. Atunci 
când, în sfârșit, Hooker Chemical Corporation a prezentat versiunea sa asupra 
faptelor (care dovedea că vinovate de accident erau autoritățile publice din 
New York), deja Occidental Petroleum pierduse 500 de milioane de dolari la 
bursă prin scăderea acțiunilor sale (Nudell, Antokol, 1998, p. 66). 


Din cauza acestui termen-limită și a presiunii la care sunt supuși, jurnaliștii 
pot deveni agresivi. în astfel de situaţii, este bine să vă păstraţi calmul și să fiți 
cât mai cooperant posibil. Nu vă certati niciodată cu jurnaliştii! 

Dacă nu vă aflați în posesia unor anumite date, este bine să recunoasteti 
acest lucru si să-i anunţaţi pe gazetari că vă veţi strădui să obţineţi cât mai 
repede datele respective : Nu dați informații incomplete şi nu înlocuiți informațiile 

cu speculații! Nu uitaţi să-i contactaţi pe jurnaliști, chiar si atunci când încă 
nu ati obținut informaţia sau când nu vi s-a acordat permisiunea de a o 
transmite : a face acest lucru nu este numai o chestiune de politeţe, ci și una 
de profesionalism (arătaţi astfel că vă cunoasteti obligaţiile și vă respectaţi 
angajamentele). 

Este exemplar cazul biroului de presă al AT&T, care a trebuit să informeze 
presa despre o cădere a liniilor telefonice din 15 ianuarie 1990, ale cărei cauze 
erau necunoscute și a cărei rezolvare părea complicată și deloc rapidă. Ei au 
comunicat jurnaliștilor că rețeaua a căzut, că nu se știe de ce nu funcționează, 
că se depun eforturi intense pentru a se repara sistemul și că îi vor informa de 
îndată ce vor avea mai multe date (Lerbinger, 1997, p. 45). 

în antiteză se află comportamentul autorităţilor române în cazul accidentului 
aviatic de la Baia Mare din 22 februarie 1996, când un avion AN-24, care 
făcea probe de zbor, s-a prăbușit lângă aeroport. în absenţa unor declaraţii 
oficiale clare (Ministerul Transporturilor a emis un comunicat laconic, cu date 
incomplete), în ziarele din 23 februarie 1996 au fost publicate informații 
diferite, oferite de diverse surse, legate de numărul persoanelor aflate la bord 
si identitatea acestora. 

Spre exemplu, Cotidianul a preluat comunicatul Ministerului Transportu- 
rilor, care preciza că în avion erau 6 persoane, dar într-un alt articol publicat 
în același ziar se spune că la bord erau 8 persoane, conform celor declarate de 
surse de la aeroportul din Baia Mare. Evenimentul Zilei a publicat lista cu 
numele celor 6 victime, dar numele erau incomplete sau scrise greșit. 

De asemenea, a apărut un alt articol, în care erau prezentate două declaraţii, 
una a comandantului aeroportului Baia Mare, care spunea că erau 6 persoane 
la bord, iar a doua, dintr-o alta sursă, neprecizată, însă tot de la aeroport, care 
spune că erau de fapt & persoane în avion. Cronica Română a scris greșit 
numele celor 3 membri ai echipajului si ale celor 3 tehnicieni, precizând că în 
aeronavă mai erau „doi pasageri ocazionali”. 

Adevărul publica declaraţia directorului adjunct al Autorităţii Aviației Civile 
Române, Radu Aurel, în care preciza că în avion se aflau 3 membri ai 
echipajului și 5 specialiști (conform ordinului de zbor), și apoi reda numele 
victimelor. Ca o primă consecinţă a informaţiilor incomplete date de autorități 
si a informaţiilor neverificate date de presă, România Liberă din 24 februarie 
a publicat o scrisoare trimisă la redacţie de familia prof. univ. Sindilaru din 
București, prin care se cerea redacţiei să se intereseze de fiul lor, inginer 

George Bogdan, care nu s-a întors acasă. Părinţii credeau că acesta se afla în 
avion, deși nu figura pe nici una dintre listele publicate. 

Nu refuzati niciodată în mod direct să dati o informatie! Oteriţi întotdeauna 
un motiv plauzibil pentru care informaţia respectivă nu este disponibilă. Este 
normal să recunoasteti că nu posedati o informatie sau că nu sunteţi autorizaţi 
să o faceţi publică. 

Formulati cu mare atenţie răspunsurile ! Jurnalistii pot să vă pună diferite 
întrebări, dar ceea ce publicul reţine si își amintește este răspunsul, nu 
întrebarea. Nu intrerupeti jurnalistul care vă pune mai multe întrebări deodată : 
notati-le și apoi raspundeti pe rând la fiecare întrebare. 

Evitaţi formula „no comment"!, care dă impresia că ascundeti ceva. 
„Capcana” lui no comment îi va face pe jurnaliști să caute informaţii la alte 
surse, din interiorul sau din afara organizaţiei, inclusiv la cele ne verificate 
(generatoare de zvonuri). 

Folosiţi un limbaj accesibil, evitând terminologia tehnicista! Conform 
unui experimentat consilier de comunicare, Dan Ammerman: 


Ceea ce jurnaliștii nu înțeleg prezintă în mod negativ. Ceea ce ei percep în mod 
negativ prezintă cu furie. Trebuie să fiți siguri că jurnaliștii au înțeles chestiunea 
respectivă. Este responsabilitatea dumneavoastră să vă faceți intelesi și nu este 
responsabilitatea lor să se chinuie să înțeleagă. Dacă vă așteptați ca jurnaliștii să 
obţină repede o diplomă de master în domeniul de activitate al firmei pentru care 
lucraţi, atunci înseamnă că aţi pierdut partida (apud Barton, 1993, p. 133). 


Puneti întotdeauna accentul pe latura pozitivă a faptelor la care vă referiti. 
Aceasta nu înseamnă însă cosmetizarea faptelor și cu atât mai putin minti- 
rea jurnaliștilor. în acest sens este elocvent accidentul aviatic petrecut pe 
23 ianuarie 1982, când un aparat al companiei World Airways a derapat pe 
pista acoperită de gheaţă a aeroportului din Boston. Avionul s-a rupt în mai 
multe bucăţi ce au ajuns atât pe pistă, cât și în mare. Chiar dacă mai mulţi 
pasageri și membri ai echipajului au ajuns în apa foarte rece, intervenţia 
rapidă a echipajelor de salvare a permis evacuarea si recuperarea sutelor de 
pasageri (avionul avea la bord 208 persoane, pasageri și echipaj): astfel, 
impresia generală a fost că nu există victime. 

A doua zi, ziarul Boston Globe titra pe prima pagină: „Nimeni nu a fost 
ucis sau rănit grav, deși 40 de persoane au fost transportate la spital”. Atunci 
când s-a trecut la numărarea pasagerilor, s-a constatat că lipseau doi dintre ei. 

Purtătorul de cuvânt al World Airways a declarat ziarului Globe că totul a 
decurs cum nu se putea mai bine și că evacuarea pasagerilor a fost o chestiune 
de minute. Despre cei doi pasageri lipsă a afirmat că au pierdut avionul și că 
nu se aflau la bord. 

în zilele următoare, World Airways a refuzat să discute cu presa despre 
accidentul din Boston. De asemenea, a refuzat să transmită lista celor 195 de 
pasageri și 13 membri ai echipajului. La trei zile de la accident, presa a 
prezentat cazul soției unui pasager, care a încercat fără succes să contacteze 
atât autorităţile aeroportului, cât si pe cei de la World Airways, pentru a-i găsi 
soțul și fiul, aflaţi în avion. 

în decurs de o săptămână s-a confirmat faptul că Walter Metcalf și fiul lui 
se aflau în avion. Alţi pasageri au declarat că cei doi stăteau în primul rând de 
scaune și că au văzut cum au fost aruncaţi în apă. în agitația generală, nimeni 
nu a știut ce s-a mai întâmplat cu cei doi. în felul acesta, un accident ce părea 
că s-a terminat cu bine s-a transformat într-o criză. Ea a apărut în primul rând 
din cauza faptului că purtătorul de cuvânt al World Airways s-a grăbit să 
afirme că nimeni nu a fost ucis sau măcar rănit grav si că operaţiunea de 
salvare a decurs excelent și nu a avut puterea să recunoască repede că s-a 
înșelat în evaluarea accidentului. Dacă ar fi făcut acest lucru, presa și publicul 
ar fi înţeles situaţia (Barton, 1993, pp. 215-216). 

Nu trebuie ignorat faptul că jurnaliștii, iritati de tăcerea organizaţiei, pot 
folosi si alte persoane din organizaţie pentru a se documenta. De obicei, ei 
forțează aceste surse alternative pentru a afla numărul de morți, de răniţi, 
amploarea pagubelor, ora exactă și locul precis ale anumitor evenimente, 
numele, vârsta, adresa, funcţia unor persoane implicate. Acești angajaţi se vor 
simți flatati să-și vadă numele în ziar, să se vadă ori să se audă la televizor ori 
la radio; de aceea, este bine ca angajaţii să fie instruiți asupra normelor de 
comunicare cu presa. 

Spre exemplu, în cazul accidentului nuclear de la Three Mile Island, 
reporterii au notat numerele mașinilor angajaţilor și apoi, folosindu-se de 
datele publice ale Departamentului de Stat pentru Autovehicule, au găsit 
adresele acestora și i-au căutat acasă pentru a le cere informaţii despre situaţia 
de la centrala nucleară (Lerbinger, 1997, p. 46). 

Implicati în rezolvarea crizei cât mai multi membri ai comunității sau 
ONG-urile! Arătaţi-le jurnaliștilor felul în care comunitatea și oficialitățile 
sunt solidare cu organizația. 

între diferitele instituţii mass-media există diferenţe semnificative, care se 
amplifică în situaţiile de prezentare a crizelor. Media audiovizuală este mult 
mai sensibilă la presiunea timpului: concret, aceasta înseamnă că jurnaliștii 
au mai multe termene-limită decât cei din presa scrisă (ei pregătesc mai multe 
buletine de știri, plasate în diferite momente ale zilei) și că intervalele dintre 
acestea sunt mult mai scurte. De aceea, jurnaliștii din radio și televiziune cer 
mai multe date și vor să primească mai repede informaţii reactualizate, vor ca 
acestea să aibă un caracter precis și, dacă este posibil, cu potenţial de ilustrare 
sonoră sau vizuală. în plus, sunt mai tentaţi să se bazeze pe zvonuri și 
speculaţii, deoarece nu au timp să verifice și să evalueze informaţiile. 

Jurnaliștii din presa scrisă, având ceva mai mult timp la dispoziţie, vor fi 
mai atrași de informaţiile care permit investigaţii în adâncime și care pot fi 
baza unor reportaje „în exclusivitate”. 


5. Modurile de raportare a presei 
la situaţiile de criza— 


Relaţia cu presa, în situaţii de criză, poate să pară tensionată, deoarece 
jurnaliștii supun organizaţia unei presiuni constante pentru aflarea infor- 
matiilor, iar modul în care acele informaţii vor fi prezentate în presă nu poate 
fi controlat de reprezentanții organizaţiei. Există ideea preconceputa că mass-media 
are un comportament unic : de punere a organizaţiei sub lumina reflectoarelor, 
de scotocire prin toate cotloanele pentru aflarea de date, dacă nu senzaţionale, 
măcar frapante, de suspectare a liderilor și a specialiștilor în relaţii publice de 
intenții manipulatoare etc. Paleta modurilor de raportare a mass-mediei la 
organizaţiile confruntate cu situaţii de criză este însă mult mai variată. în 
rândurile ce urmează, propun o tipologie a strategiilor presei în abordarea 
unei crize. 


5.1. Presa declanșează criza 


Poate cel mai cunoscut exemplu pentru acest fenomen este cazul Watergate : 
demersul investigativ condus de Bob Woodward și Cari Bernstein a condus la 
dezvăluirea acţiunii de interceptare a convorbirilor din sediile Partidului 

Democrat, iar anchetele oficiale au dus la incriminarea președintelui în exercițiu 
al SUA, Richard Nixon. Curentul de opinie declanșat de aceste dezvăluiri la 
obligat pe Nixon să demisioneze. 

Un alt caz frecvent citat în bibliografia de specialitate este acela al firmei 
Alar (Seitel, 1992, pp. 546-547). în anul 1989, emisiunea „60 Minutes” a 
canalului CBS, cu o audienţă de 40 de milioane de telespectatori, a prezentat 
un raport al Natural Resources Defense Council (NRDC) care susținea că 
Alar, o substanţă chimică folosită la stropitul merelor, este dăunătoare pentru 
sănătatea copiilor deoarece ar putea produce cancer. A doua zi după emisiune, 
NRDC a ţinut o conferință de presă la care au participat peste 70 de jurnaliști. 
Subiectul a devenit unul de „prima pagină” și a declanșat numeroase reacţii: 
magazinele au început să scoată merele de pe rafturi și să refuze noi loturi. 
Conducerea școlilor și gradinitelor au scos merele și sucurile de mere din 
meniul mesei de prânz a copiilor. Părinţii s-au constituit în comitete de protest 
si au bombardat guvernul cu scrisori sau chiar au pichetat clădirile oficiale din 
Washington. Actriţa Meryl Streep a luat poziţii vehemente și a devenit liderul 
charismatic al acestei mișcări de protest. Nimeni nu a luat în seamă declaraţiile 
reprezentanţilor Uniroyal Chemical, care arătau că firma nu folosește nici un 
fel de substanţe chimice în păstrarea merelor. 


Iniţial, pentru a da un semnal că nu este indiferent, guvernul, prin The 
Environmental Protection Agency, a interzis folosirea substanțelor chimice 
pentru tratarea merelor. Uniroyal Chemical a angajat o companie de relaţii 
publice pentru a gestiona criza, dar tornada mediatică, panica deja creată și 
reacţiile opiniei publice făceau extrem de dificilă combaterea dezinformarii. 
Conform agenţiei de presă Reuters, numai în statul Washington firma a 
înregistrat pierderi cuprinse între 100 și 400 de milioane de dolari. După un 
timp, mai multe studii au dovedit că afirmaţiile NRDC erau mai mult decât 
discutabile. De exemplu, la capătul unei asemenea investigații, președintele 
Departamentului de biochimie al Universităţii Berkeley din California a decla- 
rat că nici unul dintre experţii din domeniile toxicologiei și epidemiologiei nu 
a fost de acord cu estimările NRDC. 

în România, unul dintre cazurile de criză declanșată de mass-media este 
criza iaurturilor Danone. Ea a izbucnit pe 22 august, când cotidianul Eveni- 
mentul zilei a publicat un articol pe această temă, pornind de la o informatie 
primită de la magazinul Kaufland. Stirea din Evenimentul zilei informa despre 
retragerea a două loturi de iaurt cu fructe (cu visine și cu fructe de pădure). 

Articolul iniţial a fost urmat de alte materiale de presă, deoarece informaţia a 
fost distribuită de agențiile de presă și de site-urile de știri online. 

Confruntată cu atacurile din presă, firma Danone a fost obligată să recu- 
noască existenţa acestei situaţii de criză, și pe 22 august a emis un comunicat 
de presă semnat de directorul de comunicare Mirela Nedelcu. Firma recunoștea 
cu întârziere că, pe 15 august, primise o alertă din partea Uniunii Europene, 
că a oprit fabricarea, iar produsele suspecte au fost blocate, sub controlul 
ANSVSA, în depozitul Danone și în mai multe puncte din reţeaua de distri- 
butie, că a prelevat probe care au fost trimise, la Budapesta, unui laborator 
specializat si că analizele efectuate în cadrul firmei arată că nu sunt probleme. 

Afirmațiile purtătorului de cuvânt al Danone au fost infirmate de jurnaliștii 
de la Antena 3, care au cumpărat iaurturi din loturile suspecte, dovedind că ele 
nu au fost retrase de pe piaţă în totalitate. 

Un alt caz de criză declanșată de dezvăluirile făcute de jurnaliști este oferit 
de cotidianul Ziua : acesta a publicat, la 26 iunie 1997, pe pagina întâi, un 
articol senzaţional care aducea în atenţia publicului și a presei cel mai mare 
scandal politic de până atunci din sânul coaliției guvernamentale. Articolul 
avea supratitlul „Bătălia pentru putere și influenţă le ia oamenilor mințile. 
Prezentăm un caz zguduitor care înfățișează într-o nouă lumină adevăratele 
relaţii din coaliția guvernamentală”. lar titlul, uriaș, lovea violent: „Gilda 
Lazăr se dezlantuie împotriva lui Ciorbea și Constantinescu. Și șantajează! ". 

Articolul prezenta transcrierea unei discuţii telefonice între Gilda Lazăr, 
purtătoarea de cuvânt a Ministerului Afacerilor Externe, Anca Oegar și 
Sorin Păsărin, corespondentii la Washington ai ziarului Ziua. Pe scurt, 
stenograma reda o discuţie tensionată în care Gilda Lazăr, folosind un 
vocabular extrem de dur, încerca să-l convingă pe Sorin Păsărin să retracteze 
un articol nefavorabil pentru Ministerul Afacerilor Externe (publicat în Ziua). 
Mai precis, ea îi cerea acestuia să nu mai ridice în slăvi vizita primului- 
-ministru Victor Ciorbea în America și, afirmând că exprimă opiniile minis- 
trului Severin, îl acuza pe Victor Ciorbea că a stricat tot ceea ce MAE a 
realizat într-un an de zile. 

De asemenea, din discuţia publicată, era evident faptul că Gilda Lazăr a 
recurs la șantaj: dacă cei doi jurnaliști se conformau, urmând indicaţiile 
Gildei Lazăr, ea urma să intervină pe lângă o serie de înalţi diplomaţi români 
pentru a obține prelungirea vizei de ședere a soțului Ancai Oegar la Ambasada 
română din Washington, unde acesta lucra: „Eu vă transmit exact ce a spus 

Severin: «Până nu retractează porcăria cu comunicatul MAE, eu nu semnez 
prelungirea detaşării»". 

în acea perioadă, România se afla în plină campanie de aderare la NATO, 
încercând să influențeze decizia statelor membre ale Alianţei Nord-Atlantice 
în privinţa extinderii acesteia spre Est. în acest context, Casa Albă a anunțat 
că Statele Unite au decis să sprijine, dintre candidatele ce doreau să fie primite 
în prima etapă a procesului de extindere a Blocului Nord-Atlantic, doar Cehia, 
Polonia și Ungaria. 

Ministerul român al Afacerilor Externe, condus de Adrian Severin, a hotărât 
să depună toate eforturile pentru a influenţa decizia finală a SUA și aliatelor 
sale din NATO. Pe de altă parte, Președinția și primul-ministru au acceptat 
poziţia Statelor Unite, încercând să obțină unele avantaje pentru România. în 
acest scop, a fost programată vizita premierului Ciorbea la Washington, ceea 
ce a nemulțumit Ministerul Afacerilor Externe. 

Articolul care a declanșat criza era scris pe un ton incisiv : ziarul Ziua își 
cerea scuze pentru „expresiile incalificabile utilizate de purtătorul de cuvânt al 
ministrului de Externe”. Adrian Severin și Ministerul Afacerilor Externe au 
adoptat politica tăcerii, neluând nici o poziţie oficială. Gilda Lazăr și-a 
prezentat demisia în seara zilei de 27 iunie 1997, dar Adrian Severin nu a 
acceptat-o. 

Luni, 30 iunie 1997, în timp ce jurnaliștii și analiștii politici interpretau 
tăcerea lui Adrian Severin ca o confirmare a implicării lui în scandal, primul- 
-ministru Victor Ciorbea îi dădea un ultimatum lui Severin, cerându-i să 
prezinte un punct de vedere oficial în problema Gilda Lazăr. A doua zi, Adrian 
Severin a decis întreruperea relaţiei cu presa a purtătoarei sale de cuvânt, până 
când situaţia va fi examinată de Consiliul de Onoare al Ministerului Afacerilor 
Externe. însă nici această măsură, prima luată de ministrul Severin, nu a lăsat 
să se întrevadă care este atitudinea acestuia fata de Gilda Lazăr. 

Acea perioadă de tăcere a ministrului Severin a alimentat speculaţiile presei, 
precum și interpretările și opiniile diverșilor politicieni și analiști politici: toți 
încercau să „ghicească” dacă afirmaţiile Gildei Lazăr fuseseră sau nu girate 
de Adrian Severin. Pe 3 iulie 1997, cotidianul Ziua a publicat în pagina 3 un 
articol cu titlul „Scandalul Gilda Lazăr poate aprinde scandalul Adrian Severin. 
Adrian Severin nu se delimitează de scandalul declanșat de purtătorul de 
cuvânt al MAE". 

Vineri, 4 iulie 1997, Adrian Severin a făcut, în sfârșit, o declaraţie în 
cadrul conferinţei de presă a PD, afirmând că nu are nici o legătură cu cele 

menţionate de ziarul Ziua. în aceeași zi, la Palatul Cotroceni a fost hotărâtă 
demiterea Gildei Lazăr. Acest lucru avea să devină știrea zilei de luni, 7 iulie 
1997, publicată în toate ziarele naţionale. 

Acest caz ne arată nu numai că presa poate fi actorul principal în declan- 
sarea unei crize, ci mai ales că gestionarea greșită a unor reacții ale presei 
conduce la amplificarea problemei și la transformarea ei în criză. Atitudinea 
de tăcere și ascundere a adevărului a ministrului român de Externe și a MAE 
în ansamblul său a provocat ziariștii, care s-au lansat în diverse speculații, 
aducând prejudicii credibilitatii MAE și afectându-i grav imaginea. 

Exemplele de mai sus subliniază elocvent puterea presei de a aduce și apoi 
de a menţine în prim-planul atenţiei generale o situaţie cu care se confruntă o 
anumită organizaţie. Lansarea crizei prin și de către presă, mediatizarea 
intensă, corelată cu incapacitatea de a aplica strategii de comunicare adecvate, 
au transformat aceste incidente în crize de amploare, cu efecte majore asupra 
prestigiului organizaţiilor respective și asupra încrederii publicului în per- 
formantele lor. 


5.2. Presa se implica Tn prezentarea crizei 
și o menţine actuală timp îndelungat 


în multe lucrări americane, pentru aceste situaţii se folosește termenul presă 
ostilă (hosiile press). Nu este vorba însă despre o atitudine dușmănoasă a 
presei fata de o organizaţie aflată în dificultate, ci despre faptul că jurnaliștii 
pur și simplu își fac meseria. Așa cum am subliniat de mai multe ori, acest 
lucru înseamnă căutarea și verificarea informaţiilor, în condiţiile presiunii 
timpului și ale opiniei publice. 

Toate tratatele de comunicare de criză arată că presa devine ostilă atunci 
când are sentimentul că organizaţia ascunde ceva, refuzând să transmită la 
timp datele cerute, că informaţiile sunt parţiale sau că declaraţiile oficiale sunt 
mincinoase. 

Un exemplu elocvent de cuvertură a unei crize prin evidenţierea erorilor 
de comunicare și prin plasarea crizei în actualitatea agendei publice este 
accidentul nuclear de la Three Mile Island din 1979 : dincolo de implicaţiile 
sale economice, asupra mediului, asupra vieţii oamenilor și asupra politicii, 
acest eveniment s-a confruntat, la începuturile sale, cu o atitudine extrem de 
critică a presei. 

La scurt timp după anunţarea accidentului, a avut loc o conferință de presă 
la care au luat parte sute de jurnaliști. John Herbein, vicepreședintele firmei 
Met Ed (de care aparţinea centrala nucleară), și-a început declaraţia anunțând 
jurnaliștii că radiaţiile în zonă sunt de 3-3,5 mSv pe oră. Jurnaliștii aveau 
informaţii sigure că acestea sunt de 12 mSv pe oră. La întrebările lor, Herbein 
a răspuns sec: „N-am auzit cifra 12! ". El s-a lansat în schimburi dure de 
replici cu jurnaliștii și a încheiat spunând: „Nu înţeleg de ce trebuie să vă 
spunem fiecare lucru pe care îl facem". 

Cuvertura în mass-media a fost extrem de critică. în acest context este 
memorabilă și replica unui jurnalist care, citând recomandarea unuia dintre 
liderii firmei, care cerea redactiilor să angajeze reporteri familiarizați cu 
problemele utilizării energiei nucleare, a comentat: „Ar trebui ca și centralele 
nucleare să angajeze oameni familiarizați cu adevărul. 

La aceste erori de comunicare ale firmei Met Ed se adaugă o altă greșeală, 
de data aceasta datorată consilierilor guvernatorului Thornburgh: pentru prima 
întâlnire a acestuia cu jurnaliștii, a fost alocată sala de conferințe a Capitolului, 
sală ce nu fusese concepută pentru a primi sute de reporteri. Pe lângă 
disconfortul provocat de înghesuială, reporterii au fost puși pe jar de amânarea 
(de mai multe ori) a orei de începere a conferinţei. 

Până la urmă, oficialităţile au apărut abia la miezul nopţii. Posturile de 
radio si de televiziune anuntasera transmiterea in direct a conferinţei, iar 
amânările successive au contribuit la creșterea neliniștii publicului. Cei 
aproape 200 de reporteri au bombardat cu întrebări oficialităţile, s-a creat o 
atmosferă de haos pentru că nu se știa cine întreabă și cui să i se răspundă mai 
întâi, nu se auzeau clar răspunsurile, iar cei din presa scrisă nu aveau cum să 
le noteze. 

Realizând nemulțumirea presei, pierderea credibilitatii firmei Met Ed si 
creșterea nelinistii publicului (confruntat cu informaţii contradictorii) si dorind 
să evite implicaţiile sociale și politice ale unei prezentări a evenimentului 
bazate pe informaţii din surse neoficiale, președintele SUA, Jimmy Carter, a 
cerut organizarea unui sistem de comunicare cu presa coerent și transparent. 
S-a decis ca unica voce care transmite informaţiile să fie guvernatorul statului, 
care urma să organizeze conferinţe și să dea declaraţii de presă la reședința sa 
oficială. Astfel, se încerca reducerea neîncrederii presei prin schimbarea 
personalităţii care transmite informaţiile : astfel, faptul că un înalt reprezentant 
politic comunica datele evenimentului arăta că autorităţile guvernamentale își 
asumă întreaga răspundere pentru mesajele transmise presei și publicului. 

Prima conferință de presă organizată după stabilirea acestor proceduri nu 
a fost foarte reușită: chiar dacă se alocase o sală mai mare (sala de recepții), 
nu a fost pus la punct un sistem clar de interrelationare cu jurnaliștii: stând in 
picioare, pierduţi în mulţime, aceștia trebuiau să strige și să sară pentru a fi 
remarcati atunci când doreau să adreseze o întrebare. Atmosfera era așadar 
zgomotoasă, iar lipsa de organizare dădea impresia de ineficientă din partea 
autorităților. 

Pentru a remedia situaţia, consilierii în comunicare au organizat un șir de 
interviuri fata in fata cu guvernatorul: derulate în biroul acestuia, în liniște, 
ele au permis transmiterea de informaţii clare, arătând că autorităţile contro- 
lează evenimentele și că au luat toate măsurile necesare pentru a evita con- 
secintele periculoase ale accidentului nuclear (apud Fink, 1986, pp. 110-111). 

Un alt caz de criză menţinută printr-o mediatizare intensă este acela legat 
de explozia de la Mihăilești. Pe 2 mai 2004, în jurul orei 5, șoferul unui 
camion aflat în proprietatea firmei Mihtrans, care efectua un transport de 
azotat de amoniu în numele companiei Ney Transport pentru Societatea 
Agricolă Beearsen, a adormit la volan: camionul a ieșit de pe șosea și a luat 
foc. La fata locului au ajuns în primă instanţă șeful de post din comuna 
Mihăilești și mai multi săteni. Au fost anunțați și pompierii, care s-au deplasat 
cu două autospeciale. în momentul în care echipele de pompieri se pregăteau 
să stingă incendiul, s-a produs deflagratia. 18 persoane și-au pierdut viata, iar 
13 au fost rănite. între victime se aflau și doi jurnaliști de la postul Antena 1. 
De asemenea, au fost afectate mai multe gospodării și au fost distruse culturi 
agricole. 


Presa a urmărit cu insistență modul în care a fost rezolvată criza, deoarece 
ea a făcut, așa cum scria un jurnalist, primele victime în rândul reprezentanţilor 
mass-media de după 1989. Din această cauză, în articolele lor, ziariștii au fost 
preocupaţi să stabilească vinovăția principalelor instituţii implicate în produ- 
cerea accidentului. Cuvertura evenimentului este mai mult acuzatoare: ea 
vizează, pe de o parte, instituţiile care ar fi trebuit, prin acţiunea lor, să 
limiteze amploarea distrugerilor și, pe de altă parte, instituţiile care efectuau 
ancheta și care au apărut, în ochii presei, șovăielnice, incompetente sau 
indiferente. Astfel, actorii principali ai crizei s-au aflat permanent în atenţia 
presei, iar acest fapt a menţinut vreme îndelungată criza și în atenţia publică. 

Presa a arătat că Mihtrans, compania în proprietatea căreia se afla camio- 
nul, nu avea licenţă pentru transportul materialelor explozive, iar camionul nu 
era echipat conform normelor prevăzute de Acordul European referitor la 

transportul rutier international al mărfurilor periculoase. Poliţiei i s-a reproșat 
faptul că nu a securizat perimetrul, ceea ce a permis oamenilor să intre în zona 
periculoasă și a condus la un număr atât de mare de morţi și răniți. 

Pompierii au fost acuzaţi că nu au intervenit timp de 12 minute din 
momentul sosirii la locul accidentului, pierzând astfel clipe preţioase. Decla- 
ratia comandantului Statului-Major al Grupului de Pompieri a fost: „Nu 
lucrăm după proceduri. în manuale nu sunt prevăzute astfel de situaţii, dar 
există lucrări de specialitate care, teoretic, explică modul de intervenţie”. Nici 
echipa de procurori anchetatori nu a scăpat de reacţiile mass-mediei: ei i s-a 
reproșat faptul că nu a securizat zona de anchetă în vederea prelevării probelor 
și că a permis refacerea drumului în condiţiile în care nu fuseseră prelevate 
toate probele. 

Au fost formulate acuzaţii și la adresa ministrului Transporturilor, Miron 
Mitrea, și chiar a primului-ministru, Adrian Năstase, banuiti că ar vrea să 
mușamalizeze situaţia. Trebuie menţionat că identificarea și culegerea probelor 
a fost realizată de jandarmi, forte care nu sunt pregătite pentru astfel de 
operaţiuni. De asemenea, caseta filmată de cameramanul Antenei | nu a fost 
căutată de anchetatori, ei aflând de existenţa sa doar în momentul difuzării pe 
post. în plus, reluarea traficului a dat naștere unui alt scandal mediatic. în 
încercarea de a elibera cât mai repede segmentul de drum avariat, autorităţile 
au dispus astuparea craterului care se formase în urma deflagratiei, în condiţiile 
în care probele nu fuseseră prelevate în totalitate. 


5.3. Presa cooperează cu organizaţia în criză 
pentru a evita crearea de panică 


Există numeroase cazuri în care jurnaliștii și-au depășit interesele profesionale 
imediate (goana după un subiect extraordinar) și au dat dovadă de un simţ etic 
deosebit. Punând în balanță succesul unui subiect ieșit din comun și riscurile, 
pentru public, implicate în dezvoltarea unei teme nesigure, ei au ales calea 
responsabilitatii, cale pe care folclorul profesional o sintetizează în formula 
„Adevărul poate aștepta 15 minute”. 

în timpul crizei Tylenol (când mai multe persoane care consumau acest 
medicament comun, un analgezic, au murit otrăvite cu cianură), corespon- 
dentul Associated Press la întrebat pe Lawrence Foster, vicepreședintele 
corporației producătoare, Johnson & Johnson, dacă se utilizeză cianură, indiferen: 

sub ce formă, la producerea pastilelor în cadrul companiei. Foster la sunat 
ulterior pe ziarist și i-a răspuns că cianura era folosită numai pentru testele de 
calitate, fiind complet izolată de procesul de producţie, și nici nu se înre- 
gistraseră lipsuri în stoc. Totuși, în primele trei zile de la declanșarea crizei, 
Foster sustinuse că cianura nu era folosită sub nici o formă în cadrul companiei. 
Asumându-și responsabilitatea, el i-a arătat care sunt pericolele ce se pot naște 
din deformarea acestei informaţii. Astfel, a obținut o înţelegere cu reporterul 
AP de a nu dezvălui acest amănunt, care ar fi dus panica la cote extreme. Prin 
această atitudine, Foster a menţinut politica de onestitate și adevăr, pe care se 
clădise reputaţia companiei până atunci. 

La scurt timp, a apărut si un al doilea jurnalist care a pus aceeași întrebare. 
Răspunsul, înţelegerea și argumentele au fost identice. în momentul în care un 
al treilea jurnalist a cerut confirmarea știrii, Foster i-a căutat pe primii doi, 
spunându-le că nu sunt singurii posesori ai informaţiei. El i-a rugat pe toți 
jurnaliștii să asigure o prezentare echilibrată a informaţiei. Presa a preluat și 
difuzat informaţia, dar a făcu t-o într-o zi de sâmbătă, când ziarele aveau cote 
de audiență mai mici. Impactul a fost astfel diminuat. în plus, majoritatea 
jurnaliștilor au menţionat explicit că nu se poate face legătura între sursa de 
cianură din cadrul companiei și produsele incriminate. Povestea, aparent 
senzațională, s-a transformat într-o știre obișnuită, care oferea informații 
tehnice suplimentare, asupra cărora nu s-au făcut nici un fel de speculații. A fost, 
până la urmă, o chestiune de încredere, care s-a dovedit a fi bazată pe realităţi, 
nu pe dezinformare (apud S. Fink, 1986, pp. 203-218; vezi și P. Bostock, 
1985; M.K. Pinsdorf, 1987; Ten Berge, 1990). 


Un al doilea exemplu este oferit de criza unui producator englez de hrana 
pentru animale, ameninţat de un șantajist că va injecta stricnina in pachetele cu 
hrană pentru câini dacă nu primește 50.000 de lire. Consilierii de relații 
publice au decis să evite atât panica ce s-ar fi produs prin simpla transmitere 
a informaţiei printr-un comunicat de presă, cât și atacurile presei (şi panica 
amplificată) în cazul în care informaţia nu ar fi fost transmisă, dar ar fi ajuns 
la presă din alte surse (o scurgere in formationala din interiorul firmei sau o 
scrisoare a șantaj istului). 

Firma a organizat o conferință de presă la care au participat jurnaliști și 
ofiţeri ai Scotland Yard. Ei au informat presa asupra amenințării, dar au cerut 
să se amâne publicarea stirii, atât pentru a permite detectivilor să îl prindă pe 
autorul șantajului, cât și pentru a se evita panica. Nu exista nici un mijloc legal 
de a sancţiona instituţiile mass-media în cazul în care ar fi distribuit informaţia, 

dar s-a facut apel la responsabilitatea profesionala a jurnalistilor. Aceestia au 
răspuns pozitiv la solicitare, iar specialiștii în relaţii publice au promis că îi 
vor ţine la curent cu desfășurarea evenimentelor. 

Criza a evoluat spectaculos: șantaj istul a mărit miza și a anunțat că va 
injecta stricnina în hrana pentru copii produsă de firma Heinz Baby Food. 
Poliţia a declanșat o vastă operaţiune de căutare și supraveghere și, la scurt 
timp, persoana respectivă a fost prinsă. Numai după acest moment, jurnaliștii 
au difuzat informaţiile, care au ţinut pagina întâi o bună perioadă de timp 
(apud Regester, Larkin, 2008, p. 192). 

Un exemplu autohton al colaborării dintre presă și organizaţia aflată în 
dificultate este criza Băncii Comerciale Române din 2000. 

Criza a început pe 27 mai 2000, când peste 1.000 de locuitori ai orașului 
Sibiu au dat năvală la sediile Băncii Comerciale Române (BCR) pentru a-și 
retrage sumele depuse. Oamenii spuneau că au primit telefoane anonime care 
îi anunțau că BCR va intra în faliment. După multe discuţii cu clienţii, angajaţii 
BCR Sibiu au reușit să convingă o mare parte a acestora că e vorba de un zvon 
si că banca este solidă, iar banii lor sunt în siguranţă acolo. 

Pe 29 mai, fenomenul s-a repetat. Mai mult, câteva sute de oameni au 
demonstrat în fata Prefecturii Sibiu. Mass-media a prezentat pe larg acest 
eveniment și, din acel moment, panica s-a extins în toată tara. Pe 30 mai, la 
numeroase sucursale ale BCR se derulau scene de panică : la Arad, de teamă 
că banca s-ar putea închide, depunătorii nu au vrut să părăsească sediile BCR 
si au stat toată noaptea acolo, așteptând sosirea banilor. La lași, banca a 
prelungit programul până noaptea târziu pentru a satisface toate cererile - 
oamenii așteptau să vină mașinile trimise la București să mai aducă lichidităţi. 
La Pitești și Brașov, sute de oameni stăteau la coadă pentru a-și retrage 
depunerile. într-un oraș nu foarte mare, precum Bistriţa, s-au făcut restituiri 
de 5 miliarde de lei. 


Din relatările presei rezulta că majoritatea celor care solicitau restituirea 
banilor depuși la bancă erau victimele zvonurilor referitoare la iminentul 
faliment al BCR. Aceste zvonuri veneau pe un teren favorabil, creat de 
falimente dureroase pentru populaţie, precum cele ale Fondului Naţional de 
Investiţii (FNI), Caritas-ului sau fondului Mondragon. în acele momente, 
presa si opinia publică urmăreau evenimentele legate de dispariția loanei Vlas, 
administratorul FNI. De asemenea, erau publicate stiri despre alti admi- 
nistratori ai fondurilor FNI din diferite localităţi, care scoseseră sume enorme 
cu o noapte înaintea declarării falimentului, despre decizia Comisiei Naţionale 

a Valorilor Mobiliare de a desface contractele de munca ale celor responsabili 
de supravegherea FNI, despre declaratiile oficialitatilor sau ale oamenilor 
pagubiti in aceasta afacere. 

in paralel, presa atrăgea atenţia asupra faptului că acea campanie de zvonuri 
venea în perioada premergătoare începerii privatizării BCR și Băncii Agricole 
si interpreta evenimentul ca pe o încercare de scădere a valorii de piață a BCR. 

Pe 31 mai, la toate sucursalele BCR din tara se efectuau in mod normal 
toate operaţiile bancare. în unele filiale încă se retrăgeau sume uriașe: la 
Râmnicu Vâlcea s-au făcut plăți de 60 de ori mai mari decât media zilnică; la 
Cluj și Ploiești, sute de oameni au dormit în fata sucursalelor pentru a da 
năvală la deschiderea lor ca să-și retragă fondurile ; în schimb, la Timișoara, 
Constanţa, Slobozia sau Bistriţa, mulți oameni au venit să își depună banii 
înapoi. Pe 31 mai, atmosfera de calm se reinstalase și domina tendința 
contrară : spre exemplu, la Constanţa, s-au adunat în acea zi depozite de peste 
un miliard de lei. 

în intervalul 30 mai - 1 iunie 2000, în cele mai importante cotidiene ale 
momentului (Adevărul, Cotidianul, Curentul, Evenimentul zilei, Libertatea, 
România Liberă, Ziua) au fost publicate 107 materiale pe această temă, ceea 
ce dovedește interesul pentru subiect al presei și al publicului larg. Cuvertura 
mediatică a crizei ne arată că în declaraţiile oficiale (oameni politici, oameni 
de afaceri, luări de poziţii ale BCR etc.) predomina o atitudine de susținere 
(termenii asociați BCR fiind cel mai adesea ,,solida", „puternică”, „sigură”), 
iar în reacțiile celor care stăteau la coadă pentru a-și scoate banii predomina 
o atitudine de neîncredere și teamă (cuvintele frecvent folosite fiind „fali- 
mentara", ,,dubioasa", ,,nesigura"). Era evident că BCR trebuia să se lanseze 
într-o campanie de comunicare de criză pentru a recâștiga cât mai repede 
încrederea publicului. 


Strategia de comunicare de criză a BCR s-a bazat pe mai multe tipuri de 
acţiuni, unele de tip bancar, iar altele specifice relaţiilor publice. Astfel, banca 
a continuat activitatea în regim normal și a trecut la restituirea banilor către 
toți deponentii care au solicitat acest lucru. Ea și-a instruit angajaţii, 
explicându-le strategiile de comunicare și tipurile de mesaje care trebuie 
transmise publicului: astfel, ea a reușit să distribuie mesaje prin angajații săi, 
asigurând clienţii de fiabilitatea instituţiei. 

De asemenea, BCR a trecut la transmiterea de mesaje prin mass-media, 
mobilizând numeroase personalităţi ale vieţii politice, culturale și sportive 
pentru a se infirma zvonurile referitoare la iminentul faliment al băncii. 

Coerenta acestor acţiuni și strategia de comunicare cu presa dovedesc faptul ca 
BCR a creat o celulă de criză formată din specialiști având competențele 
necesare gestionării unei asemenea situaţii. A fost evident faptul că s-au luat 
măsuri de comunicare internă prin instruirea personalului în ceea ce privește 
mesajul care trebuie transmis publicului și că s-a aplicat o politică profesională 
de comunicare externă, prin desemnarea unui singur purtător de cuvânt și 
transmiterea de mesaje unitare, necontradictorii. 

Elementul cel mai important al acestei acțiuni de răspuns la criză a fost 
mobilizarea personalităţilor țării pentru susţinerea băncii. Au fost folosite voci 
ce reprezentau aproape toate zonele societăţii: reprezentanți ai Puterii, lideri 
politici, oameni de afaceri, reprezentanţi ai altor bănci, ai ONG-urilor, figuri 
cunoscute ale vieţii culturale și sportive. Presa s-a mobilizat în acest efort de 
evitare a crizei, oferind spaţii ample personalităţilor care doreau să își afirme 
sprijinul pentru BCR. Caracterul elaborat, de strategie, al acestei ,,invazii" de 
declaraţii de susţinere reiese cu claritate din paleta socială reprezentativă a 
celor care sunt citați sau apar pe post: lideri politici, lideri ai unor firme- 
-blazon pentru economia românească, reprezentanți ai societăţii civile, oameni 
de artă sau sportivi. lată câteva exemple : 


a) Emil Constantinescu, președinte al României: „Este un atac organizat 
împotriva celei mai mari bănci din România. Telefoanele date depunătorilor 
reprezintă un atac la siguranţa naţională. SRI urmează să investigheze cine 
a fost în spatele acelor telefoane” (Libertatea, 31.05.2000). 

b) Mugur Isărescu, prim-ministru : „BCR va onora toate solicitările clienţilor 
săi. Nu există nici un indiciu care să confirme știrile privind dificultatea 
BCR de a derula normal operaţiunile. îmi asum răspunderea de a vă 
asigura că BCR este indiscutabil solidă. Banii populaţiei sunt în deplină 
siguranță” (Adevărul, 31.05.2000). 

c) Decebal Traian Remeş, ministru de Finanţe: „Depozitele populaţiei la 
BCR nu sunt sub risc. Dacă se adună un număr mare de solicitanti, vor fi 
bine-veniti, se va plăti fără nici un fel de ezitare” (Curentul, 30.05.2000). 

d) Teodor Meleșcanu, președinte APR: „Economiile mele sunt depuse la 
BCR si nici nu-mi trece prin cap să le scot. Consider că BCR este cea mai 
puternică bancă din România și dacă pică, pică toată tara" (Adevărul, 
31.05.2000). 

e) Alexandru Athanasiu, președinte PSDR: „Nu am bani depuși la BCR, 
însă, ca semn de încredere în această bancă, am să-mi deschid în curând un 


f) 


g) 


h) 


j) 


k) 


5. 

mic depozit. în schimb, PSDR are acolo depozite bancare si nu avem de 
gând să retragem banii. Am încredere în această bancă" (Cotidianul, 
31.05.2000). 

Bogdan Baltazar, președintele Băncii Române de Dezvoltare: „Banca 
Comercială Română este cea mai mare si mai solidă bancă românească în 
momentul actual" (Curentul, 30.05.2000). 

Gabriel Coconea, director general al Romgaz Mediaş: „Sumele cu care 
operează BCR pentru Romgaz sunt imense, și nici o clipă echipa mana- 
gerială de aici nu s-a gândit să schimbe contul din această bancă. Tocmai 
pentru că îi cunoaștem forța, nu acceptăm nici măcar ideea de a lua in 
seamă zvonurile care au scopul de a induce panică. BCR este cea mai bună 
bancă pentru Romgaz" (Adevărul, 31.05.2000). 

Ion Popa, director general al Petrom: „Petrom rulează prin BCR zilnic 
circa 75-80 de miliarde de lei. Acestea sunt sume impresionante pe care 
numai o bancă precum BCR le poate opera. Spun aceasta nu pentru că este 
o bancă românească, ci pentru că este o bancă solidă” (Adevărul, 
31.05.2000). 

Florin Antonescu, director IMGB-Fecne : „BCR este o bancă solidă și nu 
cred că vom avea vreodată probleme cu aceasta. Ea are lichidităţi suficiente, 
si ceea ce se întâmplă acum sunt doar niște jocuri de artificii, un foc de 
paie" (Curentul, 31.05.2000). 

Ion Tolos, președintele Asociaţiei de Sprijin a Copiilor Handicapati: 
„ASCHE-R colaborează cu Banca Comercială Română de 6 ani și este 
convinsă în continuare de soliditatea și seriozitatea acesteia. în condi- 
tiile prezentei stări de neîncredere și asaltului panicat asupra ghi- 
seelor, ASCHF-R a hotărât să își menţină contul în BCR" (Adevărul, 
31.05.2000). 

Sorin Cartu, fotbalist: „Acum, când văd cozile acestea uriașe, sunt convins 
că totul nu este decât o diversiune, cu atât mai mult cu cât chiar numele 
meu s-a folosit” (Evenimentul zilei, 31.05.2000). 


4. Presa ignoră sau minimalizează criza 


Cazurile care intră în această categorie sunt mai greu de identificat: dacă 
mass-media nu face publică o criză, aceasta se consumă în interiorul orga- 
nizatiei și rămâne un eveniment demn de păstrat doar în analele acesteia 

(eventual, ca un exemplu de situaţie ce poate fi analizată de manageri pentru 
a desprinde concluziile necesare). Presa ignoră evenimente cu potenţial de 
criză pentru o instituţie atunci când aceste fapte nu răspund caracteristicilor 
fundamentale ale știrii, precum proximitatea temporală, spaţială și socială, 
impactul social, dramatismul, implicarea personalităților etc. 

Alteori, ea urmează informaţiile apărute despre o situaţie care poate 
conduce la o criză, dar apoi abandonează subiectul fie din motivele enunțate 
mai sus, fie, adeseori, pentru că jurnaliștii descoperă că există riscul de a fi 
folosiţi de unul dintre actorii evenimentului pentru a discredita o anumită 
instituție sau o persoană. 

Un exemplu care susține acest tip de comportament al presei este oferit de 
L. Barton (1993, pp. 147-148). în 1991, o firmă producătoare de băuturi 
nonalcoolice, Brooklyn Bottling, a devenit victima unei campanii de defăimare 
prin zvonuri și fluturași: se susținea că în spatele firmei se află celebra 
organizație rasistă Ku Klux Klan și că băutura răcoritoare Tropical Fantasy 
conţine substanțe care pot provoca sterilitate negrilor. Brooklyn Bottling nu 
era o întreprindere mare și își vindea produsele mai ales în cartierele 
populare din New York. Confruntata în trecut cu dificultăţi economice, ea 
lansase la sfârșitul anului 1990 o băutură răcoritoare ieftină, Tropical Fantasy, 
care adusese profituri nesperat de mari (vânzările firmei crescuseră cu peste 
50%, iar veniturile ajunseseră, la sfârșitul anului 1990, la 12 milioane de 
dolari). 

Unele afișe împotriva firmei făceau referire la emisiunea de televiziune 
»20/20" a canalului ABC, care ar fi dezbătut chestiunea și ar fi confirmat 
caracterul toxic al băuturii, deși nici una dintre ediţiile acelei emisiuni nu 
abordase cazul Tropical Fantasy. Jurnaliștii au preluat subiectul și l-au prezentat 
din perspectiva pericolului pe care această firmă l-ar fi putut prezenta pentru 
marii producători de băuturi răcoritoare, Coca-Cola și Pepsi-Cola. Ei au 
obținut declaraţii de la câţiva șoferi ai camioanelor care făceau livrări și care 
știau de existența unei probleme, unul dintre ei afirmând chiar că livrările 
Pepsi au scăzut în acele cartiere cu 25 %. Deși exista acum un subiect, care 
putea aborda fie chestiunea caracterului toxic (sau măcar neconform cu unele 
reglementări) ale băuturii comercializate de Brooklyn Bottling, fie implicarea 
marilor coloși Coca-Cola și Pepsi-Cola in această campanie, fie recrudescenta 
rasismului, mass-media nu a dezvoltat tema, și povestea a dispărut din 
actualitate. 

Putem specula, considerând că abordarea subiectului ca o criză a firmei 
Brooklyn Bottling li s-a părut jurnaliștilor o „capcană”, ei apărând astfel ca 
susținători ai zvonului și, poate, ca agenți ai actorilor din umbră care au 
declanșat campania de defăimare a producătorilor băuturii Tropical Fantasy. 
Sau putem presupune că inițierea unei investigații împotriva Coca-Cola și 
Pespsi-Cola a fost considerată inoportună în condiţiile în care cele două firme 
sunt printre marii cumpărători de spații și timpi de publicitate. 


Interviu cu Adriana Săftoiu, 
director al Capital Promotion 


Adriana Săftoiu s-a născut la 11 septembrie 1967, 
in Dej, judetul Cluj. A urmat cursurile Facultatii de 
Litere, Universitatea din Bucuresti, cu o specializare 
in literatură comparată, și cursurile postuniversitare 
de relaţii publice ale Facultăţii de Jurnalism și Știin- 
tele Comunicării, Universitatea din Bucuresti. în 
anul 2000, a studiat Relaţiile Publice la IRI, SUA. 

între 1993 si 1998 a lucrat ca jurnalist la Rompres 
si Mediafax. între 1998 și 2000 a fost secretar de 
stat, purtător de cuvânt al Guvernului, apoi director 
de cabinet la Ministerul Transporturilor. între 2001 
si 2004 a fost director al Biroului de Presă al Partidului Democrat, iar între 
2004 și 2007, consilier prezidenţial, la Departamentul de Comunicare. 


Din 2007 este director al firmei Capital Promotion. A publicat volumele 
Vocile puterii, Editura Trei (2007) si Jurnal de campanie, Editura Trei (2009). 


1. Pornind de la experienţa pe care ati acumulat-o si având in vedere că 
România a fost scena a numeroase crize, cum ati defini o criză ? Dar o 
situație de risc ? Ce exemple concrete puteți evoca pentru a vă susține 
definitiile ? 

Există două tipuri de criză : cele interne, denumite de specialiști endogene, 
şi cele externe, respectiv exogene. Primele sunt rezultatul unor activităţi viciate 
de proceduri incorecte, de atitudini sau declaraţii, de neglijenţă, de conflict de 
interese și, uneori, de prea multă suficiență. Dosarul „Casa Mihăileanu”, 
avându-l ca subiect pe actualul președinte al ţării, a constituit o criză care nu 
a fost, pe fond, rezolvată nici astăzi. Crizele externe apar în general din cauze 

greu de prevăzut sau evitat. Și aici cel mai elocvent exemplu îl repezintă 
răpirea celor trei ziariști în Irak. Riscul provine, in general, dintr-o proastă 
evaluare si gestionare a situaţiei. Deși se folosește termenul managementul 
crizei, ca şi în cazul teoriei haosului, managementul efectiv al crizei este, în 
general, acela în care nu se ajunge la declanșarea crizei. Practic, este vorba 
mai mult de un management al problemelor sau de o gestionare eficientă a 
activităţii. 


2. Consideraţi că în România există preocupare pentru comunicarea de 
risc ? Ce exemple ati putea oferi în acest sens ? 

Cred că la nivelul companiilor există un interes mult mai mare pentru acest 
tip de comunicare decât în lumea politică, iar, ca să recurgi la acest tip de 
comunicare, trebuie să accepti că ai sau s-ar putea să ai o problemă și să 
folosești instrumentele de management al crizei, care sunt în principal de 
preventie (de genul procedurilor de control, sistemelor de raportare, normelor 
de protecţia muncii etc.) sau reacție (planuri de criză). De altfel, criza e ca 
sabia lui Damocles. Important e să iti iei măsuri, în cazul în care cade, să nu 
fii în raza de acțiune. în cazul manifestării unei crize, viteza de răspuns este 
un element esenţial, și fiecare trebuie să știe exact ce și când să facă. 

Pentru că scena politicii îmi este mult mai familiară, voi face câteva 
observaţii în acest sens. De obicei, reacţia este întârziată de o mentalitate 
retrogradă. Din principiu, se pleacă de la ideea că presa este pusă să iti 
denigreze imaginea, că acţionează la comandă, iar atitudinea este în general 
ofensivă și acuzatoare, pe principiul „hoţul strigă hoţii”. 

De obicei, comunicarea devine astfel non-comunicare. Cazul celor doi 
români reţinuţi în Irak la finele anului 2006, care se fotografiau într-o zonă 
interzisă (urmare a gestului lor - au fost arestaţi) - un subiect care, pe fondul 
unei comunicări deficitare între autorităţi (instituţiile implicate și-au pasat 
responsabilitatea de la una la alta, căutând vinovatii pentru lipsa de comunicare 
între organizaţii) și ulterior prin declaraţiile publice haotice, a dus la demisia 
ministrului de Externe. 

Deși autorităţile s-au confruntat cu o problemă care nu le putea fi imputată, 
nu au acționat în sensul acceptării situaţiei și minimizării rezultatelor. Conul 
de percepție negativă în care s-a intrat a condus la cronicizarea temei și la o 
demisie care, de altfel, nu a avut nici un sens. Dar e adevărat că, în politică, 
gesturile au întotdeauna alt substrat decât cel perceput la nivelul primar, al 

opiniei publice. Pe acest rationament, am putea spune ca unele situatii de criza 
sunt folosite pentru a rezolva alte situații. 


3. Consideraţi că există o legătură între comunicarea de risc şi responsa- 
bilitatea socială corporativă ? în ce constă această legătură ? Puteţi da exemple ? 

Reputația unei companii este în strictă dependență cu responsabilitatea 
socială. îmi amintesc acum de cazul Danone 2007, clasic pentru cum nu 
trebuie acţionat într-o situaţie de criză. La reacția întârziată a companiei s-a 
adăugat și lipsa mesajului care să arate responsabilitate socială. De fapt, 
compania nu a acţionat exact în zona cea mai sensibilă: responsabilitatea 
socială. Mai ţineţi minte cazul Baloteşti? Deși trecuseră ore bune de la 
producerea accidentului, autorităţile române ofereau explicații tehnice, fără să 
transmită condoleanţe famililor care suferiseră pierderi. Atunci când esti 
implicat într-o criză, chiar dacă nu ai generat-o, dar cu atât mai mai mult daca 
ești parte în cauză, după luarea de măsuri pentru contracararea efectelor fizice 
ale unei crize (de exemplu, evacuarea rapidă în caz de incendiu) și după ce 
siguranţa tuturor este asigurată, un pas important constă în luarea de măsuri 
pentru protejarea reputației companiei. lar acest lucru înseamnă responsa- 
bilitate socială. 


4. Consideraţi că există conceptul autonom de „criză de imagine" ?Cum 
l-ați defini ? Ce exemple ati putea evoca ? 

A 3 

Imaginea este reflectarea publică a reputatiei, a personalităţii, a identităţii 

3 b] 3 
unei organizații sau persoane. Orice atitudine, gest, faptă care poate să aducă 
atingere acestei imagini, cu efecte negative asupra credibilității mesajului, 
profilului public creat sau dorit, înseamnă o criză de imagine. Sunt întâmplări 
care, repetate, anunță criza. Căci trebuie să facem diferența între probleme, 
amenințări și crize. Criza de imagine are ca prim efect afectarea credibilitatii. 
Şi aici ajungem pe tărâmul notorietate-credibilitate. O organizație sau persoană 
care consideră că notorietatea înseamnă și credibilitate se înșală. O notorietate 
construită pe greşeli de imagine - de la declaraţii neinspirate până la decizii și 
3 3 d 

elemente care trezesc suspiciuni de lege - duce inevitabil la criza de imagine. 
Iar atunci când nu ai avantajul unui trecut care să aplaneze o greșeală din 
prezent - uneori backgroundul poate să ofere a doua sansa -, bătălia pentru 
câştigarea credibilitatii, a combaterii crizei de imagine, e dificilă si lentă. 

Relația lui Traian Băsescu cu presa, prin repetarea unui anumit comporta- 
ment, a dus la o criză de relație si, implicit, de imagine. Pe fond, cel care 

spunea că libertatea presei e la fel de importantă ca si libertatea cetăţeanului, 
prin modul de adresare aproape ostentativ dispretuitor la adresa jurnaliștilor, 
a pus sub semnul credibilitatii propria lui afirmaţie și inclusiv sinceritatea 
acesteia. 


5. Consideraţi că în România se acordă importanța cuvenită componentei 
de comunicare în managementul crizei ?Ce exemple pozitive sau negative ati 
putea identifica ? 

Cum spuneam, de fapt, managementul crizei înseamnă să nu ajungi la 
criză. Odată ce ai ajuns în acest punct, sunt importanţi cei trei paşi de 
gestionare a unei situaţii de criză: acceptarea, identificarea obiectivelor 
principale și adaptarea la noile condiţii. în general, primul pas e cel mai 
greu - acceptarea faptului că ești într-o situaţie de criză, După acest hop, 
celelalte două etape vin aproape singure. Comunicarea este importantă, atât 
cea externă, cât si cea din interiorul organizaţiei, si trebuie să se aibă in 
vedere combaterea informaţiilor distorsionate sau a zvonurilor și, în același 
timp, identificarea și transmiterea mesajelor-eheie. Exemplu: 2005, gripa 
aviară - prima parte, căci, dacă vă mai amintiţi, ne-am confruntat cu mai 
multe valuri, nici acum elucidate foarte clar. La apariţia primului val de 
criză aviară, Ministerul Agriculturii a reușit, printr-un abuz de comunicare - 
organizând conferințe de presă din oră în oră aproape -, să creeze mai 
degrabă panică, iar informaţiile oferite nu erau de natură să arate controlul 
situaţiei și coordonare. 


Cel de-al doilea val a fost gestionat diferit: s-a renunţat la comunicarea 
„panicardă”, înlocuind acele declaraţii agitate ale responsabililor din minister - 
uneori, ministrul asista tăcut la ce declarau funcţionari ai ministerului - cu 
informaţii oferite de persoane abilitate, la intervale de timp regulate, dar nu 
mai mult de două ori pe zi, cu buletine care anunțau eventuale modificări ale 
situaţiei din teren, cu imagini care arătau controlul în teren și coordonarea 
activităţii altfel decât prin declaraţii de presă isterizate, estompând imaginea 
de brambureală. 


6. Puteţi da un exemplu de criză gestionată corect de specialiştii în relaţii 
publice (din România sau din altă tard) ? Vă rog să analizati modul în care a 
fost aplicată comunicarea de criză. 

Am să recurg la un exemplu care e de referință în manualele de specialitate : 

în septembrie 1999, șoferul unui autobuz cu 34 de pensionari, plus 2 ghizi a 


142 | Comunicarea de criza 


pierdut controlul și s-a răsturnat într-o zonă muntoasă din Africa de Sud. 
27 de persoane au murit, iar celelalte au suferit răni. Autobuzul aparținea 
tur-operatorului Thomas Cook. Imediat după aflarea accidentului, Thomas 
Cook a inițiat planul de criză. Au fost chemate poliţia și mass-media, s-au 
trimis echipe în Africa de Sud, s-a luat legătura cu South African Airlines 
pentru a asigura transportul rudelor la Johannesburg, s-a anunţat un număr de 
telefon la care rudele și prietenii se puteau interesa (2.000 de telefoane au fost 
primite numai în primele 24 de ore, chiar directorul general a preluat un 
număr de apeluri). 

De asemenea, compania și-a declarat întregul sprijin acordat autorităților 
locale pe parcursul anchetei, dar a refuzat să facă orice fel de speculații până 
la aflarea oficială a rezultatului anchetei. Mai mult, Thomas Cook a luat 
legătura din proprie iniţiativă cu toţi cei care erau programati la un tur similar 
într-o perioadă de două săptămâni după accident și le-a oferit posibilitatea de 
a anula călătoria fără nici un cost. Doar 6 persoane au renunţat, ceea ce 
demonstrează că încrederea în companie nu fusese afectată semnificativ. 
Atitudinea deschisă a lui Thomas Cook, asumarea responsabilitatii au adus 
companiei, pe parcursul și după terminarea crizei, o prezentare neutră în 
mass-media, lipsa unor pierderi pe termen scurt sau mediu, menţinerea 
încrederii în companie. 


7. Care credeţi că este Na fi rolul specialiştilor în relații publice în gestio- 
narea lanţului de crize cu care se confruntă societatea noastră în această 
perioadă ? 

în mod firesc, rolul ar trebui să fie unul prioritar. A recurge la specialiști 
în domeniu este o dovadă de responsabilitate și seriozitate fata de opinia 
publică, de conștientizare si înţelegere a rolului comunicării în asemenea 
situaţii. Managementul de criză nu este la ,,inspiratie", ci se bazează pe o 
strategie care înseamnă obiective, priorităţi, responsabili pentru fiecare pas, 
un plan de acţiune care are ca scop final diminuarea efectelor negative. 


Capitolul 5 


Managementul crizei 


După cum au arătat cercetătorii Donald Crisholm și Martin Landau, 


atunci când oamenii cred că, dacă nu s-a întâmplat nimic rău până în prezent, nu 
se va întâmpla nimic rău nici pe viitor, cu siguranță se îndreaptă spre dezastru. în 
fiecare sistem și în fiecare proiect apar semnale de alarmă. Dacă sunt ignorate, 
natura va avea grijă să ne reamintească foarte curând nebunia de care dăm dovadă 
(apud Guth, Marsh, 2000, p. 386). 


De-a lungul timpului, studiile de specialitate au arătat că multe organizaţii 
nu sunt pregătite pentru confruntarea cu o criză. Autorii amintiţi evocă două 
studii realizate în SUA: în 1984, doar 53% dintre companiile investigate de o 
anchetă a Western Union aveau un plan de comunicare de criză. Peste aproape 
10 ani, în 1992, un studiu realizat de profesorii de la Universitatea din Kansas 
releva că 56,9% dintre companii aveau un plan de acest fel și că majoritatea 
își elaboraseră un astfel de plan după ce fuseseră confruntate cu experiența 
dureroasă a unei crize. 

Studiile recente consacrate felului în care au fost gestionate diferite tipuri 
de crize arată că cele mai multe abordări se încadrează în două mari modele 
teoretice: managementul problemelor (issues management) si teoria contin- 
gentei (contingence theory). 


1. Managementul problemelor... 


în 1977, Howard Chase a lansat sintagma managementul problemelor (issues 
management) pentru a denumi o nouă disciplină științifică și pentru a pune 
bazele unor abordări teoretice ale strategiilor de comunicare corporativă. în 

concepția sa, managementul problemelor ar reprezenta o abordare proactiva, 
sistematică, a relaţiilor unei organizaţii cu mediul său, abordare întemeiată pe 
mai multi pași: identificarea problemei, analizarea ei, schimbarea strategiei, 
planificarea acţiunii și evaluarea rezultatelor (apud Heath, 2005, p. 461). 

Aceasta înseamnă că o activitate fundamentală a managerilor este supra- 
vegherea mediului intern și extern și încercarea de a descoperi „locurile” unde 
ar putea apărea probleme, respectiv, la limită, de unde ar putea izbucni o 
criză. Astfel, organizația poate fi avertizată din timp, încât să ia măsurile 
necesare pentru remedierea problemei și evitarea unor situaţii dificile. Robert 
Heath, care a promovat aplicarea managementului problemelor în relaţiile 
publice, susține că acesta presupune 


recunoașterea unei viziuni specifice privind locul organizaţiei într-o comunitate, 
ceea ce obligă companiile sâ adopte strategii prin care pot să răspundă și să 
gestioneze problemele care apar. Pentru a-și mări eficiența și a construi relaţii 
armonioase cu publicurile interesate, companiile trebuie să înțeleagă așteptările 
acestora în legătură cu activitatea companiei și să rămână sensibile la cerințele în 
schimbare ale publicurilor (1994, p. 270). 


Managementul problemelor a apărut în anii '70 ca reacţie la scăderea 
încrederii publicului în capacitatea corporațiilor de a juca un rol social pozitiv : 


Creșterea suspiciunii publicului a fost evidențiată de două fenomene. Dacă în 
urmă cu 40 de ani sondajele de opinie arătau că practicile de conducere a afacerilor 
se bucură de sprijinul unei majorităţi a populaţiei (65% era procentul tipic), în 
acele momente cifrele scăzuseră la 10-15%. in această perioadă, corporatiile, 
devenite obiect al criticilor, au angajat firme de relaţii publice pentru a se apăra 
de efectele opoziției publicului. Bugetele pentru astfel de operaţiuni au crescut de 
zece ori, au atins miliarde de dolari anual, dar nimic nu a oprit declinul sprijinului 
public acordat corporațiilor. Managementul problemelor a apărut ca o încercare 
de a defini strategiile de care au nevoie companiile pentru a face fata acțiunii 
diferitelor componente ale societăţii civile, care solicitau legislativului să mărească 
controlul asupra lumii afacerilor (...) Astfel s-a născut un nou domeniu al comu- 
nicării corporatiste - managementul problemelor, implementat ca un instrument 
prin care firmele pot să facă fata criticilor (Regester, Larkin, 2008, p. 40). 


Prin utilizarea acestui sistem, companiile puteau să identifice, să ana- 
lizeze și să gestioneze problemele care urmau să apară si puteau să găsească 

răspunsuri pentru rezolvarea lor înainte ca acele probleme să devină publice. 
Sau, cu alte cuvinte, managementul problemelor presupune o analiză prospec- 
tivă, orientată către viitor, al cărei scop este să identifice tendinţe sau eveni- 
mente care ar putea influenţa felul în care o organizaţie activează, dar care nu 
sunt evidente în momentul analizei, nu oferă o perspectivă clară a evoluţiei lor 
în timp și nici nu reprezintă o ameninţare imediată. 

D. Guth și Ch. Marsh (2000, p. 199) susţin că managementul problemelor 
este o formă de căutare a problemelor și oportunităţilor : „în loc să caute să 
determine specificul mediului actual, specialiștii folosesc managementul pro- 
blemelor ca un mijloc de a anticipa și gestiona problemele viitoare și con- 
secintele lor”. in acest proces, un rol esenţial revine departamentului sau 
specialistului de relaţii publice: el desfășoară activităţi de obţinere a infor- 
matiilor despre evenimentele din mediul extern și din interiorul organizaţiei, si 
tot el este cel care transmite diferitelor publicuri mesaje care dovedesc faptul 
că organizaţia este conștientă de apariţia unei probleme și este decisă să ia 
măsurile necesare pentru a o rezolva. 

Ceea ce înseamnă că managementul problemelor solicită strategii proactive 
de comunicare, strategii care să vină în întâmpinarea așteptărilor societății și 
să promoveze valorile și acţiunile organizaţiei. în felul acesta, managementul 
problemelor integrează activități multiple, precum planificarea strategică a 
afacerilor, analiza tendinţelor din politicile publice, dezvoltarea culturii corpo- 
ratiste, îmbunătăţirea standardelor de responsabilitate socială și strategiile de 
comunicare pentru problemele esențiale. 

Autorii amintiţi evocă strategia folosită de Florida Dental Association (FDA) 
în 1991, când o femeie a murit de SIDA, boală pe care o contractase în 
timpul unei intervenții stomatologice. Știind că infectarea cu HIV este un 
subiect sensibil pentru opinia publică (vezi și criza fast-food-urilor Snapps), 
reprezentanţii FDA au înţeles imediat implicaţiile acestui eveniment și au 
acționat înainte de a se forma un curent de opinie publică devaforabil medicilor 
stomatologi. 

Ei au iniţiat campanii de comunicare pentru a informa publicul că, de mai 
multi ani, asociaţia studiază această problemă, că în urma cercetărilor există 
deja un set de proceduri specifice pentru evitarea transmiterii virusului HIV și 
că asociația sprijină unele măsuri de schimbare a cadrului legislativ iniţiate de 
guvernul statului Florida. Astfel, FDA a stopat un val de panică ce ar fi putut 
conduce la o criză, a permis formarea unei opinii publice informate și a creat 

cadrul unei dezbateri echilibrate pentru implementarea unor noi politici 
publice. 

Un alt studiu (Lundy, Broussard, 2007), bazat pe interviuri amănunțite cu 
14 specialiști în relaţii publice implicați în comunicarea de criză după dezas- 
trele produse în 2005, în statul Louisiana, de uraganele Katrina și Rita, a 
evidenţiat dificultatea managementului problemelor în asemenea situaţii. Cei 
doi autori au arătat că majoritatea specialiștilor nu beneficiaseră de un plan 
pre-criză. în unele cazuri, planurile existente nu acopereau nici 10% din 
problemele generate de o catastrofă de o asemenea amploare. 

Problemele care au apărut (de unde se putea procura apă potabilă și 
mâncare, unde puteau fi evacuate victimele, cum se puteau transmite mesajele 
în condiţiile prăbușirii sistemelor de comunicare fixă și mobilă și ale distrugerii 
calculatoarelor din sediile instituţiilor) nu fuseseră luate în considerare. Spe- 
cialiștii intervievaţi nu erau pregătiţi pentru problemele de comunicare spe- 
cifice unor dezastre de o asemenea intensitate și nu aveau la dispoziţie 
informaţiile necesare pentru a lucra în asemenea situaţii. 

Pentru a înţelege eficacitatea acestei abordări, este esenţial să putem defini 
corect conceptul de „problemă”. Așa cum observă un cercetător : 


Deși există un consens în ceea ce privește definiția unei crize, există mai puţin 
consens în ceea ce privește definirea managementului crizelor și aproape deloc în 
privinţa definirii managementului problemelor (Jaques, 2007, p. 148). 


în acest sens, M. Regester și J. Larkin (2008, p. 44), după ce trec în revista 
câteva definiţii, propun înţelegerea problemei ca 


prăpastia dintre practicile companiei și aşteptările publicurilor implicate. Cu alte 
cuvinte, o problemă este generată de un eveniment, extern sau intern, care, dacă 
își menţine ritmul de creștere, va avea un impact semnificativ asupra funcționării 
sau performanţelor organizaţiei ori asupra intereselor ei viitoare. 


Cunoscutul profesor american Robert Heath (1994, pp. 274-277) susţine că 
managementul problemelor poate îndeplini multiple funcţii, pe care le grupează 
pe trei planuri, după tipul de probleme abordat: primul plan se referă la 
relaţiile macrosociale, la relaţiile organizaţiei cu societatea și la cele dintre 
indivizi; al doilea plan vizează activităţile esenţiale pentru ca o organizaţie să 
gestioneze problemele; iar al treilea circumscrie mijloacele prin care se 


Managementul crizei i 147 


realizează managementul problemelor. Activităţile de relaţii publice sunt 
implicate în ultimele două planuri. Astfel, palierul activităţilor de gestionare 
a problemelor ar implica patru forme de acţiune: 


a) planificarea inteligentă a operațiilor: pentru ca acţiunile de management 


b) 


al problemelor să reușească, este necesar ca informaţiile despre schimbările 
din mediu să ajungă la organizaţie, iar aceasta să le includă în planificarea 
strategică a afacerilor. în acest scop trebuie monitorizate permanent opiniile 
publicurilor și urmărite tendinţele politicilor publice. Pentru a răspunde 
așteptărilor publicurilor, organizaţia va fi mai sensibilă la responsabilitatea 
socială corporativă, care va fi inclusă în planul strategic al instituţiei. Acest 
fapt va amplifica șansele de succes ale organizaţiei și va reduce riscurile 
unei ciocniri a intereselor ei cu interesele publicului; 

apărarea dură si ofensiva inteligentă : managementul problemelor oferă 
o concepţie, instrumente și o motivaţie pentru intervenţia organizaţiei în 
dezbaterile publice referitoare la direcţiile dezvoltării societăţii; dacă o 
organizaţie intervine înainte ca opinia publică să se coaguleze, campania 
ei de comunicare are mai multe șanse de reușită și astfel, într-o situaţie 
de criză, ea poate să își facă auzite, mai convingător, punctele de 
vedere; 


c) punerea lucrurilor în ordine: organizaţiile nu sunt obiectul pasiv al influenţei 


d) 


forțelor externe. Dimpotrivă, ele pot exercita anumite influenţe asupra lor. 
Managementul problemelor ar trebui să le ajute nu numai să facă fata 
provocărilor din mediul extern, ci și să le anticipeze și să le controleze: 
deci, este vorba atât despre prevenire, despre schimbarea politicilor, cât și 
despre modelarea mediului prin acţiunea de planificare strategică; 
controlarea mediului: organizaţiile își desfășoară activitatea în medii care 
sunt, adesea, turbulente. în acest context, scanarea permanentă a mediului, 
utilizarea metodelor de cercetare complexe, analiza informaţiilor, toate 
contribuie la gestionarea problemelor și la succesul organizaţiei. 


în ceea ce priveşte al treilea palier de acțiune, o organizaţie ar trebui: 


să integreze analiza politicilor publice în cadrul planului propriu de dez- 
voltare strategică; 

să verifice permanent modul în care problemele publicurilor implicate, 
precum și concepţia lor asupra obligaţiilor de responsabilitate socială ale 
corporației sunt incluse în planificarea strategică a activităților ei; 

- sa obtina reactii din toate segmentele (de la top management la angajatii 
obisnuiti) privind felul în care implicarea în politicile publice influențează 
viata organizaţiei și comunicarea organizaţională ; 

- să se asigure că membrii managementului și ceilalți angajați cunosc și 
aplică standardele fixate de responsabilitatea socială corporativă; 

- să monitorizeze mediul intern și extern pentru a determina standardele 
publicurilor interne si externe privind responsabilitatea socială corporativă 
sau, altfel spus, așteptările privind modul în care organizaţia ar trebui să 
acționeze pentru satisfacerea interesului public ; 

- sa identifice, să analizeze și să estimeze importanţa problemelor în funcţie 
de impactul lor asupra organizaţiei; 

- sa creeze planuri de politici publice bazate pe armonizarea intereselor 
corporației cu interesul public ; 

- să comunice cu publicurile implicate pe probleme specifice, în scopul de a 
le ajuta să-și formeze o opinie întemeiată pe informaţii corecte și pe o 
evaluare echilibrată. Această comunicare trebuie să vizeze, în primul rând, 
acele probleme esenţiale pentru implementarea planului de dezvoltare 
strategică a organizaţiei. 


2. Teoria contingenteL ........... 


Această teorie a fost elaborată de un grup de cercetători de la Universitatea din 
Missouri, conduși de Glen T. Cameron, în anul 1997. Ea susţine că „practica 
relaţiilor publice este influențată permanent de numeroase variabile, care se 
plasează între experienţa echipei de relaţii publice și credibilitatea unui public 
extern" (Reber, în Heath, 2005, p. 191). Din alt punct de vedere, polii între 
care se desfășoară activitatea de relaţii publice sunt adaptarea la nevoile și 
așteptările publicului și promovarea nevoilor și așteptărilor organizației. Cu 
alte cuvinte, între public și organizaţie există un ansamblu de viziuni ames- 
tecate (mixed views), iar practica relaţiilor publice este un proces de adaptare 
la aceste contingente în perpetuă schimbare. Comunicarea poate fi, în unele 
situații, simetrică, iar în altele, asimetrică: uneori, ea va încerca să se adapteze 
la viziunile publicului, alteori va fi adversativă și/sau persuasivă. 

Lista factorilor contingenti poate fi foarte variată, incluzând atitudinea 
conducerii organizaţiei, cultura organizaţiei, gradul de încredere al publicului, 

temele in discutie etc. Conform lui G. Cameron, ar exista peste 80 de factori 
contingenti, reductibili la 11 categorii: ameninţări, mediul profesional al 
organizatiei, mediul politico-socio-cultural, publicurile externe, problema in 
chestiune, caracteristicile organizatiei, caracteristicile departamentului de 
relaţii publice, caracteristicile managementului, amenințări interne, caracte- 
risticile indivizilor, caracteristicile relaţiilor (cu exteriorul și în interiorul 
organizaţiei). 

în acest context, teoria pune în mișcare două concepte-cheie - conflictul și 
strategia : 


Conflictul este întotdeauna localizat în relaţia dintre organizaţie și public, pentru 
că atât organizaţia, cât și publicul au scopuri, roluri, valori, reguli și așteptări 
diferite asupra rezultatelor relaţiei bilaterale și, prin aceasta, pot fi uneori surse de 
conflict. Teoria postulează că rezultatele dorite pot fi obţinute prin managementul 
strategic al conflictului în relaţia organizatie-publicuri și sugerează necesitatea 
creării unor ghiduri de acţiune strategică pentru a găsi soluții optime și benefice 
pentru organizaţie și publicuri. Atunci când intervine un conflict, o organizație își 
stabilește un anumit grad de adaptare sau promovare pentru a-și atinge obiectivele 
strategice. Teoria afirmă că interesul propriu al organizaţiei și al publicului 
reprezintă un factor esenţial în relaţia dintre cele două (Shin, in Heath, 2005, voi. I, 
p. 192). 


in contextul discutiilor despre criza, T. Coombs propune corelarea acestei 
perspective cu un alt model teoretic (teoria situationald) si crearea unei teorii 
situationale a comunicării de criză. Conform acestei perspective, „informaţiile 
publicului despre crizele din trecut modelează imaginea sa despre crizele 
actuale și, în consecinţă, ele trebuie să determine strategiile de răspuns în 
vederea protejării reputației organizației” (Coombs, 2004, p. 266). 

Autorul evocă explozia din 27 martie 2000, care a avut loc la filiala din 
Pasadena a firmei Phillips Petroleum. Presa a prezentat evenimentul din 
perspectiva istoricului accidentelor acestei firme, amintind că, în 1989, o 
explozie a omorât 23 de muncitori și că o alta, în 1999, a ucis doi muncitori 
și a rănit grav alti patru. Cercetările efectuate de Coombs au validat importanţa 
acestor „viziuni amestecate” ale publicului și organizaţiei: 


Rezultatele studiului demonstrează efectul important al istoricului crizelor asupra 
reputației unei organizaţii. Cercetările au arătat o corelaţie directă, negativă, între 
istoricul crizelor și reputația unei organizații. Un istoric de crize similare slăbește 

reputaţia unei organizaţii (...) si amplifică tendința publicului de a-i atribui 
răspunderea pentru criza actuală (2004, p. 285). 


3. Managementul crizei: perspective generale... 


în viziunea specialiștilor C. Caywood și K. Stocker (1993, p. 410), sintagma 
„managementul crizelor” are o dublă semnificaţie : pe de o parte, ea se referă 
la gestionarea unei crize aflate în plină desfășurare, iar pe de altă parte, se 
referă la managementul organizaţiei înainte de și după o anumită criză. Acest 
al doilea sens este cel care implică existenţa unui plan de management al crizei 
si a unor resurse: un fond financiar prevăzut special în bugetul organizaţiei 
pentru astfel de situaţii, o sală de conferințe dotată cu echipamente adec- 
vate, o echipă de specialiști pregătiţi în acest sens, documente, contacte cu 
mass-media etc. 

în opinia lui K.M. Hearit, „din cauza naturii terminologice a crizei, 
managementul crizei este o formă a managementului problemelor prin care cei 
care gestionează criza încearcă să controleze termenii folosiţi pentru a descrie 
activitatea organizaţiei” (1994, p. 122). O asemenea perspectivă explică faptul 
că literatura de specialitate consacrată comunicării de criză s-a concentrat 
îndeosebi asupra tehnicilor de comunicare prin intermediul cărora o organizaţie 
poate: 


a) să pregătească publicul intern și extern pentru o situaţie de criză; 

b) să reducă daunele pe care criza le poate aduce imaginii unei organizaţii în 
timpul desfășurării ei; 

c) să contribuie la refacerea încrederii publicului în organizaţie, după ce criza 
a fost stopată. 


Managementul situaţiilor de criză constituie o problematică ce a cunoscut 
în ultimele două decenii o dezvoltare rapidă, atât în sfera aplicaţiilor practice, 
cât și în aceea a cercetării. într-o sinteză recentă, trecând în revistă dezbaterile 
din bibliografia de specialitate, Y. Kim, H. Cha și Y.R. Kim (2008, pp. 329-332) 
au opinat că aceste abordări pot fi grupate în patru modele: 


1. modele de management al crizei pe etape: împart evoluţia unei crize in 
diferite etape, si pentru fiecare dintre ele identifică notele specifice și 
propun strategii de acțiune adecvate. Studiile respective pornesc de la 

premisa că fiecare criză are „un ciclu de viata", trecând astfel in mod 
obligatoriu prin anumite faze de dezvoltare. Cel mai cunoscut exponent al 
acestei abordări este S. Fink (1986), care a construit un model bazat pe 
patru etape. Perspectiva ciclică a fost utilizată și de alti cercetători, care au 
elaborat modele în cinci, patru sau trei etape (vezi discuţia din capitolul 
„Etapele evoluţiei unei crize”); 

2. modele de management al crizei sintetice: aduc în prim-plan variabile 
sociale și organizaționale precum factorul tehnologic, factorul sociopolitic 
sau factorul psihologic. Cel mai cunoscut model este cel propus de I. Mitroff 
si T. Pauchant (1992), care, luând în calcul factori precum specificul 
organizației, mecanismele de funcționare, caracteristicile publicurilor impli- 
cate, sistemul social ambiant, au ajuns la concluzia că există două tipuri de 
organizații: cele pregătite pentru criză (proactive) și cele care răspund la 
criză (reactive). Dezvoltând acest model, I. Mitroff (2001) a susţinut că 
există șapte tipuri majore de crize: economice, informaţionale, fizice, 
datorate resurselor umane, reputației, unor acte psihopatologice sau facto- 
rilor naturali. O organizaţie pregătită pentru criză trebuie să ia în calcul 
toate situaţiile posibile si să elaboreze modele de management al crizei 
pentru fiecare dintre ele ; 


3. modele de management al crizei sistemice : sunt concentrate asupra varia- 
bilelor organizaționale și asupra programelor de gestionare a crizelor. 
I. Mitroff și T. Pauchant (1992) au propus un model „al cepei" pentru 
managementul crizei, care trebuie să combine următoarele elemente: 
tehnologia - de exemplu, prezența sau absenţa unor sisteme computerizate 
de gestionare a informaţiilor pe durata crizei; structura organizațională - 
ansamblul de norme, reglementări și proceduri noi de lucru care apar 
pentru gestionarea eficientă a crizei; factorul uman - comportamentele 
membrilor organizaţiei în condiţiile de stres generate de criză; cultura 
corporativă - suma de reprezentări, valori, credinţe create în jurul organi- 
zaţiei (o cultură puternică a întreprinderii poate mobiliza angajaţii să depună 
eforturi suplimentare pentru ieșirea rapidă din criză); psihologia mana- 
gerilor - capacitatea liderilor de a reacţiona lucid și de a crea un mediu 
pozitiv pentru rezolvarea crizei; 


4. modele de management al crizei comunicationale : sunt concentrate asupra 
reacţiilor organizaţiei, mai precis asupra strategiilor de comunicare folosite 
pentru ieșirea din criză. Cel mai cunoscut model este cel propus de T. Coombs 
(1999, 2006), care a elaborat o teorie a strategiilor de răspuns la criză 

inspirată din tradiţiile retoricii (vezi capitolul „Strategii de comunicare de 


criză”). Astfel de strategii se folosesc în mod diferențiat, în funcţie de tipul 
de organizație si de criză. 


4. Planul de management al crizei 


într-o lucrare de referință, K. Fearn-Banks (1996, p. 2) atrage atenţia asupra 
distinctiei dintre managementul crizei și comunicarea de criză: primul este un 
proces de planificare strategică, având scopul de a elimina o parte din riscul 
si nesiguranța datorate evenimentelor negative, astfel încât organizaţia să isi 
mărească șansele de a ţine sub control evoluţia unei crize, iar comunicarea de 
criză reprezintă o sumă de acţiuni concrete de transmitere a mesajelor orga- 
nizatiei către diferitele publicuri, mai ales după ce s-a declanșat criza. 

Referindu-se la partea de planificare strategică, T.W. Coombs (1999, p. 4) 
susține că 


managementul crizelor reprezintă un set de factori conceputi pentru a combate 
crizele și a reduce daunele produse de crize. Altfel spus, managementul crizelor 
încearcă să prevină sau să reducă efectele negative ale crizelor și să protejeze 
organizația, publicurile implicate și domeniul respectiv de pagubele posibile. 


în opinia sa, un Plan de Management al Crizei (PMC) cuprinde o listă 
completă de proceduri (spre exemplu, de la cele de evacuare sau de prim 
ajutor la cele referitoare la locurile unde trebuie plasate utilajele de stingere 
a incendiilor) care trebuie aplicate în toate sectoarele unde ar putea apărea 
o criză. Un asemenea plan reprezintă un instrument de lucru esenţial, 
deoarece: 


Crizele sunt evenimente care se desfășoară sub presiunea timpului și în care 
răspunsurile rapide sunt vitale. Un PMC contribuie la reducerea timpului de 
răspuns prin oferirea informaţiilor de context necesare, prin identificarea respon- 
sabilitatilor și prin atribuirea de sarcini specifice unor persoane bine identificate. 
(...) Pe lângă factorul viteză, PMC creează un sistem de răspunsuri organizate și 
eficiente. PMC oferă un sistem care poate salva vieţi, poate reduce expunerea 
unei organizaţii la factorii de risc și poate permite luarea măsurilor de remediere 
fără a fi efectuate alte analize de detaliu (Coombs, 1999, p. 79). 

O asemenea abordare aduce in prim-plan capacitatea organizatiei de a avea 

o atitudine proactivă, adică de a concepe mecanisme de gestionare a crizei, 

mecanisme care sunt testate, revizuite și implementate prin acţiuni de pregătire 

a personalului. în opinia lui M. Nudell și N. Antokol (1988, p. 20), manage- 

mentul crizelor implică „un set de măsuri anticipative care permit organizației 

să își coordoneze și să-și controleze răspunsurile la o situaţie de criză. 

Managementul eficient al crizei maximizează oportunităţile și reduce peri- 

colele”. 

Elementele majore care ar putea garanta reușita unui asemenea proces sunt 

(pp. 21-23): 

a) implicarea conducerii în elaborarea planurilor de management al crizelor. 
De altfel, studiile arată că, în ultimele decenii, a crescut numărul orga- 
nizatiilor care au realizat importanţa planificării strategice și o aplică: 
dacă în 1984, 53 % dintre companiile americane declarau că au conceput un 
PMC (Coombs, 1999, p. 79), în 2001, numărul lor crescuse la 75% 
(Fowler et al., 2007, p. 89); 

b) determinarea pericolelor și oportunităţilor : atunci când izbucnește o criză, 
nenumărate elemente conjuncturale obturează mecanismele profunde ale 
evenimentului. Surplusul de informaţii confuze atrage după sine dificultatea 
stabilirii semnificației reale a crizei. Scenariile elaborate din timp permit 
recunoașterea rapidă a dimensiunilor majore și eliminarea factorilor minori; 

c) definirea formelor de răspuns: existența unor repertorii de răspunsuri, 

construite și testate din timp, reduce riscurile unor reacții inadecvate ale 

managementului; 

controlarea mediului: acest tip de acţiuni presupune crearea unui mediu de 

lucru pentru echipa care gestionează criza, mediu în care să beneficieze de 

facilităţile tehnice și de băncile de date de care are nevoie pentru a transmite 
mesajele organizaţiei către diferitele publicuri; 

e) limitarea daunelor : chiar dacă unele daune materiale nu pot fi stopate, cele 
referitoare la imaginea și reputaţia organizaţiei pot fi controlate și reduse 
prin acţiuni eficiente de comunicare ; 

f) rezolvarea crizei: este vorba despre acţiunile prin care organizaţia depă- 

seste situaţia de urgenţă creată de criză și se pregătește pentru întoarcerea 

la normalitate; 

întoarcerea la normalitate : managerii trebuie să definească pașii și măsurile 

specifice prin care organizaţia își reia ritmul firesc de activitate ; 


d 

h) evitarea repetării evenimentului: in urma analizei crizei, de la primele 
semne care o anunțau până la rezolvarea ei, managerii pot reconstrui planul 
de management al crizei si să-l ameliorezeze pentru a reduce vulne- 
rabilitatea organizaţiei în fata unor evenimente asemănătoare. 


La rândul ei, A. Reilly (1993, pp. 119-120) identifică cinci tipuri de 
activități esenţiale pentru managementul crizei: sesizarea și diagnosticarea 
problemei; alegerea unui anumit tip de răspuns; mobilizarea resurselor și 
implementarea răspunsului; asigurarea unui flux intern de informaţii; asigu- 
rarea unui flux de informaţii către mediile externe. Aceste activități nu sunt 
strict secvențiale, ci adeseori circulare : este posibil ca, la momentul imple- 
mentării răspunsului, să se descopere că problema nu a fost diagnosticată 
corect, și atunci se revine la primul pas si se reiau operaţiile de gestionare a 
crizei. 

în opinia lui D'Humieres (1994, p. 272), gestionarea crizei presupune 
cinci etape majore: 


a) reacţia „la cald”, care implică asumarea responsabilitatii; 

b) reacţia „gândită”, care implică explicarea situaţiei și inițierea unor acţiuni 
ofensive; 

c) continuarea dezbaterii, care presupune o gradare a intervențiilor și deli- 
mitarea clară a responsabilitatilor; 

d) reluarea iniţiativei, prin acţiuni reparatorii (atunci când este necesar), 
formarea unor alianţe și schimbarea terenului de luptă; 

e) revenirea la normalitate sau gestionarea situaţiei post-criza, care implică o 
strategie de comunicare în măsură să compenseze golurile anterioare și o 
evaluare a evenimentelor din timpul crizei. 


într-o cercetare de anvergură care a permis intervievarea a 350 de manageri 
si specialiști în managementul crizei de la 120 dintre cele mai importante 
firme listate de revista Fortune, T. Pauchant, I. Mitroff și P. Lagadec (1991) 
au identificat cinci tipuri de strategii aplicabile în managementul crizei. Fiecare 
dintre ele dispune de un set specific de activități de gestionare a crizei: 


a) eforturi strategice: această atitudine presupune o nouă filosofie corpo- 
rativa, care integrează managementul crizei în conceptul de excelență 
corporativă și în cel de planificare strategică. Un astfel de model se 
caracterizează prin câteva note distinctive, și anume : în unitatea de gestionare 


b) 


d) 

a crizei (celula de criză) sunt integrați și experți sau persoane din exteriorul 
organizaţiei; aceasta din urmă efectuează numeroase traininguri pentru 
gestionarea crizei și execută anual mai multe exerciţii care simulează diferite 
crize; în urma unor asemenea acţiuni, rezultă un portofoliu extrem de 
diversificat de strategii de management al crizei; 

eforturi tehnice și structurale: crearea unei unităţi de gestionare a crizei, 
dotată cu un buget propriu, dezvoltarea de politici de management al crizei, 
de manuale specifice, alocarea unei săli și a documentaţiei necesare, 
reducerea producției sau îmbunătăţirea siguranţei pentru produsele peri- 
culoase, solicitarea de expertize externe ; 

eforturi de evaluare și diagnosticare: audit pentru determinarea vulne- 
rabilitatilor, a impactului unui accident de producţie asupra mediului, a 
consecinţelor financiare și legale, monitorizarea mediului, instituirea unui 
sistem de detectare a semnalelor crizei, managementul problemelor, analiza 
crizelor trecute, eforturi de cercetare pentru identificarea pericolelor 
potenţiale; 

eforturi de comunicare: acţiuni majore de relaţii publice, training de 
comunicare cu presa pentru membrii unităţii de management al crizei, 
transmiterea de informaţii către membrii comunităţii sau către organizaţiile 
ce ar putea fi implicate în managementul crizei (poliţie, pompieri, spitale), 
acțiuni de lobby, comunicare cu acționarii, apelul la noile tehnologii ale 
comunicării; 

eforturi psihologice și culturale : preocuparea managementului pentru gestio- 
narea crizelor, dezvoltarea relaţiilor cu diferitele ONG-uri, familiarizarea 
angajaţilor cu efectele crizei, sprijinul psihologic pentru angajaţi, infor- 
marea privind comportamentul delincvent, gestionarea stresului, existența 
unei memorii simbolice a crizelor din trecut. 


Autorii studiului au păstrat confidentialitatea asupra instituţiilor analizate ; 


totuși, au remarcat faptul că numai 10% dintre ele ajunseseră, după parcurgerea 
acțiunilor mai simple, la implementarea unor strategii sistemice de manage- 
ment al crizei. Acest lucru este explicabil, deoarece asemenea strategii pre- 
supun eforturi dramatice de schimbare a filosofiei unei întreprinderi - spre 
exemplu, o firmă din industria chimică trebuie să se definească nu numai ca 
sursă de bunuri, ci și ca o potenţială sursă de dezastre ecologice sau de 
accidente cu numeroase victime. 

în termenii unui manager citat in acel studiu, liderii organizaţiilor trebuie 
să treacă de la întrebarea „ce ne poate face rău ? " la întrebarea „ce poate face 
rău clienţilor nostri? "(p. 214). Concluzia acestei ample cercetări atrage atenţia 
asupra faptului că 


managerii și organizaţiile pregătite pentru a face fata crizei, mai precis managerii 
care au dezvoltat strategii sistemice în gestionarea crizelor, au implementat cel 
putin una dintre acțiunile specifice din fiecare grup de eforturi (Pauchant, Mitroff, 
Lagadec, 1991, p. 227). 


Autorii amintiţi atrag atenţia însă că, la modul general, organizaţiile pro- 
movează numai unele tipuri de eforturi: de exemplu, cele tehnice și struc- 
turale erau de 200 de ori mai numeroase decât cele psihologice și culturale. 
Acest fapt poate slăbi capacitatea unei organizaţii de a aplica strategii complexe 
si eficiente de management al crizei. 

în bibliografia de specialitate există diverse modele referitoare la alcătuirea 
unui Plan de Management al Crizei (Barton, 1993, pp. 197-214 ; Fink, 1986, 
pp. 83-85 ; Howard, Mathews, 1985, pp. 157-160; Lerbinger, 1997, pp. 19-30; 
Mitroff, 2001, pp. 27-51). in unele cazuri sunt prezentate numai Planurile de 
Comunicare de Criză (PCC), care însă includ elementele din planurile de 
management. Deoarece oferă cea mai bogată listă de elemente și înglobează 
unitățile pe care le putem identifica în celelalte modele, pentru expunerea de 
față vom folosi schema Planului de Management al Crizei propusă de C. 
Caywood și K. Stocker (1993, pp. 413-426): 


1. misiunea si obiectivele organizaţiei: planul trebuie să includă : a) o pre- 
zentare a misiunii asumate a organizaţiei, a mesajelor fundamentale pe care 
ea le-a transmis publicului și a obiectivelor sale. Acestea constituie baza 
conceptuală pentru construirea PMC, deoarece el trebuie să fie întemeiat 
pe obiectivele, valorile și idealurile specifice organizaţiei, cunoscute. și 
apreciate de publicurile ei. PMC trebuie să arate că organizația nu își 
abandonează misiunea și să explice încă o dată semnificaţia mesajelor care 
explică valorile sale fundamentale; b) o ierarhizare a obiectivelor prio- 
ritare : PMC trebuie să specifice care sunt obiectivele prioritare în situaţia 
de criză, ce vrea organizaţia să realizeze, să prevină, să amelioreze (repu- 
tatia companiei, nivelul investiţiilor, valoarea acţiunilor, protejarea victi- 
melor, menţinerea pe piaţă etc.); c) scopul si mijloacele folosite în imple- 
mentarea PMC: trebuie precizat clar care sunt ţintele vizate de Plan și 

mijloacele puse la dispozitie (resurse materiale, resurse umane, moda- 
litati de evaluare a performanţelor membrilor organizaţiei confruntate cu 
o criză etc.); 

2. istoricul crizelor, crize potențiale: această secţiune ar trebui să includă: 
a) prezentări detaliate ale crizelor cu care s-a confruntat organizaţia și a 
consecințelor lor; b) evaluarea zonelor de vulnerabilitate la criză ale 
organizaţiei. Dacă sunt identificate corect, managementul poate trece la 
măsuri pentru corectarea problemelor sau pentru pregătirea în cazul con- 
fruntării cu o criză. în acest scop, diferitele tipologii ale crizelor sunt 
extrem de utile, deoarece pe baza lor se pot identifica formele de criză 
posibile și gradul lor de probabilitate. în acest sens, I. Mitroff (2001, p. 32) 
susține că o organizaţie trebuie să elaboreze un PMC pentru cel putin una 
dintre crizele din fiecare familie de crize, deoarece o instituţie poate fi 
lovită oricând de un asemenea eveniment; c) auditul vulnerabilitatii la 
crize : pe baza cercetării, trebuie identificate zonele de risc și, pornind de 
aici, trebuie elaborate proiecte de management al problemelor; d) definirea 
caracteristicilor și etapelor crizei și pregătirea personalului pentru a recu- 
noaște semnele prevestitoare ale unei crize (pentru a le deosebi de mani- 
festări care sunt simple incidente sau probleme curente); 


3. primii paşi: PMC trebuie să precizeze : a) formele prin care este anunţată 
criza publicurilor interne și externe ale organizaţiei; b) componenţa celulei 
de criză si responsabilitatile fiecărui membru; c) resursele alocate celulei 
de criză: sală, echipamente (calculatoare, laptop, fotocopiator, linie 
proprie de telefon și fax, acces la Internet, televizoare conectate la canalele 
de știri, aparate de înregistrare video, hârtie, creioane și pixuri etc), baze 
de date (organigrama instituţiei, numerele de telefon și adresele de e-mail 
ale liderilor organizaţiei, dosarul organizaţiei, harta zonelor de risc, lista 
experților care pot fi consultaţi etc.) și un ,,kit" pentru deplasarea în 
teritoriu (telefon mobil, cameră de filmat și fotografiat, laptop, bani, lista 
persoanelor de contact etc.); d) fixarea unui centru de comunicare cu 
presa (o sală specială, cu dotările necesare, dosarul de presă, fișiere de 
presă etc. - vezi, pe larg, în capitolul „Comunicarea cu presa în timpul 
crizei"); 

4. audientele : in Plan vor fi definite tipurile de publicuri ale organizației: 
a) publicuri interne : managementul, actionarii, angajatii, sindicatele, pensio- 
narii; b) publicurile externe: clienţii, furnizorii, partenerii de afaceri, 
distribuitorii, unele firme competitoare, agenţiile guvernamentale, instituțiile 

legislative, mass-media, familiile angajaţilor, comunitatea învecinată etc.; 
c) PMC trebuie să includă și mijloacele prin care pot fi atinse aceste 
publicuri (convorbiri directe, apeluri telefonice, scrisori sau e-mailuri, 
şedinţe, videoconferinte, presa internă, comunicate, dosare de presă, con- 
ferinte de presă etc), persoanele care răspund de transmiterea mesajelor 
pentru fiecare categorie de public, precum și mijloacele prin care se 
colectează informaţiile provenite de la aceste publicuri (discuţii, apeluri 
telefonice, e-mailuri, sondaje de opinie, focus-grupuri etc.); 

5. mass-media : PMC trebuie să includă următoarele aspecte specifice comu- 
nicării cu presa: a) definirea politicii de comunicare a organizației, b) sta- 
bilirea persoanei care coordonează comunicarea cu presa: aceasta se va 
ocupa de centralizarea, verificarea și selectarea informaţiilor, de alegerea 
purtătorului de cuvânt și de pregătirea sa, de monitorizarea fluxului de 
informaţii de la și către publicurile interne și externe; c) identificarea 
purtătorului sau purtătorilor de cuvânt pe perioada crizei; d) constituirea 
băncii de date referitoare la organizație si actualizarea ei permanentă; 
e) stabilirea cadrului legislativ și deontologic al comunicării cu presa; 

6. simularea situației de criză: după definitivarea PMC, este necesară verifi- 
carea eficacităţii sale prin simularea unei situaţii de criză și testarea 
fiabilitatii procedurilor, echipelor și a documentelor realizate ; 

7. evaluarea : această componentă a Planului se poate realiza după o simulare 
sau după încheierea unei crize reale. Pentru obţinerea unei evaluări corecte 
este nevoie de: a) discuţii și interviuri cu reprezentanţi ai publicurilor 
interesate, astfel încât să se poată stabili modul în care au trăit și interpretat 
criza; b) efectuarea unor cercetări (prin chestionare, focus-grup, interviu 
în profunzime) cu persoanele implicate în celula de criză - se urmărește 
verificarea felului în care a funcţionat fiecare element al PMC, de la 
echipamente până la strategiile de comunicare recomandate ; c) analizarea 
cuverturii crizei în mass-media, pentru a se identifica dacă fluxul de 
informaţii a circulat corect, dacă au apărut informaţii incorecte (eventual 
din ce surse), felul în care presa a atribuit responsabilitatile etc. De 
asemenea, se pot realiza discuţii cu jurnaliștii, pentru a se stabili dacă au 
fost mulțumiți de felul în care organizaţia a comunicat cu presa; d) ana- 
lizarea impactului crizei asupra funcţionării organizaţiei: consecinţe finan- 
ciare, efecte asupra desfășurării activităţilor, impactul asupra publicurilor - 
astfel se verifică eficiența PMC și raportul dintre costurile lui și costurile 
crizei; e) compararea felului in care a fost gestionată criza în raport cu 

strategiile utilizate de alte organizaţii confruntate cu crize similare; f) 
ameliorarea PMC prin includerea modificărilor necesare; g) transfor- 
marea crizei și a felului în care a fost gestionată într-un studiu de caz care 
poate fi folosit în pregătirea personalului și în elaborarea altor PMC. 


Activităţile de elaborare și aplicare a Planului de Management al Crizei 
sunt efectuate de o celulă de criză. în bibliografia de specialitate apar diverse 
formule pentru a denumi această entitate. Mai mult, atribuţiile ei sunt adeseori 
amestecate : ea reprezintă entitatea care are misiunea strategică de concepere 
a unui Plan de Management al Crizei, dar și cea cu funcţiile practice de 
implementare a planului de management, precum și aceea care stabilește și 
aplică strategiile de comunicare de criză. Ne vom ocupa, în cele ce urmează, 
de atribuţiile legate de activitatea de alcătuire si implementare a Planului de 
Management al Crizei. 

Structura celulei este precizată într-un document care cuprinde numele 
membrilor ei, aria lor de competență, misiunea în cadrul celulei, adresele și 
numerele de telefon. La această listă se mai poate adăuga o alta, cuprinzând 
consultantii sau specialiștii externi la care se poate face apel. Celula de criză 
este „un grup transversal și funcţional care cuprinde acele persoane desemnate 
să gestioneze orice fel de criză” (Coombs, 1999, p. 63). Ea are trei mari 
sarcini : 


1. să conceapă un Plan de Management al Crizelor. El se realizează după ce 
au fost stabilite, prin diferite metode de cercetare, aspectele vulnerabile ale 
organizaţiei. PMC trebuie să anticipe şi să răspundă la majoritatea tipurilor 
de crize cu care s-ar putea confrunta organizaţia respectivă ; 

2. să aplice acest plan. Aplicarea PMC se face mai întâi în simulările unor 
crize și apoi în confruntarea cu crizele reale ; 

3. să reacționeze eficient la problemele neanticipate și neincluse în PMC. 
Nici un plan nu poate anticipa toate detaliile unei crize : de aceea, celula de 
criză trebuie să fie capabilă să ofere soluţii pentru acele probleme care nu 
au fost prevăzute în PMC, dar care pot interveni oricând într-o criză reală. 


Celula de criză este compusă din mai multe persoane, cu sarcini precise 
(Ogrizek, Guillery, 1997, pp. 107-109). Ea este condusă de un manager al 
crizei, care colaborează cu conducerea organizației, coordonează munca 
celorlalți membri ai echipei și ia deciziile strategice și tactice necesare. El 

trebuie să aibă o perspectivă de ansamblu asupra problemelor implicate de 
acel tip de criză, dar și o viziune concretă, operativă pentru rezolvarea 
evenimentelor conjuncturale. 


Celula de criză mai poate cuprinde și un adjunct al managerului, care îl 


poate ajuta la supravegherea îndeplinirii sarcinilor de către echipă. De ase- 
menea, poate avea mai mulți responsabili coordonatori: 


a) 


b) 


c) 


d) 


g) 


un coordonator al centrului de control al crizei, care se ocupă de coor- 
donarea aspectelor tehnice, de la retragerea unor loturi de produse până la 
demersurile de limitare a efectelor poluării; 

un coordonator pe probleme de logistică, ce are în grijă mobilizarea tuturor 
resurselor materiale de intervenție si de comunicare; 

un coordonator responsabil cu problemele de securitate, care se ocupă de 
problemele legate de siguranța personalului, a consumatorilor, a membrilor 
comunității etc. ; 

un coordonator responsabil de problemele de mediu, necesar in crizele ce 
au impact asupra naturii, pentru a analiza și preveni deteriorarea acestuia; 
un coordonator pentru comunicarea internă, care trebuie să identifice, să 
monitorizeze și să rezolve toate problemele legate de informarea în inte- 
riorul organizaţiei; 

un coordonator al comunicării externe, ce trebuie să anticipeze acțiunile de 
comunicare cu mass-media, realizând mesaje de poziţionare a organizației 
pentru fiecare tip de criză potenţială. De asemenea, va trebui să aplice 
sisteme de urmărire a fluxurilor informaţionale din presă și să instiinteze 
membrii celulei asupra acestor evoluţii; 

un coordonator care se ocupă de relaţia cu victimele, care trebuie să 
anticipeze situaţiile care pot genera victime, tipul și dimensiunea pierderilor 
umane, formele de comunicare cu victimele rămase în viata și familiile 
lor; 


h) un coordonator juridic, care va determina implicaţiile legale ale posibilelor 


crize, va aproba documentele emise și va veghea asupra legalităţii acțiunilor 
din timpul crizei; 

un responsabil cu secretariatul celulei, care va tine evidenţa derulării PMC, 
va urmări ca activităţile fixate să fie îndeplinite și va reaminti membrilor 
celulei activităţile planificate. 


în mod evident, componenţa echipei va fi diferită de la un eveniment la 


altul. Pe lângă pesoanele menţionate mai sus, în funcţie de natura crizei, vor 

putea fi incluși directorul tehnic, șeful departamentului financiar, responsabilul 
cu resursele umane, șeful departamentului de marketing, juristul și alti spe- 
cialiști cu competenţe în sfera de acţiune a crizei. în documentele constitutive 
ale celulei de criză sunt cuprinse sarcinile fiecărui membru al echipei pe 
timpul crizei (în aceste perioade, membrii echipei vor fi degrevati de respon- 
sabilitatile curente). 

Managementul crizelor este o activitate de grup în care se iau, în colectiv, 
decizii cruciale. De aceea, cunoștințele, abilităţile și trăsăturile de caracter ale 
membrilor celulei de criză trebuie să corespundă acelor responsabilități. în 
opinia lui W.T. Coombs (1999, pp. 63-65), alegerea membrilor celulei de 
criză se va face în funcţie de sarcinile pe care trebuie să le îndeplinească: 


- să acţioneze ca o echipă pentru a facilita atingerea obiectivelor celulei de 
criză; 

- să conceapă și să aplice PMC pentru a facilita adoptarea unor răspunsuri 
organizaționale eficiente; 

- sa adopte în colectiv deciziile necesare rezolvării eficiente a problemelor 
cu care se confruntă celula de criză; 

- să asculte părerile celorlalți pentru a colecta cât mai multe informaţii 
despre criză. 


5. Comunicarea de criză : 


Domeniul comunicării de criză implică numeroase activități cu conţinut stra- 
tegic și tactic. în unele lucrări de specialitate, ele apar nediferentiat, contopite 
cu activităţile specifice managementului crizelor (vezi, de exemplu, Coombs, 
1999). în cele mai multe volume însă, ele sunt individualizate ca tehnici de 
comunicare specifice sferei relaţiilor publice. P. D'Humieres (1994, p. 272) 
susține că, din perspectiva comunicării cu diferitele tipuri de publicuri ale 
unei organizații, 


principiul fundamental al gestionării crizei constă în asumarea imediată a respon- 
sabilitatii, pentru a se recâștiga încrederea publicului, dacă aceasta a dispărut, sau 
pentru a o menţine și dezvolta. (...) în aceste condiții, conducerea trebuie să evite 
să dea impresia că pierde controlul și că nu este la înălțimea morală, psihologică 
și tehnică a situaţiei cu care se confruntă. 

Confruntata cu asemenea situații critice, organizația poate eșua in con- 
trolarea crizei din cauza unor factori bine definiti. în opinia vicepreședintelui 
American Bank, Ronald Rhody, aceștia sunt ,,ignoranta, aroganta, neglijenta 
și nechibzuinta" (apud Newsom et al, 1993, p. 552). 

Ignoranta se naște din incapacitatea de a obține informaţiile adecvate 
despre mediul organizaţiei (concurenţă, posibili aliaţi, tendinţe generale și 
specifice etc). 

Aroganta apare din cauza subestimării puterii partenerilor și concurenţilor. 

Nechibzuinta vine din acţiunea pripită (determinată de lipsa de informații 
sau de absenţa unor strategii de acţiune pe timp de criză deja planificate) și 
conduce la greșeli grave. 

Neglijenta înseamnă să nu ai grijă ca versiunea ta asupra evenimentelor să 
fie distribuită rapid presei sau să nu te ocupi de angajaţii organizaţiei, de 
familiile victimelor, de clienţi, furnizori sau alte instituţii pe care criza orga- 
nizatiei tale le afectează. 

în acest sens este demn de menţionat un sondaj realizat în 1993 pe 
1.000 de persoane adulte din SUA, conform căruia 95% au declarat că sunt 
impresionate mai mult de încercarea unei companii de a minţi în timp de criză 
decât de criza propriu-zisă, iar 65% considerau că răspunsurile de tip no 
commeni sunt o încercare de a-și ascunde vinovăția (Lerbinger, 1997, p. 30). 

Asa cum preciza K. Fearn-Banks (1996, p. 2), „comunicarea de criză este 
comunicarea dintre organizație și publicurile sale înainte, în timpul și după 
evenimentele negative. Această comunicare este astfel proiectată încât să 
reducă elementele periculoase care ar putea afecta imaginea organizaţiei”. 

Pe de altă parte, după D.W. Guth și C. Marsh (2000, p. 393), comunicarea 
de criză implică patru mari tipuri de activităţi: evaluarea riscurilor, plani- 
ficarea comunicării de criză, răspunsul și refacerea organizaţiei. Cele două 
abordări, una axată pe perspectiva temporală, iar cealaltă pe categoriile de 
acţiuni, sunt complementare : în etapa ce precedă apariţia crizei se desfășoară 
activităţile de evaluare a riscurilor și de planificare a comunicării de criză. 
Comunicarea de criză, sau răspunsul, implică o multitudine de activităţi de 
transmitere a unor mesaje către diferitele publicuri ale organizaţiei: publicurile 
interne, mass-media, acționarii, autorităţile, comunitatea etc. După trecerea 
crizei, au loc acţiuni de refacere a organizaţiei și de evaluare a comunicării. 

9.1. Activităţi înainte de declanșarea crizei 


Așa cum observă S. Fink (1986, p. 96), „cel mai bun moment pentru a începe 
comunicarea de criză este atunci când nu există nici o criză și când este posibil 
să creezi o rezervă de bunăvoință”. în perioadele de normalitate, specialiștii în 
relații publice lucrează, pe baza tehnicilor de management al problemelor, la 
monitorizarea organizației și a mediului, pentru a identifica sursele unor 


posibile crize si elaborează Planul de Comunicare de Criză. 


5.1.1. Evaluarea riscurilor 


Această activitate se bazează pe identificarea diferitelor ameninţări existente 
în mediul în care operează organizaţia. O evaluare corectă a riscurilor este, de 
fapt, o parte importantă din activitatea de management al problemelor. în 
acest scop, se poate face apel la consultanţi din cadrul unor firme specializate 
sau la specialiștii organizaţiei, care se constituie într-o echipă de planificare a 
crizei (planning crisis team). 

Planul include o listă foarte bogată, de la impactul condiţiilor climaterice 
la cel al frământărilor politice, de la accidentele de muncă posibile la reacțiile 
diverselor organizaţii religioase sau civice, de la acţiunile unor grupuri răuvoi- 
toare la erorile proprii de concepere sau producţie etc. în acest scop, va fi 
formată o echipă de planificare, alcătuită din conducerea organizaţiei, șeful 
departamentului de relaţii publice și conducătorii altor departamente (care ar 
putea fi implicate în criză) din cadrul organizaţiei, cum ar fi: directorul 
tehnic, responsabilul cu resursele umane, un jurist, responsabilul cu securitatea 
organizaţiei etc. Ei vor identifica posibilele dezastre sau conflicte cu care s-ar 
putea confrunta organizaţia. De asemenea, vor analiza crizele prin care a mai 
trecut organizaţia și vor încerca să-și imagineze lucrurile cele mai dramatice 
pe care aceasta le-ar putea suferi. 


Această etapă se plasează în perioadele de normalitate, în care organizaţiile 
se dezvoltă, acumulează beneficii și prestigiu, încearcă să își construiască o 
reputaţie. Dar ea este și perioada în care trebuie să se gândească la zile negre, în 
care seamănă și îngrijesc ceea ce ar trebui să culeagă în momentele de criză. 
Cu alte cuvinte, este perioada in care managerii, specialiștii în relaţii publice, 
precum și specialiștii din alte domenii formează echipele care urmează să 
identifice eventualele situaţii de criză cu care organizaţia s-ar putea confrunta. 

La baza acestui proces trebuie sa stea, in primul rand, istoria organizatiei, 
mai precis crizele cu care s-a confruntat în trecut. în al doilea rand, analiza 
experienţelor altor organizaţii, din același domeniu sau din domenii apropiate, 
care au avut de-a face cu diferite tipuri de crize și, în al treilea rând, experiența 
practicienilor de relaţii publice, depozitată fie în cărți, studii de profil, articole 
din presă, fie în memoria celor care s-au specializat în acest câmp de activitate. 

După ce se stabilește o listă a eventualelor crize cu care s-ar putea confrunta 
organizaţia si se determină tipologia lor, se construiesc scenarii pentru fiecare 
categorie de criză, de obicei fiind imaginate cele mai rele situaţii cu putinţă. 
Astfel, în cazul unei companii de transport aerian, este de la sine înţeles că o 
criză poate fi declanșată de prăbușirea unui avion. Acesta este însă numai 
punctul de pornire. Așadar, nu este totuna dacă se prăbușește un avion având 
la bord 2-3 persoane sau unul ce transportă 150 de persoane. Dacă alegem al 
doilea caz (în care sunt afectate mai multe publicuri, și impactul mediatic este 
mai puternic), nu este totuna dacă avionul se prăbușește într-o zonă nepopulată 
sau deasupra unei localităţi. Rămânând la ultima versiune (pagube mari, 
numeroase instituții implicate), nu e totuna dacă este vorba de o localitate mai 
mică sau de o metropolă cu sute de mii, poate chiar milioane de locuitori. La 
fel, în cazul ultimei variante (pot fi afectate blocuri, sedii guvernamentale sau 
ale marilor corporaţii), nu este totuna dacă avionul se prăbușește noaptea sau 
în plină zi (ceea ce implică atingerea unor interese naționale) și nu este 
totuna dacă avionul cade în urma unei defecţiuni tehnice sau a unui act 
terorist. Un asemenea scenariu, care părea imposibil, o construcţie ficțională 
si irelevanta pentru gestionarea crizei, a devenit realitate odată cu atentatele 
din 11 septembrie 2001. 

S. Fink (1986, pp. 36-46) a elaborat o diagramă a crizelor (crisis plotting 
grid) bazată pe două axe: valoarea impactului crizei {crisis impact value) şi 
factorul de probabilitate a crizei {crisis probability factor). Pe prima axa. 
amploarea crizei este determinată cu ajutorul a cinci întrebări (fiecare fiind 
punctată pe o scară de la 0 la 10): 


1. Dacă o criză riscă să crească în intensitate, cât de mare este această 
intensitate si cât de repede se poate produce creșterea ? 

. în ce măsură va intra criza în sfera de interes a autorităților și a mass-mediei ? 

în ce măsură va influenţa criza activităţile normale ale organizaţiei? 

în ce măsură organizaţia este vinovată de declanșarea crizei? 

. în ce măsură este afectată organizația de respectiva criză? 


ABR WN 

De exemplu, in cazul unei crize produse de intoxicatii alimentare (cazurile 
Burger Max, Jack in the Box, Odwalla, iaurturile Danone sau carnea cu 
dioxină) există șanse mari ca respectiva criză să crească repede în intensitate, 
să devină imediat un subiect de interes pentru mass-media, iar organizaţia să 
intre sub investigația autorităților din domeniu, și publicul să o perceapă 
drept vinovată de declanșarea crizei. în același timp, sunt șanse mai mici ca 
o asemenea criză să afecteze mersul normal al operaţiunilor companiei și 
șanse direct proporționale cu numărul de victime ca firma să fie grav afectată 
de criză. 

Pe a doua axă, probabilitatea crizei este determinată pe o scară de la 0 la 
10, în care 0 reprezintă probabilitatea zero de ivire a unei crize, iar 10 
certitudinea apariţiei unei crize. în cazul de mai sus, există întotdeauna pro- 
babilitati suficient de mari ca o asemenea criză să se producă. 


Valoarea de impact a crizei 


10 


Ridicat/Seazut Ridicat/Ridicat 


Scăzut/Scăzut Scăzut/Ridicat 


Cele două axe, împărţite fiecare în zece unităţi, formează prin intersectarea 
lor un „barometru al crizelor" : cadranul din dreapta sus, unde sunt grupate 
valorile maxime, reprezintă acele crize potenţiale deosebit de periculoase, cel 
din stânga sus și cel din stânga jos trimit la crize cu un potenţial distrugător 
mai redus, iar cadranul din dreapta jos se referă la crize mai puţin ame- 
nintatoare. 

Folosind acest model si referindu-ne la firmele din sectorul alimentar, am 
putea spune ca acele crize care au afectat Burger Max si Odwalla se plaseaza 
in cadranul din dreapta sus, iar cele care au lovit Danone sau producatorul 
sucului Tropical Fantasy, in cadranul din stânga sus, în timp ce criza cărnii 
contaminate cu dioxină din România, în 2008, în cadranul din stânga jos. Dacă 
ne gândim la marile corporaţii din domeniul petrochimic, atunci aproape toate 
cazurile de crize, de la Bhopal la Exxon Valdez, s-au plasat în cadranul din 
dreapta sus. 

După ce se încheie operaţiunile de construire a scenariilor unor crize 
posibile, se trece la pasul următor, și anume la elaborarea planului de comu- 
nicare de criză pentru fiecare dintre tipurile de criză identificate anterior. 


5.1.2. Planificarea comunicării de criză 


A doua etapă, poate cea mai importantă, este dominată de activitățile privind 
elaborarea unui Plan de Comunicare de Criză (PCC). Majoritatea celor care 
au studiat crizele și au scris despre gestionarea crizei (Barton, 1993 ; Coombs, 
1999; Fearn-Banks, 1996, 2002; Gottschalk, 1993; Lagadec, 1993, 1994, 
1995; Lerbinger, 1997; Mitroff, 2001; Newsom ef al., 1994; Nudell, 
Antokol, 1988 ; Ten Berge, 1990) au arătat că, pentru un management eficient 
al crizei este nevoie să se întocmească, încă din perioadele de calm, un plan 
de comunicare de criză. El este realizat de specialiștii în relaţii publice - care, 
conform tuturor autorilor din domeniul managementului crizei, trebuie să fie 
implicaţi în toate etapele și în toate evenimentele asociate unei crize. 


PCC are, de obicei, forma unui dosar cu instrucţiuni. El trebuie să fie 
astfel organizat încât specialiștii în relaţii publice să poată găsi cu ușurință 
secţiunile specifice. De asemenea, trebuie să reziste la situaţiile neprevăzute 
ale unor crize - de aceea, nu se recomandă păstrarea sa exclusiv pe calculator, 
în condiţiile în care acesta ar putea fi afectat de incendii, cutremure sau chiar 
simple întreruperi de curent. 

Planul de Comunicare de Criză vizează aceleași publicuri ale unei orga- 
nizatii care sunt vizate si de campaniile de comunicare obișnuite. O organizaţie 
trebuie să aibă mai multe PCC, adaptate diferitelor tipuri de crize inventariate 
în etapele precedente. Un PCC pentru un incendiu este diferit de cel pentru un 
produs de proastă calitate: publicurile sunt (pot fi) diferite, mass-media 
vizate sunt (pot fi) diferite, mesajele transmise sunt (pot fi) diferite. Astfel de 
planuri facilitează comunicarea cu diversele tipuri de public, dar nu sunt un fel 

de formule magice care să asigure un succes sigur, ci doar un ghid de acţiune, 
flexibil, care organizează acţiunile și formele de comunicare. în opinia lui 
K. Fearn-Banks (1996, pp. 25-33; 2002, pp. 29-39), un asemenea plan 
trebuie să cuprindă: 


Coperta. Conţine titlul planului și data la care a fost elaborat sau revăzut. 
Pe copertă se precizează faptul că document este de uz intern (confidential) și 
că nu este permisă multiplicarea sau difuzarea lui neautorizată. 

Introducerea. Trebuie scrisă de unul dintre liderii organizației și subliniază 
importanța PCC, relevă rezultatele estimate și atrage atenția asupra obli- 
gativitatii respectării prevederilor planului. 

Aprobarea. Membrii celulei de criză și conducerea organizaţiei semnează 
de luare la cunoștință și se angajează că vor respecta prevederile planurilor de 
management al crizei și de comunicare de criză. Acest fapt sporește respon- 
sabilitatea echipei si a conducerii organizaţiei fata de prevederile planurilor. 

Simulări ale crizei. Documentul reprezintă o planificare a datelor la care 
se va efectua o simulare a crizei și o verificare a eficacitatii planului. Cerce- 
tările de profil (Coombs, 1999, p. 79) arată că, inclusiv la instituţiile care au 
Planuri de Management al Crizei și Planuri de Comunicare de Criză bine puse 
la punct, înnoirea lor se face rar, tocmai din cauza faptului că managementul 
de vârf, aglomerat de multiplele obligaţii profesionale, ignoră importanţa unor 
simulări periodice și a îmbunătăţirii acestor strategii. 

Acţiunile și tehnicile de comunicare prevăzute pentru crizele cele mai 
probabile trebuie să fie simulate cel puţin o dată pe an, dacă nu și mai des. 
Chiar dacă în timpul unei crize reale pot să apară unele căi de acţiune diferite, 
simulările permit verificarea pregătirii celulei de criză și a capacităţii de 
reacție a celorlalți membri ai organizaţiei. 

Scopuri și obiective. Ele exprimă principiile de acţiune ale organizației în 
situaţii de criză și politicile prin care urmează să fie atinse. De asemenea, pot 
fi precizate acele informaţii sau politici care, din motive ce variază de la o 
organizaţie la alta, nu pot fi făcute publice. 

Lista publicurilor implicate. Cuprinde publicurile interne și externe cu 
care trebuie să se comunice în timpul crizei (membrii Consiliului de Admi- 
nistratie, acţionarii, partenerii financiari, investitorii, clienţii, furnizorii, 
salariaţii, liderii comunităţii în care activează organizaţia, organizaţiile de 
același profil, mass-media, sindicatele, oficialităţile guvernamentale etc). 


168 | Comunicarea de criza 


Mijloacele de informare a publicurilor implicate si a altor categorii de 
public. Pentru a se asigura transmiterea eficientă a informaţiilor, este necesară 
pregătirea din timp a unui sistem specific de informare, cu suporturile tehnice 
adecvate de transmitere, care trebuie puse la punct pentru fiecare tip de public 
(telefonul pentru membrii conducerii; ședințele sau afisajul pentru salariaţi; 
faxul, e-mailul sau telefonul pentru mass-media). 

Echipa de comunicare de criză. Ea are un lider (care poate fi, dar nu este 
obligatoriu, șeful departamentului de relaţii publice al organizației). El trebuie 
să menţină fluxul de informaţii cu managementul de vârf, să ia decizii privind 
strategiile de comunicare de criză, să aprobe materialele elaborate de echipă. 
Liderul poate fi ajutat de un adjunct, care preia îndeosebi problemele legate de 
logistică (pregătirea sălii alocate echipei, a echipamentelor, rezolvarea pro- 
blemelor tehnice curente). Ceilalţi membri ai echipei pregătesc comunicatele 
de presă, contactează jurnaliștii, transmit informaţii angajaţilor sau altor tipuri 
de public, răspund la apelurile telefonice etc. 

Purtătorul de cuvânt. Persoana desemnată să aibă acest rol are misiunea 
de a gestiona consistenţa și acurateţea mesajelor pe care organizația le transmite 
către publicurile ci. Ea trebuie să fie un bun comunicator atât în interiorul 
organizaţiei și al echipei cu care lucrează, cât și în relaţiile cu jurnaliștii 
(capacitatea de a asculta și de a răspunde în mod adecvat). Purtătorul de 
cuvânt trebuie să fie ales cu mare grijă, deoarece, pentru public, el reprezintă 
organizaţia sau compania. Unii autori recomandă ca el să fie unul dintre 
membrii conducerii organizaţiei, deoarece, astfel, va fi perceput ca o persoană 
care exprimă un punct de vedere oficial. Alții susțin că, dacă liderul orga- 
nizatiei nu are abilități de comunicare și nu este foarte telegenic, este de dorit 
ca un specialist în relaţii publice să preia aceste atribuţii. De asemenea, 
trebuie să cunoască toate aspectele crizei, să înţeleagă toate implicaţiile ei, să 
aibă responsabilitatea și autoritatea de a vorbi în numele organizaţiei, să fie 
o persoană rațională, preocupată de problemele organizației, sensibilă la 
grijile persoanelor afectate de criză, decisă să contribuie la rezolvarea 
situaţiei create. 


Este extrem de important ca în timpul crizei să existe un singur purtător de 
cuvânt, care să exprime un punct de vedere unic. Acest lucru trebuie să fie 
cunoscut de ceilalți membri ai echipei de criză și ai organizației: astfel, se vor 
evita declaraţiile contradictorii sau confuze venite din partea lor, declaraţii 
care dau impresia că în interiorul organizaţiei este haos și că evenimentele nu 

sunt stăpânite și monitorizate in mod coerent. Desigur că el va fi ajutat de alti 
specialiști, care, in anumite situaţii, pot să-l înlocuiască pentru acțiuni de 
comunicare cu presa de mai mică importanţă. 

Deoarece este ,,omul-cheie" în relaţiile cu întreaga presă, este necesar ca 
el să posede cunoștințele și abilităţile necesare unei comunicări eficiente cu 
jurnaliștii (vezi, pe larg, capitolul „Comunicarea cu presa în timpul crizei”). 

Centrul de control al crizei. Este locul unde se va desfășura activitatea 
echipei de management al crizei. O. Lerbinger (1997, p. 25) arată că unele 
organizaţii preferă să stabilească un centru aparte (diferit de centrul de presă 
obișnuit) consacrat numai activităţilor de comunicare de criză. Acest centru 
este format din cel puţin două încăperi, una suficient de mare pentru a putea 
fi oricând transformată în sală pentru conferințele de presă, și una destinată 
activităţii celulei de criză și, dacă este cazul, interviurilor individuale solicitate 
de ziariști. 

Aceste încăperi trebuie să fie bine dotate și operaţionale: să conţină 
suficiente mese și scaune, copiator, linii telefonice directe, faxuri, aparatură 
video și audio, calculatoare cuplate la reţea, hărți, cărți de telefoane, blocno- 
tesuri, papetărie (pixuri, creioane, hârtie etc). In plus, aici trebuie să se afle 
dosarele de presă actualizate, conţinând materiale documentare despre orga- 
nizatie, fotografii din diversele ei sectoare sau ale oamenilor din organizaţie, 
statistici etc. De asemenea, existența Intranetului și a Internetului poate 
simplifica munca de căutare a informaţiilor și poate mări viteza de acces la 
băncile de date (în special la cele interne prin Intranet). în plus, crearea unui 
site referitor la criza respectivă, unde sunt plasate informaţiile relevante și 
actuale, permite publicurilor implicate, dar și altor categorii de public, un 
acces rapid la date și conferă mai multă credibilitate organizaţiei (transparenţa 
este un factor care mărește încrederea publicului într-o instituţie). 

Lista cu personalul de intervenţie. într-o criză apar diferite situaţii de 
urgenţă, care solicită implicarea unor specialiști din cele mai diverse domenii 
de activitate. O asemenea listă va cuprinde numerele de telefon, adresele și 
numele unor oficialități de la Serviciul de Ambulanta, spitale, Poliţie, Parchet, 
regia de apă, compania de electricitate etc. Totodată, este util să existe și 
datele de contact ale reprezentanţilor guvernamentali și ai administraţiei locale. 

Lista cu purtătorii de cuvânt ai altor organizaţii. în situaţii de criză 
declanșate de dezastre naturale sau accidente tehnice, presa va cere luări de 
poziţii și de la alte oganizatii implicate în gestionarea crizei. De aceea, este 


170 i Comunicarea de criza 


necesar sa existe o listă cu datele de contact ale acestor specialiști din Poliţie, 
Primărie, Pompieri, spitale etc. Adeseori, ei au nevoie de mai multe informaţii, 
iar organizaţia în criză trebuie să se asigure că cei care se pronunţă în mod 
oficial dispun de o versiune completă și corectă asupra evenimentului. 

Fișierele de criză. După oficialități, jurnaliștii constituie următorul public 
care trebuie informat despre situaţia de criză. Orice departament de relaţii 
publice sau birou de presă al unei organizaţii trebuie să aibe fișiere de presă 
actualizate. în situaţiile de criză, aceste documente sunt cu atât mai importante 
cu cât evenimentul respectiv este mai grav. Astfel, uneori este nevoie ca într-o 
oră sau două să fie trimise urgent comunicate de presă sau să fie convocată o 
conferință de presă neprevăzută. Fără fișiere de presă aduse la zi, bine 
structurate și complete, nici una dintre aceste forme importante de comunicare 
cu mass-media nu va putea fi realizată. De asemenea, trebuie să se adune din 
timp și să se reactualizeze documentaţia referitoare la organizație, docu- 
mentatie care va putea fi pusă la dispoziţia jurnaliștilor pentru a servi drept 
sursă de informare, imediat după declanșarea crizei. 

Băncile de date. Sub presiunea crizei este greu să se obțină date statistice 
sau de arhivă. De aceea, este bine ca ele să fie deja grupate în dosare 
documentare. în această categorie intră materiale precum rapoartele anuale, 
manualele de proceduri și de asigurare a calităţii sau a securităţii, istoricul 
organizaţiei, scurte fişe biografice ale liderilor, fotografii, adresele imobilelor 
organizaţiei şi harta lor, date privind numărul de angajaţi și structura orga- 
nizatorică etc. De asemenea, pot fi pregătite schiţe de comunicate de presă 
adecvate fiecăreia dintre tipurile de criză determinate în procesul de evaluare 
a riscurilor. 

Mesaje. Pentru fiecare categorie de public trebuie construit un mesaj 
specific, în funcţie de interesele și gradul de implicare ale fiecărui public în 
viaţa organizaţiei. în plus, trebuie prevăzută o declarație comună pentru toate 
publicurile, în care să se precizeze natura crizei, datele de bază despre aceasta, 
măsurile luate de organizaţie pentru stoparea sau limitarea crizei, pierderile, 
victimele sau persoanele afectate, impactul asupra mediului sau asupra altor 
organizaţii. în această declaraţie, organizaţia trebuie să își asume responsa- 
bilitatea (dacă situaţia de criză s-a declanșat din cauza ei) şi nu să-i acuze pe 
alţii, dacă vinovăția lor nu este evidentă. 

Site-ul organizaţiei. O parte importantă a mesajelor pot fi plasate pe 
pagina Web a organizaţiei, unde vor fi imediat accesibile diferitelor categorii 

de public. in PCC se precizeaza tipul de mesaje care vor fi plasate pe site, 
crearea de adrese pentru comunicarea cu publicurile, persoanele responsabile 
de actualizarea permanentă a informaţiilor. Așa cum am arătat (vezi capitolul 
„Comunicarea cu presa"), unii autori recomandă chiar crearea unor shadow 
siies pentru diferite forme de crize, site-uri care nu sunt vizibile în condiţii 
normale, dar pot deveni imediat operaţionale dacă și când se declanșează 
criza. 

Planul de Comunicare de Criză trebuie să fie văzut și aprobat de conducere 
si de diferiți specialiști din diverse sectoare de activitate ale organizației. După 
ce se fac corecturile necesare, se finalizează și se distribuie spre informare 
tuturor membrilor organizaţiei care ar putea fi implicaţi în situaţiile de criză. 
PCC trebuie revăzut și îmbunătăţit periodic. 


5.2. Comunicarea în timpul crizei 


5.2.1. Răspunsul initial 


De îndată ce s-a declanșat criza, se trece la aplicarea Planului de Comunicare 
de Criză. Dacă acesta a fost bine alcătuit, dacă s-au luat deciziile corecte, în 
consens cu strategiile fixate de PCC, organizaţia va fi recompensată prin 
limitarea efectelor negative ale crizei și păstrarea încrederii publicurilor-cheie. 
în aceste momente, este esenţial ca organizaţia să reacționeze rapid și să 
transmită tuturor publicurilor afectate sau interesate de criză un răspuns 
inițial: acesta este reprezentat, de obicei, de prima declaraţie a purtătorului 
de cuvânt. 

Orice criză declanșează o foame de informaţii, exprimată în primul rând 
prin cererile formulate de mass-media. Dacă organizaţia nu răspunde repede 
acestor nevoi, atunci un alt grup va distribui informaţia, iar aceasta poate fi 
incompletă sau eronată. Răspunsul nu trebuie să fie numai rapid, ci si consistent: 
să conţină informaţii exacte, necontradictorii (de aceea, este necesar ca orga- 
nizatia să se exprime numai prin vocea purtătorului de cuvânt), cu caracter 
practic (în care să se arate consecinţele concrete ale crizei și măsurile imediate 
luate de organizaţie). în plus, el trebuie să arate responsabilitatea organizației, 
simpatia ei pentru persoanele implicate în criză, eforturile depuse pentru 
rezolvarea crizei și limitarea efectelor ei. în acest scop, se folosesc o seamă de 
Strategii ale Comunicării de Criză. 

Totuși, nu trebuie uitat faptul că un Plan de Comunicare de Criză este un 
ghid care indică acţiunile majore. El nu este o reţetă unică, rigidă și restrictivă, 
în orice criză apar factori imprevizibili: unele elemente ale crizei nu au putut 
fi anticipate, unele publicuri puţin importante ale organizaţiei pot fi aduse în 
prim-plan de situaţia de criză, unele mecanisme de răspuns pot fi grav afectate 
de acele crize declanșate de dezastre naturale sau accidente (de exemplu, în 
1969, imediat după cutremurul care a afectat orașul San Francisco, nici 
purtătorul de cuvânt principal, nici secundul său de la compania Pacific Gas 
and Electric nu au mai putut ajunge la centrul de control al crizei si a trebuit 
să fie folosit un alt membru al departamentului de relaţii publice). 


5.2.2. Comunicarea cu diferite categorii de public 


La baza analizelor referitoare la comunicarea de criză cu diferitele categorii 
de public stă modelul teoretic cunoscut sub numele de „teoria publicurilor 
implicate" (vezi, pe larg, Coman, 2009, pp. 30-32). Publicurile implicate 
reprezintă „acele persoane care pot afecta sau sunt afectate de acțiunile, 
deciziile, politicile, practicile sau scopurile organizaţiei” (Freeman, 1984, 
p. 25). Autorul amintit consideră că orice departament de relaţii publice 
trebuie să inventarieze publicurile legate de organizaţie și să construiască o 
„listă a publicurilor implicate”. Ei vor constitui obiectivul principal al pro- 
gramelor de comunicare concepute de specialiștii în relaţii publice. După 
R. Ulmer (2001, p. 593), această teorie susține că, „dacă o organizație 
dorește să fie una de succes, ea trebuie să se uite dincolo de graniţa acţionarilor 
ei și să creeze o reţea de relaţii mai largă”. Pentru discuţia de fata, acest lucru 
înseamnă că, în etapa dinaintea crizei, ea trebuie să dezvolte relaţii puternice 
cu toate publicurile implicate, relaţii în beneficiu reciproc. 


Fiecare tip de public implicat are reacții specifice în momentele de criză : 
unele publicuri devin foarte active, iar altele sunt în așteptarea unei reacții din 
partea organizaţiei. De asemenea, din cauza intereselor diferite, publicurile 
implicate pot fi în relaţii de competiţie sau conflict unele cu altele, ceea ce 
creează mari dificultăţi în alcătuirea mesajelor de relaţii publice : un accent 
prea mare pus pe problemele unui grup (pentru a răspunde aspirațiilor acestui 
tip de public) poate conduce la nemulțumirea altuia (vezi cazul cursei de 
Formula 1 de la Indianapolis, analizat în capitolul „Strategiile comunicării de 
criză”). 

Pentru a beneficia de o bună comunicare cu diferitele categorii de public, 
primul pas constă în identificarea lor. Apoi, trebuie stabilită relația pe care 
organizaţia o are cu fiecare categorie de public în parte, gradul ei de implicare 
în viaţa organizaţiei și măsura în care fiecare segment de public este sau poate 
fi afectat de un anumit tip de criză. 

Una dintre cele mai importante categorii de publicuri implicate o reprezintă 
publicul intern (liderii organizaţiei, anagajatii, acţionarii). în special angajaţii 
constituie un public ,,sensibil", deoarece ei sunt primii care resimt urmările 
unei crize și se transformă în purtători de cuvânt ai organizaţiei, povestind 
acasă, în familie și în comunitate, uneori chiar și jurnaliștilor, tot ce știu sau 
cred că știu despre eveniment. 

Absența unei strategii de comunicare internă, care să asigure transmiterea 
la timp a informaţiilor corecte către publicurile interne, poate conduce la 
punerea în funcțiune a mașinăriei de zvonuri. Alimentată de grijile, nesiguranța 
si spaimele angajaţilor, ea poate crește exploziv, lansând către alte publicuri, 
în special mass-media, versiuni deformate ale crizei (pentru tehnicile de 
combatere a acestui fenomen, vezi capitolul „Comunicarea cu presa în timpul 
crizei"). 

O avalanșă de zvonuri poate să provoace mai multe probleme, care se 
suprapun cu cele provocate de criza propriu-zisă. Spre exemplu, în cazul 
accidentului aviatic de la Baloteşti, presa scrisă a preluat diferite versiuni: s-a 
spus astfel că nişte lucrători ai companiei au auzit o discuție a controlorilor de 
trafic care afirmau că s-ar fi sesizat o problemă la unul dintre motoarele 
aeronavei; sau că un „expert" al TAROM, care a dorit să-și păstreze anonimatul, 
afirmă că accidentul a fost cauzat de o explozie foarte puternică; sau că un 
„pilot de linie externă al TAROM" incriminează firma constructoare ; sau că 
un reprezentant al personalului navigabil susținea că acest accident „a pus 
capac la tot ce se întâmplă în TAROM în ultima vreme". Toate aceste păreri 
contradictorii, exagerate de presă, au creat un halou de incertitudine si au 
condus la dificultăți enorme în gestionarea crizei (vezi, pe larg, Coman, 2001, 
pp. 153-159). 

Comunicarea corectă cu comunitatea, înainte si în timpul crizei, poate să 
ajute organizația să-și păstreze reputația câștigată în fata acestei categorii de 
public. Pornind de la cazul companiei Maiden Mills, care a fost confruntată, 
în 1995, cu o explozie la sucursala sa din Massachusetts, în urma căreia au 
fost raniti 36 de muncitori, R. Ulmer (2001, pp. 597-599) subliniază că 

acțiunile de responsabilitate socială pe care firma le-a desfășurat înainte de 
accident au amplificat reputaţia companiei de „membru devotat al comunității”. 

După explozie, pe fondul neliniștii muncitorilor, care se temeau că firma 
nu va investi în reconstruirea fabricii, preşedintele Maiden Mills a declarat că 
va continua să lucreze în acea localitate și că muncitorii își vor primi salariile, 
chiar dacă fabrica nu este funcțională. Prin aceste mesaje, el a subliniat 
loialitatea companiei fata de comunitate, a redus nesiguranța angajaţilor și a 
scos în prim-plan preocuparea pentru dezvoltarea viitoare a regiunii. 

Comunicarea defectuoasă poate conduce la dezastru, iar cel mai bun 
exemplu este criza din Bhopal: liderii indieni ai filialei firmei americane 
Union Carbide nu au anunţat populaţia asupra riscurilor la care era expusă 
prin vecinătatea cu fabrica de produse chimice, nu au efectuat simulări de 
criză si nu au pregătit populaţia pentru evacuare și alte măsuri de siguranță. 
După explozie, nu au transmis imediat informaţii referitoare la gravitatea 
accidentului, compoziția norului toxic, mijloacele de protecţie etc. 

Clienţii constituie un segment de public important și, indiferent de natura 
crizei, ei trebuie informaţi in mod eficient, la timp și cu multă acuratețe. Acest 
lucru este deosebit de important în cazul crizelor provocate de produse 
periculoase, care pot ameninţa viata sau sănătatea consumatorilor. în astfel de 
situaţii este important ca organizaţia să dezvolte strategii de comunicare de 
criză prin care să își asume răspunderea pentru criză și să arate că se implică 
total în rezolvarea situaţiei create. Exemple ale comunicării eficiente cu clienţii 
sunt date de comportamentul managementului de la Perrier, Johnson & Johnson, 
Odwalla, Snapps etc. în schimb, nu același lucru se poate spune despre Burger 
Max, Dow Corning sau Danone, care au refuzat transparența mesajelor, au 
transmis informaţii contradictorii ori au încercat să ascundă informaţii refe- 
ritoare la gravitatea crizei. 


în acest context, trebuie subliniată importanța comunicării cu oficialităţile. 
Ele constituie publicuri cu o pondere aparte în evoluţia unei crize deoarece iau 
decizii care afectează organizaţia. De aceea, este necesar ca ele să primească 
informaţii exacte din partea organizaţiei, pentru a-și întemeia deciziile pe date 
complete, și nu pe viziunea construită de presă sau de organizaţiile rivale. 
Spre exemplu, cazul crizei de la Pepsi-Cola (când s-a descoperit o seringă 
într-una din doze) sau cel al crizei de la combinatul Oltchim arată efectele 
pozitive ale unei comunicări deschise cu autorităţile. în ultima situaţie, infor- 
marea corectă a autorităților a permis Guvemului (Ministerul Industriilor, 

Ministerul Mediului, Cabinetul primului-ministru) sa isi coordoneze deciziile 
și să acţioneze rapid pentru limitarea pagubelor și ajutarea persoanelor afectate. 

O altă categorie care trebuie informată în flux continuu cu privire la 
evoluţia crizei este mass-media - problemele specifice legate de comunicarea 
cu acest tip public au fost detaliate în capitolul „Comunicarea cu presa în 
timpul crizei". 


5.3. Activităţi după terminarea crizei 


Ultima etapă vizează, în primul rând, evaluarea calității răspunsului aplicat. în 
acest caz, organizaţia trebuie să-și pună câteva întrebări majore: Au fost 
acțiunile întreprinse în timpul crizei în acord cu valorile și principiile orga- 
nizatiei ? Ce aspecte ale crizei au fost anticipate de PCC ? Ce concluzii se pot 
desprinde din aceste succese ? Ce aspecte nu au fost anticipate și ce schimbări 
trebuie aduse, în consecință, PCC? Cum s-au comportat membrii orga- 
nizatiei ? Au fost ei pregătiți pentru a face fata crizei? Care sunt efectele de 
durată ale crizei ? Ce măsuri trebuie luate ? Cum privesc publicurile implicate 
schimbările aduse organizaţiei de situaţia de criză ? Ce acţiuni pot fi declanșate 
pentru a se profita de oportunităţile aduse de rezolvarea crizei ? 

în afara acţiunilor de evaluare, organizaţiile pot lansa așa-numitele mesaje 
de ,,reinnoire" către diferitele categorii de public, mesaje prin care le solicită 
să fie solidare cu organizaţia și să contribuie la refacerea ei. în opinia lui 
R. Ulmer și a colaboratorilor săi (2007, pp. 131-133), aceste mesaje, care 
exprimă dorinţa organizației de a depăși criza și de a se reconstrui, au câteva 
caracteristici esenţiale: 


a) au un caracter provizoriu, și nu strategic : ele se adaptează situaţiei specifice 

de după criză, făcând apel la nevoile contextuale sau la emoţiile din acele 

momente; 

sunt prospective, și nu retrospective : prin aceasta, asemenea discursuri se 

opun celor de refacere a imaginii, care sunt concentrate asupra a ceea ce 

s-a petrecut și asupra modului în care pot fi interpretate evenimentele din 

timpul crizei. Ele pun accentul pe măsurile care vor fi luate pentru depășirea 

crizei, indiferent de pierderile suferite și de cauzele lor ; 

c) sunt focalizate asupra oportunităţilor care apar după criză: aceste mesaje 
pot sugera schimbările tehnologice sau modificările organizaționale si 


b 


— 

posibilitatile investirii eforturilor in alte zone de activitate - totul pentru a 
rupe legatura cu constrangerile crizei si povara greselilor sau a acuzatiilor; 

d) sunt forme de comunicare charismatice : reusita acestor mesaje depinde de 
calitățile comunicationale și de reputaţia liderilor organizației respective. 
Ei se sprijină pe imaginea lor pozitivă pentru a inspira sentimentele de 
solidaritate și de speranţă ale publicurilor organizației. 


Interviu cu Gabriel Paslaru, 
director general al Perfect Ltd. 


Gabriel Pâslaru este licenţiat în filologie și jur- 
nalism. A profesat jurnalismul timp de peste 16 ani, 
în calitate de redactor al Agenţiei de presă Rompres 
si, ulterior, ca staff writer al agenţiei internationale 
Associated Press. 

Din 1992 este director general și acţionar majo- 
ritar al primei firme de relaţii publice din România , 
(Perfect Ltd.), membru fondator al ARRP, al Clu- 
bului Companiilor de Relaţii Publice - CCRP și al 
Asociaţiei Formatorilor în Jurnalism și Comunicare 
(AFCOM). Compania sa, Perfect Ltd. Co., face parte din reţeaua de relaţii 
publice Hauska & Partner. 


1. Pornind de la experiența pe care ati acumulat-o si având in vedere că 
România a fost scena a numeroase crize, cum ati defini o criză ? Dar o 
situaţie de risc ? Ce exemple concrete puteți evoca pentru a vă susține 
definițiile ? 

Din punctul meu de vedere, criza este o acumulare de factori ce pun în 
pericol sau chiar ajung să facă imposibilă desfășurarea normală a proceselor 
unui proiect, fie că e vorba despre o comunitate, fie de o companie sau o altfel 
de entitate. Pe de altă parte, situaţia de risc este o combinaţie de factori adversi 
care pot afecta un proiect în viitor. Ea precedă situaţia de criză. 

Exemplu de criză? Piaţa imobiliară după octombrie 2008. După ce, timp 
de mai multi ani, credința generală a fost că orice leu investit în proprietăţi 
imobiliare duce automat la dublarea lui, de la sfârșitul anului 2008, tranzacțiile 
au încetat aproape cu desăvârșire. De ce ? Deoarece percepţia actuală este că 

un leu investit în asemenea proprietăți este un leu blocat pentru foarte multă 
vreme. Or, banul trebuie să circule pentru a genera alti bani. Desigur, cel 
putin tot atât de important este si faptul că băncile nu mai oferă credite decât 
cu foarte mare zgârcenie. Este oare total satisfăcută astăzi nevoia de locuinţe 
în România? Nici pe departe, dar cei doi factori cumulati duc la prelungirea 
unei crize al cărei sfârșit nu se întrevede în 2009. 

Am să exemplific ce înseamnă o situaţie de risc vorbind despre Benzinăriile 
MOL, o companie cu capital multinațional cotată pe mai multe burse interna- 
tionale și care își are sediul la Budapesta. Perceptiile legate de venirea acestor 
benzinării in România, prin anii '90, au variat de la o zonă geografică la alta. 
în timp ce in Moldova și în sudul țării sosirea MOL a trecut aproape neobser- 
vata, în Transilvania s-a răspândit zvonul, amuzant de absurd, că, astfel, 
Ungaria își pregătește baze pentru alimentarea tancurilor în cazul în care ar 
dori să invadeze România. Fără să genereze o criză, această percepţie era 
totuși susceptibila să aibă un oarecare impact asupra vânzărilor. în doar câţiva 
ani, MOL România a devenit a treia mare companie petrolieră din tara, dar 
acest fapt a ajuns să fie cunoscut, iar calitatea carburanţilor și a serviciilor să 
fie recunoscute cum se cuvine doar după desfășurarea unui amplu program de 
comunicare a valorilor companiei. 


2. Consideraţi că în România există preocupare pentru comunicarea de 
risc ? Ce exemple ati putea oferi în acest sens ? 

în experiența mea, comunicarea de risc intră sub umbrela comunicării de 
criză. Mai precis, face parte din strategiile de prevenire a crizelor. Ea presu- 
pune o atitudine preventivă, deci proactivă. Companiile și instituţiile care au 
departamente de relaţii publice au, de cele mai multe ori, strategii foarte bine 
puse la punct pentru prevenirea crizelor. în mod special, instituţiile financiare 
se preocupă intens de managementul riscului, iar aspectul comunicării face 
parte integrantă din pachet. Și cum aceasta nu este o preocupare recentă la 
noi, voi exemplifica vorbind despre situaţia companiei Pepsi-Cola, care, prin 
anii '90, introducea în România sticla de plastic returnabilă. 

Acest produs exista deja în 25 de tari, dar pentru a intra pe piaţa noastră 
avea nevoie, normal, de o serie de certificări din partea instituţiilor autohtone. 
Sticla în cauză nu era diferită de cea standard decât prin grosimea materialului, 
ceea ce îi permitea să fie trimisă pe piaţă și apoi colectată pentru a fi reumplută 
si retrimisă pe piaţă, într-un ciclu care se putea repeta de 20-30 de ori. Asta 
însemna un produs mai ieftin pentru consumator și reducerea de 20-30 de ori 

a poluării cu sticle aruncate la întâmplare după folosire. Un ziar a remarcat 
noua apariţie, dar fără să-i înțeleagă beneficiile și fără să cunoască sistemul 
prin care acest ambalaj era administrat pentru a oferi o protecție maximă 
consumatorului, a publicat un articol ce-i punea sub semnul întrebării oportu- 
nitatea și arunca o lumină foarte nefavorabilă asupra companiei. 

Mai mult, articolul respectiv a fost preluat de un post de radio și apoi de un 
săptămânal, informaţia nereală tinzând să se propage tot mai larg, punând în 
pericol întregul concept. Printr-un efort de comunicare, conferințe de presă și 
vizite la fabrică, presa a primit toate informaţiile necesare pentru a înțelege 
corect conceptul și produsul respectiv, făcând astfel ca o situaţie de risc să nu 
evolueze într-o situaţie de criză, care ar fi afectat atât buzunarul cumpă- 
rătorului, cât și vânzările companiei. 


4. Consideraţi că există conceptul autonom de „criză de imagine" ?Cum 
l-ați defini ? Ce exemple ati putea evoca ? 

După părerea mea, da, se poate vorbi de „criză de imagine” ca efect al 
administrării incorecte a reputației unei persoane sau instituţii. Entitatea 
respectivă ajunge să fie percepută negativ prin prisma unui set de informaţii 
vehiculate spontan sau intenționat pe o anumită ,,piata". Efectul este că tertii 
ajung să ia decizii uneori negative în legătură cu persoana sau instituția 
afectată, fiind influenţaţi tocmai de această imagine aflată în „criză”. 

Un exemplu ușor de înţeles este cel al președintelui PSD, Mircea Geoană, 
care initial și-a demonstrat calitățile de diplomat, ambasador, profesionist 
instruit si hotărât, imaginea sa din perioada respectivă fiind în concordanţă cu 
aceste calități. Ulterior, după intrarea în vâltoarea politică, imaginea sa a 
suferit modificări notabile și nu neapărat meritate, cauzate, pe de o parte, de 
un mediu extrem de schimbător și de competitiv, iar pe de alta, de îmbrăcarea 
sa într-un nou ambalaj, care nu i s-a potrivit în toate cazurile. 


5. Consideraţi că în România se acordă importanța cuvenită componentei 
de comunicare în managementul crizei ?Ce exemple pozitive sau negative ati 
putea identifica ? 

Cu siguranță, domeniul nu este neglijat în România. Revin și spun că cea 
mai bună comunicare de criză este comunicarea menită să prevină criza. 
Companiile multinaționale, dar și unele companii locale care își desfășoară 
activitatea la nivel internaţional merg în direcţia cea bună. Treptat, și unele 
segmente ale administraţiei de stat, cum ar fi Ministerul de Externe, Ministerul 

Apărării, ACIS din cadrul Ministerului Finanţelor si multe altele abordează 
comunicarea preventiv și proactiv. Din păcate însă, si multe dintre com- 
ponentele administraţiei de stat și numeroase companii neglijează acest gen de 
comunicare, adoptând cel mai adesea o atitudine reactivă sau, pur și simplu, 
necomunicând în nici un fel. 


6. Puteţi da un exemplu de criză gestionată corect de specialiştii în relaţii 
publice (din România sau din altă ţară) ? Vă rog să analizati modul în care a 

fost aplicată comunicarea de criză. 

Cazul Pepsi, de mai sus. 

Dacia, anul trecut. în momentul când vânzările au scăzut dramatic, iar 
concedierile au devenit iminente, producătorul de automobile a prezentat 
transparent cauzele, purtând discuţii cu toate părţile implicate, ceea ce a făcut 
ca poziţia sa să fie percepută în continuare ca pozitivă. 


7. Care credeţi că este/va fi rolul specialiştilor în relaţii publice în gestio- 
narea lanțului de crize cu care se confruntă societatea noastră in această 
perioadă ? 

Dacă vorbim strict de perioada actuală, criza prin care trecem este în 
primul rând financiară și apoi, într-un sens mai larg, economică. Trebuie 
rezolvate în primul rând problemele de fond și abia apoi cele de comunicare, 
altfel riscând doar să împachetăm frumos niște mere stricate. Ceea ce însă pot 
face comunicatorii, după părerea mea, este să contribuie la reducerea exage- 
rarilor si la circularea mai largă a informaţiilor care pot grăbi însănătoșirea 
stării de spirit. Un climat realist, dar mai puţin sumbru nu poate face decât 
bine. 


Capitolul 6 
Strategiile de comunicare 


Autorii care au analizat managementul comunicării de criză considera ca 
acesta trebuie să țină seama de trei variabile : Dimensiunea Situatiei de Criză 
(DSO), Strategiile de Comunicare de Criză (SCC) și Implementarea Comu- 
nicării de Criză (ICC) - (vezi sinteza dezbaterilor în Sturges, 1994, pp. 311-314). 
Acele studii se bazează pe o abordare a crizelor ca fenomene simbolice, 
abordare în care imaginea despre un anumit fenomen este considerată mai 
importantă decât realitatea acelui fenomen. In consecinţă, o astfel de perspec- 
tivă se cantonează în studierea modurilor în care comunicarea este și poate fi 
folosită pentru a evita erodarea imaginii unei organizații confruntate cu o 
situație de criză. Abordarea simbolică atrage atenţia asupra faptului că: 


a) crizele afectează în primul rând imaginea unei organizaţii. în consecinţă, 
SCC reprezintă resursele simbolice prin care cei care gestionează criza pot 
preveni deteriorarea imaginii sau pot contribui la refacerea unei imagini 
deteriorate; 

b) caracteristicile fiecărei crize determină tipul de SCC care urmează să fie 
folosit. Drept urmare, trebuie studiate cu atenţie diversele tipuri de crize, 
precum și diferitele modalităţi de răspuns, pentru a se stabili o tipologie a 
lor si pentru a se fixa strategia cea mai adecvată. 


Strategiile de comunicare de criză au ca scop refacerea imaginii (image 
resioraiîion) organizaţiei care a fost afectată de criză. O bogată bibliografie de 
specialitate tratează aceste strategii din perspectiva categoriilor de argumentare 
dezvoltate de retoricd. Autorii care au studiat câmpul „strategiilor restorative" 
au subliniat în mod repetat faptul că experienţa retoricii nu acoperă toate 
tipurile de tehnici de răspuns și că relaţiile publice au dezvoltat și forme 
specifice de comunicare. Cei mai mulţi dintre autorii care au efectuat cercetări 

asupra tehnicilor de tip retoric utilizate de organizaţii consideră că există 
câteva tipuri majore de strategii de refacere a imaginii. 


1. Modelul lui W.L. Benoit _____ 


Autorul care a realizat cea mai complexă analiză a strategiilor de tip retoric 
folosite în relaţiile publice este W.L. Benoit. în lucrarea Accounts, Excuses 
and Apologies (1995), el susţine că o teorie a strategiilor de refacere a imaginii 
trebuie să se bazeze pe două premise : 


a) comunicarea este o activitate care urmărește atingerea unor obiective nu 
întotdeauna compatibile. Oamenii încearcă să atingă acel obiectiv (sau acea 
sumă de obiective) care pare mai important în momentul inițierii acţiunii de 
comunicare, ceea ce înseamnă că, uneori, oamenii au obiective clare, dar 
nu știu care sunt cele mai bune mijloace comunicationale pentru a le atinge 
şi că, adeseori, chiar dacă vorbitorului îi sunt clare obiectivele și mijloacele, 
ele pot fi neclare sau ascunse pentru ascultător (pp. 65-66); 

b) menţinerea unei reputatii este scopul principal al comunicării. Acest lucru 
derivă din faptul că oamenii se tem de formarea unei imagini negative, ceea 
ce ar avea drept consecinţă pierderea poziţiei sociale (reputaţie). De aceea, 
ei fac frecvent apel la explicaţii și scuze (pp. 67-69). Printre scopurile 
majore ale comunicării se află și refacerea imaginii, în mod special atunci 
când o persoană sau o instituție este preocupată de protejarea propriei 
reputatii. 


Conform teoriei restaurării imaginii, comunicarea este, în general, o acti- 
vitate care urmărește un scop anume. Teoria se concentrează asupra unui scop 
precis al discursului: refacerea sau protejarea reputației (...). Modul în care 
funcţionează strategiile de refacere a imaginii pentru a îndrepta reputaţia unei 

3 3 
persoane poate fi înțeles prin analiza naturii atacurilor, reproșurilor sau 
plângerilor. în mod fundamental, atacul asupra imaginii, feței, reputației cuiva 
implică două componente: apariția unei acțiuni nedorite si acuzarea unei 
persoane ca fiind responsabilă pentru acea acțiune (p. 71). 


în astfel de situații, persoana/institutia supusă unor atacuri sau reproșuri 
poate face apel la următoarele strategii de refacere a imaginii (pp. 75-95): 

a) strategiile negdrii (denial) se bazează pe negarea oricărei implicări în 
faptele reproșate. Ea poate cunoaște două forme : negarea simplă (simple 
denial), prin care se resping acuzaţiile, afirmându-se că faptele pentru care 
persoana/institutia este acuzată nu au existat, respectiv învinuirea (shifting 
the blame), prin care altă persoană/instituţie este acuzată pentru faptele 
respective; 

b) strategiile eludării responsabilitatii (evading of responsibility) constau în 
reducerea responsabilitatii persoanei sau instituţiei pentru faptele reprosate. 
Strategia poate lua mai multe forme : provocarea - se susţine că acţiunea 
respectivă a fost, de fapt, un răspuns la o altă acţiune, greșită sau rău 
intenţionată, a unei alte persoane sau instituţii; justificarea (defeasibility) - 
se afirmă că persoana/firma nu a deţinut suficiente informații despre 
eveniment sau nu a avut evenimentul sub control și că, în consecinţă, nu 
poate fi responsabilă, în întregime, pentru acele întâmplări; caracterul 
accidental (accident) - se afirmă că faptele reproșate s-au produs în mod 
accidental, și nu din vina persoanei/institutiei respective; bunele intenții 
(good intention) - se susţine că faptele au fost făcute cu cele mai bune 
intenții, fără a se putea bănui că ele vor avea efecte neplăcute sau dăun- 
ătoare ; 


c) strategiile reducerii caracterului periculos al actului (reducing ojfensiveness), 
prin care, fără a se eluda problema responsabilitatii, se atrage atenţia că 
faptele reproșate nu sunt chiar atât de dăunătoare pe cât par. Strategia 
implică șase direcții de acţiune: obținerea sprijinului (bolstering) - se 
încearcă stimularea sentimentelor pozitive ale publicului față de persoana/ 
instituţia acuzată, prin evidenţierea calităţilor ei sau a acţiunilor sale 
pozitive din trecut; reducerea sentimentelor negative (minimizing the 
amount of negative affect) - se susţine că faptele reproșate nu sunt atât de 
dăunătoare pe cât par și că persoana/institutia nu este atât de vinovată 
precum se crede, pentru a se obține o reducere a nemulțumirii publicului; 
diferențierea (differentiation) - se afirmă că faptele respective sunt mult 
mai puţin dăunătoare decât alte fapte de același fel, care au avut efecte mult 
mai grave ; transcenderea (transcendence) - faptele respective sunt scoase 
din contextul în care s-au petrecut și puse într-un cadru de referință mai 
favorabil, unde capătă o semnificaţie mai puţin negativă; atacarea ataca- 
torului (attack accuser) - sunt atacați acuzatorii, pentru a se arăta slă- 
biciunea poziţiei lor și a se crea impresia că persoana/institutia căreia i s-au 
reproșat anumite acțiuni este, de fapt. o victimă a unei campanii de 

denigrare; compensarea (compensation) - persoana/firma poate propune 
anumite modalităţi (materiale sau simbolice) de acoperire a daunelor pro- 
duse ; 

d) strategiile de corectare (corrective action), prin care persoana/institutia 
acuzată trece la măsuri de îndreptare a daunelor produse. în acest caz, 
există două tipuri de acțiune : restaurarea - se încearcă refacerea situaţiei 
dinainte de evenimentele reproșate ; și promisiunea - se iau angajamente 
că persoana/institutia va lua măsuri astfel încât faptele reproșate să nu se 
mai repete; 

e 


— 


umilirea (mortification), prin care persoana/firma acuzata isi recunoaste 
vinovatia si cere, in mod public, iertare pentru faptele imputate. Uneori, ea 
își poate ameliora imaginea prin prezentarea unor planuri de modificare a 
comportamentului său. 


în cartea amintită, W.L. Benoit a analizat modul în care strategiile de 
refacere a imaginii au fost utilizate în câteva crize majore : conflictul dintre 
Coca-Cola și Pepsi-Cola, crizele ecologice declanșate de firmele Exxon și 
Union Carbide, decizia președintelui Nixon de a trimite trupe americane în 
Cambodgia. El a arătat că în fiecare dintre aceste cazuri au fost folosite mai 
multe strategii de refacere a imaginii, în combinaţii variate, precum și discursuri 
complexe, în care adeseori este greu de descoperit tipul dominant de strategic. 

Fără a aduce modificări majore acestui model, într-un studiu ulterior 
(1997), W.L. Benoit a plasat strategiile de refacere a imaginii într-o corelaţie 
mai strânsă cu procesele de construire a opiniei publice: el a atras atenţia 
asupra faptului că o organizaţie se va lansa într-o acțiune de refacere a imaginii 
doar atunci când e acuzată în mod public că a comis o anumită faptă : în aceste 
condiţii, ea trebuie să își precizeze responsabilitatea și să evite ca publicul de 
care depinde să o dezaprobe pentru acţiunile sale (p. 178). 

Modelul construit de W.L. Benoit a fost folosit de alti cercetători pentru a 
analiza comportamentul departamentelor de relaţii publice în diferite situații 
de criză. Amintim aici, dintre numeroasele studii, pe cele realizate de 
J.D. Hobbs (1995), în cazul conflictului dintre firma Toshiba și Guvernul 
SUA; S.L. Brinson, W.L. Benoit (1996), în cazul campaniei firmei Dow 
Corning de recâștigare a încrederii publicului în tehnicile sale de implant cu 
silicon; K.M. Hearit (1994), în cazul crizelor cu care s-au confruntat firmele 
Chrysler, Volvo și Toshiba; S.L. Brinson, W.L. Benoit (1996), în cazul 

conflictului dintre General Motors si postul de televiziune NBC ; S.L. Brinson, 
W.L. Benoit (1997), in cazul crizei firmei Johnson Controls ; K.A. Martinelli, 
W. Briggs (1998), in cazul crizei firmei Odwalla Inc.; T. Coombs, L. Schmidt 
(2000), in cazul acuzatiilor de rasism care au afectat firma Texaco; L.M. Brazeal 
(2008), in analiza eforturilor vedetei fotbalului american Terrell Owens de a-si 
reface imaginea in conflictul cu echipa Eagles ; sau de J. A. Fortunato (2008), 
in cercetarea referitoare la strategiile de refacere a reputatiei utilizate de 
Universitatea Duke, confruntata cu un proces de răpire, sechestrare si viol în 
grup intentat unui grup de studenti. 

Din punct de vedere teoretic, aceste studii aduc putine contributii noi. 
Astfel, J.D. Hobbs (1995, p. 332) propune analiza tehnicilor de scuză din 
perspectiva a patru ipostaze specifice celui aflat in culpa: 


- absolvirea de vinovăţie (o combinare a strategiilor de negare și de dife- 
rentiere) ; 
3 
- revendicarea (combină negarea și transcenderea); 
- explicarea (alătură diferenţierea și autosprijinirea); 
- Justificarea (combină transcenderea și autosprijinirea). 


O perspectivă interesantă este oferită de studiul semnat de J. Lee, S.M. Jarres 
si R.L. Heath (1999), care compara strategiile de comunicare de criză cu 
sfaturile și strategiile juristilor ce apără firmele aflate în conflict sau con- 
fruntate cu o criză : studiul lor a arătat că cele două tipuri de abordări, deși se 
bazează pe filosofii diferite (comunic totul - nu comunic nimic ; îmi recunosc 
vinovăția - nu există vinovăţie până la pronunţarea sentinţei), au reușit să 
găsească puncte de convergenţă, îndeosebi în situaţiile când s-au constituit 
celule de criză formate din specialiști din diverse domenii. 

De exemplu, în cazul crizei din 1993, în care corporatia Pepsi-Cola a fost 
acuzată de nesiguranța procesului de îmbuteliere (după ce mai multi clienţi au 
susținut că au găsit o seringă în dozele de Pepsi), firma a adoptat strategia 
negării: ea a încercat să convingă publicul că procesul de îmbuteliere este 
sigur și că faptele de care era acuzată sunt o încercare de sabotaj. în acest 
scop, Pepsi a difuzat interviuri si reportaje prin care se prezenta procesul de 
fabricaţie, demonstrându-se că este imposibil să introduci o seringă în timpul 
îmbutelierii (2.000 de cutii erau umplute și închise într-un minut). 

Firma a acceptat fără nici o problemă controalele efectuate de Food and 
Drug Administration, care, după documentare, s-a pronunțat împotriva retragerii 

produselor de pe piață. Beneficiind de rezultatele pozitive ale investigaţiilor 
oficiale, Pepsi a aplicat o a doua strategie, aceea a reducerii sentimentelor 
negative. Prin campanii în mass-media, compania a susținut că faptele repro- 
sate nu sunt atât de dăunoare pe cât se credea initial si că firma nu poartă 
povara vinovatiei care îi fusese atribuită la început (ulterior, investigaţiile au 
demonstrat că reclamantii inventaseră totul, iar 39 de persoane au fost arestate, 
opt recunoscându-și vina). 
în timpul crizei din Bhopal (India), în care a fost implicată o fabrică a 
companiei americane Union Carbide, aceasta din urmă a folosit intens strategia 
Justificării. Compania prevăzuse în planurile de construcţie toată tehnologia 
necesară evitării unei scurgeri de gaze și a altor tipuri de accidente. Dar, odată 
cu îndepărtarea echipei de manageri americani, cu încălcarea regulamentului 
de protecţie a muncii și de funcționare a utilajelor fabricii, aceste prevederi au 
fost uitate și, pe acest fond, s-a produs accidentul tragic. Astfel, prin strategia 
justificării, afirmând că deţine puţine date despre eveniment, Union Carbide 
a arătat că fost împiedicată să mai deţină controlul asupra fabricii și că vina nu 
îi poate fi atribuită în întregime. 
între numeroasele analize care utilizează sistemul de strategii construit de 
W.L. Benoit, un excelent exemplu este oferit de studiul consacrat crizei din 
2005 a competiţiei de Formula | de la Indianapolis. M. Pfahl și B. Bates 
(2008, pp. 138-141) compară strategiile utilizate de actorii implicaţi în criza 
declanșată la Indianapolis: atunci, în cursele de antrenament de vineri, două 
mașini Toyota s-au ciocnit de zidul protector, în curba numărul 13, din cauza 
unor explozii ale cauciucurilor. Inginerii Michelin nu au putut explica motivul 
accidentelor, afirmând că nu au probleme cu acest tip de cauciucuri, și au 
propus o reducere a vitezei în acel punct periculos. Sugestia lor a fost respinsă 
de organizatori. Duminică, în ziua cursei, toate cele șapte echipe care foloseau 
cauciucuri Michelin (McLaren, Renault, BMW-Williams, Honda, Toyota, 
Sauber, Red Bull) s-au oprit la docurile tehnice imediat după tura de încălzire 
si au anunțat retragerea din cursă. Când acest lucru a fost comunicat in 
megafoane, suporterii au explodat de mânie și au început să arunce cu diverse 
obiecte în mașini. Cursa a continuat, iar pe primele locuri s-au clasat echipajele 
Ferrari, care foloseau cauciucuri Bridgestone. Dar absența marilor firme a 
făcut din ediţia de la Indianapolis o defilare a unor echipe de necunoscuți și a 
transformat cursa într-o farsă. 
Cei mai importanţi actori ai crizei au fost Federaţia Internaţională de 
Automobilism (FIA) și Michelin, dar în dezbateri au mai fost implicate 

echipele care au boicotat cursa, precum și Indianapolis Motor Speedway 
(IMS), care deţinea traseul de la Indianapolis. FIA a utilizat mai multe strategii 
de refacere a imaginii, punând accentul pe reducerea caracterului periculos al 
actului: 


a) 


b 


wm 


c) 


d 


x 


transcenderea : pentru a pune evenimentele într-un context favorabil, FIA 
a susținut că datoria sa fundamentală este să vegheze la respectarea regu- 
lilor : „Acestea nu pot fi negociate de fiecare dată când un concurent aduce 
un echipament inadecvat la un concurs". Regulile interzic ca în competiția 
finală să se folosească alte cauciucuri decât cele utilizate în cursele de 
pregătire, deoarece aceasta ar crea un avantaj nemeritat pentru anumite 
echipe. Astfel, FIA a făcut apel la o ordine superioară celei a evenimentelor, 
ordinea valorilor, transferând discuția de la nivelul conjunctural (cel al 
conflictului de la Indianapolis) la nivelul principiilor (respectarea neabătută 
a regulamentelor Federației); 

atacarea atacatorului: FIA a arătat că Michelin a cerut un lucru incorect: 
ca si echipajele dotate cu cauciucuri Bridgestone să fie obligate să înce- 
tinească în acea curbă. Astfel, Michelin favoriza echipele dotate cu propriile 
cauciucuri si încerca să ascundă propria neglijență. FIA a subliniat faptul 
că Michelin nu adusese cauciucuri adecvate condițiilor de la acea cursă si 
că era în imposibilitatea de a-și dota mașinile cu echipamentul potrivit; 
compensarea : FIA a cerut ca suporterii care au fost obligați să urmărească 
o competiție lipsită de calitate să-și primească înapoi banii cheltuiţi pe 
bilete, de la Michelin, sau ca Formula One Management (care deţinea 
drepturile comerciale ale competiţiei) să accepte la ediţia din 2006 biletele 
de la ediţia din 2005 ; 

umilirea: FIA a cerut scuze suporterilor pentru situaţia creată, dar, în 
acest context, a mai utilizat o dată strategia atacarea atacatorului: întrebaţi 
de jurnaliști dacă nu transforma Michelin într-un tap ispăşitor, oficialii 
federaţiei au declarat: „Nu sunt tapi ispășitori. Sunt răspunzători pentru 
tot ceea ce s-a întâmplat". 


Aflată într-o situaţie dificilă, Michelin a făcut apel la un ansamblu de 


strategii de refacere a imaginii, și ele concentrate asupra reducerii caracterului 
periculos al actului: 


a) 


transcenderea: Michelin a pus evenimentele pe seama responsabilităţi 
corporației fata de viețile piloților. Reprezentanții ei au susținut că au 

propus o alternativă (reducerea vitezei în curba 13) care urmărea creșterea 
siguranţei cursei; 

b) învinuirea : Michelin a acuzat FIA că nu i-a sprijinit propunerile : „Dacă 
ideile noastre ar fi fost acceptate, am fi putut garanta siguranţa piloților, 
participarea echipelor noastre și am fi răspuns interesului publicului” ; 

c) strategiile de corectare : deși au susţinut că nu au putut găsi cauza exploziei 
cauciucurilor și că firma nu este vinovată pentru decăderea competiţiei, 
reprezentanţii Michelin au anunțat că vor despăgubi spectatorii și vor 
acoperi costurile biletelor. 


La rândul lor, cele șapte echipe care au boicotat cursa și-au construit 
strategiile în jurul eludării responsabilități: 


a) provocarea : firmele respective au susţinut că decizia lor a fost o reacție la 
conflictul dintre FIA și Michelin, afirmând că Michelin le-a avertizat că 
nici unul dintre cauciucurile existente nu poate fi folosit în siguranță dacă 
nu se reduce viteza în curba 13. De aceea, înțelegând că nu se poate 
garanta siguranța sportivilor dacă nu se decide reducerea vitezei în acel 
punct si fiind forțate de refuzul FIA de a impune restricţii de viteză, au 
decis retragerea din cursă pentru a proteja vieţile piloților; 

învinuirea : deși echipele au luat o poziţie comună și s-au prezentat drept 
victime ale unui conflict între FIA și Michelin, există și elemente ale 
învinuirii: comunicatul lor arată că au acţionat la indicaţiile firmei Michelin, 
care le-a sugerat să nu concureze dacă nu se obține reducerea vitezei în 
curba 13. Unul dintre piloţi a declarat: „Adevărul este că Michelin a dat-o 
în bară. Dar, după aceea, depindea de FIA să facă tot posibilul ca întrecerea 
să aibă loc” ; 

transcenderea : în luarea lor de poziţie, echipele au evidenţiat datoria lor 
de a pune mai presus de orice siguranţa piloților. Unul dintre oficialii 
Honda a spus : „Siguranţa este întotdeauna prima grijă a oricărei echipe și 
a FIA. Din nefericire, echipele au fost obligate să asculte indicatia dată de 
Michelin de a nu concura”. 


b 


= 


(0 


x 


în sfârșit, Indianapolis Motor Speedway (IMS) și-a axat campania de relații 
publice pe utilizarea următoarelor strategii: 


a) umilirea: patronul IMS a declarat că firma „înţelege dezamăgirea fanilor 
IMS și Formulei 1”, exprimându-și regretul pentru deznodământul nefericit 
al cursei; 

b) învinuirea : subliniind faptul că nu este responsabilă pentru transformarea 
competiției într-o întrecere fără miză și pentru dezamăgirea provocată 
spectatorilor, IMS a pasat vinovăția pe umerii celorlalți actori ai eve- 
nimentului. Ea a susţinut că este victima „greșelilor altora” ; 

c) justificarea : IMS a arătat că organizaţia a fost confruntata cu „evenimente 
dincolo de orice control”, care nu au putut fi influențate de bunele ei 
intenţii. 


Deși nu a fost implicată direct în confruntările ce au precedat cursa, firma 
Bridgestone și echipele dotate cu cauciucurile acesteia au fost obligate să ia 
poziţie, pentru a evita posibilele suspiciuni de manipulare din umbră a com- 
petitiei. Astfel, reprezentanții Ferrari (care cuceriseră primele două locuri si 
obtinusera astfel puncte importante pentru clasamentul final al Formulei 1) 
s-au bazat pe următoarele strategii: 


a) negarea simplă: directorul Ferrari a susținut că firma nu are nici o 
răspundere pentru evenimentele de la Indianapolis ; 

b) transcenderea: Michael Schumacher, vedeta Ferrari, a mulţumit fanilor 
care au rămas in tribune pentru a-l susține și a vedea „cum se va sfârși 
această ciudată cursă”. Astfel, pilotul german a scos evenimentele din 
contextul conflictului dintre FIA și Michelin și le-a plasat în contextul 
devotiunii suporterilor fata de echipe și de piloți, punând în umbră carac- 
terul nereprezentativ al confruntării sportive și aducând în prim-plan relația 
dintre fani și sportivi; 

c) justificarea : Schumacher a spus că situaţia creată nu putea fi controlată de 
reprezentanţii Ferrari și a relevat că ei și specialiștii Bridgestone au avut 
multe discuţii pentru a alege modelul de cauciucuri potrivit pentru pista de 
la Indianapolis. Colegul său de echipă, Barichello, a declarat că a fost o zi 
tristă pentru suporteri și un lucru neplăcut să vezi cum atâtea echipe se 
retrag, dar probabil că ele au avut motive să facă acest lucru. 


Studiul de mai sus ne arată cât de complex este schimbul de replici dintre 
actorii implicaţi într-o criză, în condiţiile în care fiecare actor încearcă să își 
refacă imaginea și să impună versiunea pe care o reprezintă. Pe de altă parte, 
el pune în evidenţă faptul că, urmărind să arunce reponsabilitatea crizei pe 
umerii celorlalți actori, firmele respective au ajuns să utilizeze strategii 
asemănătoare, ceea ce a creat multă confuzie în rândul publicurilor interesate. 
Preocupate să răspundă adversarilor și să își convingă acţionarii, ele au ignorat 

suporterii și nu au putut să ofere o versiune convingătoare pentru a stopa 
nemulțumirea acestora: 


Faptul că s-au bazat îndeosebi pe învinuire arată că organizaţiile au tendinţa, 
într-o criză, să se concentreze asupra propriilor interese și să uite de celelalte 
publicuri, către care ar fi trebuit să-și îndrepte acţiunile de relaţii publice (Pfahl, 
Bates, 2008, p. 141). 


2. Modelul lui W.T. Coombs_ 


W.T. Coombs (1995, 1999, 2006) a propus un alt mod de abordare teoretică 
a acestei probleme, pornind de la conceptul Strategiilor de Răspuns la Criză 
(SRC). Ele se referă la acele acţiuni și mesaje pe care organizaţiile le adresează 
publicului după ce criza s-a declanșat. Strategiile de răspuns constituie impor- 
tante resurse simbolice pentru managerii crizelor, deoarece prin comunicare 
se formează percepţia publicului în legătură cu criza și organizaţia implicată în 
criză. 

Reputația unei organizaţii se întemeiază pe capacitatea sa de a se conforma 
aşteptărilor publicului. în situaţii de criză, publicul își pierde încrederea în 
organizație ; de aceea, strategiile de răspuns au ca scop modificarea modului 
în care publicul interpretează criza și poziţia organizaţiei în acea criză. Practic, 
ele vizează refacerea imaginii (image repair) organizaţiei afectate de criză. 

Modelul lui W.T. Coombs își propune să stabilească un set de corelaţii 
riguroase între tipurile de criză și tipurile de strategii de răspuns. în acest 
efort, el se bazează pe două constructe teoretice: neoinstitutionalismul și 
teoria atribuirilor. 


a) neoinstitutionalismul este un sistem construit în jurul conceptului de /egi- 
limitate. O organizaţie își câștigă legitimitatea atunci când activitatea ei 
este conformă cu regulile sociale și cu așteptările publicului său. Crizele 
afectează legitimitatea unei organizaţii deoarece ele sugerează publicului 
că aceasta nu și-a respectat obligaţiile și standardele la care se angajase. 
Drept urmare, organizația va utiliza comunicarea în mod strategic, ca 
formă de restabilire a propriei legitimitati. SRC-urile vor încerca să arate 
că ameninţarea pe care o aduce criza nu este validă sau, în caz contrar, să 
convingă publicul să judece cu mai multă înţelegere organizaţia și să 

evalueze pozitiv eforturile ei de a ieși din criză. Prin această strategie, 
centrul de atenţie este deplasat de la încălcarea normelor către acțiunile 
reparatorii, în vederea menţinerii sau refacerii legitimitatii organizației 
(Coombs, Holladay, 1996, pp. 280-281); 

teoria atribuirilor se întemeiază pe numeroasele cercetări de psihologie 
care au arătat că oamenii emit judecăţi asupra cauzelor evenimentelor pe 
baza unor factori situationali. Studiile au dovedit că, atunci când atribuie 
anumite cauze unor evenimente, oamenii fac apel la trei dimensiuni: 
stabilitatea (se referă la caracterul constant sau variabil în timp al acelei 
cauze), controlabilitatea (se referă la capacitatea actorilor de a stăpâni sau 
nu acele cauze) si locusul (se referă la poziţia, externă sau internă, a unei 
cauze în raport cu actorii crizei) (Coombs, Holladay, 1996, pp. 281-282). 


b 


— 


O criză este un eveniment care afectează (direct sau indirect, mai grav sau 
mai putin grav) anumite categorii de public. Ele încearcă să găsească diverse 
cauze în măsură să explice acea criză, deci atribuie anumite cauze crizei in 
chestiune. 


Teoria atribuirii pornește de la premisa că oamenii au nevoie să atribuie cuiva 
responsabilitatea pentru anumite evenimente. Ea susţine că oamenii caută cauzele 
evenimentelor mai ales atunci când acestea sunt neașteptate și amenințătoare 
(Coombs, 2007, p. 136). 


Diferitele situaţii de criză generează anumite atribuiri ale responsabilitatii 
(oamenii evaluează răspunderile unei organizaţii faţă de o anumită criză), iar 
aceste atribuiri pot da naștere unor sentimente și comportamente specifice. 
Dacă unei organizații i se atribuie (de către autorităţi, presă, discuţiile dintre 
persoane) mai multă responsabilitate (decât are) în ceea ce privește declanșarea 
unei crize, atunci publicul dezvoltă sentimente de nemulțumire și își con- 
struiește o imagine negativă despre acea organizație (altfel spus, reputaţia ei 
este amenințată). 

în consecinţă, comunicarea trebuie să fie folosită cu scopul de a influența 
atribuirile de cauze sau sentimentele asociate acelor atribuiri. După W.T. Coombs 
(2007, p. 137), trei sunt factorii care intervin în procesul de alterare a imaginii 
si de deteriorare a reputației: 


Sys Wr ORS 


gerii trebuie să identifice felul in care publicurile implicate evaluează criza 


192 | Comunicarea de criza 


b) 


si atribuie responsabilitatile : dacă gradul de atribuire este înalt, reputaţia 
organizaţiei este serios ameninţată. O criză declanșată de un accident nu 
generează un grad mare de atribuire a responsabilităţi, dar una cauzată de 
o acţiune intenţionată generează imediat o atribuire a vinovatiei și o punere 
sub acuzare a organizaţiei. Spre exemplu, o companie de transport aerian 
va fi considerată mai puţin vinovată pentru un accident produs din cauza 
unor cauze naturale decât pentru unul produs dintr-o defectiune tehnică sau 
dintr-o neglijență umană; 

istoria crizelor în acea organizaţie. Pentru a măsura acest factor, Coombs 
folosește conceptul de consistență, care se referă la legătura dintre criza 
prezentă și alte crize din trecutul organizaţiei. în cazul în care crizele sunt 
„consistente” (asemănătoare), atunci gradul de atribuire al responsabilitatii 
crește. Astfel, în cazul firmei Dow Corning, istoria numeroaselor procese 
referitoare la securitatea produselor sale a cântărit greu în atribuirea 
vinovatiei pentru implanturile mamare pe bază de silicon; 

relaţia dintre istoria crizelor și reputaţia firmei. în evaluarea acestui factor, 
autorul amintit propune conceptul de distincție, care arată modul în care a 
tratat organizația publicurile implicate în crizele anterioare sau în alte 
situaţii. Dacă organizaţia are o istorie marcată de neglijarea publicurilor, 
nivelul de distincţie va fi foarte scăzut. în cazul firmei Manville, lipsa de 
transparenţă și transmiterea sistematică a unor informaţii inadecvate refe- 
ritoare la pericolul utilizării azbestului au generat un grad scăzut de 
distincţie. în esenţă, capacitatea unei crize de a deteriora grav reputaţia 
unei organizaţii crește atunci când întâlnim un grad înalt de ,,consistenta" 
(mai multe crize de același tip de-a lungul istoriei organizaţiei) corelat cu 
un grad scăzut de distincţie (relaţii proaste cu publicurile implicate). 


Am putea considera că sistemul sanitar din România reprezintă un caz 


tipic: el este marcat de numeroase crize legate de decese survenite în urma 
unor tratamente inadecvate (grad mare de ,,consistenta") și de numeroase 
situații in care oficialităţile si medicii au interactionat in mod negativ cu 
diferite categorii de public (grad redus de distincție). 


în studiul său din 1995, W.T. Coombs a stabilit că situaţiile de criză diferă 


în funcţie de modul în care publicul percepe cele trei dimensiuni ale atribuirii, 
în general, o organizaţie este considerată responsabilă pentru criză atunci 
când cauza este internă (locus intern), controlabilă și stabilă (repetabilă în 

timp). Reversul este valabil atunci când cauza este percepută ca externă, 
incontrolabilă și instabilă (1995, p. 449). 

Pornind de la această bază teoretică, W.T. Coombs (1995, pp. 449-453) a 
propus următoarele categorii de strategii de răspuns la criză: 


a) strategiile negării (denial), care au ca scop să arate că nu există nici un fel 
de criză sau că între organizație și criză nu există o legătură de tip cauza-efect; 

b) strategiile distantarii (distance), care acceptă existenţa crizei, dar încearcă 
să slăbească legăturile dintre criză și organizaţie, în scopul protejării 
imaginii acesteia; 

c) strategiile intrării în gratii (ingratiation), care vizează câştigarea simpatiei 
sau a aprobării publicului pentru organizaţie prin conectarea ei la acele 
activităţi care sunt valorizate de către public; 

d) strategiile umilirii (mortification), prin care se încearcă obținerea iertării 
publicului și convingerea lui să accepte criza; 

e) strategiile suferinței (suffering), prin care se dorește câștigarea simpatiei 
publicului prin asumarea suferințelor produse de criză și prin prezentarea 
organizaţiei ca victimă a unei conjuncturi externe nefavorabile. 


Corelarea celor patru criterii de definire a crizelor conduce la elaborarea 
unor variante combinatorii care permit identificarea acelor SRC-uri capabile 
să diminueze efectele negative ale crizelor. Pe lângă utilitatea sa practică, 
acest model apare ca unul dintre cele mai elaborate constructe teoretice din 
sfera relaţiilor publice. 

în studiile sale ulterioare, W.T. Coombs (1998, 1999, 2004, 2006) a 
renunţat la conceptul de „Strategii de Răspuns la Criză” și a acceptat sintagma 
propusă de W.L. Benoit: „Strategii de Comunicare de Criză" (SCC). Aprofun- 
dând problema tehnicilor de comunicare de criză, el susține că ar trebui 
distinse strategiile care se bazează pe cererea de scuze (apologies) - care 
„Studiază modul în care persanele folosesc comunicarea pentru a-și apăra 
imaginea de atacurile publice" - de cele care se bazează pe relatări (accounts) - 
care „constituie declaraţii folosite pentru a explica modul de comportament al 
unei persoane atunci când acesta este pus în discuţie” (1998, pp. 178-179). 

W.T. Coombs a elaborat și un alt model, bazat pe opoziţia dintre acceptarea 
responsabilităţii și negarea ei (pp. 179-181). Pe această axă s-ar situa urmă- 
toarele strategii: 


a) pocainta (full apology) - organizaţia își asumă responsabilitatea pentru 
criză și își cere iertare pentru acţiunile sale ; 

b) actiunea de remediere (corrective aciion) - managerii crizei incearca sa 
repare daunele provocate de criză și să arate că iau măsuri pentru a evita 
repetarea ei; 

c) intrarea în gratii (ingratiation) - managerii crizei declanșează o seamă de 
strategii menite să recâștige simpatia publicului; 

d) justificarea (justification) - managerii crizei încearcă să minimalizeze 
imaginea daunelor atribuite acţiunii organizaţiei, prin prezentarea riguroasă 
a faptelor, a acțiunii sau a motivatiilor celor care se prezintă drept victime ; 

e) scuza (excuse) - managerii crizei încearcă să reducă responsabilitatea 
organizaţiei, arătând că ea nu a intenţionat să facă rău sau că nu a avut 
control asupra evenimentelor; 

f) negarea (denial) - managerii crizei afirmă că nu există nici o situaţie de 
criză; 

8) atacarea acuzatorului (attack the accuser) - managerii crizei încep acţiuni 
(juridice sau retorice) prin care încearcă să afecteze imaginea persoanelor 
sau organizațiilor care au declanșat acuzaţiile. 


Spre exemplu, în cazul crizei produse de intoxicarea cu sucurile de mere 
nepasteurizate, firma Odwalla a apelat la următoarele strategii: 


- pocdinta : şi-a asumat imediat și integral vinovăția pentru dramele suferite 
de familiile copiilor decedați sau imbolnaviti; 

- intrarea in gratii: a transmis anunţuri repetate privind iniţiativa sa de a 
acoperi costurile medicale ale spitalizării și ale tratamentului persoanelor 
afectate; 

- scuza si distantarea : a prezentat criza drept una care afectează nu numai 
firma în chestiune, ci întreaga industrie a sucurilor nepasteurizate. Prin 
aceasta, compania a plasat responsabilitatea în afara sa și a direcționat 
condamnarea publică spre toți producătorii, fapt care a atras, pe de o parte, 
nemulțumirea lor, iar pe de altă parte, o atitudine favorabilă a publicului, 
care a văzut în ea un exponent al intereselor generale. 


Un alt caz interesant este cel al crizei cu care s-a confruntat firma Apple în 
anul 2006 (Park, 2008, pp. 396-398). Pe 31 ianuarie, Apple a fost chemată în 
instanță de John Patterson, care susţinea că și-a pierdut auzul din cauza 
folosirii unui iPod care nu conţinea suficiente avertizări privind riscurile la 
care sunt supuși cei care folosesc căștile acestuia. într-adevăr, el poate produce 

pana la 130 de decibeli (echivalentul sunetului emis de sirena unei locomotive). 
Avocatul lui Patterson a susținut că in cauză nu se află atât afecțiunea clientului 
său (de altfel, nici nu se putea dovedi cum și dacă auzul acestuia a fost afectat 
numai de folosirea căștilor iPod-ului), cât lipsa avertismentelor din pliantul ce 
însoțea produsul, precum și riscul unor accidente similare. 

Pentru a face faţă crizei, compania Apple a folosit două strategii: 


a) scuzele: imediat după începerea acţiunii în justiţie, compania a distribuit 
mesaje presei, prin care își cerea scuze clienţilor săi pentru lipsa de 
informaţii adecvate; 

b 


= 


acțiunea de remediere : pe măsură ce mediatizarea procesului a evoluat și 
îngrijorarea publicului pentru riscurile implicate de folosirea acelor căști a 
crescut, firma a transmis și alte mesaje, arătând că a introdus pe piaţă 
iPod-uri dotate cu un sofi nou, care permite controlarea volumului în căști. 
Studiul amintit arată că această strategie a fost în consens cu așteptările 
publicului, mai putin interesat de scuze (doar in 2% dintre materialele 
studiate se cerea full apology), dar doritor să vadă luarea unor măsuri 
concrete de îndreptare a problemei (40%). 


Adeseori, analizele cercetătorilor folosesc atât modelul lui W.T. Coombs, 
cât și modelul lui W.L. Benoit. Astfel, analizând criza din 1995 a firmei 
Brown & Williamson (producătoare de ţigări), acuzată în celebra emisiune 
„60 Minutes”, a postului CBS, de Jeffrey Wigand (unul dintre vicepreședinții 
ei, care conducea Departamentul de Cercetare), pentru practici incorecte în 
procesul de producție, practici care puneau în pericol sănătatea consumatorilor, 
G. King (2006, pp. 133-135) a identificat patru strategii utilizate de companie 
pentru a răspunde la criză : 


a) atacarea atacatorului: firma a acuzat acuzatorul, susținând că el a trădat 
compania din interese personale, a spus adevărul doar pe jumătate și a încercat 
să înșele opinia publică, a făcut declaraţii contradictorii - aceasta a fost 
strategia dominantă, folosită în toate momentele crizei, între 1995 și 1997 ; 

b) negarea : firma a susţinut permanent că nu a încălcat procedurile industriale 
legale privind fabricarea tigarilor si că substanța numită cumarină nu a fost 
folosită în moduri care să pună în pericol sănătatea fumătorilor; 

c) reducerea sentimentelor negative: declaraţiile firmei s-au bazat pe mini- 
malizarea importanţei acestui caz, arătându-se că trimiterea în judecată 
este rezultatul unor acuzaţii nejustificate ; 

d) victimizarea : compania l-a acuzat atât pe J. Wigand, cât și mass-media si 
Justitia ca duc o campanie de compromitere a imaginii ei. 


Revenind la exemplele prezentate în capitolele anterioare, observăm că 
firma Dayton Hudson, care s-a confruntat cu încercarea unei preluări ostile de 
către o altă corporație, a utilizat strategiile intrării in gratii, definite de 
W.T. Coombs, și pe cele ale obținerii sprijinului, propuse de W.L. Benoit. 

Astfel, compania s-a folosit de evocarea ajutorului financiar acordat comu- 
nitatii pentru a câștiga sprijinul publicului în adoptarea unei legi împotriva 
preluărilor forțate. Totodată, a reamintit permanent numărul mare de angajaţi 
si serviciile de calitate oferite de-a lungul timpului, pentru a stimula senti- 
mentele pozitive ale publicurilor interesate și pentru a obţine susținerea opiniei 
publice. 

Explozia de la complexul chimic din Houston al companiei Phillips 
Petroleum, care a generat unul dintre cele mai grave accidente din industria 
petrochimică americană, a fost gestionată prin apelul la strategia e/udării 
responsabilității: compania a susţinut că explozia a fost un accident, degajarea 
norului de hidrocarbon nefiind provocată de o persoană, ci de o defectiune 
greu de descoperit la nivelul unei instalaţii. Ulterior, a încercat să obțină o 
atitudine favorabilă din partea publicului făcând uz de strategia umilirii, pentru 
a-l convinge să accepte drama și consecinţele ei. Pe această bază, ei au aplicat 
apoi strategia intrării în gratii, deoarece au reamintit bunul renume al com- 
paniei și au promis că vor lua toate măsurile pentru ca un astfel de accident să 
nu se mai producă (elemente și din strategiile de corectare). La finalul crizei, 
au fost oferite despăgubiri pentru repararea daunelor aduse populației de 
explozia respectivă, de la daune minore precum geamuri sparte si mașini 
avariate până la pierderi majore precum muncitorii răniți și persoanele decedate 
(identificăm aici strategia compensării). 


3. Modelul lui R.H. Caillouet și M.W. Allen"... 


Cele două autoare au fost preocupate de analiza relatărilor (accounts) prin 
care o organizaţie încearcă să-și apere imaginea afectată de criză. Ele au folosit 
conceptul de management al impresiilor (impression management) pentru a 
defini utilizarea strategică a comunicării în vederea influentarii imaginii 

publicului privind o persoană sau o organizaţie (1994). in acest context, ele au 
preluat mai multe tipuri de tehnici retorice (în special din lucrările lui 
W.L. Benoit) şi au identificat 20 de strategii specifice managementului impre- 
siei (SMI). 

Revenind asupra acestor probleme, într-un alt studiu (Caillouet, Allen, 
1996), cele două autoare au arătat că imaginea unei organizaţii este modelată 
atât de mesaje controlate, distribuite de reprezentanții oficiali, cât și de mesaje 
necontrolate, difuzate de persoane fără atribuţii oficiale. Declaraţiile oficiale 
sunt rezultatul muncii specialiștilor din departamentele de relaţii publice, pe 
când cele neoficiale provin de la oricare dintre membrii unei organizaţii. 

în cele două tipuri de declaraţii, persoanele respective folosesc strategii 
diverse de management al impresiilor, prin care se încearcă oferirea unor 
răspunsuri la întrebările publicului și controlarea modului în care este 
percepută o anumită situaţie. Cercetările celor două autoare au arătat că 
aceste strategii, utilizate în perioade normale sau de criză, folosesc apro- 
ximativ aceleași tipuri de abordare ca și strategiile de răspuns la criză. 
Strategiile de management al impresiilor sunt definite de cele două autoare 
după cum urmează: 


1. scuzele (care reduc responsabilitatea organizaţiei). Ele se pot construi prin 
negarea intentiilor negative (organizaţia nu a vrut să facă rău), dorinţei de 
a face rău (organizaţia nu avea cum să controleze evenimentele), negarea 
acțiunii (organizaţia nu a produs evenimentul negativ); 

2. justificarea : organizaţia își asumă unele responsabilităţi, dar încearcă să se 
disocieze de fenomenele negative asociate crizei. în acest scop, ea face 
apel la următoarele strategii: a) negarea daunelor (criza nu a produs daune 
majore, ci unele probleme minore); b) negarea legitimitatii victimelor 
(victimele crizei au făcut greșeli, suferința lor este meritata); c) condam- 
narea acuzatorului (alte organizaţii au produs crize mai grave, astfel încât 
organizaţia este acuzată în mod nemeritat), d) evenimentele negative sunt 
exagerate (criza nu produce consecinţe atât de grave precum se susține); 

3. intrarea in grații: organizaţia încearcă să obțină sprijinul publicurilor 
interesate prin: a) autoelogiere (organizaţia reamintește publicului perfor- 
mantele sale); b) elogierea publicului (organizaţia subliniază calitățile 
aparte ale susținătorilor ei); c) afirmarea valorilor comune (organizația 
* pune în evidenţă acele convingeri și valori care sunt împărtășite și de 
publicul ei); 

4. intimidarea : organizaţia își evidenţiază puterea și arată că nu va ezita să se 
folosească de ea împotriva celor care o condamnă; 

5. pocdinta : organizaţia își asumă responsabilitatea pentru criză și anunţă că 
este pregătită să suporte toate consecințele vinovatiei sale ; 

6. denuntarea: organizaţia acuză alte persoane sau organizaţii, pe care le 
prezintă drept responsabile de producerea crizei; 

7. distorsionarea faptelor. organizaţia afirmă că evenimentul a fost prezentat 
în mod eronat, exagerat, părtinitor sau chiar mincinos. 


în cazul mesajelor oficiale (emise sau coordonate de departamentele de 
relaţii publice) predomină scuzele și denuntarea (în cadrul conferințelor de 
presă) sau scuzele și intrarea în gratii (în cadrul comunicatelor de presă). în 
schimb, strategiile folosite de persoanele care fac declaraţii neoficiale se 
bazează preponderent pe justificare si uneori pe argumentul distorsionării 
faptelor. Pe de altă parte, studiile au arătat că tipul de canal de comunicare 
folosit influențează alegerea unui anumit SMI. Astfel, interviul, bazat pe 
comunicarea interpersonală, încurajează justificările, în timp ce articolele și 
conferințele de presă, marcate de faptul că în cultura jurnalistică este valorizat 
conflictul, facilitează utilizarea denuntarilor (Caillouet, Allen, 1996, p. 224). 

Un caz interesant de aplicare a strategiilor de management al impresiilor 
este oferit de criza declanșată în sânul Bisericii Catolice americane de acuzaţiile 
de abuzare sexuală a minorilor de către mai multi preoți. între aceștia, cel mai 
mediatizat caz a fost cel al preotului John Geoghan de la Dioceza din Boston. 
Presa a relevat faptul că în cadrul Bisericii se cunoșteau faptele și înclinațiile 
acestuia. Bernard Law, cardinalul de Boston, l-a transferat de la o parohie la 
alta, dar de fiecare dată părintele Geoghan a continuat să abuzeze sexual 
minorii. Cardinalul Law, acuzat că nu a luat măsuri de îndepărtare a preotului 
pedofil (în opinia unui jurnalist, prin comportamentul său, el „a transformat 
un scandal grav într-o adevărată criză”), a reacţionat la două zile după apariţia 
articolelor în ziare printr-o conferință de presă. J. Kauffman (2008, pp. 258-261) 
a identificat trei mari strategii în discursul acestuia și în răspunsurile sale la 
întrebările jurnaliștilor: 


a) scuzele: încă din a doua propoziţie a discursului său, cardinalul Law a 
spus: „Cer iertare tuturor minorilor care au fost abuzati sexual de către 
preoţi”. în diferite formulări, aceeași idee a apărut de mai multe ori în 
cuvântarea sa, cu expresii care întăreau sentimentul de sincer regret: „cu 

inima indurerata", „îmi pare foarte rau". în plus, el a admis că a făcut o 

greșeală : „Deciziile privind repartizarea preotului Geoghan în alte parohii 
. . x Îi IL A vn J 

par acum, privind retrospectiv, profund greșite”. in altă împrejurare a 

afirmat că ele au fost „tragic de incorecte” ; 


b) justificarea : pentru a-și explica acţiunile și pentru a eluda responsabilitatea, 


Cc 


— 


cardinalul Law a subliniat de mai multe ori că s-a bazat pe evaluările unor 
specialiști, psihologi și psihiatri, care l-au asigurat că l-au tratat și chiar 
vindecat pe părintele Geoghan de pedofilie. El a mai spus că „datele 
medicale și psihiatrice indicau că repartizarea preotului la o parohie era 
adecvată”. în argumentarea sa, a insistat asupra ideii că nu a avut informaţii 
despre specificul pedofiliei și că a acţionat având încredere în opinia 
specialiștilor; 

intrarea în gratii: cardinalul Law a încercat să obţină sprijinul publicului 
arătând că a lansat o nouă politică în abordarea problemelor legate de 
abuzarea minorilor de către preoți (vechea politică fusese creată in 1993, 
dar nu fusese aplicată coerent). El a anunţat că un comitet special format 
din ierarhi, specialiști și persoane care au suferit în urma abuzurilor (părinți 
ai copiilor abuzati) va face recomandări privind rezolvarea cazurilor care i 
se vor aduce la cunoștință. 


Deși presa a prezentat favorabil discursul său, subliniind umilința, regretul 


si sinceritatea cardinalului, în final, Bernard Law nu a reușit să convingă 
opinia publică. Un studiu realizat după o lună de la conferința de presă arăta 
că 51 % dintre catolicii din Boston aveau o părere proastă despre cardinal, 58 % 
considerau că a gestionat greșit problema minorilor abuzati sexual de către 
preoți si 48% credeau că Law ar trebui să renunţe la funcție. J. Kauffman 
consideră că eşecul cardinalului în managementul impresiilor se datorează 
lipsei de consistenţă dintre declaraţiile sale recente și trecutul său, mai precis 
modul în care a tolerat abuzurile săvârșite de preoți. De aceea, scuzele sale au 
părut multor credincioși ca fiind lipsite de sinceritate. Astfel, 


Law a folosit cele mai bune strategii de restaurare a imaginii disponibile, în raport 
cu criza respectivă și profilul audienţelor, dar el nu a putut să își refacă imaginea. 
(...) Acest studiu subliniază importanța cercetării istorice pentru înţelegerea 
contextului în care un actor își cere scuze și pentru explicarea legăturii dintre 
istoria acelui actor și publicurile sale (Kauffman, 2008, p. 261) 

4. Modelul lui K.M. Hearit . 


Acest model este inspirat din studiile sociologilor G.N. Dionisopolous și 
S.L. Vibbert, care porneau de la premisa ca organizatiile sunt percepute de 
publicuri ca ,,persoane" care au o individualitate proprie și care trebuie să se apere 
de atacuri așa cum o fac persoanele fizice în viaţa de zi cu zi. K.M. Hearit 
(1997) a dezvoltat aceste idei, punând accentul pe responsabilitatea socială a 
organizaţiilor. El a interpretat crizele drept fenomene care pun sub semnul intre- 
bării o asemenea responsabilitate și ameninţă legitimitatea socială a organizaţiilor. 

Hearit (1997, pp. 220-221) identifică în cadrul strategiilor de transcendere 
două tehnici: redefinirea și apelul la valori superioare. Prima constă în 
atribuirea unui sens nou, de obicei superior, actelor pentru care organizația 
este acuzată, iar a doua constă în crearea mai multor diferenţe, de obicei între 
opinia generală și adevăr, interes comercial și interes public, prezent și viitor. 

Pe această bază, o organizaţie poate să afirme că publicul nu posedă 
adevărata imagine a crizei, pe care ea însă o stăpânește, că preocupările ei 
comerciale sunt minore în raport cu grija acesteia pentru binele public sau că 
dificultăţile de moment sunt nesemnificative în raport cu devenirea viitoare a 
organizaţiei. Drept urmare, organizaţia își asumă responsabilitatea pentru 
declanșarea crizei, iar acest gest implică următoarele acțiuni: 


a) organizaţia prezintă versiunea sa asupra crizei, și astfel încearcă să ofere 
un cadru de interpretare al evenimentelor; 

b) organizaţia își exprimă regretul pentru daunele produse ; 

c) organizaţia utilizează una dintre cele trei strategii posibile de disociere fata 
de criză: 1. disocierea prin scoaterea în prim-plan a opiniilor - acuzaţiile 
aduse organizaţiei sunt bazate doar pe opinii și nu sunt susținute de fapte ; 
2. disocierea prin scoaterea în prim-plan a indivizilor sau grupurilor - 
acuzaţiile trebuie să vizeze numai anumiţi indivizi sau grupuri care sunt 
vinovate de cele petrecute, nu organizaţia în ansamblul ei; 3. disocierea 
prin scoaterea în prim-plan a esenței - criza este un accident, nu este 
reprezentativă pentru „adevărata” organizaţie ; 

d) organizaţia întreprinde diverse acţiuni pentru a identifica și rezolva pro- 
blema care a generat criza; 

e) organizaţia explică publicului cum va acţiona pentru a reface valorile 
afectate de criză. 

5. Strategii de comunicare folosite 
in crizele din România —_.. |= susnonum omanan: 


In capitolele anterioare am prezentat diferite crize care au afectat organizatiile 
comerciale sau publice din România. Analiza a urmărit, în funcţie de tematica 
abordată, fie integrarea crizei respective în tipologiile propuse de specialiști, 
fie identificarea etapelor crizei, fie sublinierea felului în care s-a realizat 
comunicarea cu presa. în acest capitol ne vom referi la strategiile de comu- 
nicare de criză utilizate de actorii unora dintre crizele semnificative din ultimii 
ani. 

Spre exemplu, în gestionarea crizei iaurturilor contaminate, Danone a 
aplicat, în mod incoerent și aproape amatoristic, diferite strategii de comu- 
nicare : nu a existat o viziune unitară și profesionistă asupra comunicării de 
criză, iar strategiile alese au fost frecvent inadecvate situaţiei și contradictorii, 
în primul comunicat de presă, Danone a făcut apel la strategiile negării și 
reducerii caracterului periculos al actului (atitudine care ar arăta lipsa de grijă 
pentru oamenii care puteau fi contaminati). Combinarea acestor strategii este 
contradictorie. în plus, apar neconcordante între declaraţii: unul sau două 
loturi? ; ce tip de iaurt este de fapt contaminat? ; au fost sau nu retrase 
integral ?. 

Afirmațiile Danone au fost infirmate de jurnaliștii de la Antena 3, care au 
cumparat iaurturi din loturile suspecte. Mai mult, compania sustinea ca toate 
produsele sale de pe piaţă sunt conforme cu prevederile din legislația roma- 
nească și că ele nu prezintă nici un risc. De asemenea, comunicatul preciza ca 
Danone „nu are informaţii să fi fost vândute produse din lotul respectiv, însă 
oricum lotul este nesemnificativ comparativ cu vânzările dintr-o zi". 

Ce poate însemna, în acest context, termenul nesemnificativ - câte persoane 
trebuiau să fie intoxicate cu dioxina pentru ca vânzările să fie semnificative 1 
O asemenea abordare este total nepotrivită în contextul în care mass-media 
difuza informaţii despre riscurile unei astfel de intoxicări. 

Apoi, în faza de criză cronică, Danone a utilizat o strategie de distantare 

fata de evenimenie, încercând să slăbească legăturile dintre firma și criză. 
Chiar dacă reprezentanţii Danone au mizat pe refacerea imaginii după ce 
rezultatele testelor au dovedit caracterul nepericulos al gumei de guar, retra- 
gerea din spaţiul dezbaterilor a permis nașterea unor versiuni defavorabile 

firmei. în plus, apelul la strategia nesării pentru a explica amenda primită de 
la ANSVSA a fost total neinspirat, sporind neîncrederea în calitatea comu- 
nicării Danone cu publicul. 

Strategia negării a fost folosită și în legătură cu lotul suspect, deoarece, 
deși autorităţile afirmau că ameninţarea de contaminare se referea și la lotul 
cu data de expirare 20 august (deja vândut), Danone susţinea că singurul lot 
posibil contaminat este cel cu data de expirare 11 septembrie. în conferința de 
presă organizată după ce testele arătaseră că procentul de dioxină era în 
limitele admise, Danone a folosit diverse strategii, între care: e/udarea 
responsabilitatii (prin faptul că ANSVSA, și nu Danone ar fi avut obligaţia de 
a transmite publicului declanșarea stării de alertă); reducerea caracterului 
periculos al evenimentului (prin sublinierea faptului că dioxina era în limitele 
admise de reglementările europene); corectarea (prin afirmaţia că nu va mai 
comercializa cele 44.000 de iaurturi); si firave elemente ale umilirii, prin 
recunoașterea faptului că a greșit - afirmaţie anulată imediat de ideea că 
greșeala este o constantă a omenirii. 


Evenimentul analizat ne arată că firma Danone nu a reușit să comunice 
coerent cu publicurile vizate și nu a reușit să explice clar în ce consta riscul 
consumării produselor contaminate cu dioxină (în antiteză cu reacţia grupului 
englez Cadbury sau cu alte situaţii ,,clasice" de gestionare corectă a crizei - 
vezi Tylenol, de exemplu). 

Vidul de informaţii creat prin aplicarea haotică a comunicării de criză a 
permis, între altele, mass-mediei să exagerze subiectul și să îl asocieze cu 
imaginea patetică a desfigurării lui Victor lușcenko. De asemenea, presa a 
difuzat informaţii generatoare de panică („laurturi contaminate în frigiderele 
noastre”) și a speculat toate contradicţiile dintre declaraţiile Danone și cele ale 
autorităţilor, impunând imaginea unor actori sociali preocupaţi să își ascundă 
greșelile și să își apere interesele cu prețul sacrificării publicului. 

Dacă ne referim la altă criză care a marcat profund opinia publică din 
România - accidentul de la Mihăilești -, și dacă aplicăm modelul lui W.L. 
Benoit, constatăm că firmele implicate în criză au adoptat strategia nesării 
(ele au susţinut că nu știau că au nevoie de autorizații speciale de transport, că 
amoniacul nu este considerat o substanță periculoasă, că reprezentanții com- 
paniei Doljchim nu le-au cerut niciodată documente speciale), nerecunoscand 
că între modul în care au acționat și criză există o legătură directă. 

Pe de altă parte, autorităţile au apelat la strategia negării si a eludării 
responsabilitatii, cel mai adesea in forma justificării. Pompierii s-au justificat 

atunci când au susţinut că nu au deţinut informaţii suficiente cu privire la 
caracterul periculos al amoniacului (si, din această cauză, au acţionat necores- 
punzător), dar au folosit și negarea când au afirmat că au acţionat ireproșabil. 
Au recurs însă și la strategia învinuirii atunci când au arătat cu degetul către 
Poliţie pentru că nu a securizat perimetrul. 

Pe de altă parte, procurorul general a făcut apel la strategia umilirii în 
momentul în care a admis că echipa de anchetatori a comis o serie de erori. în 
încercarea de a reduce sentimentele negative ale publicului, autorităţile au 
decis acordarea de compensaţii familiilor afectate de explozie. Strategiile de 
corectare au fost prezente sub forma deciziei autorităţilor de a repara drumul 
european în vederea restabilirii circulaţiei pe segmentul avariat, dar si sub 
forma promisiunii de a schimba legislaţia referitoare la transportul de mărfuri 
periculoase, astfel încât asemenea crize să nu se mai producă. 

în cazul crizei din 2004 declanșate de moartea celor 21 de bolnavi internaţi 
la Spitalul de Neuropsihiatrie din Poiana Mare, Ministerul Sănătăţii nu a avut 
iniţial nici o reacţie și nu a răspuns în legătură cu acuzaţiile aduse de presă. 
După o săptămână de tăcere și după o vizită regizată la spitalul din Poiana 
Mare, ministrul Sănătăţii, Ovidiu Brânzan, a organizat o conferință de presă 
si a declarat: 


Am constatat cu bucurie că bolnavii sunt îmbrăcaţi, au haine, paturi, saltele și 
cearceafuri curate. M-am bucurat că instalația de căldură funcționează (...) vizita 
a infirmat ceea ce a apărut până acum în presă (...). Mă deranjează că aceste 
minciuni au ajuns la Bruxelles. 


El folosește astfel strategia negării și a atacării acuzatorului, susţinând că 
faptele prezentate nu sunt adevărate și că presa a exagerat și a dezinformat. De 
asemenea, ministrul s-a folosit de strategia distantarii, considerând că Minis- 
terul Sănătăţii nu este vinovat de decesul celor 21 de bolnavi, aflați în respon- 
sabilitatea autorităţilor locale. Astfel de strategii pot fi eficiente atunci când 
sunt adecvate situaţiei și sunt aplicate corect. 

în acest caz, in fata dovezilor evidente de vinovăţie, era imposibilă 
aplicarea strategiei negării. Strategia distantarii ar fi putut reprezenta o 
soluţie de comunicare de criză dacă ar fi fost folosită prin evidenţierea unor 
dovezi sau a unor acţiuni instituționale convergente -, dar sancţionarea direc- 
toarei spitalului din Poiana Mare reprezenta un gest care contrazicea strategia 
distantarii. 

Strategiile inadecvate de remediere a imaginii au fost insotite de acuze la 
adresa presei, de aroganță si de nepăsare afișate fără jenă. Acestea au stârnit 
si mai mult jurnaliștii. Pentru a demonstra că spusele lor sunt reale, ca 
declaraţiile făcute de cei ce trăiesc acolo sunt adevărate, doi reporteri de la 
Evenimentul Zilei au acţionat la limita legalităţii: ei au luat decizia de a se interna 
la spitalul din Poiana Mare pentru a constata ce se întâmpla de fapt acolo. 

Cu ajutorul unui medic, care le-a făcut rost de o trimitere medicală, au 
reușit să se interneze pentru câteva ore. în felul acesta, au putut proba că, 
într-adevăr, „bolnavii trăiesc ca vai de ei, sunt bătuţi, n-au medicamente sau 
hrană, sunt năpădiți de șobolani, păduchi și râie”. 

Pe data de 14 august 2007, a avut loc o explozie, în jurul orei 11.45, la 
combinatul chimic Oltchim din Râmnicu-Vâlcea, în secţia de propenoxid 
polieteri. Accidentul s-a produs în urma defectării unei pompe de recirculare, 
oprirea acesteia ducând la creșterea presiunii într-un reactor de poliester, care 
a explodat. Explozia s-a soldat cu opt răniți, dintre care trei în stare gravă (ei 
au fost transportaţi imediat la Spitalul Judeţean din Râmnicu-Vâlcea și apoi cu 
un elicopter SMURD la Spitalul de Arși din Bucuresti). 

La locul accidentului, pompierii au intervenit cu cinci autospeciale, reușind 
să stingă în scurt timp incendiul care a urmat exploziei, în ciuda faptului că 
norul negru format deasupra secției unde a avut loc deflagratia le-a îngreunat 
misiunea. Din fericire, norul nu era toxic și nu avea să afecteze populaţia din 
zonă. Combinatul Oltchim a reluat producția după șase zile de la producerea 
accidentului. 

Compania a anunțat însă că va efectua lucrări de revizie, reparaţii și 
modernizări la mai multe secţii, pe fondul opririi termocentralei de la Govora, 
furnizorul de abur tehnologic al combinatului chimic. Ancheta preliminară a 
exploziei de la Oltchim a arătat că a fost vorba de o eroare umană, Guvernul 
urmând să analizeze posibilitatea alocării, din fondul de rezervă, a unei sume 
necesare spitalizării și vindecării victimelor, conform declaraţiilor ministrului 
Finanţelor si Economiei, Varujan Vosganian. 

Conducerea combinatului a folosit diferite strategii de comunicare de criză. 
Astfel, în declaraţia din 15 august a directorului combinatului, Constantin 
Roibu, se susținea că accidentul a avut loc din cauza unei erori de operare în 
funcţionarea instalaţiei: 


Conform instrucțiunilor, prima obligație înainte de alimentarea reactorului este a 
operatorului chimist, de a verifica inclusiv ca pompa de rezervă să fie băgată sub 
tensiune în momentul în care se începe alimentarea reactorului. 

Identificăm aici strategia distantdrii (sau a eludării responsabilității), 
conducerea arătând că o persoană anume nu a respectat prevederile din 
regulamentele de ordine internă implementate de managementul combinatului. 

Pe data de 16 august, directorul combinatului chimic Oltchim declara „că 
pagubele produse de deflagratie nu sunt majore. Oltchim a suferit însă pierderi 
de aproximativ 14 milioane de euro deoarece producţia la secția unde s-a 
produs explozia va fi oprită câteva zile”. in acest caz, s-a făcut apel la strategia 
suferinței, arătându-se că firma a avut pierderi de pe urma accidentului, și s-a 
încercat câștigarea sprijinului publicului prin evidențierea dificultăţilor cu 
care se confruntă organizaţia. 

Atunci când ministrul Muncii, Familiei și Egalităţii de Șanse, Paul Păcuraru, 
a declarat că „banii nu pot compensa pierderea, dar trebuie ajutate familiile 
victimelor”, el a utilizat strategia compensării: lunga listă de forme de 
ajutorare avea scopul să sublinieze preocuparea autorităţilor de a acoperi, fie 
si partial, daunele produse (familiile persoanelor decedate sau grav rănite in 
urma exploziei aveau să primească ajutoare de urgenţă acordate de Guvern, în 
limita sumei totale de 75.000 lei, la care se adăugau 15.000 lei pentru familiile 
persoanelor decedate și 10.000 lei pentru familiile persoanelor grav rănite și 
spitalizate, cu arsuri pe aproximativ 90% din suprafaţa corpului). 

în ceea ce presa a numit criza de la Ernst & Young datorată morții subite 
a angajatei lor Raluca Stroescu, compania multinațională a adoptat o strategie 
de negare în comunicatul emis, în care se arăta că organizaţia nu are nici o 
vină pentru cele întâmplate, precum și strategia de e/udare a responsabilități, 
susținând că firma nu este vinovată de moartea Ralucăi Stroescu, din moment 
ce managerul de resurse umane a insotit-o la un control medical din care nu a 
rezultat nici o problemă gravă de sănătate. 

Firma de audit a utilizat partial și elemente ale strategiei intrarii in gratii 
atunci când a afirmat public că regretă moartea angajatei lor și că va sprijini 
familia să treacă mai ușor peste această tragedie. 


Interviu cu Silvia Bucur, 
director general al PRAIS Corporate 


Silvia Bucur s-a născut pe 17 martie 1956 și 
a urmat cursurile Institutului Central de Manage- 
ment și Tehnologia Informaţiei, București (1976- 
-1977), şi programe de training în relaţii publice 
la Coopers & Lybrand (C&L) România, C&L 
Londra si C&L Paris/Franta. intre 1995 si 1998 a 
à| fost manager al Departamentului Relaţii Publice 
si Comunicare Corporată al Coopers & Lybrand 
România. în această perioadă a fost si responsabil 
cu strategia de comunicare corporată pentru țările din Europa Centrală si 
de Est în cadrul „European Marketing Communications Task Force” al 
Coopers & Lybrand, 1996-1998. 

în 1998 a creat firma PRAIS Corporate Communications, pentru care a 
coordonat proiecte de relații publice destinate firmelor: Kraft Foods, Philip 
Morris, Continental AG, Solectron, Danone, Coca-Cola, Nestle, Unilever, 
Locket Martin, Avon, KPMG, Rădici Group, CECCAR, Grupul de presă 
Finmedia, Revista Capital și Grupul de presă Ringier, Volvo. 


De asemenea, a fost coordonator de proiect pentru PHARE în producția 
broșurii Da, România! Un ghid de investiții în 1995, şi în 1996 pentru 
Agenţia Română de Dezvoltare, coordonator al proiectului PHARE „Asistenţă 
Tehnică pentru îmbunătăţirea Comunicării pentru Promovarea Oportunitatilor 
Economice ale României” al Agenţiei Române de Dezvoltare, a fost manager 
de proiect pentru proiectele de relaţii cu media pentru Guvernul Sloveniei, 
training Senior Consultant pe probleme de comunicare pentru Institutul Scotian 
de Dezvoltare. Este membru fondator și fost vicepreședinte al Asociaţiei 
Române a Profesioniștilor în Relaţii Publice. 

1. Pornind de la experienţa pe care ati acumulat-o si având în vedere că 
România a fost scena a numeroase crize, cum ati defini o criză ? Dar o 
situaţie de risc ? Ce exemple concrete puteţi evoca pentru a vă susține 
definițiile ? 

Crizele sunt generate de acţiuni sau întâmplări care ies din ceea ce numim 
normalitatea unei activităţi economice, sociale, politice sau personale. într-un 
astfel de context, cei afectaţi direct sau indirect reacţionează mai întâi sub 
impulsul emoţiilor, ceea ce poate conduce la o escaladare a efectelor situaţiei 
de criză. Rațiunea, echilibrul, comunicarea transparentă în timp real și apli- 
carea imediată a unor măsuri opresc cauzele care au generat criza. Criza 
petrolului, criza financiară globală și efectele acestora ne arată limitele, ca 
umanitate, în a prefigura riscurile la care ne supunem. Situaţia de risc este 
cauzată de un context în care o acţiune poate genera o criză. 


2. Consideraţi că în România există preocupare pentru comunicarea de 
risc ? Ce exemple ati putea oferi în acest sens ? 

Ca și în alte parti din lume, și în tara noastră viteza cu care se succedă 
evenimentele economice, politice, sociale face ca prevenirea situaţiilor de risc 
să fie greu de controlat. întâlnim mai curând reacţii defensive, acuze, expli- 
caţii, rareori măsuri; de aceea, este prematur să afirmăm că există o preocu- 
pare în a preveni crizele. 


3. Consideraţi că există o legătură între comunicarea de risc şi respon- 
sabilitatea socială corporativă ? în ce constă această legătură ? Puteţi da 
exemple ? 

Este o legătură, o sinergie între acțiunile tale ca individ, companie, orga- 
nizatie și efectele sale. A fi responsabil corporativ înseamnă să iti tratezi bine 
angajaţii, să iti platesti taxele la stat, să oferi produse și servicii în mod etic, 
să iti respecţi angajamentele și să oferi sprijin comunităţii. Dacă aceste acţiuni 
sunt constante, posibilele crize sunt reduse ca număr și/sau ca impact, pentru 
că actionezi mereu responsabil, deci esti credibil în toate acţiunile tale. 


4. Consideraţi că există conceptul autonom de „criză de imagine" ?Cum 
l-ați defini ? Ce exemple ati putea evoca ? 

Criza de imagine poate fi lipsă de comunicare. în spaţiul gol intră infor- 
matii neadevărate sau incomplete care, automat, generează o imagine greșită. 
Eşti perceput ca individ, companie prin ceea ce faci cu adevărat, de aceea, 

acțiunile tale generează criza de imagine, care nu înseamnă lipsa ei, ci mai 
curand distorsiunea ei. 


5. Consideraţi că în România se acordă importanța cuvenită componentei 
de comunicare în managementul crizei ?Ce exemple pozitive sau negative ati 
putea identifica ? 

în companiile multinaționale sau românești cu experienţă, da. Sunt zeci de 
exemple în care, fie în industria automobilelor sau în cea metalurgică, com- 
paniile în dificultate au reacţionat raţional și au comunicat permanent, infor- 
mând, ceea ce atenuează efectele crizei. 


6. Care credeți cd\stelvafi rolul specialiştilor în relaţii publice în gestio- 
narea lanţului de crize cu care se confruntă societatea noastră în această 
perioadă ? 

Criza economică mondială, la care se alătură și criza valorilor, a modelelor, 
are nevoie de PR pe două planuri: cel al menţinerii aspirațiilor, speranţei 
către un viitor mai bun, primordial, în opinia mea, pentru a rezista fricii de 
necunoscut - care naște panica, și al comunicării pe fondul volatilitatii econo- 
miei mondiale, combinat cu capacitatea de a face strategii viabile de către 
politicienii care guvernează statele lumii. Populatiile au nevoie de direcţie, de 
strategie de viitor, de mesaje clare, puternice, de încredere si de înțelegere a 
ceea ce se întâmplă, astfel încât locul consultantilor în comunicare este 
esenţial. Acţiunile concrete de relansare economică la care se va alătura 
Puterea Cuvântului vor determina schimbarea! 


7 


Imaginea, identitatea, reputația 


Asemenea oamenilor, organizațiile isi desfăşoară activitatea într-un mediu 
social pe care încearcă să îl influențeze si de care sunt influențate. Lucrările 
de sociologie, psihologie socială, management si relații publice au consacrat 
transferul unor noțiuni asociate îndeosebi vieții individuale (identitate, imagine, 
personalitate, reputație etc.) în analiza organizațiilor. 


1. Imaginea_ 


1.1. Consideraţii generale 


Dictionarele si enciclopediile de sociologie nu acordă atenţie conceptului de 
imagine (el lipsește din R. Boudon ef al, 1996; Ferrăol, 1998; Zamfir, 
Vlăsceanu, 1993). în schimb, el este unul dintre cele mai discutate și con- 
troversate concepte din relațiile publice. Pe acest teren se întâlnesc mai multe 
noţiuni: imagine, imagine de corporație, identitate, brand, imagine de brand, 
reputaţie, notorietate. 

Unul dintre cei mai reputați teoreticieni, care a utilizat în cercetările sale 
conceptul de imagine, Timothy W. Coombs, sintetizează aceste confruntări 
afirmând că, pe de o parte, există voci care consideră că imaginea nu are un 
referent măsurabil și, de aceea, nu poate fi un concept și un instrument util în 
relaţiile publice, iar pe de altă parte, alte voci care susţin că nu se poate ignora 
realitatea imaginii organizaţiilor, care trebuie teoretizată, chiar dacă formele 
ei concrete nu pot fi cuantificate : 


Multi specialiști în relaţii publice au sentimentul că acest concept este irelevant 
pentru că el nu are impact asupra relaţiilor publice. Deoarece imaginea nu este 

tangibilă, ea nu contează cu adevărat. Este deci o risipă să investești eforturi și 
bani în construirea unei imagini (2005, pp. 405-406). 


Pe de altă parte, alti practicieni și teoreticieni consideră că imaginea unei 
organizaţii este importantă deoarece afectează atitudinea și comportamentul 
publicului. în concluzie, susține Coombs, „problema nu este dacă imaginea 
contează sau nu; ea contează. Problema este felul în care acest termen este 
folosit de organizaţii” (2005, p. 406). 

Cel mai evident mod în care acest concept este folosit în relaţiile publice 
este cel negativ. Atât în limbajul curent, cât și în unele abordări ale spe- 
cialiștilor din relaţiile publice, imaginea este asociată unui proces elaborat de 
construcție a unor reprezentări pozitive despre organizaţie, chiar dacă reali- 
tatile din organizaţie contrazic această imagine. De aici până la ideea că 
relaţiile publice sunt un sistem de manipulare a oamenilor nu este decât un 
pas. Alunecarea spre acest tip de înţelegere este elocvent exprimată în epitetul 
spin-doctors, atribuit specialiștilor de relaţii publice (e drept, mai ales celor 
din zona comunicării politice și militare). 

S-ar crea astfel o distincţie între două tipuri de activităţi și atitudini: 


Deasupra liniei, putem include acele activități comune, accesibile oricărui consilier 
de relaţii publice de modă veche, activități precum scrierea unor comunicate 
despre poziţia guvemului sau a unui partid, comunicate de răspuns la pozițiile 
altor guveme sau partide, promovarea în presă a cuvântărilor liderilor (...). Sub 
linie, apar lucrurile ascunse, asociate cu ideea de spin-doctor, nu cu aceea de 
specialist în relații publice, lucruri legate mai putin de difuzarea informației si mai 
mult de strategii și tactici ale manipulării informaţiei (Gaber, apud Franklin er al, , 
2005, p. 251). 


Dacă termenul spin-doctor ajunge să fie asociat cu „strategiile aburirii 
jurnaliștilor de către profesioniștii din relaţiile publice” (Fall, 2005, p. 800), 
atunci acest proces de înșelăciune prin dezinformare sau prin intoxicare cu 
informaţii false nu poate avea ca scop decât promovarea unor neadevăruri, 
deci a unei imagini mincinoase despre evenimente, organizații, lideri. 

Dacă însă eliminăm din noţiunea de imagine elementele asociate minciunii 
si intentiilor malefice, iese la iveală o altă idee esențială : aceea că imaginea 
este ceva fabricat în mod conștient, de către o organizaţie, despre ea însăși. 

Imagine înseamnă ceea ce spune o organizație că face și nu ceea ce face ea 
cu adevărat. în felul acesta, într-o imagine, construcția simbolică ajunge să fie 

ruptă de acţiunile reale : „Imaginea devine astfel o proiecţie care poate să nu 
aibă nici o corespondenţă cu realitatea. Dacă o organizaţie nu este mulțumită 
cu imaginea sa, ea trebuie să proiecteze o imagine nouă, mai bună. Astfel, o 
organizaţie poate să devină orice își dorește să fie" (Coombs, 2005, p. 406). 

întregul efort al specialiștilor în relaţii publice ar fi, din această perspectivă, 
unul de construire și de promovare a „imaginii”, accentul punându-se mai 
puţin pe legătura dintre imaginea fabricată și realitatea organizaţiei, și mai 
mult pe corelatia dintre diferitele imagini aflate pe această ,,piata". Cu alte 
cuvinte, o campanie de succes ar fi aceea care aduce ceva diferit fata de 
imaginile deja existente, care cucerește publicul prin caracterul sofisticat, mai 
persuasiv, al imaginii pe care o distribuie. Acesta este și sensul formulei lui L. 
Barton (1993, p. 128): „Corporaţiile americane cheltuie milioane de dolari 
zilnic pentru a proiecta o imagine pozitivă în ochii publicului”. 

Un asemenea punct de vedere ignoră însă faptul că publicul urmărește 
acțiunile organizației și că, mai devreme sau mai târziu, el va descoperi 
nepotrivirile dintre imaginea proiectată și faptele reale. în special în situaţii de 
criză, când funcţionarea și legitimitatea unei organizaţii sunt puse sub semnul 
întrebării, prăpastia dintre imaginea proiectată și starea concretă devine evi- 
dentă. Sesizând amploarea acestui pericol, teoreticienii relaţiilor publice au 
construit strategii complexe de „refacere a imaginii” unei organizaţii afectate 
de o criză, strategii bazate nu pe fabricarea de imagini amăgitoare, ci pe 
informarea exactă, pe asumarea acţiunilor și pe solicitarea sprijinului 
publicului. 


Imaginea se referă la totalitatea impresiilor pe care le are o persoană sau un 
grup despre alte persoane sau organizaţii. Cercetătorii includ în „imagine” 
suma perceptiilor, informaţiilor, stereotipurilor ideilor și credințelor pe care le 
are acea personă sau grup despre organizaţie. Imaginile evoluează în timp și 
sunt foarte sensibile la schimbările opiniei publicului despre organizaţie. 
Pornind de la conceperea imaginii ca „ansamblul reprezentărilor raționale și 
afective asociate de o persoană sau de un grup de persoane unei anumite 
instituţii”, J.M. Decaudin și colaboratorii săi (2006, p. 138) consideră că 
imaginea unei organizaţii este compusă din trei elemente : 


a) imaginea dorită: ceea ce organizaţia dorește să transmită diferitelor sale 
categorii de public, cu ajutorul tehnicilor de comunicare internă sau externă; 

b) imaginea transmisă: traducerea imaginii dorite în diferite mesaje, în funcție 
de tehnicile de comunicare utilizate; 

c) imaginea percepută: imaginea pe care publicul o are despre organizație, 
după ce a venit în contact cu mesajele transmise de ea (2006, pp. 138-139). 


1.2. Imaginea corporativă 


După M.A. Moffitt (2005, p. 204), „conceptul de imagine corporativă este 
unul dintre cele mai importante constructe teoretice din cercetările de relaţii 
publice”. De fapt, chiar relaţiile publice sunt definite drept „managementul 
imaginii corporative a organizaţiei”. Conform autoarei amintite, 


imaginea corporativă este orice element de cunoaștere, atitudine sau comportament 
pe care un individ le are în legătură cu o anumită organizație. A defini imaginea 
corporativă în acest fel înseamnă a sugera că orice persoană are puterea de a 
stăpâni multiple imagini - pozitive sau negative, asociate cu atitudini sau com- 
portamente variate - despre orice fel de organizaţie din societate (Moffitt, 2005, 
p. 204; vezi și Marconi, 2007, pp. 103-105). 


Această definiţie atrage atenţia asupra multiplelor imagini pe care o orga- 
nizatie le poate avea: de exemplu, atunci când o întreprindere anunţă că va 
reduce personalul cu 30% pentru a face fata crizei economice, imaginea ei în 
ochii muncitorilor va fi una negativă. în același mod critic o vor privi familiile 
acestora și alti reprezentanţi ai comunităţii locale, afectaţi de creșterea numă- 
rului de șomeri (micii comercianți care se gândesc la reducerea vânzărilor, 
poliţia care se teme de o recrudescenta a delincventei). 

Dar în mediul bancar, al furnizorilor care așteaptă să fie plătiţi și în cel 
guvernamental, firma va avea o imagine bună, deoarece ea este considerată 
fiabilă, decisă să ia măsuri pentru a-și asigura rentabilitatea: va primi mai 
ușor credite sau sprijin guvernamental. Pentru alte publicuri mai puţin afectate 
de decizia respectivă, imaginea deja existentă a organizației s-ar putea să 
suporte doar mici retușuri: spre exemplu, o universitate privată din acea 
localitate s-ar putea întreba dacă decizia va afecta numărul de candidați la 
admitere, dar in final va conchide că probabilitatea ca acei 30% aflaţi în șomaj 
să aibă copiii în anul terminal de liceu și ca acești copii să fi plănuit să se 
înscrie la acea universitate este foarte mică, ceea ce înseamnă că măsura nu 
are impact direct asupra mediului academic. 


în analiza sa, M.A. Moffitt (2005, pp. 203-204) consideră că imaginea 
corporativă se individualizează prin relaţia dintre doi factori: 


a) 


b) 

strategia organizației: imaginea este construită si transmisă de organizație 
către diferite publicuri: acţionari, angajaţi, mass-media, comunitatea locală, 
clienți, furnizori și retaileri, organizaţii nonguvernamentale, alte corporații 
de același fel etc. Există două paliere ale acestei imagini: un palier major, 
care ar sintetiza caracteristicile globale distinctive, și un palier minor, 
format din numeroase elemente de detaliu, circumstantiale, uneori in 
contradicție cu imaginea globală. Nike se poate prezenta ca un exponent al 
performanţei, dar este posibil ca unii clienţii să fi fost nemulțumiți de 
pantofii de sport cumpăraţi, considerându-i prea scumpi în raport cu 
fiabilitatea lor; 

comportamentul publicului: chiar dacă imaginea corporativă este concepută 
si implementată de organizaţie, felul în care ea este primită, evaluată și 
asumată de diversele publicuri nu poate fi controlat. Pe lângă mesajele 
organizației, oamenii au un bagaj de sentimente și valori provenite din 
experienţele proprii legate de acea organizaţie și sunt expuși la mesaje 
despre organizaţie provenite din alte surse. Nike s-a promovat ca o imagine 
a energiei și tinereţii, dar anchete ale presei au dovedit că firma folosește 
muncitori din ţările Asiei de Sud, pe care îi plătește cu salarii mizere. 
Firma a negat aceste acuzaţii, dar unii membri ai ONG-urilor pentru 
drepturile omului au verificat situaţia în aceste tari, dovedind, cu probe, că 
pretenţiile firmei sunt mincinoase. Ei au distribuit, prin Internet și 
mass-media, sau prin scrisori trimise prin email direct acţionarilor Nike, 
numeroase informaţii despre exploatarea muncitorilor din aceste tari. Așa- 
dar, pe terenul opiniilor diferitelor categorii de public despre Nike s-au 
confruntat informaţii contradictorii, unele provenite din campaniile de 
comunicare ale corporației, altele din surse diverse, informaţii care au 
generat atitudini și comportamente variate. 


Pornind de la analiza lui H. Avenarius, care susţine că o imagine corporativă 


se construiește la intersecţia dintre cunoștințele publicului despre organizaţie, 
reputaţie (recunoașterea de către public a performanțelor trecute și prezente 
ale organizaţiei) si profilul specific prin care se distinge instituția, B.K. Lee 
(2004, p. 7) conturează următoarea definiție : 


Imaginea corporativă poate fi înțeleasă ca derivând din: a) gradul de familiaritate 
al publicului cu o corporație; b) suma observaţiilor și evaluărilor referitoare la 

corporatie adunate de-a lungul timpului; c) judecatile referitoare la punctele 
puternice ale organizatiei. 


într-un efort de a circumscrie mai precis elementele care compun imaginea 
unei organizaţii, T. Libaert si A. De Marco (2006, pp. 106-109) propun 
conceperea acesteia ca un ansamblu a trei factori: 


1. notorietatea : este o valoare care se poate măsura prin sondaje de opinie, 
cerându-se celor chestionati să alcătuiască clasamente ale organizațiilor 
dintr-un câmp de activitate (Care sunt mărcile de pantofi de sport pe care 
le cunoasteti ?, Care sunt firmele de asigurări pe care le cunoaşteţi ?, Care 
sunt firmele de turism pe care le cunoasteti?). în toate aceste cazuri, 
notorietatea unei organizaţii se asociază cu plasarea ei în fruntea cla- 
samentelor : numele care ne vine primul în minte dintr-un anumit pachet 
de organizații care îndeplinesc aceleași activități este cel al organizaţiei cu 
notorietate; 

2. identitatea: este ansamblul de caracteristici fizice, concrete, ale unei 
organizaţii (tipul de activitate, naţionalitate, cifră de afaceri, număr de 
filiale, poziţionare geografică, număr de angajaţi, lideri etc). Fiecare 
variabilă poate fi măsurată și apoi, dacă se consideră necesar, poate fi 
ameliorată: se pot concepe campanii de relaţii publice pentru a se evidenția 
creșterea cifrei de afaceri, a implantării în ţările mai putin dezvoltate 
pentru sprijinirea economiei acestora, a atragerii unor manageri de renume 
în echipa de conducere etc.; 

3. atractivitatea : este un ansamblu de reprezentări subiective, cu temei ade- 
seori afectiv. O întreprindere poate fi respectată pentru că desfășoară acţiuni 
constante de protejare a mediului, alta poate fi iubită pentru că investește 
în acţiuni de responsabilitate socială corporativă și dotează școlile din 
zonele defavorizate cu calculatoare și conexiuni Internet. 


Cei trei factori constitutivi se individualizează prin note diferite: noto- 
rietatea se distinge prin spontaneitatea cu care numele unei firme este asociat 
cu excelența, identitatea se definește prin factori precum statutul juridic, 
mărime, rezultate financiare, naţionalitate etc, iar atractivitatea este cir- 
cumscrisă de elemente precum proximitatea geografică și socială (instituţiile 
din vecinătate sau din mediul nostru socioprofesional sunt mai atrăgătoare 
decât cele foarte diferite de preocupările noastre și aflate la distanţe mari) 

dinamismul si orientarea spre inovatii, transparenta, respectul fata de mediul 
natural și social etc. 

Revenind asupra acestei teme, într-o lucrare ulterioară, Thierry Libaert 
(2008, pp. 84-85) lărgește lista factorilor concreti prin care poate fi cir- 
cumscrisă imaginea unei organizații. Astfel, el distinge mai multe elemente : 


a) așteptările privind imaginea organizaţiei: la ce servește obținerea unei 
imagini care pune în evidență anumite caracteristici: la creșterea vân- 
zărilor ?, la atragerea de noi investitori ?, la sporirea încrederii comunității 
în organizaţie ? etc. ; 

b) decalajul dintre imagine și activităţile organizației: este posibil ca imaginea 
să fie greșită (firma McDonald's, care este acuzată că distruge agricultura 
Franţei, cumpără de fapt toate produsele de la micii și marii fermieri 
francezi); 

c) parametrii imaginii: este organizația cunoscută ?, are un grad minim de 

notorietate?. Altfel spus, este inutil să construieşti imaginea, concentrată 

pe o anumită dimensiune distinctivă, specifică organizaţiei, dacă aceasta 
nu este deloc cunoscută în societate sau comunitate ; 

elementele componente ale imaginii: pentru ce tipuri de public se con- 

struiește ea?, ce caracteristici au aceste tipuri?, care ar fi elementele 

imaginii adecvate așteptărilor acestor publicuri ? ; 

factorii determinanti ai imaginii: în această categorie intră o multitudine 

de variabile, de la arhitectura sediului organizaţiei până la uniformele 

salariaților, de la discursul presei despre organizație până la evenimentele 
publice în care este implicată... 


d 


N 


e 


— 


1.3. Construirea imaginii corporative 


Pornind de la aceste coordonate, T. Libaert (2008, pp. 107-108) susține că, în 
construirea unei imagini a organizaţiei, ar trebui să ţinem seama de mai multe 
obiective: 


|. strategice: precedă orice fel de altă acţiune și orice alte obiective. Ele 
trebuie să fie definite cu claritate de managementul organizaţiei și să 
constituie temeiul pentru celelalte tipuri de obiective ; 

2. comunicationale : orice campanie de comunicare trebuie să aibă obiective 
precise : se urmăreşte creșterea vizibilitatii, schimbarea comportamentului 
clienţilor, consolidarea reputației etc. ? . în cadrul obiectivelor de comunicare, 

autorul amintit include două mari familii de obiective : cele care urmăresc 
creșterea notorietății și cele care vizează construirea, ameliorarea, men- 
ţinerea imaginii corporative; 

3. comportamentale: la capătul traseului se află ţinta supremă, schimbarea 
atitudinii și comportamentului publicurilor vizate: „Acest obiectiv se 
clădește pe soclul notorietății și imaginii” (Libaert, 2008, p. 121). 


Din punctul de vedere al discuţiei din acest capitol, ne interesează 
îndeosebi obiectivele de comunicare. Conform modelului propus de autorul 
amintit, acestea se bazează pe două constructe majore : notorietatea și ima- 
ginea. 


Notorietatea. Organizațiile se pot bucura de patru feluri de notorietate : 


a) notorietatea spontană: oamenii citează în mod imediat, fără un efort 
reflexiv, numele organizaţiei; 

b) notorietatea spontană de top : oamenii plasează în mod imediat organizația 
în fruntea listei organizaţiilor de același fel; 

c) notorietatea asistată : dintr-o listă prezentată de cercetător, oamenii declară 
că sunt familiari cu numele unei organizații; 

d) notorietatea calificată: oamenii pot să citeze și alte produse, filiale, 
realizări, personalităţi ale organizaţiei. 


Dacă ne plasăm, în mod imaginar, la nivelul sistemului bancar și întrebăm 
un panel care sunt băncile pe care le cunosc, putem presupune că 5 bănci au 
toate notorietate spontană (apărând cel mai des în grupul primelor cinci bănci 
evocate): BNR, BCR, CEC, BRD, Raiffeisen. Dacă cei mai multi intervievaţi 
plasează BCR pe primul loc în lista lor, aceasta se bucură și de notorietatea 
spontană de top. Dacă cercetătorul oferă o listă cu primele 10 bănci din 
România (clasificate după cifra de afaceri), publicul le va recunoaște pe toate, 
deci toate au notorietate asistată, chiar dacă nu se bucură de notorietate 
spontană. 

în sfârșit, dacă se cere să se numească președinții băncilor, cei mai mulți 
respondenţi vor da imediat numele guvernatorului BNR, Mugur Isărescu 
(infinit mai mediatizat decât ceilalți lideri), ceea ce înseamnă că BNR are, 
datorită acestui fapt, o notorietate calificată, chiar dacă, să zicem, nu se 
bucură de notorietate spontană de top. 

Imaginea. Pentru a nu rămâne prizonierul dezbaterilor scolastice, T. Libaert 


(2008, pp. 114-120) propune utilizarea a cinci tipuri de măsurare și, implicit, 
de construire a imaginii: 


a) 


b 


— 


c) 


abordarea pe etape : în acest caz, în procesul de construire a unei imagini 
organizaționale se pot identifica patru etape: 1. stabilirea imaginii reale, 
prin studierea elementelor care constituie identitatea organizației; 2. sta- 
bilirea imaginii percepute, adică studierea imaginii pe care o are publicul 
despre organizația în discuție ; 3. stabilirea imaginii dorite: în funcție de 
obiectivele fixate de organizație, se studiază elementele care ar putea 
compune imaginea dorită; 4. imaginea posibilă: este imaginea pe care 
dorim să o impunem in functie de parametrii concreti ai pieței, ai concu- 
rentei, ai atitudinii factorilor politici si administrativi etc. ; 


abordarea istorică este inspirată din modelul clasic al formelor de gestio- 
nare a colectivitatilor, propus de unul dintre părinții sociologiei, Max 
Weber. in acest caz se distinge între: 1. axa tradițională: imaginea se 
bazează pe istoria firmei si a societății, pe legăturile firmei cu mediul 
sociopolitic, pe prestigiul deja acumulat; 2. axa charismatică: imaginea 
organizației poate fi construită prin asocierea cu imaginea liderului său de 
succes : este cazul contopirii imaginii firmei Microsoft cu aceea a lui Bill 
Gates sau a firmei Chrysler cu aceea a mediaticului președinte Lee Iacocca; 
3. axa rațională: imaginea este produsul unui efort concentrat al spe- 
cialistilor, după analize complexe, care folosesc metodologii moderne, prin 
apelul la argumente rationale și rigoarea prezentării lor. 

abordarea tematică se inspiră din modelul propus în 1995 de Shirley 
Harrisson, model care face apel la patru elemente: 1. personalitatea 
organizaţiei: aceasta se construiește adeseori prin opoziţia fata de o orga- 
nizatie concurentă din același domeniu, opoziţie prin care se încearcă 
evidenţierea unei note specifice : Coca-Cola versus Pepsi-Cola, Carrefour 
versus Cora etc.; 2. valorile : pot să fie vizibile în exterior prin campanii 
de promovare (vezi asocierea lui Nike cu performanţa) sau pot circula 
numai în interiorul organizaţiei, sub forma componentelor culturii de 
întreprindere (declaraţii de principiu, strategii, coduri etice, diverse alte 
documente). Prin sondaje de opinie se poate vedea care sunt valorile 
asociate de către publicul extern sau intern unei firme : inovaţie, integritate, 
eforturi pentru satisfacerea clienţilor, grija fata de mediu, responsabilitatea 
socială etc.; 3. identitatea: este reperabilă în toate elementele prin care 

organizatia se individualizeaza, fie ele fizice sau relationale: nume, logo, 
arhitectura sediului, liderii, realizările, atitudinea față de public; 4. repu- 
tatia : reprezintă ansamblul de opinii specifice publicurilor unei organizații. 
In constituirea reputației intră judecăţi despre performanţele economice, 
gradul de tehnologizare, transparenţa fata de clienţi, atitudinea fata de 
mediu, participarea la viața socială și culturală etc.; 

d 


— 


abordarea după capitalul corporatist: acest punct de vedere este susținut 
de teoriile lui Bernard Emsellem, care afirmă că imaginea se construiește 
în jurul a trei elemente esenţiale: 1. identitatea: nu se poate reduce la 
caracteristicile fizice ale organizaţiei. Ea trebuie să integreze și carac- 
teristici nemateriale precum viziunea și ambițiile organizaţiei, proiectele ei 
etc.; 2. reputaţia, care se bazează pe toate acţiunile organizaţiei, felul în 
care realizează managementul resurselor umane, politica ei privind dez- 
voltarea susţinută etc.; 3. sistemul relational: include calitatea schimbu- 
rilor cu mediul, calitate care derivă din practicile de comunicare, din 
transparenţă, din sinceritate etc. 

e 


— 


abordarea prin atractivitate: este vorba de modelul de constituire a imaginii 
propus de T. Libaert si De Marco (2006), model bazat pe sinteza dintre 
identitate, notorietate și atractivitate (vezi p. 213). 


în analizele de mai sus au apărut mai mulţi termeni cu valoare explicativă 
precum reputație sau identitate. Semnificaţia acestor termeni trebuie clari- 
ficată, deoarece de multe ori se pune semnul egalităţii între aceștia și noțiunea 
de imagine. 


2. Reputația. 


a 


Din perspectiva specialistilor in domeniul relatiilor publice, reputatia unei 
corporatii consta in 


evaluarea generală a unei organizaţii făcută de publicurile ei implicate. Reputația 
corporativă se fixează încet în timp și se naște din imaginea despre organizație pe 
care publicurile implicate și-au format-o în timp și au transmis-o comunicând 
între ele, în legătură cu abilitatea organizaţiei de a le satisface aspiraţiile (Hatch, 
Schultz, 2008, p. 231). 

Reputatia trebuie sa fie rezultatul unor eforturi complexe, profesioniste de 
„management al reputației". în esență, aceasta reprezintă: 


Utilizarea strategică a resurselor unei corporaţii pentru a influența in mod pozitiv 
atitudinile, convingerile, opiniile și comportamentul diverselor tipuri de publicuri 
implicate, de la acționari și angajaţi la consumatori, investitori și mass-media 
(O'Connor, 2005, p. 745). 


De exemplu, revista Fortune (care a impus și consacrat „Indexul Reputatiei 
Corporatiste Fortune”) folosește 8 indicatori pentru a alcătui clasamentul 
celor mai reputate firme din SUA: „calitatea managementului, calitatea 
produselor sau a serviciilor, siguranţa financiară, capacitatea de a atrage, de 
a forma și de a păstra oameni talentaţi, utilizarea bunurilor corporației, 
valoarea ca investiţie pe termen lung, inovativitatea, responsabilitatea socială 
corporatista" (Oliver, 2009, p. 92). 

Reputația în sine nu poate fi o cauză unică a succesului unei organizaţii, ci 
se construiește în timp, mai ales prin modul în care compania face fata 
diverselor situaţii de criză. în general, se crede că reputaţia este direct 
proporțională cu profitul, gradul de risc si valoarea pe piață a acţiunilor 
organizaţiei. C.B.M. Van Riel (1997, p. 296) susţine că există și alți factori 
care influențează reputaţia, precum vizibilitatea, rata dividendelor, preocu- 
parea pentru problemele sociale, mărimea companiei, tipul de reclame folosite, 
la care se pot adăuga: familiaritatea consumatorului cu numele mărcii, 
caracteristicile domeniului în care se dezvoltă organizația și climatul economic 
general. 

La rândul ei, A. O'Connor (2005, p. 746) evocă un studiu din 1999 care 
arăta că publicul folosește trei criterii pentru a judeca reputaţia unei corporații: 
1. performanța economică, în raport cu alte firme de același fel, asa cum 
apare ea din indicatorii de piaţă; 2. conformarea organizaţiei la normele 
sociale; 3. poziţiile publice pe care le ia corporatia, in mod strategic. 

Evocand bibliografia de specialitate, B.K. Lee (2004, p. 8) identifica 
7 factori care concură la crearea reputatiei: a) performanţele financiare ; 
b) comportamentul fata de angajaţi; c) responsabilitatea socială; d) respectul 
fata de clienți; e) calitatea produselor și serviciilor; f) calitatea echipei de 
conducere ; g) abilitatea de a comunica. 

După alti autori (Carrol, McCombs, apud O'Connor, 2005, p. 746), cinci 
factori intervin în stabilirea reputației unei organizaţii: a) mărimea și vârsta 

unei organizaţii, b) măsura in care o organizaţie este implicată în mai multe 
tipuri de activităţi; c) proximitatea organizaţiei fata de mijloacele de informare 
în masă; d) poziţionarea informaţiilor despre organizaţie în produsele mass- 
-mediei; e) gradul de celebritate sau prestigiu al liderilor organizației. 


Pentru unii autori, reputaţia și notorietatea sunt noţiuni sinonime (vezi 
Libaert, 2008). în alte lucrări, acest concept este identificat cu cel de imagine: 
„Imaginea este, de asemenea, sinonimă cu reputația, termen ce implică un 
anumit nivel de adevăr, în timp ce imaginea are o conotaţie mai superficială, 
fiind chiar asociată cu iluzia" (Marconi, 2007, p. 84). 


3. Identitatea. 2222—2222 


Conceptul de identitate, dezvoltat îndeosebi pe terenul psihologiei, a fost 
preluat și de sociologi, cu aplicare la entităţi colective : se vorbește astfel de 
identitate etnică, identitate locală, identitate profesională. După cum sintetizează 
G. Ferreol (1998, pp. 87-88), sociologia organizaţiilor s-a ocupat de investi- 
garea diferitelor tipuri de identitate ale categoriilor profesionale implicate în 
diverse instituţii: identitatea muncitorilor faţă de cea a tehnocratilor dintr-o 
fabrică. Pe un palier superior, conceptul se poate extinde și asupra organi- 
Zatiilor, înţelese ca entităţi autonome, aflate în relaţii complexe cu celelalte 
organizații din mediul lor. Identitatea organizaţională poate fi definită ca 
rezultatul unui proces de asumare a unor valori, prin care membrii organizației 
obțin „un set esenţial de elemente normative si cultural cognitive, în jurul 
cărora pot să-și structureze naratiunile intemeietoare și activităţile justifi- 
catoare" (Scott, 2004, p. 135). 

Problema majoră a conceptului de identitate este că el poate pune accentul 
pe elementele concrete constitutive (factorii, specifici unei organizaţii și ușor 
de măsurat dau identitatea ei) sau pe procesul de ,,identificare", prin care 
publicul ajunge să atribuie o anumită identitate unei organizaţii - factori care, 
prin diferite strategii de comunicare, ajung să fie asumaţi de public ca indi- 
catori ai identităţii unei organizaţii (vezi dezbaterea din Curtin, Gaither, 
2005, pp. 91-105 ; David, Kline, Dai, 2005, pp. 291-294; Henderson, 2005, 
pp. 117-125). 

în acest sens, D. Gioia și colaboratorii săi (2000) folosesc sintagma 
identitate organizațională pentru prima ipostază, și aceea de identitate corpo- 


rativă pentru cea de-a doua. Astfel, pentru autorii amintiţi, 


identitatea organizaţională reprezintă, în definiţia specialiștilor, concepţia pe care 
membrii unei organizaţii o au în ceea ce privește trăsăturile considerate a fi 
centrale și relativ permanente și care diferenţiază o organizaţie de alte organizații 
(p. 64). 


La rândul ei, 


identitatea corporativă este imaginea proiectată, asociată cu anumite contexte, 
evenimente, probleme, publicuri. în mod obișnuit, identitatea corporativă este 
constituită diri toate reprezentările verbale, grafice sau simbolice folosite de o 
companie în comunicarea ei strategică cu diferitele publicuri (p. 66). 


Această perspectivă sugerează faptul că identitatea organizaţională se bazează 
mai mult pe elementele „de facto” care definesc o organizaţie, în timp ce 
identitatea corporativă este un produs construit strategic și promovat către 
diferite tipuri de public. 

în acest context, identitatea corporativă a putut fi definită ca 


identitatea companiei, rezultând din prezentarea proprie a unei organizaţii, iden- 
titate care transpare din modul de comportament al fiecărui individ care face parte 
din structurile organizaţiei, care exprimă continuitatea în timp, diferenţierea (fata 
de alte companii) si < centralitatea >, adică valorile principale ale companiei, 
care sunt propagate asupra tuturor diviziilor și asupra fiecărui nou angajat (Van 
Riel, 1997, p. 290). 


Conform autorului amintit, identitatea corporativă se întemeiază pe combi- 
narea (,,mix"-ul) dintre comportamentul organizaţiei, simbolurile specifice 
şi Strategiile și tehnicile de comunicare folosite (Van Riel, 1997, p. 299; 
vezi și Beaudoin, 1995, pp. 42-44; Mucchielli, 2008, pp. 156-157; Van 
Riel, Balmer, 1997, pp. 341-343; Woods, 2001, pp. 83-85). in cadrul 
aceleiași dezbateri, N. Markwick și C. Fiii (1997, p. 397) susţin că iden- 
titatea corporativă este „modul în care organizaţia se prezintă în fata 
publicurilor interesate și mijloacele prin care ea se deosebește de celelalte 
organizaţii”. 

Identitatea corporativă se construiește și se impune mai ușor daca răs- 


punde unui set de trei criterii, asumate și afirmate public de către organizaţie. 
După S. Albert și D. Whetten (apud Van Rekom, 1997, pp. 414-416), 
acestea sunt: 


a) 


b) 


centralitatea : se referă la lista de trăsături care sunt fundamentale pentru 
definirea organizaţiei. în opinia autorilor amintiţi, aceste trăsături consti- 
tuie, cel mai adesea, obiectul unui proces de decizie la nivelul manage- 
mentului de vârf, prin care se urmărește precizarea elementelor după care 
organizaţia se ghidează în activităţile sale ; 

diferențierea : organizaţia pune în evidenţă acele trăsături care o fac deose- 
bită în raport cu alte organizaţii de același fel. în consecință, identitatea 
corporativă este dependentă de spectrul comparatiilor posibile - o orga- 
nizatie cu activitate la nivel local poate avea note distinctive, chiar de 
unicitate în raport cu alte organizații regionale, dar poate pierde această 
identitate în raport cu organizațiile de nivel national; 

continuitatea în timp : elementele de diferenţiere trebuie să poată fi con- 
stante și identificabile pe durate mari de timp. Acest lucru nu este foarte 
uşor de realizat, deoarece, mai ales în domeniul economic, unde com- 
petiția este foarte puternică, companiile sunt obligate să își modifice 
frecvent activităţile, pierzând continuitatea în timp a unor note, cândva 
definitorii. 


O altă distincţie care apare în contextul acestor dezbateri este aceea dintre 


identitatea corporativă şi imaginea corporativă. Emma Woods (2001, p. 74) 


afirmă că primul concept se referă la tot „ceea ce organizaţia comunică, în 


mod intenţionat sau neintentionat, pe diferite căi”, în timp ce imaginea 


corporativă ar fi „felul în care publicurile privesc organizaţia”. Cu alte cuvinte, 


o organizaţie nu poate construi imaginea de corporație pentru că ea nu poate să 
controleze contextul in care mesajele ei sunt primite, înțelese, interpretate. Cu 
toate acestea, o identitate de corporație bine gestionată poate contribui la 
crearea unei imagini importante, iar neglijarea construirii unei identități de 
corporație poate să ducă la trimiterea de mesaje greșite și la o imagine proastă” 
(2001, p. 75). 


Revenind la exemplul firmei Nike, se poate spune că identitatea ei se 


întemeiază pe valori precum modernitatea, asocierea cu marile vedete sportive 

in vederea obtinerii performantei, prezenta la marile evenimente sportive, 
investitia in actiuni de caritate. Persoanele care primesc aceste mesaje pot avea 
o imagine despre Nike ca un reprezentant al produselor performante, la moda, 
de înaltă calitate. Dar alte persoane care au urmărit materialele din mass-media 
despre atitudinea firmei faţă de muncitorii din ţările sărace pot vedea în Nike 
un exponent al imperialismului economic și al exploatării resurselor din zonele 
defavorizate. 

în acest caz, două elemente din triunghiul factorilor care creează identitatea 
de corporație propus de Van Riel (apud Woods, 2001, p. 75) au fost confirmate 
de percepţia publicului, iar unul a fost contrazis: astfel, simbolismul și 
comunicarea au fost bine gestionate de Nike, dar comportamentul a fost 
neglijat, iar între componentele identităţii de corporație asumate și percepţia 
publicului a apărut o prăpastie. 

Pornind de la ideea că identitatea corporativă reprezintă ceea ce este 
organizaţia, ceea ce reprezintă ea, ceea ce face, modul de a face lucrurile și 
direcţia spre care se îndreaptă și trecând în revistă principalele modele teoretice 
consacrate acestei probleme, T. Melewar (2003, pp. 195-196) stabilește o listă 
a avantajelor care derivă din fixarea unei identități corporative puternice: 


a) aceasta poate fi motorul central al motivării angajaţilor, deoarece ei înțeleg 
clar obiectivele, direcţia de dezvoltare și specificul instituţiei pentru care 
lucrează; 

b) ajută angajaţii să integreze culturi organizaționale noi -, mai ales în cazul 
fuzionărilor dintre firme; 

c) ajută companiile să fie atractive și să recruteze specialiști de înaltă clasă; 

d) ajută acţionarii să înțeleagă posibilitățile companiei, calităţile manage- 
mentului, specificul firmei în raport cu competitorii etc.; 

e) ajută consumatorii să înțeleagă calităţile produselor, mărește încrederea și 
sprijinul lor pentru companie ; 

f) contribuie la crearea unui brand puternic, fapt care amplifică loialitatea 
acţionarilor și a altor tipuri de public; 

g) ajută comunitatea financiară să cunoască mai bine compania și să inves- 
teasca în ea. 


Toate aceste elemente concură la conturarea unei atitudini generale de 
sprijin atunci când o organizaţie se confruntă cu o situaţie de criză: cu cât 
identitatea de corporație este mai puternică, cu atât mai mare este disponibilitatea 

publicului de a intelege dificultatile firmei si de a-si manifesta solidaritatea 
fata de ea. 

Pornind de la această realitate, S. Oliver (2009, p. 87) susţine că orice 
definiţie a identităţii corporative 


ar putea descrie orice organizaţie aflată în situație de criză, moment în care 
ansamblul pozitiv al acestor componente trebuie reevaluat, pentru ca respectiva 
companie să-și recâștige avantajele pe piaţă de care s-a bucurat cândva sau pentru 
a-și spori cota de piaţă și popularitatea în rândul investitorilor. 


4. Concluzie | | ȘI 


Am considerat că este important să introduc acest capitol într-o carte care 
tratează comunicarea de criză, deoarece adesea se spune că organizaţiile au 
probleme de imagine, se confruntă cu o criză de imagine sau suferă de criză 
de încredere. 

Dacă urmărim cu atenţie dezbaterile din mediile profesionale ale ţărilor cu 
tradiţie în relaţiile publice, precum și bibliografia de specialitate utilizată în 
centrele de excelenţă ale domeniului, constatăm că, în raport cu definițiile 
științifice ale crizei (unanim considerată un moment de ruptură, de întrerupere 
a stării de normalitate), pe de o parte, si cu modul în care este înțeles, definit 
si caracterizat conceptul de imagine, pe de altă parte, nu putem considera 
„criza de imagine" ca un tip autonom de criză. 

Există zeci de situaţii în care imaginea unei organizaţii poate să fie alterată, 
fără ca acest lucru să genereze o criză a organizaţiei respective. Pe de altă 
parte, în orice situaţie de criză, indiferent de cauzele care o produc, de modul 
de derulare și amploarea efectelor ei, unul din primele elemente afectate ale 
organizației este imaginea. Deci, și la limită, orice criză este și o criză de imagine. 

Același lucru se poate spune și despre „criza de încredere” : orice formă 
de criză este însoțită și de o alterare a încrederii publicurilor în organizația 
respectivă. Este imposibil ca o organizație confruntata cu o criză să nu piardă 
încrederea măcar a unuia dintre publicurile sale. Dar la fel de posibil este (și 
bibliografia de specialitate cunoaște numeroase cazuri de acest fel) ca orga- 
nizatia să reușească să păstreze încrederea unor segmente importante ale 
publicului. 

Am facut aceste precizări pentru ca studenţii (si poate si reprezentanţii 
profesiei) preiau termeni lansati din diferite surse, care circulă in mediul lor, 
dar care nu au nici un sens științific clar și nici o utilitate concretă. Scopul 
acestor precizări este să îi avertizeze asupra confuziilor pe care acest vocabular 
pseudostiintific le provoacă și să îi îndemne să facă apel la instrumentele de 
lucru consacrate de practica specialiștilor de renume și operele personalităților 
academice, devenite deja nume clasice ale relaţiilor publice. 


In loc de incheiere 


Prin conceptele, teoriile, dar mai ales prin exemplele pe care le-am strans 
în paginile acestei cărți, sper că am reușit să conving cititorii că, în gestionarea 
situaţiilor de criză, comunicarea este unul dintre cele mai importante instru- 
mente de lucru. Nu este vorba despre comunicarea desfășurată la întâmplare, 
haotică, dictată de fluxul evenimentelor, ci despre comunicarea planificată, 
bazată uneori pe cercetarea științifică și, de cele mai multe ori, pe observaţii 
și pe analiza unor situaţii anterioare. Desigur, comunicarea singură, fără 
susținerea managementului administrativ, financiar, de resurse umane, nu poate 
să salveze o organizaţie. La rândul său, un management de excepţie, nesprijinit 
de o comunicare profesionistă, nu poate să obţină rezultate bune. 

De asemenea, cred că cititorul a înțeles că nu este vorba doar despre 
managementul comunicării din timpul crizei. Este vorba despre un proces 
ciclic, care se reia permanent și care include și comunicarea dinainte, și 
comunicarea de după criză. 

în această perioadă, întreaga planetă este confruntată cu o criză economico- 
-financiară extrem de puternică. România resimte si ea, din plin, efectele 
crizei. în ultima vreme, am ascultat și am citit declaraţii ale politicienilor, ale 
managerilor, ale șefilor de departamente de comunicare - multi încearcă să-și 
ascundă nepriceperea sub pretextul crizei globale. Și atunci vin cu argumente 
de tipul „dacă americanii nu au știut cum să rezolve, noi ce putem să facem? " 
sau „este criză în toată lumea, de aceea este criză și la noi". în conformitate 
cu aprecierile specialiștilor, România are avantajul că traversează această criză 
cu un anumit decalaj fata de ţările occidentale dezvoltate. Deci are timp să 
vadă, să strângă informaţii, să analizeze ce se întâmplă în alte locuri și să 
elaboreze planuri de management al crizei - cu alte cuvinte, ea este în poziţia 
privilegiată de a nu fi luată prin surprindere, de a putea să profite de experiența 
altora, de a putea să aleagă strategiile bune și să le ocolească pe cele rele. Dar 
trebuie ca politicienii, managerii, specialiștii în comunicare să deschidă ochii 

spre aceste evenimente, să caute informaţii și să construiască planuri de 
gestionare a crizei. 

Spuneam undeva în această carte că, în timpul crizei, de cele mai multe ori 
culegem ceea ce am semănat în perioadele de normalitate. România ultimilor 
ani a cunoscut o creștere economică deosebită, o mulțime de domenii bene- 
ficiind de prosperitate aproape fără eforturi: clienţii, comenzile, vânzările au 
venit parcă de la sine, fără să fie nevoie de campanii de comunicare speciale 
pentru atragerea lor, pentru câștigarea încrederii publicului, pentru construirea 
unei reputatii solide. în această perioadă, majoritatea organizaţiilor au finanţat 
mai ales campanii de promovare de servicii sau produse, fiind mai putin 
preocupate de campaniile prin care se construiește o reputaţie, prin care se 
edifică și se menţine o relaţie bună cu publicurile implicate și cu comunitatea. 
Acum, multe firme au probleme, iar unele ajung să dea faliment. Experienţa 
arată că primele victime sunt cele care au jucat rolul greierelui din fabulă: 
furnicile care au muncit toată vara se bucură încă de susţinerea publicurilor 
implicate, au planuri și strategii gândite din timp, cu ajutorul cărora pot să 
înfrunte problemele globale și locale care au apărut. Sper ca această lucrare să 
fie un îndemn pentru o asemenea abordare, pentru o atitudine inteleapta, 
proactivă, prin care specialiștii în relaţii publice să poată construi (și să fie 
lăsaţi să o facă) strategiile de management al crizei. 


Și un ultim gând : de-a lungul timpului, am avut ocazia să descopăr pasaje 
din cărțile mele în cele mai neașteptate locuri: în cărți purtând alte semnături, 
în programe de training oferite de firme și consultanţi, în articole, în materiale 
de pe diverse site-uri. Ar fi trebuit să fie un prilej de bucurie, un fapt care 
confirmă calitatea eforturilor mele de a oferi lucrări utile, bazate pe biblio- 
grafia de ultimă oră din ţările cu tradiţii în relaţiile publice. Nu a fost însă 
întotdeauna așa. Totuși, foarte des, aceste pasaje erau însoţite de formele 
uzuale ale citării (ghilimele, indicaţii bibliografice), deci de formele respectării 
proprietăţii intelectuale. Le sunt și voi fi profund recunoscătoare tuturor celor 
care, folosind această carte, nu vor uita să menţioneze numele și contribuţia 
autorului ei - totul în spiritul valorilor etice și profesionale ale relaţiilor 
publice, adică al transparenţei, respectului față de oameni și organizaţii, 
informării corecte și refuzului de a minţi publicul. 

COMUNICAREA 
DE CRIZĂ 


Tehnici şi strategii 


Într-o situaţie de criză, rolul tehnicilor şi strategiilor de comunicare în gestio- 
narea adecvată a acesteia devine extrem de important. Pentru o mai bună 
înţelegere a lor, autoarea apelează la studii de caz din tara şi din străinătate, 
precizând de fiecare dată succesul sau eşecul strategiilor utilizate. O atenţie 
deosebită este acordată comunicării cu presa, care influențează în mod deci- 
siv capacitatea unei instituții de a depăşi situaţiile de criză. La finalul capi- 
tolelor, specialişti din domeniu răspund unui scurt chestionar, expunandu-si 
viziunea proprie asupra soluţiilor ce trebuie adoptate pentru eficientizarea 
comunicării de criză. Lucrarea se adresează studenţilor, profesorilor şi spe- 
cialiştilor în relaţii publice, precum şi managerilor. 


Criza: definiţii, caracteristici, tipologii * Etapele evoluţiei unei crize ° 
Comunicarea de risc * Comunicarea cu presa în timpul crizei * Rolul spe- 
cialistilor în relaţii publice în comunicarea cu presa * Modurile de rapor- 
tare a presei la situaţiile de criză * Managementul crizei * Planul de 
management al crizei * Strategiile de comunicare * Strategii de comuni- 
care folosite în crizele din România * Imaginea, identitatea, reputaţia 

